(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΑ΄

Πέμπτη 24 Ιουλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν δέκα μέλη της Ακαδημίας Ρομποτικής MICROstudies Robotics του Νομού Κιλκίς και επτά συνοδοί τους, σελ.
3. Αναφορά στη συμπλήρωση 51 χρόνων από την αποκατάσταση της Δημοκρατίας στην Ελλάδα., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 25 Ιουλίου 2025, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις ? συνταξιοδοτικές διατάξεις», σελ.

ΠΡΟΕΔΡΕΥΟΝΤΕΣ

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

ΟΜΙΛΗΤΕΣ

Α. Αναφορά στη συμπλήρωση 51 χρόνων από την αποκατάσταση της Δημοκρατίας στην Ελλάδα:
 ΓΕΩΡΓΑΝΤΑΣ Γ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΟΥΒΕΛΑΣ Δ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΒΑΝΟΣ Μ. , σελ.
 ΠΑΠΠΑΣ Ι. , σελ.
 ΠΑΠΠΑΣ Ν. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΑΤΗΣ Γ. , σελ.
 ΦΑΜΕΛΛΟΣ Σ. , σελ.
 ΦΩΤΟΠΟΥΛΟΣ Σ. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Γ. Επί του σχεδίου νόμου του Υπουργείου Εθνικής Οικονομίας και Οικονομικών:
 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗ Ε. , σελ.
 ΒΕΛΟΠΟΥΛΟΣ Κ. , σελ.
 ΒΟΡΥΛΛΑΣ Α. , σελ.
 ΓΑΒΡΗΛΟΣ Γ. , σελ.
 ΓΕΡΟΥΛΑΝΟΣ Π. , σελ.
 ΔΗΜΗΤΡΟΚΑΛΛΗΣ Ι. , σελ.
 ΗΛΙΟΠΟΥΛΟΣ Α. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΤΡΙΝΗΣ Μ. , σελ.
 ΚΟΝΤΗΣ Ι. , σελ.
 ΚΟΥΒΕΛΑΣ Δ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΒΑΝΟΣ Μ. , σελ.
 ΜΑΛΑΜΑ Κ. , σελ.
 ΜΕΪΚΟΠΟΥΛΟΣ Α. , σελ.
 ΝΑΤΣΙΟΣ Δ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Ι. , σελ.
 ΠΑΠΠΑΣ Ν. , σελ.
 ΠΑΣΧΑΛΙΔΗΣ Ι. , σελ.
 ΠΙΕΡΡΑΚΑΚΗΣ Κ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΑΤΗΣ Γ. , σελ.
 ΤΖΑΚΡΗ Θ. , σελ.
 ΤΣΙΡΩΝΗΣ Σ. , σελ.
 ΤΣΟΚΑΝΗΣ Χ. , σελ.
 ΦΑΜΕΛΛΟΣ Σ. , σελ.
 ΦΕΡΧΑΤ Ο. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΝΑΡΗΣ Ε. , σελ.
 ΧΡΗΣΤΙΔΟΥ Ρ. , σελ.

Δ. ΠΑΡΕΜΒΑΣΕΙΣ:
 ΔΟΥΡΟΥ Ε. , σελ.
 ΠΟΛΑΚΗΣ Π. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΑ’

Πέμπτη 24 Ιουλίου 2025

Αθήνα, σήμερα στις 24 Ιουλίου 2025, ημέρα Πέμπτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-7-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞ΄ συνεδριάσεώς του, της Τετάρτης 23 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».)

Σήμερα είναι η 51η Επέτειος από την Αποκατάσταση της Δημοκρατίας μας. Αξίζουν τον σεβασμό και την ευγνωμοσύνη μας όσοι αγωνίστηκαν για την αποκατάσταση της δημοκρατίας στη χώρα μας. Το απόγευμα βεβαίως στο Προεδρικό Μέγαρο, όπως ξέρετε, θα είναι η εκδήλωση στην οποία καλούμαστε όλοι να συμμετέχουμε, για να τιμήσουμε τη συγκεκριμένη επέτειο. Ξεκινάμε νωρίς σήμερα ακριβώς για να μπορέσουμε να είμαστε όλοι το απόγευμα εκεί παρόντες και αν χρειαστεί -που ελπίζω ότι δεν θα χρειαστεί- θα γίνει και έγκαιρη διακοπή για να μπορέσει να υπάρχει ευχέρεια σε όποιον θέλει να πάει.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις - συνταξιοδοτικές διατάξεις».

Η Διάσκεψη των Προέδρων αποφάσισε στη συνεδρίασή της στις 17 Ιουλίου 2025, τη συζήτηση του νομοσχεδίου σε μία έως δύο συνεδριάσεις, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Μιχαήλ Λιβανός για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΜΙΧΑΗΛ ΛΙΒΑΝΟΣ:** Ευχαριστώ πολύ, κύριε Πρόεδρε.

Καλημέρα σε όλους.

Κυρίες και κύριοι συνάδελφοι, σήμερα, 24 Ιουλίου, είναι ημέρα ιστορικής μνήμης, είναι η Επέτειος της Αποκατάστασης της Δημοκρατίας. Και αν σήμερα η δημοκρατία μας και ο κοινοβουλευτισμός θεωρούνται εδραιωμένοι και θεσμικά και συνταγματικά, οι κίνδυνοι δεν έρχονται από τα τανκς, οι κίνδυνοι έρχονται από τις συμπεριφορές μας στον δημόσιο λόγο και το ήθος μας, εντός και εκτός αυτής της Αίθουσας και τα μηνύματα που εκπέμπουμε στους πολίτες έχουν ιδιαίτερη σημασία για το κατά πόσο τους σπρώχνουν στο να κάνουν κριτική, στο να κάνουν τη σκέψη και να προβληματίζονται πάνω στην πολιτική ουσία και όχι να τους αποστρέφουν από την πολιτική και από το πολιτικό σύστημα.

Πρέπει, λοιπόν, η σημερινή μέρα να είναι και μέρα αυτοκριτικής για όλους μας. Αυτό δεν είναι ένα μήνυμα που το εκπέμπει ένας νέος Βουλευτής -γιατί, προς θεού, δεν θέλω να παίξω αυτόν τον ρόλο-, είναι ένα μήνυμα που λαμβάνω καθημερινά από τους συμπολίτες μας και το μήνυμα τους είναι ότι πενήντα ένα χρόνια μετά πρέπει να αγωνιζόμαστε για το μέτρο, για τον διάλογο, με ευπρέπεια, με σεβασμό και ήθος και οι αντιπαραθέσεις μας να έχουν ως βάση τις θέσεις και τα επιχειρήματα, όχι τους χαρακτηρισμούς, όχι να καλλιεργούν το μίσος, την εμπάθεια, τον λαϊκισμό και τον διχασμό των Ελλήνων. Αυτό είναι και το δικό μου σχόλιο και η δική μου προτροπή, κύριε Πρόεδρε.

Χθες ήταν και μια άλλη, μια μαύρη επέτειος, από τη φονική πυρκαγιά στο Μάτι και θέλω να υπενθυμίσω και να το συνδέσω με το σημερινό νομοσχέδιο ότι το Υπουργείου Οικονομικών πρόσφατα με μια άλλη τροπολογία δεσμεύτηκε για την παραίτηση του δημοσίου από δικαστικές μάχες απέναντι σε πολίτες που επλήγησαν και ζητούσαν αποζημιώσεις στις περιπτώσεις αυτές, όχι μόνο για το Μάτι, αλλά και για τη Μάνδρα και άλλες περιπτώσεις.

Σε συνέχεια τέτοιων παρεμβάσεων με κοινωνικό χαρακτήρα, όπου η πολιτεία έρχεται κοντά στα προβλήματα και σε αυτά τα οποία πέρασαν οι πολίτες, είναι και η τροπολογία για τις χρεώσεις των τραπεζών που έρχεται στο σημερινό νομοσχέδιο. Η Κυβέρνηση στέλνει ένα σαφές μήνυμα, πως όταν οι κανόνες δεν τηρούνται, όταν ο πολίτης επιβαρύνεται άδικα, ενώ θα έπρεπε να εξυπηρετείται, εμείς παρεμβαίνουμε και αυτό θα συνεχίσουμε να κάνουμε.

Τον περασμένο Δεκέμβριο θεσπίσαμε για πρώτη φορά κανόνες για να περιοριστούν οι υπερβολικές τραπεζικές χρεώσεις. Όμως κάποιοι έψαξαν τρόπους και πλάγιες διαδρομές για να συνεχίσουν την καταχρηστική χρέωση στους πολίτες και η νέα τροπολογία κλείνει οριστικά τέτοιου τύπου παραθυράκια. Έτσι μηδενίζεται η προμήθεια για κάθε ανάληψη από ΑΤΜ τράπεζας του συστήματος ΔΙΑΣ, αλλά και από τρίτο πάροχο που έχει μετοχική σχέση με την τράπεζα, ενώ επιβάλλεται όριο πλαφόν έως 1,5 ευρώ για τις χρεώσεις από τρίτους παρόχους.

Πάμε τώρα στο καθαυτό νομοσχέδιο και τις διατάξεις του. Ο σκοπός της κωδικοποίησης του νέου τελωνειακού κανονισμού έχει πέντε βασικούς άξονες: Πρώτον, τον εκσυγχρονισμό και την προσαρμογή στην ευρωπαϊκή νομοθεσία, δεύτερον, την ενσωμάτωση ψηφιακών εργαλείων και την ενίσχυση της διαλειτουργικότητας των τελωνειακών αρχών με άλλους ελεγκτικούς μηχανισμούς δημόσιων φορέων, τρίτον, την ενίσχυση της ανταγωνιστικότητας των ελληνικών επιχειρήσεων και της οικονομικής εξωστρέφειας, τέταρτον, την ενίσχυση της οικονομικότητας και των εσόδων ΦΠΑ εισαγωγής, τη βελτίωση της διαχείρισης του δημόσιου υλικού και την καταπολέμηση της υποτιμολόγησης και, πέμπτον, την εξυπηρέτηση-ενίσχυση πολυμελών οικογενειών και την ενίσχυση των δυνάμεων πυρόσβεσης της χώρας μας.

Βασικές μεταρρυθμίσεις στον Τελωνειακό Κώδικα είναι, πρώτον, η ψηφιοποιημένη ιδιόχειρη υπογραφή τόσο του ελεγκτή όσο και του ελεγχόμενου κατά τη διενέργεια τελωνειακού ελέγχου, υπογραφή που έχει την ίδια νομική και αποδεικτική ισχύ με την ιδιόχειρη και μέσω αυτής επιταχύνεται τόσο η διαδικασία του ελέγχου όσο και αυτής των αποτελεσμάτων του ελέγχου, δεύτερον, η δυνατότητα διεύρυνσης του ωραρίου λειτουργίας των τελωνείων για τις ανάγκες και τη διευκόλυνση του εμπορίου, με τις δαπάνες να βαρύνουν τον ενδιαφερόμενο, αλλά και η λειτουργία και η καθιέρωση ψηφιακού συστήματος παρακολούθησης επαγγελματικών οχημάτων και εμπορευματοκιβωτίων από την ΑΑΔΕ όχι μόνο στα χερσαία και στα θαλάσσια συνοριακά σημεία, αλλά και σε σταθμούς διοδίων και ενδιάμεσα στις εθνικές οδούς για την καταπολέμηση λαθρεμπορίου και παράνομης διακίνησης προϊόντων.

Εφαρμόζονται μέτρα δέουσας επιμέλειας επίσης για τη διακίνηση ενεργειακών προϊόντων όπου τριπλασιάζονται τα πρόστιμα και οι κυρώσεις για παραβάσεις στη διάθεση και διακίνηση προϊόντων, όπως για παράδειγμα είναι τα καύσιμα, ενώ παράλληλα εισάγεται για πρώτη φορά η έννοια της υποτροπής. Στην ΑΑΔΕ δημιουργείται ηλεκτρονικό μητρώο κατόχων αποστακτικών μηχανημάτων για αλκοολούχα και διήμερων μικρών αποσταγματοποιών, ένα πάγιο αίτημα του Συνδέσμου Ελλήνων Παραγωγών Αποσταγμάτων Αλκοολούχων Ποτών και της Ένωσης Αποσταγματοποιών Αμπελουργικών Προϊόντων Ελλάδας.

Επεκτείνεται το ενιαίο κεντρικό μητρώο εφοδιαστικής αλυσίδας καπνού και βιομηχανοποιημένων καπνών με συμπερίληψη και των καπνών και των εταιρειών που παράγουν, εισάγουν και διακινούν στην εσωτερική αγορά ηλεκτρονικά τσιγάρα και θερμαινόμενα προϊόντα καπνού. Οι τελωνειακές αρχές επίσης αποκτούν τη δυνατότητα πρόσβασης στα πληροφοριακά συστήματα άλλων δημόσιων διωκτικών αρχών βάσει πρωτοκόλλων που θα ορίσουν τις λεπτομέρειες της πρόσβασης.

Συντομεύουν, επίσης, οι προθεσμίες εκποίησης ή διάθεσης σε φορείς του δημοσίου, όπως είναι η ελληνική Αστυνομία και οι Ένοπλες Δυνάμεις, κατασχεμένων αυτοκινήτων και υλικών τα οποία περιέρχονται στη διαχείριση του δημοσίου με στόχο την αμεσότερη και καλύτερη αξιοποίησή τους.

Απαλλάσσονται από το τέλος ταξινόμησης αυτοκίνητα, φορτηγά και λεωφορεία με κυψέλες υδρογόνου μηδενικών ρύπων προς εξομοίωση με τα αμιγώς ηλεκτρικά οχήματα. Εκσυγχρονίζονται με ευεργετικούς όρους οι κανόνες για χορήγηση απαλλαγής του τέλους ταξινόμησης Ι.Χ. αυτοκινήτων σε τρίτεκνες και πολύτεκνες οικογένειες. Χορηγείται απαλλαγή από το τέλος ταξινόμησης σε οχήματα καινούργια ή μεταχειρισμένα που αποκτώνται κατά κυριότητα με αγορά ή δωρεά από νομικό πρόσωπο ιδιωτικού δικαίου μη κερδοσκοπικού χαρακτήρα τα οποία είναι εγγεγραμμένα στο μητρώο της Γενικής Γραμματείας Πολιτικής Προστασίας και δραστηριοποιούνται στον τομέα της πυρόσβεσης, μια διάταξη η οποία είχε προταθεί και από άλλα κοινοβουλευτικά κόμματα και ήταν πραγματικά ένα σημαντικό κοινωνικό αίτημα, γιατί δημιουργεί τις προϋποθέσεις στις εθελοντικές οργανώσεις να κάνουν ακόμα σημαντικότερο έργο στον τομέα της πυρόσβεσης.

Επικαιροποιούνται, επίσης, απαλλακτικές διατάξεις εφοδιασμού επαγγελματικών πλοίων και κρουαζιερόπλοιων, όπου προβλέπονται προβλέψεις απαλλαγής από δασμούς σε ειδικό φόρο κατανάλωσης και ΦΠΑ κατά περίπτωση ειδών που προορίζονται για τον εφοδιασμό πλοίων, που διενεργούν κρουαζιέρες με την προϋπόθεση ότι αυτά ανεξαρτήτως πλοών, τουλάχιστον ένας προορισμός τους είναι σε τρίτη χώρα, ενώ όλα τα είδη πωλούνται και ανανεώνονται μόνο εντός των πλοίων για την κάλυψη των αναγκών των επιβατών.

Επίσης, αναστέλλεται η πληρωμή τέλους ταξινόμησης για οχήματα που εισάγονται στην Ελλάδα με σκοπό την παράδοση σε άλλο κράτος-μέλος, προκειμένου να διευκολυνθεί το διαμετακομιστικό εμπόριο στη χώρα μας και τα λιμάνια μας να είναι πύλες εισόδου για καινούργια οχήματα τρίτων χωρών.

Ως προς τις τροποποιήσεις της νομοθεσίας για τη φορολογία εισοδήματος και τον Κώδικα ΦΠΑ, που είναι η δεύτερη ενότητα του νομοσχεδίου και οι διατάξεις 204 έως 271, επιδιώκονται η διασφάλιση των δημοσίων εσόδων η ενίσχυση της φορολογικής συμμόρφωσης, η αντιμετώπιση φαινομένων φοροδιαφυγής και η εμπέδωση φορολογικής δικαιοσύνης, η διευκόλυνση φορολογουμένων και φορολογικών αρχών, καθώς και η επίτευξη στόχων, όπως είναι η απογραφή της δημόσιας περιουσίας και η αναβάθμιση των υφιστάμενων διαδικασιών πληρωμών των ενωσιακών ενισχύσεων που χορηγούνται στον αγροκτηνοτροφικό τομέα μέσω της ανάπτυξης νέων ψηφιακών υπηρεσιών.

Στην ενότητα αυτή συμπεριλαμβάνονται, κυρίως, σημαντικές διατάξεις με ευεργετικό για τους φορολογούμενους κοινωνικό αποτύπωμα. Τέτοιες είναι η τροποποίηση των διατάξεων του Κώδικα Φορολογίας Εισοδήματος, που αφορούν την εναλλακτική φορολόγηση εισοδήματος, που προκύπτει στην αλλοδαπή και τον ειδικό τρόπο φορολόγησης, που προκύπτει στην ημεδαπή των φυσικών προσώπων που μεταφέρουν τη φορολογική κατοικία τους στην Ελλάδα. Ένα αντικίνητρο μέχρι σήμερα για την προσέλκυση αυτών των φυσικών προσώπων, το οποίο καταργείται και σε αντίθεση με συγκρίσιμα φορολογικά καθεστώτα άλλων χωρών τώρα, πλέον, αυτό αποτελεί ένα κίνητρο για να επιστρέψουν οικονομικοί παράγοντες στη χώρα μας.

Συμπεριλαμβάνεται, επίσης, η εξαίρεση των δαπανών νοσηλείας που καταβάλλει η εργοδότης σε εργαζόμενο του ή σε μέλη της οικογένειάς του από τον υπολογισμό του εισοδήματος και τον φόρο δωρεάς.

Η εξομοίωση της φορολογικής αντιμετώπισης και αυτό είναι, επίσης, πολύ σημαντικό και ένα πάγιο αίτημα των ανθρώπων της ναυτιλίας και των εργαζομένων στη ναυτιλία. Εξομοίωση, λοιπόν, της φορολογικής αντιμετώπισης των αμοιβών των ναυτικών, που υπηρετούν σε ιδιωτικά πλοία αναψυχής με αντιστοίχως εκείνη των ναυτικών της εμπορικής ναυτιλίας.

Η δικαιότερη φορολόγηση των πλανόδιων λαχειοπωλών με άμεση παρακράτηση του φόρου από τους προμηθευτές κατά την καταβολή της προμήθειας των λαχειοπωλών και την εξαίρεση του εισοδήματος αυτού από τον υπολογισμό της προκαταβολής φόρου και το ελάχιστο τεκμαρτό εισόδημα είναι, επίσης, αίτημα, που ικανοποιείται για τον κλάδο αυτό.

Δίνονται, επίσης, κίνητρα για την πρόωρη εφαρμογή της ηλεκτρονικής τιμολόγησης, όπως απόσβεση της δαπάνης για την αρχική προμήθεια τεχνικού εξοπλισμού ή λογισμικού, που απαιτείται για την εφαρμογή της ηλεκτρονικής τιμολόγησης και της δαπάνης για την παραγωγή, τη διαβίβαση και την ηλεκτρονική αρχειοθέτηση ηλεκτρονικών τιμολογίων προσαυξημένων στο 100% και μέσα στο έτος πραγματοποίησής τους.

Η σύσταση, επίσης, Μητρώου Ιδιοκτησίας και Διαχείρισης Ακινήτων εντός της Ανεξάρτητης Αρχής Δημοσίων Εσόδων είναι μια ουσιαστική μεταρρύθμιση και ένα πάγιο αίτημα των ενώσεων ιδιοκτητών, το οποίο, επίσης, θεσμοθετείται.

Στα άρθρα 241 έως 244, υπάρχουν ρυθμίσεις στον κώδικα φορολογίας κληρονομιάς, δωρεών, γονικών παροχών και κερδών από τυχερά παίγνια με διατάξεις προσανατολισμένες, επίσης, σε κίνητρα για επαναπατρισμό Ελλήνων υπηκόων, καθώς και τη διευκόλυνση ιδρυμάτων μη κερδοσκοπικού χαρακτήρα, που αποδεδειγμένα επιδιώκουν κοινωφελείς σκοπούς στην Ελλάδα. Υποχρεωτική, επίσης, αποδοχή άμεσων πληρωμών από λογαριασμό σε λογαριασμό μέσω διασυνδεδεμένων τερματικών POS στις λιανικές συναλλαγές.

Και πάμε στα δύο πιο σημαντικά, τα οποία αφορούν την πρόσβαση της ΑΑΔΕ σε όλα τα πληροφοριακά συστήματα του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων, του ΟΠΕΚΕΠΕ, προκειμένου κατόπιν της επεξεργασίας τους να αξιοποιηθούν για τη διενέργεια των σχετικών πληρωμών και ελέγχων από την ΑΑΔΕ, ούτως ώστε να δημιουργηθούν σιγά-σιγά τα ψηφιακά εργαλεία, οι βραχίονες που θα φέρουν και την απορρόφηση του οργανισμού από την ανεξάρτητη αρχή.

Και, επίσης, η μεταφορά -και όχι η κατάργηση, όπως πολλές φορές ακούστηκε από τα κόμματα της Αντιπολίτευσης- της Γενικής Διεύθυνσης του Σώματος Δίωξης Οικονομικού Εγκλήματος στην ΑΑΔΕ, όπου προβλέπεται με σαφή τρόπο η διατήρηση των οργανικών θέσεων των υπαλλήλων και η διατήρηση της ιδιότητας τους ως ειδικού ανακριτικού υπαλλήλου, που λαμβάνει παραγγελίες προκαταρκτικών εξετάσεων με βάση τον Κώδικα Ποινικής Δικονομίας υπό την εποπτεία καθοδήγησης και συντονισμού του προϊσταμένου εισαγγελέα του Τμήματος Οικονομικού Εγκλήματος της εισαγγελίας. Το πέρασμα του ΣΔΟΕ σε μια ανεξάρτητη αρχή και εκτός του στενού ελέγχου, όπως είχε θεσμοθετηθεί επί κυβέρνησης ΣΥΡΙΖΑ, της Κυβέρνησης είναι υπέρ του δημοσίου συμφέροντος, γιατί κανένας δυνητικά πλέον δεν θα μπορεί να χρησιμοποιήσει με αθέμιτο ή ανήθικο τρόπο το ΣΔΟΕ για άλλους σκοπούς.

Δεδομένου, επίσης, ότι μέχρι τις 31-7-’25 λήγει η αναστολή είσπραξης για την παράταση καταβολής βεβαιωμένων στη φορολογική διοίκηση οφειλών ρυθμισμένων και μη δημιουργείται η δυνατότητα ένταξης σε ρύθμιση οφειλής εβδομήντα δύο δόσεων των βεβαιωμένων οφειλών ασφαλιστικών και φορολογικών σε οφειλέτες που επηρεάστηκαν από την κακοκαιρία «Daniel» και τη θαλάσσια ρύπανση στον Παγασητικό Κόλπο, μια επίσης σημαντική κοινωνική παρέμβαση.

Προβλέπονται, τέλος, ευεργετικές και συνταξιοδοτικές ρυθμίσεις για συγγενείς ενστόλων, οι οποίοι απεβίωσαν σε υπηρεσία ή ένεκα αυτής, όπου προβλέπεται ότι σε περίπτωση που ένας εκ των δύο γονέων επιλέξει την καταβολή της σύνταξης του θανόντος ο έτερος γονέας μπορεί να λαμβάνει το ποσό του εφάπαξ οικονομικού βοηθήματος μειωμένο κατά 50%, ενώ σε περίπτωση που ένας εκ των δύο γονέων επιλέξει την καταβολή του εφάπαξ καταβάλλεται η σύνταξή στον έτερο γονέα στα δυόμιση δέκατα της σύνταξης και σε περίπτωση που οι γονείς του αποβιώσαντος έχουν, επίσης, αποβιώσει και αυτός έχει αδέλφια, που δεν έχουν συμπληρώσει το εικοστό τέταρτο έτος της ηλικίας τους, το εφάπαξ βοήθημα καταβάλλεται σε αυτά σε ισόποσα μέρη.

Κυρίες και κύριοι συνάδελφοι, το παρόν νομοσχέδιο έρχεται να δώσει απαντήσεις σε πολλά θέματα, τα οποία ανέκυψαν τα τελευταία χρόνια στις διασυνοριακές αγορές. Δίνει τη δυνατότητα του εξορθολογισμού διαδικασιών και τον εκσυγχρονισμό τους απέναντι στην παραβατικότητα, η οποία γεννάει διαρκώς και εφευρίσκει καινούργιους τρόπους για να παραμένει ζωντανή. Προτρέπει στη νομιμότητα και τη διαφάνεια, ενώ εισάγει πλήθος διατάξεων φορολογικών με κοινωνικό αποτύπωμα σημαντικό για τους φορολογούμενους.

Για όλους αυτούς τους λόγους, θέλοντας πρώτα απ’ όλα να συγχαρώ την ηγεσία του Υπουργείου Εθνικής Οικονομίας Οικονομικών και τους Υπουργούς για την εξαιρετική δουλειά που έκαναν, σας καλώ να το υπερψηφίσετε και να συνδράμετε στην προσπάθεια αυτή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την απόλυτη συνέπεια στον χρόνο.

Τον λόγο έχει τώρα ο κ. Πάρις Κουκουλόπουλος, εισηγητής από το ΠΑΣΟΚ - Κίνημα Αλλαγής.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μεγάλη μέρα σήμερα. Θα ήθελα να σταθώ για λίγο στην 24η Ιουλίου, ημέρα αποκατάστασης της δημοκρατίας και να πω δυο σαφείς θέσεις από την πλευρά μας. Η μία είναι ότι η Γ΄ Ελληνική Δημοκρατία, που η θεμελίωση της ξεκίνησε εκείνη τη μέρα πριν πενήντα ένα χρόνια, είναι από κάθε άποψη η καλύτερη περίοδος της χώρας, όσο και αν υπήρξαν πολλές και μεγάλες παλινδρομήσεις σε όλη αυτή την πορεία, η πρόσφατη περιπέτεια που κράτησε περίπου δέκα χρόνια. Είναι, όμως, μία περίοδος που αξίζει αποτίμησης, απολογισμού για να κάνουμε τις ζωές μας καλύτερες, να παραδώσουμε μία πατρίδα καλύτερη από αυτήν που παραλάβαμε.

Το δεύτερο, που δεν είναι μόνο ελληνικό ζήτημα, είναι πως η δημοκρατία και ειδικότερα η φιλελεύθερη δημοκρατία με την ανεξαρτησία των εξουσιών, την κατοχύρωση της ελευθερίας του λόγου και όχι μόνο, την ανεξαρτησία της δικαιοσύνης και όλα όσα συνθέτουν και συγκροτούν τον όρο «φιλελεύθερη δημοκρατία» δοκιμάζεται τα τελευταία χρόνια ολοένα και περισσότερο, καθώς μάλιστα σημειώνουν αξιόλογους ρυθμούς ανάπτυξης αυταρχικά καθεστώτα ανά τον κόσμο και το μεγάλο ζήτημα της φιλελεύθερης δημοκρατίας είναι η αδυναμία της εδώ και χρόνια να απαντήσει πειστικά στα δύο μεγάλα μέτωπα της εποχής, που δεν είναι άλλα από τις ανισότητες και την κλιματική αλλαγή.

Η Ελλάδα, προφανώς, δεν αποτελεί εξαίρεση σ’ αυτόν τον κανόνα και θα πρέπει να έχουμε πλήρη συναίσθηση του μεγέθους και του βάρους και της πολυπλοκότητας των προβλημάτων, αν θέλουμε να διαφυλάξουμε το αγαθό της δημοκρατίας και της ελευθερίας, με την οποία είναι ταυτισμένη ζωή μας στην πατρίδα μας και όχι μόνο, αλλά παράλληλα πρέπει να δώσουμε, όπως είπα, πειστικές απαντήσεις σε όλα τα μέτωπα.

Το παρόν νομοσχέδιο σχετίζεται άμεσα, κυρίες και κύριοι συνάδελφοι, με αυτό το ζήτημα, καθώς τελωνειακοί έλεγχοι, απάτη, λαθρεμπόριο, ψηφιοποίηση λειτουργιών, οι μηχανές είναι δεδομένο ότι τρέχουν πολύ γρηγορότερα στην εποχή μας από τις κυβερνήσεις -γενικό είναι αυτό, δεν αφορά μόνο την Ελλάδα- και οι μέθοδοι απάτης, καθώς εμπλουτίζονται με εργαλεία του ψηφιακού κόσμου, τρέχουν πολύ γρηγορότερα από τα μέτρα που νομοθετούνται σε κάθε χώρα. Υπάρχει ένα τεράστιο ζήτημα.

Εδώ πρέπει να συνεννοηθούμε, για να μιλήσουμε πολιτικά πάνω από όλα και πρώτα απ’ όλα στη Βουλή, ότι πρέπει να γίνει μια σοβαρή συζήτηση για το πώς μπορεί και πρέπει να είναι ένα σύγχρονο κράτος στις μέρες μας. Και δεν είναι ζήτημα περισσότερο ή λιγότερο κράτος, αυτό το δίλημμα που κράτησε για πάρα πολλά χρόνια στην Ελλάδα. Υπάρχουν τομείς του κράτους, στους οποίους πρέπει να υπάρξει συστηματική εκπαίδευση, ικανοποιητικές αμοιβές των λειτουργών του και πολύ σοβαρές διαδικασίες εσωτερικού ελέγχου, για να μειώνονται και να μην πληθαίνουν τα φαινόμενα τα οποία βλέπουμε.

Δεν είναι εύκολος ο αντίπαλος, όπως είπα. Τα εργαλεία που δίνει η ψηφιακή εποχή αξιοποιούνται όχι μόνο από τα κράτη ανά τον κόσμο και από τις φορολογικές και τελωνειακές αρχές, αλλά χρησιμοποιούνται επίσης και από όσους επιδιώκουν τον παράνομο πλουτισμό και την απάτη και χρησιμοποιούνται πολλές φορές πολύ γρηγορότερα, όπως είπα, και αποτελεσματικότερα. Είναι μεγάλο το θέμα. Δεν αναφέρομαι στενά στο νομοσχέδιο, όπως καταλαβαίνετε, αλλά πρέπει να βάλουμε στη συζήτησή μας ένα πλαίσιο.

Έτσι κι αλλιώς, λοιπόν, έχει μεγάλη αξία να συζητάμε σήμερα για τον Τελωνειακό Κώδικα, γιατί ο Τελωνειακός Κώδικας άπτεται και αγγίζει και ασχολείται με σύγχρονα ζητήματα που ήδη μνημόνευσα, όπως το λαθρεμπόριο και η απάτη. Υπάρχουν, δηλαδή, τεράστια ζητήματα που ρυθμίζει, εκσυγχρονίζει σε πολλές περιπτώσεις ο κώδικας που έρχεται από την υφιστάμενη νομοθεσία και αναγνωρίζουμε από την πλευρά μας σε αυτό το σκέλος μια δουλειά που έγινε και έπρεπε να γίνει.

Ωστόσο, το νομοσχέδιο κυριαρχείται από μία σειρά άλλες διατάξεις που έχουν σχέση με τον ΟΠΕΚΕΠΕ και το ΣΔΟΕ, με τη συμπερίληψή τους στην ΑΑΔΕ εν προκειμένω, με τις τράπεζες -για τις οποίες θα μιλήσει σε λίγο και ο Υπουργός, φαντάζομαι, παρουσιάζοντας την τροπολογία- και τις χρεώσεις τους και για κρίσιμους τομείς της φορολογικής πολιτικής.

Δεν επισκιάζεται ο Τελωνειακός Κώδικας με όρους επικοινωνιακούς. Με όρους ουσίας. Πώς θέλουμε να οικοδομήσουμε ένα σύγχρονο κράτος που πραγματικά θα μπορεί να σταθεί όρθιο στο ολοένα και πιο πολύπλοκο περιβάλλον; Αυτό είναι το ερώτημα, αυτό είναι το πλαίσιο, εάν θέλετε, το οποίο πρέπει να ορίσει ο καθένας, για να δώσει σοβαρές και σαφείς απαντήσεις.

Έτσι, λοιπόν, ξεκινάμε το πρώτο θέμα. Το ΣΔΟΕ και ο ΟΠΕΚΕΠΕ με το νομοσχέδιο μπαίνουν κάτω από την ίδια στέγη, τη στέγη της ΑΑΔΕ. Εδώ υπάρχουν ζητήματα που θέσαμε από την πρώτη συνεδρίαση, τα οποία ενισχύθηκαν σε πολύ μεγάλο βαθμό κατά τη διαδικασία ακρόασης φορέων που υπήρξε, πραγματικά, αποκαλυπτική. Η διαδικασία τοποθέτησης ΣΔΟΕ και ΟΠΕΚΕΠΕ στην ίδια στέγη είχαμε πει από την αρχή ότι έχει μια μεγάλη αντίφαση, μια παραδοξότητα. Ελεγκτής και ελεγχόμενος στην ίδια στέγη, στην ίδια υπηρεσία. Πώς γίνεται αυτό;

Η διαδικασία ακρόασης φορέων, όπως είπα, κυρίες και κύριοι συνάδελφοι, απέδειξε περίτρανα αυτό το ζήτημα που βάλαμε από την πρώτη στιγμή στο νομοσχέδιο. Δεν είναι μικρό το ζήτημα αυτό που θέσαμε, κυρίες και κύριοι συνάδελφοι. Όπως είπα, ρωτήσαμε τον επικεφαλής του ΣΔΟΕ στη διαδικασία και μας απάντησε ότι ελέγχει διαχρονικά και σήμερα μια σειρά υποθέσεων του ΟΠΕΚΕΠΕ. Και μόνο αυτή η παραδοχή -που τη γνωρίζουμε φυσικά, δεν μας είπε κάτι καινούργιο- έπρεπε να οδηγήσει την Κυβέρνηση να αναθεωρήσει αυτή την ταυτόχρονη μεταφορά ΟΠΕΚΕΠΕ και ΣΔΟΕ στην ίδια στέγη. Δεν είναι φιλολογικό το ζήτημα ελεγκτής και ελεγχόμενος και υπάρχουν και ζητήματα από την ευρωπαϊκή νομοθεσία. Γιατί σε όλη την Ευρώπη οι οργανισμοί πληρωμών είναι διακριτοί από τους οργανισμούς, από εκείνους τους θεσμούς που ελέγχουν τη νομιμότητα των πληρωμών. Γιατί με τις επιδοτήσεις της ευρωπαϊκής ένωσης και συγκεκριμένα της κοινής αγροτικής πολιτικής υπάρχουν ζητήματα σε όλες τις χώρες όχι μόνο στην Ελλάδα.

Υπάρχει, λοιπόν, ζήτημα. Υπάρχει σοβαρό ζήτημα. Δεν είναι τεχνική η διαφωνία, είναι μείζον το ζήτημα και ενισχύει την κακοπιστία και τη δυσπιστία του κάθε πολίτη, με όλα αυτά που συμβαίνουν στον ΟΠΕΚΕΠΕ, αν γίνεται δολίως και καθόλου τυχαία. Πόσο μάλλον, ειδικά για τον ΣΔΟΕ, που είναι στελεχικός οργανισμός και μάλιστα, εμβληματικός. Υπήρχαν διαβεβαιώσεις από την προηγούμενη πολιτική ηγεσία του σημερινού Αντιπροέδρου της Κυβέρνησης του κ. Χατζηδάκη, ακριβώς για το αντίθετο, ότι πάμε για ενίσχυση του ρόλου, των αρμοδιοτήτων, ενίσχυση σε προσωπικό, σε μέσα και όλα τα υπόλοιπα και τελικά, αντ’ αυτού, το στέλνουμε στην ΑΑΔΕ.

Εδώ μάλιστα, στο ζήτημα αυτής της αντίφασης, αναδείχθηκε ένα ερώτημά μου προς την ίδια την ΑΑΔΕ που απαντήθηκε από τον Γενικό Διευθυντή Φορολογίας Εισοδήματος και υπήρξε και μια δεύτερη τεράστια αντίφαση, μεταξύ ΑΑΔΕ και ΣΔΟΕ. Ρώτησα για ένα συγκεκριμένο θέμα που είναι μια από τις πιο ευαίσθητες αρμοδιότητες της ΑΑΔΕ και του διοικητή της, την προτεραιοποίηση στον έλεγχο φορολογικών υποθέσεων. Εάν υπάρξει μια σοβαρή καταγγελία, ποιος θα την ελέγχει; Ο αρμόδιος γενικός διευθυντής μου είπε ότι αναγκαστικά θα μπορούσε να ελέγξει το ΣΔΟΕ μέχρι τώρα, αλλά εάν το ΣΔΟΕ μπει σε εμάς, θα είναι μια διαδικασία εσωτερικού ελέγχου.

Ο εσωτερικός έλεγχος, όμως, κυρίες και κύριοι συνάδελφοι της ΑΑΔΕ σε όλες τις υποθέσεις που έχουν έρθει στο φως της δημοσιότητας το τελευταίο διάστημα, δεν ήταν πρωταγωνιστής. Ο ΟΠΕΚΕΠΕ δεν έφερε στην επιφάνεια καμμιά υπόθεση από αυτές που βλέπουμε μπροστά μας, τις έφερε η Ευρωπαϊκή Εισαγγελία. Τελωνείο Πειραιά; Ευρωπαϊκή Εισαγγελία πάλι και υπηρεσία εσωτερικών υποθέσεων της Ελληνικής Αστυνομίας. Κέρκυρα, Χαλκίδα το ίδιο. Δεν είναι τόσο αποτελεσματική η υπηρεσία εσωτερικού ελέγχου της ΑΑΔΕ. Δεν είναι, λοιπόν, όλα καλά.

Και για να κλείσω το θέμα της ΑΑΔΕ είναι ξεκάθαρο από τη μεριά μας ότι εμείς δεν υποτιμούμε και δεν υποβαθμίζουμε κανένα βήμα που έχει γίνει. Στηρίξαμε ως κόμμα τη δύσκολη υπόθεση της σύνδεσης των POS με τις ταμειακές μηχανές και όλα τα μέτρα ψηφιοποίησης που είναι το βασικό υπόβαθρο της αύξησης των εσόδων, αλλά μαζί με τον πληθωρισμό και τα έσοδα από τον τουρισμό. Τα στηρίξαμε αυτά τα μέτρα, μην αγιοποιούμε και ωραιοποιούμε καταστάσεις. Οι επιδόσεις της ΑΑΔΕ στον τομέα των εσόδων σχετίζονται ευθέως και άμεσα -ξαναλέω- με τον πληθωρισμό, που στην Ελλάδα επιμένει αντίθετα με όλη την Ευρώπη στο άνοιγμα ηλεκτρονικών συναλλαγών και στο ότι οι τουρίστες χρησιμοποιούν ηλεκτρονική συναλλαγή και έχει ανέβει πάρα πολύ ο αριθμός. Είναι οι βασικοί λόγοι που έχουν ανέβει τα έσοδα. Ας μη λιβανιζόμαστε μεταξύ μας, λοιπόν, να δούμε ψυχρά τι συμβαίνει ακριβώς, γιατί άλλα είναι τα ζητούμενα. Επίσης, υπάρχει ένα μεγάλο ζήτημα για την ΑΑΔΕ που έχει κι αυτή πολύ δρόμο μπροστά της, για να βελτιωθεί και το είχα θέσει με έμφαση και στην επιτροπή.

Τα στοιχεία που μας παρουσιάζει κάθε τρεις μήνες το Γραφείο του Προϋπολογισμού του Κράτους στη Βουλή, είναι πραγματικά αποκαλυπτικά.

Όλες οι υποθέσεις μέχρι 10.000 ευρώ ληξιπρόθεσμα μειώνονται ή μένουν σταθερά. Μεταξύ 10.000 και 100.000 είναι ένα τρίμηνο πάνω, ένα τρίμηνο κάτω. Από 100.000 μέχρι 1.000.000 έχουμε μια μικρή αύξηση από τρίμηνο σε τρίμηνο και από 1.000.000 και πάνω έχουμε μια αλματώδη αύξηση. Τι ακριβώς συμβαίνει; Η ασφυκτική πίεση, δηλαδή, που ασκεί η ΑΑΔΕ, της οποίας κραδαίνει διαρκώς την επιτυχία η Κυβέρνηση, την αποτελεσματικότητά της, έχει εφαρμογή και επιτυχίες μόνο σε όσους που έχουν ληξιπρόθεσμα 500 ευρώ και 1.000 ευρώ και 2.000 ευρώ; Και σε αυτούς που χρωστάνε πάνω από 1.000.000, δεν βρίσκουμε αποτελεσματικά μέτρα; Υπάρχουν ζητήματα.

Δεν κάνω καταγγελία. Τι θέλω να πω; Η ΑΑΔΕ έχει πεδίον δόξης λαμπρόν μπροστά της, γιατί υπάρχουν τεράστια πεδία για να εργαστεί. Και το να εξαφανίζουμε τον έλεγχο δεν βοηθάει ούτε την ΑΑΔΔΕ ούτε τον ΟΠΕΚΕΠΕ ούτε τους αγρότες ούτε την ελληνική κοινωνία.

Έρχομαι στο ζήτημα του ΟΠΕΚΕΠΕ. Θέλω να μείνω λίγο παραπάνω και θέλω να είμαι σαφής, κύριε Υπουργέ. Εδώ υπάρχει ένα πλαίσιο βασικό. Ακούμε τον κυβερνητικό εκπρόσωπο σε καθημερινή βάση και τον Πρωθυπουργό -τον ξανακούσαμε χθες- να επαναλαμβάνουν μονότονα ότι δεν θα πληρώσουν οι φορολογούμενοι όλο αυτό που έγινε με τον ΟΠΕΚΕΠΕ. Το τονίζω για πολλοστή φορά από το Βήμα της Βουλής. Ή θα μειωθεί η ΚΑΠ ή θα πληρώσει ο κρατικός προϋπολογισμός. Δεν υπάρχει τρίτος τρόπος. Τα ποσά που θα επιστρέφουν όσοι τα επιστρέφουν -και μακάρι να ανακτηθούν όλα τα λεφτά και θα την στηρίξουμε αυτή την προσπάθεια έως το τέλος απ’ όσους τα έκλεψαν τους αγρότες- αυτά τα λεφτά καταλογίζονται σε βάρος της χώρας από τις επόμενες πληρωμές ΚΑΠ. Ή θα συμπληρώσεις λοιπόν από τον προϋπολογισμό ή θα μειώσεις την ΚΑΠ.

Εάν η Κυβέρνηση, στο πλαίσιο της γενικότερης μείωσης που παρουσίασε η Ευρωπαϊκή Επιτροπή προχθές, λογαριάζει να μειώσει τις χρηματοδοτήσεις και θέλει κάτω από τη γενικότερη μείωση να κρύψει και μια άλλη μείωση, αυτό είναι ένα άλλο θέμα. Πείτε επιτέλους καθαρά στους αγρότες ότι εσάς που σας έκλεψε μια εγκληματική συμμορία 1 έως 2 δισεκατομμύρια τα τελευταία πέντε, έξι χρόνια μπροστά στα μάτια και κάτω από τη μύτη του κεντρικού κράτους και του Μεγάρου Μαξίμου, θα εξακολουθείτε να πληρώνετε τον λογαριασμό με μείωση των πόρων της ΚΑΠ. Αυτό είναι το πολιτικό ζήτημα.

Γι’ αυτό είμαστε αντίθετοι σε αυτές τις δύο μεταφορές και του ΟΠΕΚΕΠΕ και του ΣΔΟΕ στην ΑΑΔΕ και η αντίθεσή μας θέλω να είναι απολύτως καθαρή.

Και κλείνω, κυρίες και κύριοι συνάδελφοι, για να μην καταχραστώ τον χρόνο με το κρίσιμο θέμα των τραπεζών και μία κουβέντα για το θέμα της φορολογικής πολιτικής.

Στο θέμα των τραπεζών ακούσατε να δείτε. Εμείς δεν αρνηθήκαμε ποτέ κάθε τι που έχει έναν θετικό χαρακτήρα. Ωστόσο, υπάρχουν δύο θεμελιώδη θέματα. Θα παρουσιάσει ο εκπρόσωπός μας και άλλοι συνάδελφοι από την Κοινοβουλευτική Ομάδα στη συνέχεια ολοκληρωμένα τη θέση -δεν έχω τον χρόνο- και εγώ θα επανέλθω δευτερολογία.

Το ζήτημα των τραπεζών έχει κατ’ αρχάς έναν βαθύτερο πολιτικό χαρακτήρα. Όταν πήραμε ως κόμμα με τον Πρόεδρό μας τον Νίκο Ανδρουλάκη πριν από έξι μήνες -πόσο ήταν;- την πρωτοβουλία για να φορολογηθούν έκτακτα οι τράπεζες, κάποιοι από την Αντιπολίτευση, ο ΣΥΡΙΖΑ, η Νέα Αριστερά αν θυμάμαι καλά, μας είχαν κάνει κριτική ότι ήταν μικρό το ποσό που λέγαμε ως έκτακτη φορολόγηση.

Δεν είναι εάν το ποσό είναι μεγάλο ή μικρό. Το βαθιά πολιτικό ζήτημα είναι ένα: Θα πάρει το πάνω χέρι το κράτος, για να βάλει τέλος στην απόλυτη κυριαρχία των τραπεζών που συμπεριφέρονται στη χώρα σαν να είναι ιδιοκτησία τους; Αυτό είναι το θέμα. Θα βοηθήσουμε, θα προσπαθήσουμε, θα εξωθήσουμε, θα αναγκάσουμε τις τράπεζες να αντλούν έστω ολοένα και περισσότερο από δανεισμό, πωλήσεις σύγχρονων προϊόντων, ασφαλιστικών και άλλων, όπως κάνουν όλες οι τράπεζες στην Ευρώπη και σε όλο τον κόσμο, αντί να προσπαθούν να βγάλουν λεφτά από διάφορες χρεώσεις από 1 ευρώ, 5 ευρώ, 10 ευρώ εκεί και παραπέρα και ούτω καθεξής; Αυτό είναι το μεγάλο πολιτικό ζήτημα, που θέτουμε.

Δεν είναι ζήτημα ποιος θα φωνάξει περισσότερο για τις τράπεζες. Το πλαίσιο έχει σημασία, εάν θέλουμε να βάλουμε τέλος σε μια κατάσταση όπου οι τράπεζες -ξαναλέω- συμπεριφέρονται σαν να είναι κράτος εν κράτει στη χώρα. Αυτό είναι το μεγάλο θέμα, όπως και το πώς θα μπει σε μια περίοδο πραγματικά ευρωπαϊκής κανονικότητας το τραπεζικό μας σύστημα. Γιατί αυτό που έχει επανέλθει σε κανονικότητα μόνον είναι τα μερίσματα που ανερυθρίαστα μοιράζονταν όταν αρνούνται να κάνουν μια σοβαρή ρύθμιση, όπως όλα τα ευρωπαϊκά κράτη για τα δάνεια σε ελβετικό φράγκο για παράδειγμα.

Το δεύτερο που θέλω να θέσω, κυρίες και κύριοι συνάδελφοι, κύριε Υπουργέ, είναι αυτό που σας είχα πει και προχθές.

**ΠΡΟΕΔΡΕΥΩΝ (Γεώργιος Γεωργαντάς):** Να ολοκληρώσετε παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Και είναι πολύ σοβαρό, κύριε Πρόεδρε. Θα κλείσω εδώ.

**ΠΡΟΕΔΡΕΥΩΝ (Γεώργιος Γεωργαντάς):** Έχετε καταφέρει, συγγνώμη, να μη χτυπάει το χρονόμετρο! Δεν ξέρω πώς το καταφέρατε. Δεν μπορώ να το χτυπήσω.

Ορίστε, έχετε ένα λεπτό.

**ΠΑΡΙΣ ΚΟΥΚΟΥΛΟΠΟΥΛΟΣ:** Κλείνω με ένα θέμα. Το έθεσα προχθές όταν παρουσίασε τις βασικές αρχές ο κύριος Υπουργός. Κύριε Υπουργέ, σας είπα κάτι. Χθες η επικεφαλής ίσως του μεγαλύτερου δικτύου ιδιωτών παρόχων μη τραπεζικών ιδρυμάτων, που έχουν στην ιδιοκτησία τους ATM -προσέξτε είναι πολύ σοβαρό, έχει 2.200 ATM η Euronet- είχε μία δήλωση που έλεγε ότι αυτά τα μέτρα μπορεί να οδηγήσουν στην απόσυρση εκατοντάδων ATM από νησιά και απομακρυσμένα σημεία της χώρας.

Δεν υιοθετώ προφανώς αυτή τη θέση. Αλλά ακριβώς από την ανάποδη πλευρά είχα πει το ίδιο πράγμα. Το ζήτημα των ATM στην Ελλάδα που συρρικνώνεται, στην Ελλάδα που τις έχουν κλέψει κάτι συμμορίτες τα λεφτά από τον ΟΠΕΚΕΠΕ, στην Ελλάδα που βλέπει να παρακμάζει γιατί δεν την αγγίζει ο τουρισμός, ψάχνουν να βρουν ATM χιλιόμετρα και δεν βρίσκουν. Είναι ένα θέμα ετών. Ολοένα και μειώνονται τα ATM. Ανάποδα να το διαβάσετε.

Είχα πει ότι πρέπει στο θέμα των ATM να δούμε και γιατί δεν υποχρεώνουμε τις τράπεζες και όχι τις ιδιωτικές εταιρείες. Δεν μπορούν, δηλαδή, οι τέσσερις -που έγιναν τώρα πέντε- συστημικές τράπεζες να μοιραστούν το βάρος, να το δουν σαν κοινή ωφέλεια και σε κάποια χωριά να ανοίγει αλλού η μία και αλλού η άλλη χωρίς χρέωση για να υπάρχει ATM; Δεν λέω να βάλουμε ATM σε ένα χωριό εκατό κατοίκων. Αλλά το να διαβείς 50 και 70 χιλιόμετρα στην ορεινή χώρα και σε απομακρυσμένες περιοχές, πάει πολύ.

Πρέπει να το δούμε αυτό το ζήτημα, κύριε Υπουργέ.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από τον ΣΥΡΙΖΑ κ. Καραμέρος.

Και παρακαλώ να κλείσει το σύστημα της ηλεκτρονικής εγγραφής.

Ορίστε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές, είναι πενήντα ένα χρόνια από την αποκατάσταση της δημοκρατίας. Δεν είναι μια συμβατική υποχρέωση κάθε ομιλητή, που ανεβαίνει στο Βήμα, να πει κάποια ευχολόγια αποτίμησης αυτής της ιστορικής επετείου.

Βρισκόμαστε σε μία συνθήκη όπου η Κυβέρνηση της Νέας Δημοκρατίας τα τελευταία έξι χρόνια έχει δημιουργήσει συνθήκες καχεκτικής δημοκρατίας. Αν το νόημα της ημέρας και της επετείου είναι επίκαιρο, θα έλεγα ότι εξειδικεύοντάς το, εδώ υπάρχει ανάγκη για την αποκατάσταση της διάκρισης των εξουσιών, την αποκατάσταση της ισονομίας, της διαφάνειας και της εντιμότητας και κυρίως μιλώντας για την εκτελεστική εξουσία, την αποκατάσταση της λειτουργίας της εκτελεστικής εξουσίας.

Και για να περάσω και στα νομοσχέδια που συζητάμε και σε μια σειρά νομοσχεδίων που καλούμαστε να επεξεργαστούμε ως εθνική αντιπροσωπεία, μιλώ για αποκατάσταση της λειτουργίας της εκτελεστικής εξουσίας, γιατί δεν είναι δυνατόν, κύριοι Υπουργοί της Κυβέρνησης, η λειτουργία της εκτελεστικής εξουσίας να διέπεται από τις ανάγκες των πολυεθνικών εταιρειών, των εταιρειών συμβούλων, που εκπροσωπούνται άτυπα ή και επίσημα μέσα στο κυβερνητικό σχήμα, όπου στη λογική της περιστρεφόμενης πόρτας υπαγορεύουν, επιθυμούν και, εν πάση περιπτώσει, εν τέλει νομοθετούν αυτά τα οποία τους συμφέρον.

Και ξέρετε πάρα πολύ καλά, οι συνάδελφοι εδώ κάθε εβδομάδα έχουμε ένα νομοσχέδιο για παράδειγμα του Υπουργείου Δικαιοσύνης που ρυθμίζονται άλλα ζητήματα και τώρα έχουμε ένα νομοσχέδιο του Υπουργείου Οικονομικών με 270 άρθρα.

Και πραγματικά, κύριε Κώτσηρα, -συζητήσαμε και στις επιτροπές- δεν θέλω να ακυρώσω την προσπάθεια που γίνεται επί συγκεκριμένων άρθρων. Πλην όμως το συγκεκριμένο νομοσχέδιο διέπεται από την πρεμούρα της Κυβέρνησης να καλύψει τα ίχνη της κυρίως στο σκάνδαλο του ΟΠΕΚΕΠΕ, καταργώντας το Σώμα Δίωξης Οικονομικού Εγκλήματος, το ΣΔΟΕ.

Και αναρωτιέμαι, καλώ τους πολίτες να σκεφτούν, έχει την ηθική και πολιτική νομιμοποίηση στη συγκεκριμένη συγκυρία η Κυβέρνηση Μητσοτάκη να παρεμβαίνει για την κατάργηση του Σώματος Δίωξης Ηλεκτρονικού Εγκλήματος; Γιατί αυτή είναι η ουσία και όχι η απαραίτητη και η λογική κωδικοποίηση της νομοθεσίας για τα τελωνεία.

Θα ξεκινήσω την ομιλία μου επί του περιεχομένου με αναφορά στις τροπολογίες που καταθέτουμε σήμερα ως ΣΥΡΙΖΑ Προοδευτική Συμμαχία από κοινού με τη Νέα Αριστερά. Σκοπεύουν να προσφέρουν μια μεγάλη ανάσα στους συνταξιούχους, που βιώνουν πρωτοφανή κρίση διαθέσιμου εισοδήματος από την ακρίβεια και την αισχροκέρδεια.

Ο δημοσιονομικός χώρος υπάρχει. Οι αριθμοί είναι σαφείς και μάλιστα προέκυψε ο δημοσιονομικός χώρος αυτός και σε μια συνθήκη όπου δόθηκαν έστω κάποιες περιορισμένες αυξήσεις το 2024 χωρίς να υπάρχει αντίκτυπος στο πλεόνασμα. Αν το πλεόνασμα προκύπτει από τον συνδυασμό έμμεσων φόρων και ακρίβειας είναι μια άλλη δομική υπόθεση για την οποία φέρετε ακέραια την ευθύνη και είναι μείζον ζήτημα στην καθημερινότητα της ελληνικής κοινωνίας.

Με γνωστό, λοιπόν, τον δημοσιονομικό χώρο και πιστοί στη δέσμευσή μας για κοστολογημένες προτάσεις, που είναι εφικτές και αλλάζουν τη ζωή των πολιτών προς το καλύτερο, καταθέτουμε τροπολογία για πλήρη επαναφορά της δέκατης τρίτης σύνταξης, για κατάργηση της ειδικής εισφοράς αλληλεγγύης στους συνταξιούχους και όχι του φόρου της ειδικής εισφοράς, όπως με λαθροχειρία και μόνο επικοινωνία, κάνατε προ καιρού. Και καταθέτουμε τροπολογία για ενσωμάτωση της προσωπικής διαφοράς, που όταν θεσπίστηκε είχε σκοπό να συγκρατήσει τις συντάξεις, αλλά τώρα δρα ως αναστολέας αυξήσεων με περιορισμένο πια ευρέως ως προς το δημοσιονομικό κόστος -είναι κοντά στα 270 εκατομμύρια η προσωπική διαφορά- και αφορά τις συντάξεις της μεσαίας τάξης. Αμ’ έπος αμ’ έργον, να την υπερψηφίσετε και εσείς ως Πλειοψηφία αυτή την τροπολογία και όχι να μοντελοποιείτε τις παροχές, υποσχόμενοι ότι θα δώσετε στη Διεθνή Έκθεση Θεσσαλονίκης αυτά τα οποία είναι αυτονόητα, προκειμένου να αντισταθμιστεί η απώλεια του εισοδήματος για τους Έλληνες πολίτες.

Δεν έχουμε όμως μόνο τη δική μας τροπολογία. Θα αναφερθώ και σε άλλες δύο-τρεις τροπολογίες που καταθέτουμε για πολύ σημαντικά ζητήματα χωρικά, αλλά και οριζόντια, για ζητήματα που απασχολούν την ελληνική κοινωνία. Έχουμε την τροπολογία του κ. Πιερρακάκη που προαναγγέλθηκε με πανηγυρισμούς, άργησε να έρθει στη Βουλή, φέρατε τριάντα τρεις σελίδες χθες το βράδυ, κύριε Υπουργέ, χθες το απόγευμα. Κατά τη γνώμη μας, όχι απλώς δεν λύνει το πρόβλημα των χρεώσεων και της γενικότερης ασυδοσίας των τραπεζών, αλλά τους κλείνει και το μάτι σε αυτήν την εκχώρηση των ΑΤΜ σε παρόχους και εταιρείες με ενάμιση ευρώ στις αναλήψεις και με το φύλλο συκής αν υπάρχει ένα ΑΤΜ ανά δημοτική ενότητα.

Ξέρετε πάρα πολύ καλά ότι τώρα και με το νόμο και με τη βούλα της πλειοψηφίας της Νέας Δημοκρατίας θα μπορούν οι τράπεζες να εκχωρούν σε ιδιωτικές εταιρείες, ξεπερνώντας τον σκόπελο της μετοχικής συμμετοχής, όπως συνέβη στην περίπτωση της Τράπεζας Πειραιώς και της CashFlex, και να εισπράττουν το ενάμισι ευρώ -τα 2,10- ενάμισι ευρώ χαράτσι επί των πράξεων που αναγκάζονται να κάνουν συνταξιούχοι σε ΑΤΜ που βρίσκονται σε φαρμακεία, σε σουπερμάρκετ, σε εμπορικά κέντρα, σε νοσοκομεία, όπου κάποιος έχει ανάγκη στην καθημερινότητα να κάνει αναλήψεις. Εκεί πια θα συναντούν οι πολίτες κυρίως ΑΤΜ ιδιωτικών εταιρειών, λέγοντάς τους ότι «ναι αλλά δεν θα υπάρχει χρέωση στο σύστημα ΔΙΑΣ». Το ότι συρρικνώνεται και από εδώ και πέρα θα συρρικνώνεται ακόμα περισσότερο το δίκτυο ΔΙΑΣ, καθώς θα είναι μηδενικές χρεώσεις μόνο στα υποκαταστήματα που είναι ενσωματωμένα στα καταστήματα των τραπεζών, δεν το λέτε. Έχετε βέβαια και την επικοινωνιακή υπεροπλία να παρουσιάζετε το άσπρο μαύρο.

Και επειδή μέσα σε επιτροπές κάποια στιγμή ο Υπουργός κ. Κώτσηρας είπε «ναι, αλλά επί ΣΥΡΙΖΑ, επί της κυβέρνησης Τσίπρα, περάσατε την Οικονομική Αστυνομία στον Υπουργό Επικρατείας», αλήθεια; Πείτε μου ένα σκάνδαλο -που σας ψάχνει η Ευρωπαϊκή Εισαγγελία, είναι έτοιμη να φτιάξει υποκατάστημα στην Ελλάδα, να έχει μόνιμη παρουσία- που μπορείτε να χρεώσετε στην κυβέρνηση Τσίπρα για 1 ευρώ από το ταμείο για το οποίο ελέγχθηκε ή ελέγχεται η κυβέρνηση ΣΥΡΙΖΑ-Τσίπρα.

Εσείς; Που πήρε ο Πρωθυπουργός στην αρμοδιότητά του την ΕΥΠ, που πήρε την ΕΡΤ και το Αθηναϊκό Πρακτορείο Ειδήσεων, το οποίο Αθηναϊκό Πρακτορείο Ειδήσεων τη συνέντευξη που έδωσε χθες βράδυ ο Πρωθυπουργός, λέγοντας ότι «δεν έγινε τίποτα για τον ΟΠΕΚΕΠΕ», «διαχρονικές ευθύνες, να τις ψάξουμε από το 1998», αλλά κυρίως λέγοντας ότι «η εθνική εξωτερική πολιτική όλα αυτά τα χρόνια της Μεταπολίτευσης ήταν στην απόλυτη στασιμότητα» και δεν έγινε τίποτα ιδιαίτερα την περίοδο Καραμανλή, όπου ήταν Υπουργός Εξωτερικών η κ. Μπακογιάννη; Στασιμότητα αυτά τα χρόνια για την εξωτερική πολιτική της χώρας; Και όλα αυτά το ΑΠΕ, το οποίο είναι στην αρμοδιότητα του Πρωθυπουργού, ξέχασε να τα συμπεριλάβει στην απομαγνητοφώνηση, τα όσα είπε για τον Τσίπρα εν μέσω πανικού που υπάρχει τελευταία στο Μαξίμου, αλλά και για τους δύο πρώην Πρωθυπουργούς της παράταξής σας.

Και έρχεστε και μας λέτε ότι είναι πράξη διαφάνειας το ότι «περνάμε το ΣΔΟΕ στην ΑΑΔΕ». Ποια πράξη διαφάνειας; Όταν ήρθε εδώ, στη Βουλή, τον Δεκέμβριο του 2020 ο κ. Βορίδης σε ερωτήσεις Βουλευτών του ΣΥΡΙΖΑ για τον ΟΠΕΚΕΠΕ -δεν το πήραμε χαμπάρι τώρα το σκάνδαλο, είναι σε εξέλιξη στα τελευταία έξι χρόνια- και σε ερώτηση Βουλευτών του ΣΥΡΙΖΑ για τα αγροτεμάχια και τα βοσκοτόπια, τα γαλάζια βοσκοτόπια, απάντησε «μα, πώς κάνετε έτσι, αφού τα αγροτεμάχια και τις δηλωμένες εκτάσεις και τα εισοδήματα τα ελέγχει η ΑΑΔΕ». Και όταν ήρθε στη δεύτερη επιτροπή ο κ. Πιτσιλής και τον ρωτήσαμε για αυτό είπε «δεν ξέρω, δεν γνωρίζω».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό το «δεν γνωρίζω», που βέβαια το έχει πατεντάρει ο κύριος Πρωθυπουργός, ακούστηκε από πάρα πολλά χείλη. Όπως δεν γνωρίζει η ΑΑΔΕ, που θα πάρει τις αρμοδιότητες του ΣΔΟΕ και τον ΟΠΕΚΕΠΕ, δεν γνώριζαν ποιος έστειλε το σήμα στη βόρεια Ελλάδα στον ΟΠΕΚΕΠΕ πριν από λίγες μέρες, στις 27 Ιουνίου, στη Μοναστηρίου 90 όταν είδαμε σε πανελλήνια μετάδοση να πετάνε τις κούτες με τα αρχεία του ΟΠΕΚΕΠΕ μέσα στις ανοιχτές καρότσες φορτηγών. Για να κάνουν τι, ανακύκλωση; Περνάτε τον ΟΠΕΚΕΠΕ στην ΑΑΔΕ για να γίνει ανακύκλωση του χάρτου στο πλαίσιο της ψηφιοποίησης «Ελλάδα 2.0» ή για να κρύψετε τα ίχνη του σκανδάλου ακόμα και στη βόρεια Ελλάδα, που δεν είναι το επίκεντρο; Φαντάζομαι τι πρέπει να κάνετε στην Κρήτη.

Για να γυρίσω λίγο στο θέμα των τραπεζών, πόσο θα κοστίσει στις τράπεζες δυνητικά αυτή η ιστορία των χρεώσεων έστω στο σύστημα ΔΙΑΣ; Βέβαια έχουν τον χρόνο από εδώ και πέρα να περάσουν τα ΑΤΜ στους ιδιώτες παρόχους και, όπως κάνανε με το κόλπο με τα funds και τα δάνεια, να έχουν τα έσοδα αυτά ξανά. Τι χάνουν άμεσα, ας πούμε; 25 εκατομμύρια ευρώ, μάλιστα. Τι υπερκέρδη δηλώνουν οι τράπεζες ανά έτος; Δηλώνουν 4,7 δισεκατομμύρια ευρώ. Θα έχουν κόστος 25 εκατομμύρια ευρώ οι τέσσερις συστημικές τράπεζες με 4,7 δισ. κέρδη; Καταλαβαίνετε λοιπόν ότι αυτή η ασυδοσία των τραπεζών δεν αντιμετωπίζεται με αυτές τις ρυθμίσεις τις οποίες φέρνετε.

Και το τι γίνεται με τις τράπεζες, για να γυρίσω και στην πρόταση που έχουμε κάνει εμείς για τα ΑΤΜ, αλλά και στην τροπολογία που κατέθεσε η Νέα Αριστερά, που είναι σε θετική κατεύθυνση, όπου εμείς μιλάμε για μηδενικές χρεώσεις όχι μόνο στους ευάλωτους, αλλά και στους μικροκαταθέτες; Θα σας πω κάποια στοιχεία του Ταμείου Εγγύησης Καταθέσεων και Επενδύσεων, το οποίο διαπιστώνει το 44,3% του συνόλου των καταθέσεων περιορίζεται ούτε στο 1% των καταθετών. Προσέξτε, το 0,8% των καταθετών έχουν το 44,3% του συνόλου των καταθέσεων.

Αυτό, δηλαδή, που εσείς, κύριε Υπουργέ, διαφημίζετε ως τρομερή παρέμβαση -ενάμισι ευρώ στα ΑΤΜ χρέωση- αφορά τη μαρίδα, τους απλούς πολίτες, τους συνταξιούχους, τα φυσικά πρόσωπα, τα οποία θα πηγαίνουν στο ΑΤΜ του νοσοκομείου, του φαρμακείου, του σουπερμάρκετ. Δεν θα αναγνωρίζουν πια τις εταιρείες. Θα είναι ένα πολύχρωμο δάσος από ΑΤΜ, όπως κάνατε με τα πολύχρωμα τιμολόγια και μπερδέψατε όλον τον κόσμο. Αλλά πλέον δεν θα τον μπερδεύετε απλά, θα του παίρνετε και ενάμισι ευρώ, όχι εσείς, οι τράπεζες.

Και συνεχίζω με τους πόρους. Απευθυνόμαστε σε μια κυβέρνηση, αν σας ενόχλησε αυτό που είπα για την αποκατάσταση της εντιμότητας, που όχι μόνο τριάντα τέσσερις εταιρείες έχουν απορροφήσει 3 δισεκατομμύρια ευρώ έως το 2024 από τους πόρους του Ταμείου Ανάκαμψης και Ανθεκτικότητας, αλλά ευκαιρία είναι τώρα που μας παρακολουθούν οι Έλληνες πολίτες να ξέρουν ότι μπορεί να μην απορροφήσατε από το Ταμείο Ανάκαμψης και Ανθεκτικότητας χρήματα για την αντιμετώπιση του στεγαστικού, όπως έκανε η Ισπανία, η Πορτογαλία, η Ιταλία, όμως φροντίζετε από πόρους του Εθνικού Ταμείου Ανάκαμψης και Ανθεκτικότητας να αντλήσετε 36 εκατομμύρια ευρώ για να αγοράσει η ΔΥΠΑ, ο πρώην ΟΑΕΔ, με μία προσφορά -ουσιαστικά με απευθείας ανάθεση- ένα κτίριο για να συνεδριάζει μια ενδεκαμελής επιτροπή μια φορά τον μήνα. Ένα κτίριο μάλιστα, που απ’ ό,τι διαβάζουμε στα οικονομικά site και μέσα ενημέρωσης, αγοράστηκε το 2019 για 5 εκατομμύρια ευρώ. Αυτές είναι οι επενδύσεις, αυτή είναι επιτυχία! Αγοράζει ένας ιδιώτης 5 εκατομμύρια ευρώ ένα κτίριο το 2019 και του το αγοράζετε εσείς 36 εκατομμύρια ευρώ, για να συνεδριάζει μια επιτροπή της ΔΥΠΑ. Την εποχή της απόλυτης επικοινωνιακής σας κυριαρχίας, όταν είχε 1 δισ. έλλειμμα η ΔΥΠΑ πέρασε στα ψιλά. Τώρα όμως σιγά-σιγά βρίσκεστε απολογούμενοι εν μέρει.

Συνεχίζω γιατί δεν έχω πάρα πολύ χρόνο. Αυτό το νομοσχέδιο, λοιπόν, έχει τέσσερις άξονες. Ο πρώτος είναι να καταργήσετε το ΣΔΟΕ και να κερδίσετε χρόνο για διάφορες υποθέσεις με την εμπιστοσύνη που έχετε στην ΑΑΔΕ και τον διοικητή της, που αντιμετωπίστηκε στις επιτροπές ως γαλαζοαίματος, μεταφορικά το λέω. Ήρθε, μίλησε και απήλθε μετά ολίγων ερωτημάτων. Άφησε στη θέση του τον Διευθυντή της ΑΑΔΕ. Έχετε εμπιστοσύνη στην ΑΑΔΕ. Βέβαια, έχετε εμπιστοσύνη ΑΑΔΕ, εφόσον πέντε χρόνια μας έλεγαν οι Υπουργοί Αγροτικής Ανάπτυξης ότι ελέγχει τα πάντα για τον ΟΠΕΚΕΠΕ και έπρεπε να έρθει η Ευρωπαϊκή Εισαγγελία και η έρευνά της για να αποκαλύψει το σκάνδαλο, προφανώς έχετε εμπιστοσύνη και περνάτε εκεί το ΣΔΟΕ, θάβετε εκεί το ΣΔΟΕ.

Γιατί ξέρετε κάτι; Έχετε την τεχνογνωσία ανεξάρτητες αρχές και ενοχλητικούς μηχανισμούς ελέγχου να τους καταργείτε. Με τον πρώτο νόμο που έφερε στη Βουλή η Κυβέρνηση Μητσοτάκη, τον περίφημο νόμο του επιτελικού κράτους, τον ν.4622/2019, κατάργησε έξι ελεγκτικούς μηχανισμούς και τους έθαψε στη νεοσύστατη και υποστελεχωμένη Εθνική Αρχή Διαφάνειας. Ο Γενικός Επιθεωρητής Δημόσιας Διοίκησης με γνωστές αποκαλύψεις για τα έργα και τις ημέρες της Νέας Δημοκρατίας καταργήθηκε. Το Σώμα Επιθεωρητών Ελεγκτών Δημόσιας Διοίκησης, το Σώμα Επιθεωρητών Υπηρεσιών Υγείας Πρόνοιας, το Σώμα Επιθεωρητών Δημοσίων Έργων, το Σώμα Επιθεωρητών Ελεγκτών Μεταφορών και τη Γενική Γραμματεία Καταπολέμησης Διαφθοράς τις ενοποιήσατε, ουσιαστικά τις παραχώσατε κάπου αλλού. Αυτό κάνετε και με το ΣΔΟΕ.

Το δεύτερο, και θα είμαι πολύ σύντομος, που κάνετε είναι η πρόσβαση της ΑΑΔΕ στα δεδομένα και τα αρχεία του ΟΠΕΚΕΠΕ. Και τα άλλα δύο, εσείς που πολιτεύεστε με τη μείωση των φόρων «μειώσαμε εβδομήντα δύο φόρους» τα μερίσματα για τις μετοχές των πλουσίων κ.λπ., τις γονικές παροχές 800.000 ευρώ και πλέον, τι έρχεστε και κάνετε; Σε όλους τους ιδιοκτήτες που νοικιάζουν έστω ένα μικρό διαμέρισμα τους βάζετε 5% χαράτσι επιπλέον φόρο, αν η συναλλαγή, η καταβολή του ενοικίου, δεν γίνεται ηλεκτρονικά μέσα από τις τράπεζες, πάλι οι τράπεζες. Και πώς μπορεί να υποχρεώσει ο ιδιοκτήτης των ενοικιαστή να του βάλει το ενοίκιο μέσα από την τράπεζα; Δεν μπορεί να το κάνει. Χαράτσι λοιπόν 5%.

Αλλά και για τα Airbnb, δηλαδή τις βραχυχρόνιες μισθώσεις είτε είναι οποιαδήποτε πλατφόρμα, τι κάνετε; Ένα τέλος επιτηδεύματος 600 ευρώ υπάρχει. Τώρα θα πληρώνουν από τρία καταλύματα και πάνω εξακόσια 600 συν 600, αν έχει κάποιος πέντε, πέντε φορές το 600. Αν όμως έχει μαζεμένα κάποιος τα καταλύματα σε μια πολυκατοικία στο κέντρο της Αθήνας ή της Θεσσαλονίκης, ένας Ινδός, Ισραηλινός, Κινέζος, Ούγγρος επενδυτής -δεν στέκομαι στην εθνικότητα- και μπορεί να έχει δεκαπέντε Airbnb μέσα σε μια πολυκατοικία αυτός θα πληρώνει ένα τέλος επιτηδεύματος, γιατί εσείς προάγετε την επιχειρηματικότητα και τις εταιρείες.

Κλείνω, πέρα από την τροπολογία για την επαναφορά της δέκατης τρίτης σύνταξης σε όλους τους συνταξιούχους, σας καλούμε με άλλη τροπολογία πραγματικά να συναισθανθείτε, αντιληφθείτε το πρόβλημα που έχουν οι κτηνοτρόφοι με την ευλογιά σε Αιτωλοακαρνανία, Λάρισα, Ροδόπη, Μαγνησία, Φλώρινα, Φωκίδα και Ξάνθη. Έντιμοι κτηνοτρόφοι που έχουν τα ζώα και έχουν μείνει χωρίς επάγγελμα, έχοντάς τα κλεισμένα στα μαντριά. Να σταματήσετε να τους ζητάτε ολόκληρα τα ποσά ή με τον τρόπο που μέχρι τώρα καταβάλλονται για τις ασφαλιστικές και τις άλλες υποχρεώσεις τους, αλλά αυτές να γίνονται τμηματικά. Είναι αυτονόητη παρέμβαση που επίσης πρέπει να την υπερψηφίσετε.

Και τέλος, κύριε Κώτσηρα, επειδή είστε και Βουλευτής Δυτικής Αττικής, το αυτονόητο λέμε εδώ σε μια ακόμα τροπολογία. Απευθύνομαι στους κατοίκους, τους πολίτες, της Ελευσίνας, των Μεγάρων και του Ασπροπύργου. Υπάρχει δυνατότητα με αυτήν την τροπολογία να παραχωρηθούν χώροι του Οργανισμού Λιμένος Ελευσίνας που αποχαρακτηρίστηκαν από χερσαία ζώνη λιμένα στην τοπική αυτοδιοίκηση για τη χρήση και τη διαχείρισή τους, απόδοση ελεύθερων χώρων στους δήμους, στους πολίτες. Γιατί είστε επισπεύδοντες στην παραχώρηση δημόσιων χώρων σε ιδιώτες. Εδώ μπορείτε να το κάνετε και χωρίς κανένα κόστος.

Κλείνω, κύριε Πρόεδρε, και σας ευχαριστώ πολύ για την ανοχή σας, λέγοντας πως σε αυτήν τη συγκυρία, στην ανάγκη αποκατάστασης, όπως είναι και η σημερινή μέρα, της διαφάνειας, της εντιμότητας, της λογοδοσίας, της διάκρισης των εξουσιών, πρέπει να πούμε ότι, δυστυχώς, αυτό το πνιγηρό κλίμα που υπάρχει στην ελληνική κοινωνία, της διαφθοράς, μπορεί να ανατραπεί. Μπορεί να αλλάξει το τιμόνι της χώρας. Υπάρχει επόμενη μέρα και χωρίς εσάς, ευτυχώς, που έχετε δημιουργήσει συνθήκες μηδενικών προσδοκιών, με μια προοδευτική κυβέρνηση, που θα βάλει τέλος στη στασιμότητα, με τις προοδευτικές δυνάμεις να απεγκλωβίζονται, ώστε να γίνει πράξη αυτό το οποίο είναι απαραίτητο για την ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από το Κομμουνιστικό Κόμμα Ελλάδας κ. Τσοκάνης.

Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Για να πάρω λίγο τη σκυτάλη για τη δυτική Αττική, καλό είναι τα κόμματα ΣΥΡΙΖΑ, ΠΑΣΟΚ και Νέα Δημοκρατία να πλένουν το στόμα τους πριν μιλήσουν για Ασπρόπυργο, Ελευσίνα, Μέγαρα, Μάνδρα, που την έχουν διαμορφώσει σε μια τεράστια χωματερή ψυχών, που πεθαίνει ο κόσμος από καρκίνους, πνευμονοπάθειες και καρδιοπάθειες, που δεν μπορείς να μετακινηθείς από τη μια περιοχή στην άλλη.

**ΓΕΩΡΓΙΟΣ ΚΑΡΑΜΕΡΟΣ:** Θα το ψηφίσεις; Πες μας.

**ΧΡΗΣΤΟΣ ΤΣΟΚΑΝΗΣ:** Μην κάνετε λαϊκισμό, κύριε συνάδελφε.

Έχετε διατηρήσει παράνομα τη χωματερή και μολύνετε το περιβάλλον και σκορπάτε τον θάνατο. Τα λεωφορεία, τα πούλμαν, τα logistics, τα κέντρα ανακύκλωσης με τις ψήφους του ΣΥΡΙΖΑ, του ΠΑΣΟΚ και της Νέας Δημοκρατίας έχουν βάλει ταφόπλακα στις ζωές. Έχουμε σύγχρονες βιομηχανίες, βιοτεχνίες και ενεργειακούς ομίλους, αλλά δεν έχουμε σχολεία, δεν έχουμε κέντρα υγείας.

Για να πάμε τώρα στη σημερινή μέρα να δώσουμε έναν τίτλο. Αλήθεια, προσπαθούν να σας καλύψουν όλοι, κύριε Υπουργέ, και το ΠΑΣΟΚ και ο ΣΥΡΙΖΑ, να σας κάνουν πλάτες. Θα σας πω εγώ πώς ονομάζεται το νομοσχέδιο: «Φόροι, πρόστιμα, καταστολή για τον λαό μας. Προνόμια, διευκολύνσεις, φοροαπαλλαγές για το κεφάλαιο». Λέω ψέματα; Όχι, θα σας το αποδείξω.

Ξέρετε, επιβεβαιώνεται μέσα και από το σημερινό νομοσχέδιο ο διαχρονικός χαρακτήρας του κράτους. Γι’ αυτό και ο Τελωνειακός Κώδικας και όλα αυτά που φέρνετε σήμερα προς συζήτηση και ψήφιση με δεκάδες άρθρα ακριβώς συμπυκνώνουν νόμους, αποφάσεις, σχέδια, διατάξεις που ψήφισαν όλα τα κόμματα διαχρονικά στο Ελληνικό Κοινοβούλιο στην κατεύθυνση να διευκολύνετε το κεφάλαιο να επενδύει, να μεταφέρει, να εκτελωνίζει, να μπορεί να κερδοφορεί στις πλάτες του λαού.

Φαίνεται, λοιπόν, ότι ο χαρακτήρας του κράτους είναι ο ίδιος διαχρονικά, ενός κράτους που όλα τα κόμματα που υποκλίνονται σήμερα στην Ευρωπαϊκή Ένωση και το ΝΑΤΟ υποκλίνονται στο καπιταλιστικό τρόπο ανάπτυξης, έχουν βάλει με τον ένα ή τον άλλον τρόπο πλάτες είτε η Νέα Δημοκρατία σήμερα, είτε το ΠΑΣΟΚ είτε ΣΥΡΙΖΑ Ι, ΙΙ, ΙΙ, ΙV, είτε άλλα κόμματα που δεν μιλάνε ποτέ για τον ένοχο.

Είναι ο χαρακτήρας ενός κράτους εχθρικού στις διεκδικήσεις, τα δικαιώματα και τις ανάγκες του ελληνικού λαού, φιλικού όμως στις απαιτήσεις του κεφαλαίου, με διευκολύνσεις, ταχύτητα εξυπηρέτησης, μείωση κόστους λειτουργίας, επιδοτήσεις-επιχορηγήσεις -αυτό κάνει το σημερινό νομοσχέδιό σας- ενός κράτους ληστρικού, φορομπηχτικού για τον ελληνικό λαό, με φόρους που πληρώνουν μισθωτοί, συνταξιούχοι, αυτοαπασχολούμενοι -το 95% των έμμεσων και των άμεσων φόρων-, με φόρους πάνω στον φόρο, ΦΠΑ πάνω στον ειδικό φόρο κατανάλωσης, όπως είναι στα καύσιμα, με ΕΝΦΙΑ, με πρόστιμα, με μια σειρά άλλους έμμεσους και άμεσους φόρους, με καθηλωμένο το αφορολόγητο σε προ-προ-προ δεκαετίες, που είναι ακόμα μικρότερο από αυτό που ήταν τη δεκαετία του 1980, με πρόστιμα για τη μη χρήση πλαστικού χρήματος. Γιατί το σημερινό νομοσχέδιο βάζει τη μεγάλη ταφόπλακα στους μισθούς και τις συντάξεις, αφού δίνει ακόμα περισσότερα δικαιώματα κερδοφορίας στους τραπεζικούς ομίλους.

Αυτό κάνετε με το πλαστικό χρήμα. Γιατί δεν το λέτε; Για τους τραπεζικούς ομίλους δουλεύετε, και εσείς και το ΠΑΣΟΚ, που δεν το αρνείται, και ο ΣΥΡΙΖΑ και τα άλλα κόμματα. Για διασύνδεση POS με ταμειακές έχουν να πουν. Μα, με τη διασύνδεση POS και ταμειακών και τη χρήση του πλαστικού χρήματος οι τράπεζες κερδοφορούν.

Πλειστηριασμοί και κατασχέσεις για τον λαό, από την άλλη, από ένα κράτος γεμάτο φοροαπαλλαγές για το μεγάλο κεφάλαιο, που κανείς δεν μιλάει.

Οι τράπεζες απολαμβάνουν ή δεν απολαμβάνουν τον αναβαλλόμενο φόρο των τραπεζών; «Ναι ή ου»; Οι στρατηγικοί επενδυτές απολαμβάνουν ή δεν απολαμβάνουν φοροασυλία, εισφοροασυλία και μια σειρά άλλα προνόμια στην οικοδόμηση και στη λειτουργία των επιχειρήσεών τους; Τα funds απολαμβάνουν ή δεν απολαμβάνουν φοροαπαλλαγές ή εισφοροαπαλλαγές; Βιομήχανοι και ενεργειακοί όμιλοι απολαμβάνουν όλοι αυτοί την φοροασυλία; Ναι ή όχι; Φοροαποφεύγουν; Ναι, με τις πλάτες όλων σας. Και ακόμα και αν κάποια στιγμή τους βαρύνετε με έναν μικρό φόρο, όπως ο ΕΝΦΙΑ, με τον οποίο βαρύνετε ενεργειακούς ομίλους, προσφεύγουν στον Άρειο Πάγο για να τον διαγράψουν και να τον αποφύγουν.

Το ίδιο το κράτος, όμως, που ποινικοποιεί τις απεργίες, που ποινικοποιεί τη συνδικαλιστική δράση των εργαζομένων, που καταστέλλει με όλους τους μηχανισμούς και με βία τις κινητοποιήσεις του λαού και της νεολαίας, την ίδια ώρα κάνει πλάτες στη μεγαλοεργοδοσία, τις πολυεθνικές, τους ομίλους, τα «κοράκια» και τα funds.

Είναι ένα κράτος που παραδίδει στα «κοράκια» του ΝΑΤΟ τις υποδομές, τα στρατόπεδα, τον εξοπλισμό, τα λιμάνια, τα αεροδρόμια, που παίζει ενεργό ρόλο στους ιμπεριαλιστικούς πολέμους σε Ουκρανία και Μέση Ανατολή, αυξάνοντας τις πολεμικές δαπάνες από το 3% στο 5%, ενώ την ίδια ώρα δεν έχει μία για μισθούς, για συντάξεις, για νοσοκομεία, για σχολεία, για υποδομές, για τις ανάγκες του λαού, για δασοπροστασία, δασοπυρόσβεση, αντιπλημμυρική θωράκιση, αντισεισμική προστασία.

Αυτό το κράτος υπηρετείτε όλοι σας και είσαστε υπόλογοι γι’ αυτό. Και αυτό το κράτος ακριβώς είναι που εξυπηρετεί τα συμφέροντα του κεφαλαίου. Στο σημερινό νομοσχέδιο αυτός ο χαρακτήρας του καπιταλιστικού κράτους, αλλά και ο χαρακτήρας των πολιτικών των κυβερνήσεων που το υπηρέτησαν και το υπηρετούν επιβεβαιώνεται σήμερα.

Πρώτον, τι κάνετε; Συμπυκνώνετε νόμους, αποφάσεις και διατάξεις στον Τελωνειακό Κώδικα, για να εξυπηρετήσετε ποιον; Τον εργάτη; Τον μισθωτό; Τον αυτοαπασχολούμενο; Τον συνταξιούχο; Τις εταιρείες που δραστηριοποιούνται και ασχολούνται με τις εισαγωγές - εξαγωγές! Τι θέλετε να τους προσφέρετε; Ταχύτητα στις συναλλαγές του κεφαλαίου στο πλαίσιο των διεθνών ανταγωνισμών και εντάσεων και συγκρούσεων. Άρα ποιος θα κερδίσει; Το κεφάλαιο πάλι.

Τι άλλο θέλετε του κάνετε; Να του μειώσετε το κόστος και τη γραφειοκρατία. Τη στιγμή που αυξάνετε το κόστος το διοικητικό και τη γραφειοκρατία στον ελληνικό λαό με μια σειρά ψηφιακούς λαβύρινθους που έχετε φορτώσει στις πλάτες των νοικοκυριών, διευκολύνετε το κεφάλαιο να κάνει γρήγορα, σβέλτα και αποφασιστικά τη δουλειά του.

Τι άλλο κάνετε; Δημιουργείτε υποδομές για προσέλκυση επενδυτών με κίνητρα και φοροαπαλλαγές. Αυτό είναι το νομοσχέδιό σας. Απλά, οι άλλοι δεν τα αναδεικνύουν, γιατί δεν μπορούν να τα βάλουν με το αφεντικό, που είναι το κεφάλαιο, που είναι οι όμιλοι, που είναι οι τραπεζίτες, που είναι εφοπλιστές.

Τι άλλο κάνετε; Τους μειώνετε το διοικητικό κόστος, γιατί λόγω της πολυνομίας τα προηγούμενα χρόνια δυσκολεύονταν τα παιδιά να κερδίσουν και πρέπει να τους βοηθήσουμε.

Από την άλλη, βέβαια, ποιος πληρώνει το μάρμαρο; Ο ελληνικός λαός, οι εργαζόμενοι, μέσα από την εντατικοποίηση των εργασιακών σχέσεων. Αυτό λέτε στο νομοσχέδιο, εντατικοποίηση των εργασιακών σχέσεων των τελωνειακών υπαλλήλων: Θα τους παρακολουθείτε, θα τους βάζετε να δουλεύουν χωρίς ωράριο, θα νιώθουν τη λαιμητόμο πάνω από τα κεφάλια τους και αντί να κάνουν αυτό που γνωρίζουν, που προσπαθούν καθημερινά να κάνουν, τον έλεγχο, θα τρομάζουν να κάνουν το οτιδήποτε. Αντί να βάλετε κάμερα στους λαθρέμπορους, βάζετε κάμερα στους τελωνειακούς υπαλλήλους που πασχίζουν να βγάλουν τη δουλειά τους και θα ποινικοποιείται η συμπεριφορά τους για ψύλλου πήδημα.

Βέβαια, αυτό έρχεται να δέσει και με το σχέδιο νόμου που φέρνετε για την αναμόρφωση του πειθαρχικού δικαίου των υπαλλήλων του Δημοσίου, που θέλετε να βαφτίζετε «πειθαρχικά παραπτώματα» ενέργειες και δράσεις που συνδέονται με την κοινωνική πολιτική και συνδικαλιστική τους δράση. Έτσι, λοιπόν, την ίδια στιγμή οι ελεγκτές θα ελέγχονται περισσότερο από τους ελεγχόμενους.

Η διαφθορά στους χώρους εργασίας δεν λύνεται με ενίσχυση των κατασταλτικών μηχανισμών σε βάρος των εργαζομένων.

Εν τω μεταξύ, τι γίνεται καθημερινά και με το ίδιο το νομοσχέδιο στα τελωνεία; Τα τελωνεία τα λυμαίνονται οι ιδιωτικές εταιρείες. Ακόμα και μια μικρή συναλλαγή που μπορούσε παλιότερα να κάνει ένα λαϊκό νοικοκυριό σήμερα δεν μπορεί να τα καταφέρει. Θα πρέπει να απευθυνθεί σε διάφορες ιδιωτικές εταιρείες για να του διεκπεραιώσουν την υπόθεση. Βαθιά το χέρι στην τσέπη!

Θα σας πω ένα χαρακτηριστικό παράδειγμα. Για μεταφορές που μπορούσε να κάνει ένα νοικοκυριό πληρώνοντας στα ΕΛΤΑ παλαιότερα 10 ευρώ σήμερα σε μια σειρά άλλες ιδιωτικές εταιρείες κούριερ πρέπει να πληρώσει τετραπλάσια και πενταπλάσια δαπάνη.

Άρα Τελωνειακός Κώδικας για τα κέρδη των ομίλων και όχι Τελωνειακός Κώδικας για τον λαό!

Πάμε τώρα στην καρδιά του προβλήματος, που δεν τολμάνε να το πουν. Τι φέρνει ο κ. Χατζηδάκης εδώ, που αγαπούσε τον αριθμό δώδεκα; Φέρνει, λοιπόν, δώδεκα φοροαπαλλαγές για το μεγάλο κεφάλαιο και δώδεκα φόρους για τον ελληνικό λαό.

Πρώτον, απαλλάσσει ή δεν απαλλάσσει από τον ειδικό φόρο κατανάλωσης προϊόντα για λογαριασμό των νατοϊκών αναγκών και των Ενόπλων Δυνάμεών τους -γιατί δεν τολμάτε να το πείτε; «Ναι ή ου»;-, αυτούς που αλωνίζουν, που χρησιμοποιούν τα λιμάνια, τις υποδομές μας, για να σκοτώνουν, να δολοφονούν, να μοιράζουν τον κόσμο για τα αφεντικά τους, για τους μεγάλους ιμπεριαλιστές, αυτούς που έχουν μπλέξει τη χώρα μας και την έχουν καταστήσει στόχο αντιποίνων και που η Κυβέρνησή σας έχει εγκληματική ευθύνη και τα κόμματα τα υπόλοιπα σάς κάνουν πλάτες γιατί είναι, βλέπετε, μια βολική Αντιπολίτευση, όταν το ΝΑΤΟ τραβάει τα αυτάκια και ο αμερικανικός παράγοντας και οι Ευρωπαίοι τούς βάζουν μέσα σε συγκεκριμένα πλαίσια.

Δεύτερον, απαλλάσσει ή δεν απαλλάσσει από τον ειδικό φόρο κατανάλωσης προϊόντα που προορίζονται για τον εφοδιασμό αεροσκαφών; Δώρο στις αεροπορικές εταιρείες! Αλήθεια, γιατί δεν απαλλάσσετε από τον ειδικό φόρο κατανάλωσης προϊόντα που καταναλώνουν τα λαϊκά νοικοκυριά, αλλά οι αεροπορικές εταιρείες;

Απαλλάσσει από τον ειδικό φόρο κατανάλωσης και από τους δασμούς είδη προοριζόμενα, όχι για τον ψαρά της γειτονιάς, του Ασπροπύργου, της Ελευσίνας, της Μάντρας, της Πελοποννήσου, της Κρήτης, αλλά είδη που προορίζονται για πλοία, κρουαζιερόπλοια -οι κακομοίρηδες οι πλοιοκτήτες!-, εμπορικά πλοία, επαγγελματικά, αλλά και πολεμικά πλοία. «Ναι ή ου»;

Τι άλλο κάνει; Καταργεί ή δεν καταργεί τον ειδικό φόρο κατανάλωσης στα ενεργειακά προϊόντα σε αεροπορικές εταιρείες ως καύσιμο, αλλά και σε ναυτιλιακές εταιρείες, τη στιγμή που ο λαός βάζει βαθιά το χέρι στην τσέπη για να βάζει το καύσιμο να μετακινείται καθημερινά; Νέο δωράκι στις αεροπορικές εταιρείες και τους εφοπλιστές!

Απαλλάσσει από τον ειδικό φόρο κατανάλωσης ενεργειακά προϊόντα για τις βιομηχανίες, τις ξενοδοχειακές μονάδες και μεγάλες βιομηχανίες; «Ναι ή ου»; Ναι. Πολλές οι σελίδες στο νομοσχέδιο, αλλά αν το ψάξει κανείς το διαπιστώνει.

Δίνει νέο δώρο στις τράπεζες με υποχρέωση συναλλαγών μέσω του συστήματος «IRIS»; Θα μου πείτε ότι είναι δωρεάν. Μα, δωρεάν ήταν παλιά και τα POS. Μα, δωρεάν ήταν και μια σειρά από συναλλαγές, που σιγά-σιγά στο όνομα της φοροδιαφυγής -μιλάτε για φοροδιαφυγή σε αυτούς που πληρώνουν το 95% του μαρμάρου- τι κάνετε; Παραχωρείτε το δικαίωμα της τράπεζας να αρπάζει ακόμα περισσότερα λεφτά από τις προμήθειες.

Προσέξτε. Απαλλάσσετε από τον ΦΠΑ τροφοεφόδια, καύσιμα και λοιπά αγαθά σε νατοϊκά πολεμικά εμπορικά, σε κρουαζιερόπλοια και αεροσκάφη; Ναι ή όχι; Πού είναι η πρόταση του ΚΚΕ, που έχουμε φέρει τόσες φορές, για την κατάργηση του ΦΠΑ στα είδη πλατιάς λαϊκής κατανάλωσης; Για αεροπλόους, κρουαζιερόπλοια και εφοπλιστές, απαλλαγή και στον ΦΠΑ! Νέο δώρο στις λογισμικές εταιρείες, με υποχρέωση -γιατί τα διανθίζετε, έχετε και συμβούλους. Τι να κάνουμε; Αλλά, είμαστε και εμείς εδώ σαν ΚΚΕ να παλεύουμε για τα δικαιώματα και τις ανάγκες του ελληνικού λαού και να παλεύουμε και στις γειτονιές, όχι μόνο στις αίθουσες της Βουλής- ηλεκτρονικού τιμολογίου!

Αυτό έλειπε από τις μικρές επιχειρήσεις και από τους μικρούς αυτοαπασχολούμενους, που δουλεύουν νύχτα με νύχτα, όλη η οικογένεια, χωρίς να έχουν αφορολόγητο, ούτε για τους ίδιους ούτε για τις γυναίκες τους, με τη λαιμητόμο της τεκμαρτής φορολόγησης των προστίμων και των φόρων πάνω από τα κεφάλια τους.

Επίσης, καταργείτε τις χειρόγραφες αποδείξεις λιανικής πώλησης. Πού «κάνετε πλάτες» λοιπόν; Στις εταιρείες λογισμικού, άρα στο κεφάλαιο.

Ψηφιακό πελατολόγιο: Δεν δεχτήκατε καν να συναντηθείτε με όλα τα σωματεία και τις ομοσπονδίες που διαμαρτύρονταν και συνεχίζουν να διαμαρτύρονται γι’ αυτήν την «ταφόπλακα» που βάζετε με το ψηφιακό πελατολόγιο στους μικρούς αυτοαπασχολούμενους στα πάρκινγκ, στα συνεργεία και στα πλυντήρια που ήταν κάτω από το Υπουργείο σας και συνεχίζουν τον αγώνα και είμαστε δίπλα τους και θα τα καταφέρουν στο τέλος.

Δημιουργείται -λέει- μητρώο διαχείρισης ακινήτων. Αλήθεια; Και ποιον θα διευκολύνετε; Θα σας πω εγώ ποιον θα διευκολύνετε. Θα πληρώσει ο λαός για το μητρώο διαχείρισης ακινήτων σε ιδιωτικές εταιρείες, θα βάλει βαθιά το χέρι στην τσέπη, θα πληρώσει βέβαια και πρόστιμα και δεν θα τα καταφέρει να τα κάνει όλα τέλεια και στο τέλος κάτω από τη «λαιμητόμο» του άγχους και των προστίμων και των εξόδων κ.λπ., θα έχετε μια βάση δεδομένων για να μπορούν να τα αρπάξουν τα funds, τα «κοράκια» και μέσων των πλειστηριασμών και των κατασχέσεων πιο εύκολα οι όμιλοι.

Τι άλλο κάνετε; Δίνετε τη δυνατότητα εκεί που δεν μπορεί να πάρει ενημερότητα ένας μικρός αυτοαπασχολούμενος, συνταξιούχος, μισθωτός, αγρότης, βιοπαλαιστής, να παίρνει ενημερότητα κάποιος -ασφαλιστική, φορολογική- για να μεταβιβάζει ακίνητα, αν έχει ποσοστό συμμετοχής σε νομικά πρόσωπα μέχρι 5% ή σε εταιρείες εισηγμένες στο Χρηματιστήριο με ποσοστό 0,5%. Άλλο «δωράκι». Επιβεβαιώνεται αυτό που λέγαμε και στο προηγούμενο νομοσχέδιο για την απαλλαγή από τον ειδικό φόρο ακινήτων, όταν τα εκμεταλλεύονται διότι τα χρησιμοποιούν ή είναι κενά, αχρησιμοποίητα, οι μεγάλοι όμιλοι και οι εταιρείες.

Αλήθεια, τότε ένα σπίτι γιατί πληρώνει ΕΝΦΙΑ; Γιατί φορολογείται για την ιδιοχρησιμοποίηση ενός καταστήματος ή ενός σπιτιού και με το τεκμήριο και με φόρο ιδιοχρησιμοποίησης ο μικρός αυτοαπασχολούμενος μισθωτός και ο συνταξιούχος;

Λέτε ότι δίνετε φορολογικά κίνητρα για εταιρίες ειδικού σκοπού διαχείρισης οικογενειακής περιουσίας. Ενισχύετε, λοιπόν, τις εταιρείες αυτές που τι θα κάνουν; Θα μας διαχειριστούν την ατομική περιουσία; Θα κερδοσκοπούν, θα εκμεταλλεύονται, θα έχουν και το μητρώο και θα την αρπάζουν, αν εμείς χρωστάμε στο κράτος.

Πάμε τώρα να δούμε τι κάνετε και πώς φορτώνετε τον ελληνικό λαό. Συνεχίζετε να βάζετε φόρο πάνω στον φόρο, ΦΠΑ πάνω στον ειδικό φόρο κατανάλωσης, ώστε να επιβαρύνονται όλα τα λαϊκά νοικοκυριά.

Δεύτερον: Υποχρεώνετε και επιβάλλετε επιπλέον έξοδα με την υποχρεωτικότητα των ηλεκτρονικών συναλλαγών και τις προμήθειες των τραπεζών, του συστήματος «IRIS» και άλλων που έρχονται, αλλά και την πληρωμή ενοικίου, την κατάσχεση λογαριασμών κ.λπ..

Κύριε Πρόεδρε, θα χρειαστώ δύο λεπτά και σας ευχαριστώ για την ανοχή σας. Είναι τεράστιο το νομοσχέδιο.

Τρίτον: Χάνουν την έκπτωση, το μικρό ποσό που κάνετε «δωράκι» -τάχα μου- κάτω από την πίεση του λαϊκού κινήματος τον Οκτώβριο όσοι δεν πληρώνονται μέσω τραπεζών. Βάζετε φόρο λόγω μη πληρωμής του μισθού των εργαζομένων των ναυτικών -λέτε-, αλλά στην ουσία δεν αλλάζει τίποτα, από τη στιγμή που συνεχίζει η μη χρήση πλαστικού χρήματος για ένα ναυτικό που αποταμιεύει, γιατί βάζετε φόρο στην αποταμίευση και δεν μπορεί να ξοδέψει τα χρήματά του, να αντιμετωπίσει το μέτρο που έχετε πάρει.

Συνεχίζετε να αντιμετωπίζετε ως τρίτεκνες οικογένειες ως τρίτεκνους και όχι ως πολύτεκνες οικογένειες, παρ’ όλο το δωράκι για το τέλος ταξινόμησης που πάτε να τους κάνετε, παρ’ όλες τις δεσμεύσεις που είχατε υποσχεθεί πέρσι τον Σεπτέμβριο. Επιβάλλεται εδώ και τώρα οι τρίτεκνες οικογένειες να χαρακτηριστούν σαν πολύτεκνες, με τα ελάχιστα προνόμια που έχουν.

Νέα πρόστιμα 250 και 500 ευρώ «για ψύλλου πήδημα». Νέο πρόστιμο για τη μη διαβίβαση των δεδομένων, έστω κι αν είναι περασμένα στα βιβλία στον ΦΠΑ και έστω και αν έχει φορολογηθεί κάποιος. Νέο πρόστιμο για δελτία αποστολής που έχετε βάλει, 5.000 και 10.000 ευρώ, όταν δεν είναι ψηφιακά. Νέα πρόστιμα με κόστος οικονομικό και διοικητικό μέσα από την ηλεκτρονική τιμολόγηση και «μούφα» είναι οι αποσβέσεις που δίνετε σαν κίνητρο για την ηλεκτρονική τιμολόγηση, τη στιγμή που δεν εκπίπτουν οι αποσβέσεις με την τεκμαρτή φορολόγηση. Του λες του αλλουνού «15, 20, παρ’ τα, δώσ’ τα, τελείωσες, αλλιώς κλείσε».

Νέο πρόστιμο για αποδείξεις λιανικής πώλησης οι οποίες δεν έχουν διαβιβαστεί, λέτε. Πρόστιμα για ΓΕΜΗ. Βάλατε και τον ΦΠΑ κάθε μήνα. Θα μας τον βάλετε κάθε βδομάδα! Κάθε μέρα θέλετε; Κάθε μέρα! Να κλείσετε και τα λογιστικά γραφεία, να κλείσετε και όλες τις επιχειρήσεις είναι ο στόχος σας, αλλά δεν θα σας περάσει αυτό.

Κάνετε αναφορά στους μικρούς οινοπαραγωγούς μέσα στο νομοσχέδιο δίνοντάς τους δύο «ψίχουλα», τη στιγμή που οι μικροί οινοπαραγωγοί συνθλίβονται από την ακρίβεια, από τους οινοβιομηχάνους, από τη φορολογία, από τον ανταγωνισμό.

Με το ενιαίο μητρώο καπνού που βάζετε για τα χαρτοβιομηχανικά, δεν κάνετε λόγο ότι σήμερα όλα τα εμπορικά μικρά καταστήματα ψιλικών και περίπτερα δεν κερδίζουν σχεδόν τίποτα. Μηδενικά τα έσοδα λόγω των αυξημένων χρεώσεων στις τράπεζες, αλλά βάζετε το ζήτημα ότι θα τους φορολογήσετε επιπλέον.

Το μέτρο όσον αφορά την πρόταση που κάνατε για τις τράπεζες είναι «μούφα» και το λέμε στον ελληνικό λαό, γιατί ακριβώς οι τράπεζες που απολαμβάνουν τον αναβαλλόμενο φόρο των τραπεζών, οι τράπεζες που όλοι μαζί τις ανακεφαλαιοποιήσατε, οι τράπεζες που τους έχετε δώσει όλη τη δυνατότητα να κερδοσκοπούν μέσω των προμηθειών σε βάρος του ελληνικού λαού, έχουν τη δυνατότητα και να μην πάρουν μια προμηθειούλα από ένα ΑΤΜ, να πάρουν μια προμήθεια μέσα από τις συναλλαγές που γίνονται με το web banking, μέσα από τη διατήρηση λογαριασμών, μέσα από την ίδια τη λειτουργία τους, αφού λειτουργούν με κανόνες της ελεύθερης οικονομίας, μέσα από τους φακέλους δανείων, μέσα από δικαστικά έξοδα, μέσα από έκδοση κωδικών, μέσα από αντίγραφο κίνησης κ.λπ..

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΧΡΗΣΤΟΣ ΤΣΟΚΑΝΗΣ:** Ολοκληρώνω, κύριε Πρόεδρε.

Μην καλλιεργείτε αυταπάτες για τον ΟΠΕΚΕΠΕ ότι με το πέρασμά του στην ΑΑΔΕ θα αντιμετωπίσετε το πρόβλημα. Δεν μιλάτε για τον κύριο ένοχο, την Κοινή Αγροτική Πολιτική, ένα έγκλημα, ένα έκτρωμα, ένα σκάνδαλο που επί δεκαετίες βασανίζει τον λαό μας και έχει μεγάλη ευθύνη η Κοινή Αγροτική Πολιτική και όλοι εσείς που τους «κάνετε πλάτες», γιατί έδωσε τη δυνατότητα να επιδοτούνται οι ιδιοκτήτες γης και όχι οι καλλιεργητές ή οι εκτροφείς ζωικού κεφαλαίου.

Ως ΚΚΕ -και ευχαριστώ πάρα πολύ για τον χρόνο, κύριε Πρόεδρε- καταψηφίζουμε το νομοσχέδιό σας. Θα συνεχίσουμε την πραγματική αντιπολίτευση στο πλευρό των αυτοαπασχολουμένων, της εργατικής τάξης της χώρας μας, των μικρών βιοπαλαιστών αγροτών, στις γειτονιές, εκεί που πλειστηριάζονται τα σπίτια και στις σχολές που προσπαθείτε να τις ιδιωτικοποιήσετε και να τις παραδώσετε στο κεφάλαιο, στους χώρους δουλειάς, απέναντι στα εργοδοτικά εγκλήματα, στα χαμηλά μεροκάματα και την υπερεκμετάλλευση και την εντατικοποίηση, στους δήμους που έχουν επιβαρυνθεί και μειώνεται καθημερινά όλο και περισσότερο ο ελεύθερος χρόνος των εργαζομένων, για τη νεολαία μας, εκεί που ζει και αναπνέει ο λαός μας.

Σε αυτόν τον αγωνιστικό δρόμο της σύγκρουσης, της ρήξης και της ανατροπής και με την πολιτική σας και με την Ευρωπαϊκή Ένωση και με το ΝΑΤΟ και με τον ίδιο τον καπιταλισμό καλούμε όλον τον ελληνικό λαό.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο ειδικός αγορητής από την Ελληνική Λύση κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είναι πενήντα ένα χρόνια σήμερα από την αποκατάσταση της δημοκρατίας, μιας δημοκρατίας η οποία είναι πιο ισχυρή από ποτέ και δεν κινδυνεύει από τα τανκς. Οφείλουμε βέβαια να την υπερασπιζόμαστε καθημερινά, ιδίως σε ό,τι αφορά τη διάκριση των εξουσιών και το κύρος των θεσμών.

Από εκεί και πέρα, θεωρώ χρέος μου να τονίσω ότι η αποκατάσταση της δημοκρατίας δεν έγινε εν κενώ. Η αποκατάσταση της δημοκρατίας στην Ελλάδα πριν από 51 χρόνια έγινε στα αποκαΐδια της κυπριακής τραγωδίας. Την ώρα δηλαδή που ο λαός ξεχυνόταν στους δρόμους για να γιορτάσει την αποκατάσταση της δημοκρατίας, κάποιοι Έλληνες στην Κύπρο έδιναν το αίμα τους, οι Έλληνες της ΕΛΔΥΚ, του Ταξίαρχου Σταυρουλόπουλου, της Α΄ Μοίρας Καταδρομών, της Γ΄ Μοίρας Καταδρομών, της Εθνικής Φρουράς και αυτό οφείλουμε να μην το ξεχνάμε. Οφείλουμε να τους θυμόμαστε, να τους τιμάμε και φυσικά να πράξουμε τα δέοντα, όχι απλά να μη ξεχνάμε, αλλά να μη ξανασυμβεί αυτό.

Κύριε Υπουργέ, θέλω να ξεκινήσω με κάποια πράγματα από αυτά τα οποία βιώνουμε καθημερινά. Ξέρετε τι είναι αυτό; Αυτό είναι ένα αίτημα που κατέθεσα περίπου πριν από έναν μήνα για να εκδώσω μια φορολογική ενημερότητα, γιατί δεν έβγαινε ηλεκτρονικά από το σύστημα το οποίο όχι εσείς προσωπικά, αλλά οι κυβερνήσεις διαχρονικά έχουν φτιάξει. Με παρέπεμπαν μεταξύ ΚΕΒΕΙΣ και ΚΕΦΟΔΕ μπαλάκι, κανονικό μπαλάκι όμως. Και αν εμένα μετά από τριάντα χρόνια υπηρεσίας με κάνουν μπαλάκι δύο υπηρεσίες του Υπουργείου Οικονομικών και της ΑΑΔΕ, φανταστείτε τι γίνεται για έναν απλό πολίτη ο οποίος δεν καταλαβαίνει ούτε τι του λένε.

Και όλα αυτά για να κάνουμε μία ρύθμιση και να πληρώσουμε. Γιατί; Για ένα τεχνικό πρόβλημα του Taxisnet στο οποίο οι δύο υπηρεσίες, οι πολυδιαφημισμένες υπηρεσίες, δεν μπορούσαν και δεν μπορούν να το υλοποιήσουν. Τρελά πράγματα, τρελά πράγματα! Πράγματα τα οποία τα λύναμε υπό άλλες συνθήκες σε ένα πρωί στο γκισέ. Όπως, επίσης, πράξεις για τις οποίες πηγαίνουμε και ξαναπηγαίνουμε στο ΚΕΦΟΔΕ. Δεν ξέρω τι σας λένε οι σύμβουλοι σας, δεν ξέρω τι πληροφορίες έχετε. Εγώ ξέρω ότι έχω καταθέσει, παραδείγματος χάριν, μια αίτηση μεταβολής διεύθυνσης στο ΚΕΦΟΔΕ, στο τμήμα μητρώου εδώ και δυόμισι μήνες και αυτό δεν έχει γίνει. Αυτό δε γινόταν ποτέ. Πήγαινες με τα χαρτιά στο γκισέ της εφορίας και σου το έλυναν. Έχω πάει πέντε φορές στο ΚΕΦΟΔΕ και καταγράφουν το αίτημά μου. Μου λένε «εντάξει, ευχαριστούμε πολύ» και φεύγω. Και το αίτημα παραμένει εκεί από τον Μάιο. Αν όχι εμάς, που πιστεύετε ότι το κάνουμε για λόγους αντιπολιτευτικούς, ακούστε τους υπαλλήλους των ΔΟΥ. Ακούστε αυτούς που σας λένε μην κλείνετε τις ΔΟΥ γιατί δεν θα μπορεί ο κόσμος να εξυπηρετηθεί. Δεν γλιτώνουμε τη γραφειοκρατία. Δεν γλιτώνουμε την επίσκεψη. Απλά πηγαίνουμε, καταγράφουν το αίτημά μας και φεύγουμε. Και η δουλειά δεν γίνεται.

Success story για την οικονομία; Ο πληθωρισμός στην Ευρώπη 2,3%, στην Ελλάδα 3,6%. Γκρεμίζεται το αφήγημα σας περί εισαγόμενου πληθωρισμού. Εκτός αν εννοείτε ότι ήρθε απ’ έξω και τον κρατήσαμε εδώ και αυτό ήταν, δεν ξανάφυγε. Έξι χρόνια διακυβέρνησης της Νέας Δημοκρατίας. Το δημόσιο χρέος στα 404 δισεκατομμύρια, το ιδιωτικό χρέος στα 376 δισεκατομμύρια. Η αγοραστική δύναμη έχει πέσει. Οι τιμές του ρεύματος έχουν ανέβει. Οι τιμές των κατοικιών έχουν ανέβει. Οι γεννήσεις έχουν πέσει δραματικά.

Success story. Διαχειριστήκατε περίπου 100 δισεκατομμύρια: 36 το Ταμείο Ανάκαμψης, αλλά 15 το ΕΣΠΑ, 50 δισεκατομμύρια περίπου τα δανεικά στη διάρκεια του COVID. Καμία κυβέρνηση δεν είχε αυτή τη ρευστότητα στην διάθεσή της. Και τι κάνατε; Τα ληξιπρόθεσμα χρέη προς την ΑΑΔΕ έχουν φτάσει τα 110 δισεκατομμύρια ευρώ, τα ληξιπρόθεσμα προς τα ασφαλιστικά ταμεία έχουν φτάσει τα 50 δισεκατομμύρια ευρώ. Κι εσείς τι κάνετε; Με ένα νομοθέτημα πριν λίγο καιρό δίνετε τη δυνατότητα στους ιδιώτες να ρυθμίζουν κατ’ επιλογή και φυσικά επ’ αμοιβή τα χρέη των Ελλήνων ασφαλισμένων, αυτών οι οποίοι στο μεγαλύτερο ποσοστό τους, στο 90% επιλέγουν την κατώτατη ασφαλιστική κλάση. Ακούστε το ποσοστό. Δεν ξέρουν ότι αυτό θα έχει επίπτωση στη σύνταξή τους; Φυσικά και το ξέρουν. Γιατί το κάνουν; Γιατί δεν μπορούν. Σε αυτούς τους ανθρώπους, λοιπόν, δεν επιτρέπεται να ρυθμίσουν σε εκατόν είκοσι δόσεις, όπως εμείς έχουμε ζητήσει. Όχι μόνο εμείς. Σχεδόν το σύνολο της Αντιπολίτευσης. Μια προτεσταντική λογική σάς διακρίνει. Μια τιμωρητική λογική την οποία έχετε για να μη χάσουν οι Έλληνες την κουλτούρα πληρωμών. Ποια κουλτούρα πληρωμών; Δεν έχουν οι άνθρωποι. Δείτε τα στοιχεία. Δεν έχουν τη δυνατότητα. Ανοίξτε το σύστημα των εκατόν είκοσι δόσεων να είναι στις πάγιες ρυθμίσεις, να μπορούν χωρίς τη μεσολάβηση τρίτων, χωρίς έξοδα, να μπορούν οι Έλληνες να ρυθμίζουν τις οφειλές τους στα ασφαλιστικά ταμεία και τις οφειλές προς την ΑΑΔΕ.

Διορθώστε τα επιτόκια. Για το τραγικότερο όλων δεν μιλάει κανένας. Πόσο είναι το επιτόκιο, κύριε Υπουργέ, σε μία ρύθμιση στην οποία δεν πληρώνεις τη δόση; Είναι 15% αν ξεχάσεις. Αν δεν μπορέσεις μία μέρα να πληρώσεις τη ρυθμισμένη οφειλή σου το επιτόκιο είναι 15%. Τύφλα να έχουν οι τοκογλύφοι. Μιλάτε για καρτέλ και για καταπολέμηση των καρτέλ. Εσείς θα καταπολεμήσετε τα καρτέλ. Εσείς οι οποίοι δώσατε το σύνολο του Ταμείου Ανάκαμψης, τα 36 δισεκατομμύρια, στο 2% των επιχειρήσεων: επτακόσιες πενήντα επιχειρήσεις πήραν 13,5 δισεκατομμύρια ευρώ, από οκτακόσιες πενήντα χιλιάδες επιχειρήσεις που υπάρχουν στο σύνολο της χώρας. Στο 6,5% των επιχειρήσεων δώσατε το ΕΣΠΑ. Μη χτυπάτε άλλο τα καρτέλ. Ματώσανε.

Μιλάτε για φορολογική συνείδηση. Πάμε να δούμε τι έχετε κάνει για τη φορολογική συνείδηση αυτήν την οποία θέλετε να εμπεδώσετε στους Έλληνες για να αρχίσουν να αποδίδουν οι κακοπληρωτές Έλληνες τους φόρους τους. Στο άρθρο 213: επιβολή προστίμου ακόμη για μια δήλωση πληροφοριακού ή ακόμα και οικονομικού χαρακτήρα 0-50 λεπτών, το πρόστιμο είναι 250 ευρώ.

Προφανώς έχετε κάτι πιο σημαντικό να συζητήσετε. Μην σας ενοχλώ. Θα συνεχίσω στους συναδέλφους Βουλευτές να απευθύνομαι, κύριε Υπουργέ.

Το πρόστιμο, λοιπόν, 250 ευρώ στα απλογραφικά βιβλία, 500 ευρώ στα διπλογραφικά βιβλία, ακόμα και για μία δήλωση 50 λεπτών, ακόμα και για μία μέρα. Στην περίπτωση, λοιπόν, που δηλώσει κάποιος οικειοθελώς γιατί ξέχασε, βρε αδερφέ, αρρώστησε, το πρόστιμο είναι 250 ή 500 ευρώ. Τον συμφέρει αυτό τον φορολογούμενο. Με βάση τον πρώτο νόμο τον οποίο φέρατε το 2020, τον συμφέρει να το βρει ο φορολογικός έλεγχος και να το πληρώσει τότε και όχι να πάει να δηλώσει οικειοθελώς την αβλεψία του για τη δήλωση πληροφοριακού χαρακτήρα.

Άρθρο 214: Δεκαπλασιάζετε τα πρόστιμα από 500 σε 5.000 ευρώ για διακίνηση χωρίς παραστατικά και από 1.000 σε 10.000 ευρώ για διπλογραφικά βιβλία. Με πήρε χθες το βράδυ γύρω στις 11:00΄ η ώρα στο γραφείο μου ένας ποτοποιός από τις Σέρρες ο οποίος μου είπε το εξής σύνηθες, γιατί η ελληνική οικονομία αποτελείται από μικρές οικογενειακές επιχειρήσεις. Μου είπε «Κύριε Φωτόπουλε, εμείς είμαστε δύο αδέρφια ποτοποιοί». Στο Lotify θα έρθω μετά. «Είμαστε δύο αδέρφια. Εγώ έχω αναλάβει την παραγωγή. Ο αδερφός μου έχει αναλάβει το διοικητικό κομμάτι. Αν αρρωστήσει ο αδερφός μου, ποιος θα κόψει τα δελτία; Πώς θα κάνω εγώ πώληση;». Τι θα γίνει σε αυτή την περίπτωση; Πού νομίζετε ότι απευθύνεστε; Σε επιχειρήσεις της Silicon Valley ή σε επιχειρήσεις της Γερμανίας; Αυτές είναι οι ελληνικές επιχειρήσεις. Αυτή είναι η ραχοκοκαλιά της ελληνικής οικονομίας για την οποία μιλάμε όλοι. Μικρές οικογενειακές επιχειρήσεις. Τι θα κάνει αυτός ο άνθρωπος; Θα πληρώσει 10.000 ευρώ. Γιατί; Γιατί έχει μία ΕΠΕ ή μια ανώνυμη. Άλλο σκάνδαλο αυτό.

Βάζουμε τα πρόστιμα με βάση τι; Με βάση τα λογιστικά βιβλία και όχι με βάση τη δύναμη των επιχειρήσεων. Να σας υπενθυμίσω εδώ κάτι που ισχύει οριζόντια στη Δημόσια Διοίκηση. Δηλαδή, άλλες εισφορές πληρώνουν οι Ο.Ε., άλλα τέλη πληρώνουν στο ΓΕΜΗ, άλλες οι Α.Ε. Και εδώ να σας θυμίσω, κύριοι συνάδελφοι, ότι υπάρχει μια τεράστια επιχείρηση σουπερμάρκετ γερμανικών συμφερόντων η οποία έχει τη μορφή της ομώνυμης εταιρείας. Αυτός θα πληρώσει, παραδείγματος χάριν, 100 ευρώ στο ΓΕΜΗ, ο μικροεπιχειρηματίας της γειτονιάς ο οποίος έχει μια μικρή ανώνυμη εταιρεία θα πληρώσει 400 ευρώ. Αυτή είναι η λογική σας. Γιατί δεν σκύψατε ποτέ πάνω από το πρόβλημα να δείτε ποιες είναι οι πραγματικές συνθήκες και με έναν δογματισμό νομοθετούσατε.

Πρόστιμα, πρόστιμα, πρόστιμα, πρόστιμα. Αντ’ αυτού αφήνουμε τις κινεζικές πλατφόρμες να πουλάνε σε όλη την Ελλάδα, να κλείνουν τη μία μετά την άλλη τις μικρές επιχειρήσεις -μέχρι 150 ευρώ αφορολόγητα- και να γονατίζουν οι ελληνικές επιχειρήσεις. Κι αν σας πέφτει μακριά να πάτε μέχρι το αεροδρόμιο ή μέχρι το λιμάνι του Πειραιά πηγαίνετε μια βόλτα εδώ πίσω από το δημαρχείο της Αθήνας και δείτε τι γίνεται τις βραδινές ώρες. Ποιος ξεφορτώνει, τι ξεφορτώνει, πώς πάνε οι νταλίκες ολόκληρα οικοδομικά τετράγωνα για τα οποία δεν μιλάει κανένας. Όταν είχαμε κάνει συνάντηση στην Επιτροπή Οικονομικών και με την Τράπεζα της Ελλάδος, τους τα είχα θέσει. Είναι τεράστια η ευθύνη τους. Δεν έλεγξαν τα τραπεζικά συστήματα, την παραοικονομία η οποία είναι δύο βήματα μπροστά από το κράτος. Ή το κράτος δεν θέλει να την ελέγξει. Γιατί αν ήθελε να ελέγξει και να επιβάλει φορολογική συνείδηση, θα φορολογούσε και τις μεγάλες πλατφόρμες παραγωγής ταινιών, τις οποίες ξέρετε όλοι, οι οποίες δεν πληρώνουν φόρο εισοδήματος. Μηδέν! Zero! Αυτοί οι τεράστιοι κολοσσοί οι οποίοι έχουν τα τεράστια κέρδη -Netflix, Apple- αυτές οι ψηφιακές πλατφόρμες έχουν μηδενικό φόρο εισοδήματος. Την ίδια στιγμή, την ίδια στιγμή που σε έναν οδοντίατρο επιβάλλετε τεκμήριο 15.000 ευρώ και ας έχει εισοδήματα από ακίνητα 30.000-40.000 ευρώ. Δεν τα λαμβάνετε υπ’ όψιν σας για την κάλυψη του τεκμηρίου. Αυτό, όταν θα πάτε στην ΠΟΜΙΔΑ την άλλη φορά να τους το πείτε. Ότι, δηλαδή, τα εισοδήματα από ενοίκια δεν έχουμε λόγο να τα λαμβάνουμε υπ’ όψιν στην κάλυψη τεκμηρίων. Δεν είναι χρήματα αυτά. Δεν φορολογούνται αυτά.

Όπως, επίσης, και ένας κομπιουτεράς, ο οποίος αρρώστησε: φόρος 3.728 ευρώ. Όπως, επίσης, ένας κηπουρός με έξι παιδιά: φόρος 2.937 ευρώ. Σε αυτούς τους ανθρώπους εσείς θα έρθετε και θα επιβάλλετε φορολογική συνείδηση, την ώρα που οι τράπεζες -για τις οποίες πολύς λόγος έχει γίνει και πρέπει να γίνει, αλλά δεν έχει γίνει με τους σωστούς κανόνες- έχουν ρεκόρ κερδών. Για το 2024, κέρδη 4,5 δισ.. Για το πρώτο τρίμηνο του 2025, 1,2 δισ.. Τα τελευταία χρόνια 8,5 δισ. κέρδη.

Τι θα περίμενε κανείς; Να πληρώσουν ένα ευρώ φόρο. Να συμβάλουν. Μεγαλοστομίες. Εταιρική διακυβέρνηση. Εταιρική κοινωνική ευθύνη. Ποια είναι η εταιρική κοινωνική ευθύνη; Με τα χρήματα των Ελλήνων φορολογουμένων ανακεφαλαιοποιήθηκαν. Και αντί να πληρώσουν ένα ευρώ φόρο, πριν αρχίσουν να πληρώνουν φόρο, με την άδεια της Ευρωπαϊκής Κεντρικής Τράπεζας, με την άδεια της Τράπεζας της Ελλάδος, άρχισαν να διανέμουν μερίσματα.

Ιδιωτικές εταιρείες δεν είναι; Δεν θα έπρεπε να πληρώσουν πρώτα φόρο και μετά να διανείμουν μερίσματα και μπόνους στα στελέχη τους; Έλεγξε κανείς τις τεράστιες δαπάνες τις οποίες έχουν και οι οποίες δεν υπήρχαν τα προηγούμενα χρόνια. Γιατί δεν πληρώνουν φόρο; Μερίσματα, τα οποία φτάνουν μέχρι το 50%, αφού, βέβαια, το Ελληνικό Δημόσιο είχε φροντίσει με αποφάσεις του Υπουργείου Οικονομικών να βγει από τα μετοχικά τους κεφάλαια.

Τις πληρώσαμε, τις σώσαμε και μας κλέβουν.

Δυστυχώς, τα οικονομικά συμφέροντα είναι πάνω από την πολιτική. Η πολιτική πρέπει να αναλάβει τον ρόλο της. Δεν είναι δυνατόν οι τράπεζες και οι τραπεζίτες να κουνούν το δάκτυλο, να βγάζουν τη γλώσσα, να είναι μπροστά από τους πολιτικούς. Και, δυστυχώς, αυτό είναι εξαιτίας της δικής σας πολιτικής. Εσείς τους αφήσατε να συμπεριφέρονται κατ’ αυτόν τον τρόπο.

Το συμβάν με την Τράπεζα Πειραιώς, το οποίο σας έβαλε στη διαδικασία τώρα να φέρετε την τροπολογία την οποία θα συζητήσουμε -και θα αναφερθώ εκτενώς και στη δευτερολογία μου, γιατί τώρα δεν προλαβαίνω- είναι εξ αιτίας της δικής σας ανοχής. Στον πέμπτο χρόνο πήρατε μέτρα για να περιορίσετε τις προμήθειες τραπεζών, όχι για να τις βάλετε σε μία σειρά.

Γιατί οι τράπεζες είναι η μοναδική κατηγορία επιχειρήσεων στις οποίες δίνετε έσοδα, δίνετε πελάτες, χωρίς να κουνήσουν το δακτυλάκι τους. Αλήθεια, ποια άλλη κατηγορία παίρνει έτσι πελάτες; Ποιους υποχρεώσατε να χρησιμοποιούν τις κάρτες; Όλους τους Έλληνες φορολογούμενους. Ποιοι κερδίζουν απ’ αυτό; Οι τράπεζες. Ποιους υποχρεώσατε να έχουν POS; Όλους τους Έλληνες επαγγελματίες. Ποιοι κερδίζουν απ’ αυτό; Οι τράπεζες. Σε ποια άλλη κατηγορία επαγγελματιών πηγαίνουν οι πελάτες χωρίς να κάνουν τίποτα; Στις τράπεζες. Και πώς συμπεριφέρονται; Με τον τρόπο τον οποίο είδαμε.

Κάποιος, βέβαια, κακοπροαίρετος θα σκεφτόταν λογικό είναι ότι τα δύο μεγαλύτερα κόμματα χρωστούν περίπου 1 δισ. ευρώ. Ρυθμισμένα θα μου έλεγε κάποιος. Επιτρέψτε μου να σας πω ότι με τριάντα χρόνια, περίπου, εμπειρία σε ανάλυση οικονομικών καταστάσεων, δεν υπάρχει ρυθμισμένο χρέος το οποίο τεχνικά, αν θέλετε, να εμφανίζεται στις βραχυπρόθεσμες υποχρεώσεις των οικονομικών καταστάσεων και το οποίο κάθε χρόνο να αυξάνεται κατά το σύνολο των δεδουλευμένων τόκων της κατάστασης αποτελεσμάτων χρήσης. Σε καμία οικονομική οντότητα, σε όλον τον κόσμο δεν υπάρχει αυτό το γεγονός.

Εάν δεν μπορείτε να επιβάλλετε εσείς το δίκαιο στις τράπεζες, φύγετε και αφήστε να το κάνει κάποιος άλλος που μπορεί.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από τη Νέα Αριστερά κ. Ηλιόπουλος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι σήμερα όντως η επέτειος για την αποκατάσταση της ελληνικής δημοκρατίας, μία αποκατάσταση η οποία όντως στήθηκε πάνω σε μια εισβολή και μία κατοχή στην Κύπρο, μια ανοιχτή πληγή η οποία συνεχίζει μέχρι σήμερα. Αναρωτιέμαι, όμως, πώς μπορούμε να μιλάμε σήμερα για δημοκρατία και να είμαστε ενάντια στην εισβολή και την κατοχή -σε οποιοδήποτε μέρος της γειτονιάς μας ή στον πλανήτη- και να ξεχνάμε τι συμβαίνει αυτήν τη στιγμή στην Γάζα και στην Παλαιστίνη.

Τις τελευταίες εβδομήντα δύο ώρες περισσότερα από εικοσιένα παιδιά έχουν πεθάνει από την πείνα στη λωρίδα της Γάζας. Θα περίμενε κάποιος μισή δήλωση από την Κυβέρνηση γι’ αυτό το περιστατικό. Αντιθέτως, αντί να ακούσουμε έστω και μισή δήλωση, ακούσαμε για «εξοργιστικό περιστατικό» και «περιστατικό στο οποίο δεν υπάρχουν λόγια για να περιγράψουν», αλλά αυτό δεν είναι ούτε η εισβολή ούτε η κατοχή ούτε η γενοκτονία στη Γάζα. Αυτό είναι η διαμαρτυρία των πολιτών στη Σύρο. Με βάση την Κυβέρνηση, μια ειρηνική δημοκρατική διαμαρτυρία πολιτών στη Σύρο είναι ένα εξοργιστικό περιστατικό, το οποίο δεν υπάρχουν λόγια να περιγράψουν. Ακούσαμε ότι είναι φασιστικό, αντισημιτικό κ.λπ.. Πολίτες οι οποίοι διαμαρτυρήθηκαν απέναντι στην ισραηλινή εταιρεία τη Mano Maritime, η οποία ζήτησε -και πέτυχε να έχει επιβληθεί- απαγόρευση κυκλοφορίας σε μια ολόκληρη περιοχή στη Σύρο. Είχατε επιβάλει απαγόρευση κυκλοφορίας, διαμαρτυρήθηκαν οι άνθρωποι σε αυτό και λέτε ότι είναι εξοργιστικό.

Να το πούμε καθαρά: Η κινητοποίηση των πολιτών της Σύρου ξεπλένει τη ντροπή της χώρας, τη ντροπή της κυβερνητικής πολιτικής την ντροπή της σιωπής και της συνενοχής απέναντι στη γενοκτονία. Αλλά, τη δικιά σας ντροπή και τις δικές σας επιλογές για τον φίλο σας τον κ. Νετανιάχου δεν θα τις ξεπλύνει τίποτα. Και αν νομίζετε ότι ο ιστορικός του μέλλοντος θα σας χαριστεί, κάνετε λάθος. Δεν θα σας χαριστεί. Θα σας καταγράψει στα δουλικά ανθρωπάκια που στηρίξατε με όλες σας τις δυνάμεις μια γενοκτονία σαν να μη συμβαίνει τίποτα.

Έρχομαι τώρα στο ζήτημα του νομοσχεδίου, κύριε Πρόεδρε.

Είναι βαριά η σκιά του σκανδάλου του ΟΠΕΚΕΠΕ και στο συγκεκριμένο νομοσχέδιο. Και είναι βαριά η σκιά του σκανδάλου του ΟΠΕΚΕΠΕ, όχι μόνο λόγω της μεταφοράς του ΟΠΕΚΕΠΕ στην ΑΑΔΕ, αλλά είναι βαριά η σκιά του σκανδάλου και λόγω της κατάργησης του ΣΔΟΕ και της απορρόφησής του από την ΑΑΔΕ. Μην ξεχνάμε ότι ο πρώτος ελεγκτικός μηχανισμός που ξεκίνησε διερεύνηση για το ζήτημα του ΟΠΕΚΕΠΕ, κατόπιν αιτήματος εισαγγελέα από τη Βόρεια Ελλάδα, ήταν το ΣΔΟΕ. Και εσείς τι κάνετε; Τιμωρείτε το ΣΔΟΕ, με τον ίδιο τρόπο που αυτή η Κυβέρνηση τιμωρεί υπαλλήλους του ΟΠΕΚΕΠΕ που είχαν κάνει ελέγχους -και οι προηγούμενες διοικήσεις του Υπουργείου και οι καινούργιες διοικήσεις του Υπουργείου. Και θέλετε να πιστέψουμε ότι σας ενδιαφέρει να υπάρξει διαλεύκανση του σκανδάλου. Δεν σας ενδιαφέρει να υπάρξει καμία διαλεύκανση του σκανδάλου.

Έχουμε μια εμμονή σας, ειδικά με το ΣΔΟΕ, από την πρώτη μέρα. Το καταργήσατε από Ειδική Γραμματεία και το υποβαθμίσατε σε Γενική Διεύθυνση. Είναι ελεγκτικός μηχανισμός, οι εργαζόμενοι του οποίου δεν έχουν αυτόνομη πρόσβαση στα πληροφοριακά συστήματα του Υπουργείου Οικονομικών. Σας έχουμε ρωτήσει τρεις φορές πώς γίνεται υπάλληλος στο ΣΔΟΕ να μην έχει αυτόματη και αυτόνομη πρόσβαση στα πληροφοριακά συστήματα του Υπουργείου Οικονομικών και δεν έχετε απαντήσει ποτέ. Έρχεται εισαγγελέας, ζητάει έρευνα από το ΣΔΟΕ και ο υπάλληλος ακόμα και για να δει το Ε9 πρέπει να κάνει αίτηση στην ΑΑΔΕ.

Άρα, υπάρχουν πολλά φίλτρα ελέγχου στα οποία αν η ΑΑΔΕ με τον φίλο σας τον κ. Πιτσιλή θέλει να ελέγξει κάτι, μπορεί να το ελέγξει. Και έχουμε έναν οργανισμό ο οποίος μέχρι σήμερα έχει την ευθύνη για τον έλεγχο της ορθής εφαρμογής διατάξεων και για τις εθνικές και κοινοτικές επιδοτήσεις και εσείς έρχεστε εδώ και καταργείτε το ΣΔΟΕ. Αυτό λέγεται σήμα ατιμωρησίας, λέγεται σήμα σιωπής, λέγεται σήμα ότι όποιος κάνει τη δουλειά του, θα το κυνηγάμε, γιατί αυτό κάνετε, σε οποιαδήποτε υπόθεση συζητάμε.

Προφανώς πρέπει να ανοίξει και μια κουβέντα, κατά τη γνώμη μας, για το αποτυχημένο μοντέλο της ΑΑΔΕ. Δεν γίνεται ο μηχανισμός ο οποίος είναι επιφορτισμένος με τα έσοδα στη χώρα να μην είναι στον πυρήνα του κράτους και να είναι το αυτόνομο τσιφλίκι αυτήν τη στιγμή για να κάνετε αυτά τα οποία κάνετε με τις πλάτες του κ. Πιτσιλή και ο κ. Πιτσιλής με τις δικές σας πλάτες. Αυτό είναι μία μεγάλη συζήτηση.

Επιτρέψτε μου εδώ, όμως, να πω -αν και δεν βλέπω τον κ. Πιερρακάκη στην Αίθουσα- ότι αυτά που συζητάμε σήμερα για τον ΟΠΕΚΕΠΕ σε λίγο καιρό θα μοιάζουν με στραγάλια μπροστά σε αυτά που θα συζητήσουμε για το Ταμείο Ανάκαμψης.

Ο κ. Πιερρακάκης τις τελευταίες δεκαπέντε μέρες κρύβεται. Του έχουμε κάνει δύο απλές ερωτήσεις. Δεν έχει απαντήσει ποτέ. Επαναφέρω εγώ τις ερωτήσεις. Αν μπορεί κάποιος από το Υπουργείο να απαντήσει, θα είμαστε ευγνώμονες.

Ερώτηση πρώτη: Διαψεύδετε ότι γίνεται έρευνα της Ευρωπαϊκής Εισαγγελίας για το Ταμείο Ανάκαμψης για έργα που σχετίζονται με τον ψηφιακό μετασχηματισμό; Δεν έχουμε ακούσει ένα «ναι» ή ένα «όχι» σε αυτό το πολύ απλό ερώτημα. Ποιος ήταν ο πρώτος που το έγραψε; Δεν ήταν «αρουραίοι του διαδικτύου», όπως είπε ο κ. Πιερρακάκης. Ήταν το Politico από τον Απρίλιο του 2024. Εκτός κι αν θεωρείτε και το Politico «αρουραίους του διαδικτύου». Σε ερώτημα που σας είχαμε καταθέσει ως Νέα Αριστερά, απαντήσατε ότι δεν γνωρίζετε κανέναν έλεγχο είτε από ευρωπαϊκές είτε από εθνικές αρχές. Πρώτο ερώτημα που δεν έχετε απαντήσει, αν γίνεται ή όχι έλεγχος από την Ευρωπαϊκή Εισαγγελία. Δεν σας είναι τόσο δύσκολο. Δεν σας είναι τόσο δύσκολο για να κρύβεται ο κ. Πιερρακάκης δέκα μέρες τώρα.

Δεύτερο ερώτημα: Όταν πήρε τον λόγο ο κ. Πιερρακάκης, στα διάφορα άρρητα ρήματα που είπε, είπε ότι το Υπουργείο είχε ζητήσει έλεγχο από την Επιτροπή Ανταγωνισμού. Σας ρωτάμε κάτι πάρα πολύ απλό. Μπορείτε να μας πείτε ποια είναι η ημερομηνία που είχατε ζητήσει τον έλεγχο; Ούτε σε αυτό έχετε απαντήσει.

Ξέρετε, μαζεύονται πολλά σε αυτά στα οποία δεν έχει απαντήσει. Κι εγώ θα έλεγα καλοπροαίρετα ότι βλέπω έναν φόβο και έναν εκνευρισμό όταν ρωτάμε τον κ. Πιερρακάκη για το Ταμείο Ανάκαμψης. Βλέπω έναν φόβο και έναν εκνευρισμό. Επειδή, όμως, ακόμα, όσο θα συνεχίσει, είναι Υπουργός, κάποια στιγμή πρέπει να απαντήσει. Δεν θα μπορεί να κρύβεται για πάντα. Κάποια στιγμή πρέπει να απαντήσει.

Έρχομαι τώρα σε υπόλοιπα ζητήματα του νομοσχεδίου. Για άλλη μια φορά βλέπουμε σε αυτό το νομοσχέδιο δωράκια στους ισχυρούς και διαδικασίες αδιαφάνειας. Αναφέρομαι παραδείγματος χάριν στο άρθρο 250, όπου για πρώτη φορά βλέπουμε τη δυνατότητα να χαρακτηρίζεται μια οφειλή ως «ανεπίδεκτη είσπραξης», ακόμη και παρά την ύπαρξη περιουσίας του οφειλέτη ή συνυπόχρεου. Δηλαδή, κάποιος θα έχει οφειλή, θα έχει περιουσία αυτός ή συνυπόχρεος, αλλά εσείς ανοίγετε ένα παραθυράκι εδώ να είναι αυτή ανεπίδεκτη είσπραξης. Ποιος θα το κρίνει; Η πολιτική ηγεσία θα κρίνει ότι είναι ανεπίδεκτη είσπραξης. Αυτό λέγεται δωράκι. Και λέγεται δωράκι ακριβώς στο πλαίσιο δημιουργίας πελατειακών σχέσεων.

Δεύτερο δωράκι. Ειδικός Φόρος Ακινήτων. Με τον τρόπο που διευρύνετε τον Ειδικό Φόρο Ακινήτων για νομικά πρόσωπα που έχουν ακίνητα τα οποία βρίσκονται στην Ελλάδα και ισούται με 15% επί της αξίας των ακινήτων -υπάρχουν ήδη πάρα πολλές εξαιρέσεις- δίνετε ένα παραθυράκι ότι θα έχει κοινωφελείς σκοπούς και θα παίρνει γενικά φοροαπαλλαγές. Κι άλλο παραθυράκι εκεί για να δίνουμε δωράκια.

Την ίδια στιγμή, παραδείγματος χάριν, έχουμε και το άρθρο 206 που δίνετε έξτρα διευκολύνσεις για ειδικό φορολογικό καθεστώς για φυσικά πρόσωπα που μεταφέρουν τη φορολογική τους κατοικία στην Ελλάδα. Όποιος διαβάζει λίγο τακτικά «ΚΑΘΗΜΕΡΙΝΗ» το τελευταίο διάστημα θα δει ότι διαρκώς έχουμε θετικές ειδήσεις για εκατομμυριούχους που επιλέγουν ως έδρα την Ελλάδα. Εκατομμυριούχοι που επιλέγουν ως έδρα την Ελλάδα. Ακούγεται πολύ ωραίο γιατί υποτίθεται ότι αυτοί κάνουν και επενδύσεις. Πού είναι όλες αυτές οι επενδύσεις που κάνουν όλοι αυτοί; Στο real estate. Ποιο είναι το αποτέλεσμα όλων αυτών των επενδύσεων στο real estate; Το αποτέλεσμα είναι ότι αυξάνεται το κόστος στέγασης.

Κι έχουμε ένα νομοσχέδιο του Υπουργείου Οικονομικών, που αφού δίνει κι άλλα δωράκια που θα αυξήσουν κι άλλο το κόστος στέγασης, αφού το μοναδικό το οποίο κάνει για τον πυρήνα του στεγαστικού, υποτίθεται, ότι είναι το Μητρώο Ιδιοκτησίας Διαχείρισης Ακινήτων -αυτή είναι η μόνη σας παρέμβαση που σχετίζεται ας πούμε με τον πυρήνα του στεγαστικού- για τα υπόλοιπα στεγαστικά τίποτα.

Ποια είναι η κατάσταση; Το ξέρετε. Το 35,5% του διαθέσιμου εισοδήματος πηγαίνει για κόστος στέγασης. Ποιος είναι ο ευρωπαϊκός μέσος όρος; Είναι 19,2%. Ο πληθωρισμός στα ενοίκια είναι υπερτριπλάσιος από τον πληθωρισμό στην Ευρωπαϊκή Ένωση. Κάνετε κάτι γι’ αυτό; Δεν κάνετε τίποτα. Δεν κάνετε τίποτα γιατί δεν σας ενδιαφέρει. Σας έχουμε δώσει συγκεκριμένο παράδειγμα. Μόνο στον Δήμο Αθηναίων τέσσερις εταιρείες έχουν σχεδόν εξακόσια ακίνητα σε βραχυχρόνια μίσθωση. Τέσσερις εταιρείες έχουν εξακόσια ακίνητα μόνο σε έναν δήμο. Αν σήμερα καταργούσαμε τη δυνατότητα των νομικών προσώπων να κάνουν χρήση της βραχυχρόνιας μίσθωσης, σε δέκα μέρες δεκάδες, εκατοντάδες χιλιάδες ακίνητα σε όλη τη χώρα θα μπορούσαν να μπουν σε μακροχρόνιες μισθώσεις και άρα, να μειωθούν τα ενοίκια.

Δεν σας ενδιαφέρει, γιατί εσείς τη χώρα τη βλέπετε απλώς ως οικόπεδο για να γίνεται πολιτική real estate. Δεν σας νοιάζει που έχουν πάει τα νοίκια, όχι μόνο στην Αθήνα, σε όλες τις φοιτητικές πόλεις, σε όλους τους τουριστικούς προορισμούς, στους προορισμούς που πηγαίνουν εκπαιδευτικοί με 800 ευρώ, οι οποίοι δεν μπορούν να νοικιάσουν.

Έρχεται, όμως, μετά ο Υπουργός και λέει ότι δεν υπάρχει δημοσιονομικός χώρος για τον δέκατο τρίτο και δέκατο τέταρτο μισθό ή δεν υπάρχει δημοσιονομικός χώρος για την τροπολογία για τη δέκατη τρίτη σύνταξη.

Να σας δώσω ένα μόνο παράδειγμα γιατί δεν υπάρχει δημοσιονομικός χώρος. Οι τράπεζες τα τελευταία δύο χρόνια έχουν μοιράσει πάνω από 2 δισεκατομμύρια μερίσματα, τη στιγμή που έχουν 8,5 δισεκατομμύρια κερδοφορία σε δύο χρόνια, τη στιγμή που έχουν 13 δισεκατομμύρια τον αναβαλλόμενο φόρο, έχουν μοιράσει πάνω από 2 δισεκατομμύρια μερίσματα. Με πόσο φορολογούνται αυτά τα μερίσματα; Φορολογούνται με τον χαμηλότερο φορολογικό συντελεστή στην Ευρώπη 5%. Αν ήμασταν στον μέσο όρο των φορολογικών συντελεστών για τα μερίσματα στην Ευρώπη τα δύο τελευταία χρόνια το δημόσιο θα έχει εισπράξει 430 εκατομμύρια. Τώρα εισέπραξε μόλις 102 εκατομμύρια. Αυτό ακόμα και για τα μερίσματα, ακόμα και γι’ αυτό που κανονικά δεν θα μπορούσαν να δίνουν μέρισμα, δεν θα επιτρεπόταν να δίνουν μέρισμα όσο είναι σε καθεστώς αναβαλλόμενου φόρου. Ακόμα και με αυτό που έχετε χαρίσει πάνω από 300 εκατομμύρια.

Και για να μιλήσουμε για προτεραιότητες, 327 εκατομμύρια έχουν γλιτώσει οι τράπεζές σε δύο χρόνια από τη φορολογία και τα μερίσματα. Η ετήσια χρηματοδότηση για τα ΑΕΙ για τις τρέχουσες δαπάνες είναι 115 εκατομμύρια. Τόσα δίνετε. Το ΕΚΠΑ παίρνει 14 εκατομμύρια τον χρόνο. Ένα ΑΦΜ φίλου σας από τον ΟΠΕΚΕΠΕ πήρε 19 εκατομμύρια. Αυτή είναι η οικονομική σας πολιτική και αυτές είναι οι προτεραιότητες που αποτυπώνει και η Κυβέρνησή σας.

Αφού το θυμηθήκατε, αφού ο κ. Μαρινάκης έλεγε «θα ψάξουμε να δούμε αν υπάρχουν οι χρεώσεις για την Πειραιώς», που αναδείξαμε ως Νέα Αριστερά, φέρατε και τροπολογία. Ποια είναι η πραγματικότητα για τις προμήθειες των τραπεζών; Το πρώτο τρίμηνο του 2025 είχαν κέρδη 543 εκατομμύρια από προμήθειες οι τράπεζες και το 2024 ήταν 477 εκατομμύρια. Δηλαδή, ακόμα και μετά τις παρεμβάσεις που έχετε κάνει, οι τράπεζες συνεχίζουν να βγάζουν περισσότερα από τις προμήθειες. Το 88% των τραπεζικών προμηθειών είναι ανέγγιχτες. Κανονικά. Δεν τις ακουμπάει τίποτα.

Φτάνω και κλείνω με τον πυρήνα του προβλήματος οικονομικής πολιτικής που ακολουθείτε, το οποίο δεν ανατρέπεται με αυτό το νομοσχέδιο γιατί δεν ακουμπάτε καθόλου την άδικη αναλογία ανάμεσα σε έμμεσους και άμεσους φόρους. Και ξέρετε ότι η Ελλάδα είναι μία από τις χώρες που έχει τις πιο άδικες αναλογίες ανάμεσα σε έμμεσους και άμεσους φόρους. Δεν πάει ακόμα και η Κομισιόν να λέει ότι κάτι πρέπει να γίνει με τον ΦΠΑ στα νησιά, να είμαστε στο όριο τού αν θα προλάβουμε να κάνουμε παρεμβάσεις κ.τ.λ., εσείς δεν τα ακούτε αυτά.

Ποιος είναι, όμως, κατά τη γνώμη μου, ο πυρήνας του προβλήματος; Κύριε Υπουργέ, αυτήν τη στιγμή που μιλάμε το μερίδιο των μισθών στο ΑΕΠ είναι 83 δισεκατομμύρια. Αν ήμασταν στον ευρωπαϊκό μέσο όρο αυτά τα 83 δισεκατομμύρια θα ήταν 114 δισεκατομμύρια, δηλαδή συν 31 δισεκατομμύρια. Το μερίδιο των κερδών στο ΑΕΠ είναι 119 δισεκατομμύρια. Αν ήμασταν στον ευρωπαϊκό μέσο όρο θα ήταν 97 δισεκατομμύρια. Θα ήταν δηλαδή 22 δισεκατομμύρια λιγότερα. Η πολιτική σας είναι μια πολιτική η οποία διαρκώς διευρύνει τα προνόμια των ελίτ, των λίγων, των ισχυρών και δίπλα σε αυτά τα προνόμια οικοδομείται ένα πελατειακό κράτος και πελατειακά δίκτυα έτσι ώστε να συγκροτείτε έναν πυρήνα κοινωνικής εκπροσώπησης και διαρκώς επιτίθεται στα δικαιώματα.

Κλείνω με ένα πολύ συγκεκριμένο ζήτημα το οποίο έχει έρθει στην επικαιρότητα αυτές τις μέρες και καλό είναι το Υπουργείο να τοποθετηθεί. Αυτήν τη στιγμή υπάρχουν νοσοκομεία τα οποία ετοιμάζονται να ζητήσουν χρήματα πίσω από υγειονομικούς. Αντί να κυνηγάτε τον ΟΠΕΚΕΠΕ, κυνηγάνε υγειονομικούς. Για ποιον λόγο; Άνθρωποι οι οποίοι είχαν μπει στο δημόσιο με το πρόγραμμα για τους τέσσερις χιλιάδες νοσηλευτικό προσωπικό και βοηθητικό υγειονομικό προσωπικό μέσω ΟΑΕΔ, οι οποίοι έπαιρναν κανονική ασφάλιση γιατί ήταν ειδικό πρόγραμμα, οι οποίοι μετά μέσω ΑΣΕΠ, που αναγνωρίστηκε η προϋπηρεσία, πήραν κανονικά θέσεις σε νοσοκομεία και τους αναγνωρίστηκε και μισθολογικά η προϋπηρεσία, τώρα με βάση εγκύκλιο του Υπουργείου Οικονομικών τους λέτε ότι «σας ακυρώνουμε την προϋπηρεσία και σας ζητάμε τα χρήματα πίσω». Υπάρχει περίπτωση νοσηλεύτριας από το «Γεννηματά» που θα της ζητήσετε χρήματα πίσω από μισθό πέντε χρόνων. Χρήματα πέντε χρόνων από υγειονομικό. Αυτό είστε. Είστε μια Κυβέρνηση η οποία εκεί που βρήκε να ζητήσει χρήματα πίσω είναι από υγειονομικούς.

Ελπίζω να καταλάβετε την καφρίλα που πάτε να κάνετε αυτήν τη στιγμή και ελπίζω γρήγορα να ακυρώσετε τη συγκεκριμένη παρέμβαση και να μην πάρετε πίσω ούτε 1 ευρώ από υγειονομικούς και λοιπό βοηθητικό προσωπικό το οποίο είναι στα νοσοκομεία, σήκωσε τον Covid στην πλάτη του, έβγαλε όλη τη δυσκολία που υπάρχει και τον καθημερινό πόλεμο που γίνεται μέσα στα νοσοκομεία και εσείς αντί να κυνηγάτε τον ΟΠΕΚΕΠΕ θεωρείτε ότι θα κυνηγήσετε αυτούς τους ανθρώπους.

Είναι προφανές ότι καταψηφίζουμε το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει από τη Νίκη ο ειδικός αγορητής κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν τοποθετηθούμε στο παρόν νομοσχέδιο, θα θέλαμε να αναφερθούμε στην έκθεση της Ευρωπαϊκής Εισαγγελίας για το 2024. Καταγράφηκαν ογδόντα τέσσερις υποθέσεις ενεργές με συνολική ζημία ύψους 1,71 δισεκατομμυρίων ευρώ. Σαράντα έξι νέες έρευνες άνοιξαν μόνο το 2024 με εκτιμώμενη ζημία 1,3 δισεκατομμύρια ευρώ. Από τις υποθέσεις αυτές δεκαπέντε αφορούν απάτη σε ΦΠΑ με ζημία 489 εκατομμύρια ευρώ, ενώ είκοσι οκτώ υποθέσεις έχουν διασυνοριακή διάσταση, αποκαλύπτοντας δίχτυα απάτης που επεκτείνεται πέραν της Ελλάδος.

Το πλέον εξοργιστικό κατά την Ευρωπαϊκή Εισαγγελία είναι ότι παρά την τεράστια οικονομική ζημιά, δεν υπήρξε καμία καταδίκη, αλλά ούτε και αθώωση. Δηλαδή, κανείς δεν δικάστηκε, κανείς δεν λογοδότησε, διότι πολύ απλά η ελληνική δικαιοσύνη δεν κατάφερε να εκδικάσει καμία υπόθεση. Η εικόνα που αναδύεται είναι ενός παραλυμένου κράτους δικαίου όπου οι ευρωπαϊκοί πόροι λεηλατούνται χωρίς έλεος. Αξίζει να σημειωθεί ότι ξένοι επενδυτές πριν επενδύσουν σε μια χώρα το πρώτο μέλημά τους είναι εάν μπορούν να έχουν εμπιστοσύνη στη δικαιοσύνη της χώρας.

Η Ευρωπαία Εισαγγελέας, κ. Κοβέσι, δεν αφήνει κανένα περιθώριο παρερμηνείας. Η Ελλάδα είναι μια από τις πιο εκτεθειμένες χώρες στην Ευρωπαϊκή Ένωση σε θέματα απάτης εις βάρος του κοινοτικού προϋπολογισμού. Τα κονδύλια που θα έπρεπε να ενισχύσουν την ανάπτυξη στη γεωργία και την καινοτομία καταλήγουν σε δίχτυα διαφθοράς και ευρηματικών επιτήδειων, ενώ η ελληνική δικαιοσύνη σιωπά. Με το σκάνδαλο του ΟΠΕΚΕΠΕ να μην πιστεύουμε ότι απλά θα μας επιβληθούν τεράστια πρόστιμα και θα είμαστε πάλι καθαροί για να συνεχίσουμε να εισπράττουμε ανεμπόδιστα τους κοινοτικούς πόρους. Αυτό που δεν ομολογεί η Κυβέρνηση είναι ότι το κλίμα καχυποψίας επιστρέφει στην Ευρωπαϊκή Ένωση για τη χώρα μας μετά από δεκαπέντε χρόνια όταν ξεκίνησαν τα μνημόνια.

Μέσα σε αυτό το διαφαινόμενο αρνητικό περιβάλλον οι οικονομικοί Υπουργοί έχουν ήδη ενημερωθεί ότι πέραν των τακτικών ελέγχων που γίνονται στην πορεία υλοποίησης έργων και προγραμμάτων που χρηματοδοτούνται από το Ταμείο Ανάκαμψης πιθανόν να ξεκινήσουν και δειγματοληπτικοί έλεγχοι για τις επενδύσεις που εντάχθηκαν στην περίοδο 2021-2023 και λογικά πρέπει να έχουν ολοκληρωθεί.

Στο ίδιο πνεύμα το Υπουργείο Εθνικής Οικονομίας αναμένει εντατικοποίηση ελέγχων από τις Βρυξέλλες σε προγράμματα του ΕΣΠΑ που βρίσκονται σε εξέλιξη, αλλά και δειγματοληπτικούς ελέγχους σε προγράμματα που θεωρητικά έχουν κλείσει με την καταβολή στους δικαιούχους των προβλεπόμενων ενισχύσεων. Φοβόμαστε ότι τα χειρότερα ακόμα δεν τα έχουμε δει. Ίσως το σκάνδαλο του ΟΠΕΚΕΠΕ να αποδειχθεί αρκετά μικρό.

Δεν θα μπορούσα να μην αναφερθώ στην απουσία της ελληνικής δικαιοσύνης που είναι τουλάχιστον προκλητική. Μέχρι σήμερα και ενώ η Ευρωπαϊκή Εισαγγελία αποκαλύπτει μεγάλα σκάνδαλα, η ελληνική δικαιοσύνη μοιάζει να βρίσκεται σε αφασία, αφού καμία παράλληλη έρευνα δεν έχει διαταχθεί ούτε μπορεί να δώσει εξηγήσεις γιατί δεν εκδικάζονται ταχύτατα υποθέσεις που προκάλεσαν συνολική ζημιά ύψους 1,71 δισεκατομμυρίων ευρώ.

Και ενώ συμβαίνουν όλα τα παραπάνω στο εσωτερικό της χώρας μας, η κυβέρνηση της ανατολικής Λιβύης του στρατάρχη Χαφτάρ ετοιμάζεται να αναγνωρίσει την οριοθέτηση ΑΟΖ μεταξύ Τουρκίας Λιβύης, ενώ ετοιμάζεται παρόμοια οριοθέτηση ΑΟΖ μεταξύ Τουρκίας Συρίας, αγνοώντας την ύπαρξη της Κύπρου. Η εξωτερική πολιτική της χώρας μας προβάλλει εντελώς αδύναμη απέναντι σε αναθεωρητικές κινήσεις της Τουρκίας.

Διερωτόμαστε πώς μια κυβέρνηση που κατατρύχεται από θηριώδη σκάνδαλα στο εσωτερικό, θα καταφέρει να αντιμετωπίσει δυσκολότερες προκλήσεις, όπως αυτές στον τομέα εξωτερικής πολιτικής. Η απάντηση είναι πως δεν θα το κάνει, διότι αδιαφορεί ή στην καλύτερη περίπτωση είναι ανίκανη. Δεν την αφορά η πατρίδα μας και τα συμφέροντά της, αλλά η παραμονή στην εξουσία, το σκέπασμα κάθε σκανδάλου όσο καταστροφικού και αν είναι για να μη χαθούν οι θώκοι και οι πόροι που τη συνοδεύουν. Είναι μια Κυβέρνηση που επιδιώκοντας την επιβίωσή της νομιμοποιεί τη λήθη και μετατρέπει την απόκρυψη σε αρετή, παρουσιάζοντας τη σιωπή επιζήμιων σκανδάλων ως θεσμική σοβαρότητα και την απραξία της δικαιοσύνης ως δικαίωση. Μια Κυβέρνηση που αποτελεί τον ιδανικό συνεργό μιας αδηφάγας ευρωπαϊκής πολιτικής που ζήσαμε επί μνημονίων και αναμένεται να ξαναζήσουμε. Παρασυρμένοι από την απληστία δεν ενδιαφέρθηκαν να αναστοχαστούν στις μύχιες και δόλιες σκέψεις της Ευρώπης για τη χώρα μας.

Οι ευρωπαίοι γνώριζαν καλά αυτήν την αδυναμία. Τους έδωσαν χρήμα, χρόνο και ελευθερία να διάγουν αυτό το ασύδοτο πολιτικό βίο, να γεννήσουν σκάνδαλα, να κεράσουν φραπέδες, να φτιάξουν «χασάπηδες» που κομμάτιαζαν την αξιοπρέπεια της χώρας μας. Και όταν πια έφτασε ο καιρός με την αρχαιοελληνική έννοια του όρου, ήρθε η Ευρώπη να ελέγξει αυτό που ήδη γνώριζε, πως τα ευρωπαϊκά κονδύλια έγιναν προσωπικά λάφυρα που τα άρπαξαν με τη βουλιμία του κατακτητή. Και τώρα η Ευρώπη πρέπει να διορθώσει. Να διορθώσει τι, αυτό που άφησε να συμβαίνει; Έρχεται για να αρπάξει και αυτή με την ίδια ορμητικότητα που άρπαξαν οι δικοί μας εξουσιαστές.

Δεν είναι νέα αυτή η τακτική της Ευρώπης. Έχει βαθιές ρίζες. Η δυτική σκέψη για την Ελλάδα δομείται πάνω σε μια αντίφαση, από τη μια υπέρμετρος θαυμασμός για τον αρχαιοελληνικό πολιτισμό και από την άλλη μια μορφή απέχθειας για τη σύγχρονη Ελλάδα που εκλαμβάνεται ως ανάξια κληρονόμος αυτής της παρακαταθήκης.

Κατά την εποχή των μνημονίων αυτή η αντίφαση εκδηλώθηκε ωμά. Η Ελλάδα παρουσιάστηκε από μεγάλο μέρος του ευρωπαϊκού τοίχου ως παρασιτική, διεφθαρμένη, ανίκανη, που της αξίζει κάθε οικονομική τιμωρία. Δεχθήκαμε μια ανήλεη βία όχι μόνο με τις πολιτικές τους, αλλά και από τον μηχανισμό ταπείνωσης που κατασκεύασαν, αφού με τις συνεχείς συγκρίσεις με το παρελθόν μας μάς ανάγκασαν να απολογούμαστε για το μεγαλείο που χάθηκε ή να ικετεύουμε να μας ευσπλαχνιστούν λόγω αυτού. Και τώρα ήρθε η ώρα να το αποδεχθούμε ξανά, να τους δώσουμε για άλλη μια φορά το επιχείρημα πως μας αξίζει κάθε σωφρονιστικό μέτρο που θα λάβουν ακόμη και αν αυτό είναι η αρπαγή της όσης γης μας έχει απομείνει. Ας πιστώσουμε τα επερχόμενα σε αυτήν την Κυβέρνηση.

Επί του νομοσχεδίου, μας φέρνετε ένα τεράστιο νομοσχέδιο σε ελάχιστες μέρες διαβούλευσης το οποίο δεν συνοδευόταν από την ανάλυση συνεπειών ρύθμισης, όπως συμβαίνει με άλλα νομοσχέδια ή έστω με ένα απλό συνοπτικό έγγραφο με τις κύριες αλλαγές. Ξεκινάμε με τα θετικά μέτρα, διότι το κίνημά μας ως Αντιπολίτευση αν κάτι είναι ορθό, το στηρίζει, χωρίς μικροπολιτικές αντιπαλότητες. Αναγνωρίζουμε ότι ο ψηφιακός εκσυγχρονισμός των τελωνείων είναι αίτημα χρόνων, κάτι που θα έπρεπε να έχει γίνει εδώ και αρκετά χρόνια.

Ο νέος Τελωνειακός Κώδικας φέρνει την καθολική ψηφιοποίηση. Οι υπογραφές των αρμόδιων υπαλλήλων θα μπαίνουν ψηφιακά. Τα πρόστιμα θα κοινοποιούνται ηλεκτρονικά. Κάθε τελωνειακή διαδικασία περνάει από ηλεκτρονικά πληροφοριακά συστήματα και κάθε κίνηση καταγράφεται και λέγεται σε πραγματικό χρόνο. Οι ελεγκτές και οι ελεγχόμενοι θα επικοινωνούν πλέον μόνο ψηφιακά και όλα τα τελωνειακά δεδομένα θα είναι άμεσα προσβάσιμα στις αρμόδιες αρχές.

Ωστόσο, ως αρνητικό σημείο θεωρούμε ότι οι αυξημένες διοικητικές απαιτήσεις και η εφαρμογή νέων τεχνολογικών μέσων θα καταστήσουν δύσκολο και δαπανηρό το έργο της μετάβασης των μικρομεσαίων επιχειρήσεων στο νέο επιχειρησιακό περιβάλλον που ενδεχομένως θα χρειαστεί επιπλέον πόρους για την προσαρμογή στις νέες απαιτήσεις.

Άλλο αρνητικό σημείο που δεν αντιμετωπίζει το παρόν νομοσχέδιο είναι ότι οι τελωνειακές υπηρεσίες στο σύνολό τους έχουν μειωμένο ανθρώπινο δυναμικό σε σχέση με την περίοδο πριν τα μνημόνια. Πρόκειται για μια πραγματικότητα που δεν μπορεί να καλυφθεί με την ψηφιοποίηση των τελωνειακών εργασιών. Το σημαντικότερο πρόβλημα με την υποστελέχωση των τελωνειακών υπηρεσιών είναι ότι δεν έχει εκπαιδευτεί μια νέα γενιά τελωνειακών στο δύσκολο έργο του φυσικού ελέγχου.

Ο νέος Εθνικός Τελωνειακός Κώδικας θα πρέπει να έχει αναπτυξιακή διάσταση και να επιλύει τα χρόνια προβλήματα ερμηνειών που προκαλούσε ο παλαιός τελωνειακός κώδικας σχετικά με τον εφοδιασμό πλοίων στα λιμάνια μας.

Με το άρθρο 36 καθορίζονται οι απαλλαγές από δασμό, ειδικό φόρο κατανάλωσης και φόρου κατανάλωσης ειδών προοριζόμενων για εφοδιασμό πλοίων. Με τις νέες διατάξεις θα πρέπει να σταματήσει οριστικά η στενή και αυθαίρετη ερμηνεία των περί εφοδιασμών διατάξεων που καθιερώθηκαν με τις εγκύκλιες οδηγίες και περιορίζουν δραστικά και συνεχώς το πεδίο πραγματοποίησης εφοδιασμών πλοίων των ελληνικών και ξένων πλοιοκτητριών εταιρειών από τις ελληνικές αιφνιδιαστικές εταιρείες, αφού περιορίζει τη δασμολογική απαλλαγή μόνο όταν το τιμολόγιο του εφοδιαστή εκδίδεται προς τον πλοιοκτήτη ή στο πρόσωπο που έχει την ολική διαχείριση του πλοίου και όχι προς τον εκμεταλλευτή κάποιου χώρου του πλοίου. Είναι καθημερινό φαινόμενο στον Πειραιά κοντέινερς από την Ολλανδία, Ιταλία, Γερμανία και άλλα κράτη με χιλιάδες εφόδια να παραδίδουν σε εταιρείες εκμετάλλευσης των χώρων κρουαζιεροπλοίων και η χώρα μας να χάνει έσοδα, αντί να εκμεταλλεύεται την αύξηση των προσεγγίσεων και το homeporting, πραγματοποιώντας ουσιαστικά εξαγωγές στην αυλή μας και βελτιώνοντας έτσι το εμπορικό μας ισοζύγιο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Για να αυξηθούν τα έσοδα της χώρας μας και να υποστηριχθούν οι ελληνικές εταιρείες παραγωγής και εφοδιασμού θα πρέπει ο νέος Τελωνειακός Κώδικας να ευθυγραμμιστεί με το ενωσιακό δίκαιο, δίνοντας το δικαίωμα απαλλαγής από δασμούς, ειδικό φόρο κατανάλωσης και φόρο κατανάλωσης ειδών προοριζόμενων για εφοδιασμό πλοίων με ξεκάθαρο τρόπο προς τα εμπλεκόμενα μέρη.

Με τα άρθρα 174 έως 191, ορίζονται τα πρόστιμα για τη λαθρεμπορία και τις σχετικές διαδικασίες. Ο νέος Τελωνειακός Κώδικας περιλαμβάνει ορισμένες διατάξεις γι’ αυτό, αλλά κατά την άποψή μας είναι αποσπασματικές και ανεπαρκείς.

Το κίνημά μας σχεδόν από την πρώτη στιγμή της κοινοβουλευτικής παρουσίας έχει προτείνει μερικές απλές λύσεις, που θα μπορούσαν να συμβάλουν στον περιορισμό του λαθρεμπορίου καυσίμων στη χώρα μας. Εδώ και μερικά χρόνια λειτουργεί το Παρατηρητήριο Τιμών Υγρών Καυσίμων, το οποίο είναι μια επίσημη διαδικτυακή πλατφόρμα του Υπουργείου Ανάπτυξης και Επενδύσεων, που παρέχει ενημερωμένες πληροφορίες σχετικά με τις λιανικές τιμές πώλησης των καυσίμων σε όλη την Ελλάδα. Θα μπορούσε σε καθημερινή βάση να γίνεται σύγκριση των τιμών χονδρικής πώλησης των διυλιστηρίων προς τα πρατήρια, όταν εντοπίζονται πρατήρια που πουλάνε καύσιμα με τιμές μικρότερες των τιμών χονδρικής πώλησης των διυλιστηρίων, αυτό να θεωρείται ως ισχυρή ένδειξη λαθρεμπορίας στα συγκεκριμένα πρατήρια και να γίνεται έλεγχος.

Το σύστημα εισροών - εκροών μάς δείχνει τις πωλήσεις καυσίμου του κάθε πρατηρίου υγρών καυσίμων. Αν συσχετίσουμε τις εκροές καυσίμων με τις εισπράξεις μέσω χρεωστικών καρτών, θα πρέπει οι εκροές καυσίμου να είναι αναλογικές. Οι μεγάλες αποκλίσεις πιθανότατα να είναι ένδειξη λαθρεμπορίας στα συγκεκριμένα πρατήρια.

Τέλος, οι αχυράνθρωποι στα πρατήρια καυσίμων είναι ένα από τα πιο παλιά κόλπα, που χρησιμοποιούνται στο λαθρεμπόριο καυσίμων, για να αποφεύγονται οι κυρώσεις και να συνεχίζεται η παράνομη δραστηριότητα χωρίς να εντοπίζονται οι πραγματικοί υπεύθυνοι. Δυστυχώς, ο νόμος θεωρεί υπεύθυνο τον δηλωμένο ιδιοκτήτη χωρίς να εξετάζει πάντα ποιος πραγματικά ελέγχει το πρατήριο. Αυτό είναι κάτι που θα πρέπει να αλλάξει και να γίνεται στοχευμένη έρευνα στο ποιος είναι ο υποκρυπτόμενος ιδιοκτήτης, όταν εντοπίζεται πρατήριο που κάνει λαθρεμπόριο.

Όσον αφορά την ενσωμάτωσή του ΟΠΕΚΕΠΕ στην ΑΑΔΕ πρόκειται για μια εντελώς λανθασμένη απόφαση. Η ΑΑΔΕ αναλαμβάνει ένα αντικείμενο εντελώς άσχετο με τη βασική της αποστολή, οπότε πιθανότατα να προκύψουν σοβαρές δυσλειτουργίες, που θα έχουν επιπτώσεις στον πρωτογενή τομέα. Σε μία εποχή που ο πρωτογενής τομέας της χώρας μας συρρικνώνεται με ταχύτατους ρυθμούς, με ταυτόχρονη μείωση του πληθυσμού της περιφέρειας, πλήττονται οι αγροτικοί και κτηνοτροφικοί συνεταιρισμοί, οι οποίοι σε μεγάλο βαθμό είναι καταχρεωμένοι σε τράπεζες και funds και δεν μπορούν να επιτελέσουν το έργο τους, κρίνεται απαραίτητο η πολιτεία να ασχοληθεί σοβαρά με τα προβλήματα που επί δεκαετίες παραμένουν άλυτα και επί πολλά χρόνια παράνομες επιδοτήσεις έβλαψαν τους πραγματικούς γεωργούς και τους πραγματικούς κτηνοτρόφους. Οπότε η πολιτεία οφείλει να αποδείξει πως έστω από δω και πέρα οι κοινωνικές ενισχύσεις με αμετάβλητο τρόπο θα πηγαίνουν μόνο στους πραγματικούς δικαιούχους.

Το κίνημά μας υποστηρίζει τη διατήρηση του ΟΠΕΚΕΠΕ με ταυτόχρονη αναδιοργάνωσή του, την απομάκρυνση των επίορκων υπαλλήλων με ταχύτατες διαδικασίες και τη λήψη άμεσης τεχνικής βοήθειας από την Ευρωπαϊκή Ένωση. Μόνο κατά το τελικό στάδιο των πληρωμών να εμπλέκεται η ΑΑΔΕ, ενώ να έχει τις απαραίτητες προσβάσεις σε δεδομένα και στοιχεία, ώστε να γίνονται οι απαιτούμενες διασταυρώσεις και έλεγχοι.

Με το άρθρο 253 προβλέπεται η μεταφορά του Σώματος Δίωξης Οικονομικού Εγκλήματος, ΣΔΟΕ, στην Ανεξάρτητη Αρχή Δημοσίων Εσόδων, ΑΑΔΕ, κάτι που συνιστά θεσμική και λειτουργική οπισθοδρόμηση. Με την ενσωμάτωση του ΣΔΟΕ στην ΑΑΔΕ εγείρονται σοβαρά ζητήματα θεσμικής ισορροπίας, διαφάνειας και αποτελεσματικότητας της οικονομικής δίωξης. Το ΣΔΟΕ λειτουργεί ως ανεξάρτητος επιχειρησιακός βραχίονας της πολιτείας για την καταπολέμηση της μεγάλης φοροδιαφυγής, του λαθρεμπορίου, της απάτης σε βάρος του δημοσίου και της διακίνησης μαύρου χρήματος. Ο διακριτός χαρακτήρας του, η υπαγωγή του στο Υπουργείο Οικονομικών και η επιχειρησιακή του αυτοτέλεια αποτελούν θεσμικές εγγυήσεις για τη διεξαγωγή ουσιαστικών και αμερόληπτων ελέγχων. Πρόκειται για μία υποτίμηση του έργου, που έχει παραχθεί εδώ και τριάντα χρόνια, ένα έργο που βασίστηκε στις προανακριτικές αρμοδιότητες, στην εμπειρία και τη διαρκή συνεργασία με εισαγγελικές αρχές, διεθνείς φορείς και υπηρεσίες, όπως η ΟΛΕΘ, η Europol, η Dia και η Interpol.

Η ενσωμάτωση του ΣΔΟΕ στην ΑΑΔΕ και η συνακόλουθη μεταβίβαση των σχετικών αρμοδιοτήτων πρέπει να γίνουν με τέτοιο τρόπο, ώστε να διασφαλιστεί η ομαλή συνέχεια των ποινικών δικογραφιών, που εκκρεμούν ήδη στην υπό απορρόφηση υπηρεσία και η διερεύνηση των οποίων σε πολλές περιπτώσεις βρίσκεται, ήδη, σε εξέλιξη. Επιπλέον, πρέπει να διασφαλιστεί ότι τις ποινικές δικογραφίες εξακολουθούν να τις χειρίζονται οι ίδιοι υπάλληλοι, που μέχρι σήμερα έχουν αναλάβει το σχετικό προανακριτικό έργο και έχουν πλήρη εικόνα του σχετικού προανακριτικού υλικού και αποδεικτικών στοιχείων, προκειμένου να συνεχιστεί απόλυτα η ποινική έρευνα και να αποτραπεί ο κίνδυνος παραγραφής τους.

Το κίνημά μας διαφωνεί με την περαιτέρω γιγάντωση της μέσω της ΑΑΔΕ μέσω της απορρόφησης του ΣΔΟΕ και του ΟΠΕΚΕΠΕ, γιατί έτσι δημιουργείται μια ετερόκλητη ανεξάρτητη αρχή, ενώ ο διοικητής της θα έχει υπερεξουσίες και αρμοδιότητες χωρίς να υπόκειται σε ουσιαστικό έλεγχο και λογοδοσία.

Θα θέλαμε να θυμίσουμε ότι με το ν.5162/2024 δημιουργήθηκαν τρεις θέσεις υποδιοικητών στην ΑΑΔΕ, οι οποίες οκτώ μήνες μετά την ψήφιση του νόμου εξακολουθούν να είναι κενές μέχρι και σήμερα. Δυστυχώς, δεν είναι η πρώτη φορά που η Κυβέρνηση νομοθετεί, αλλά δεν εφαρμόζει τους νόμους, που η ίδια ψηφίζει. Με δεδομένη τη γιγάντωση της ΑΑΔΕ μέσω της απορρόφησης του ΣΔΟΕ και του ΟΠΕΚΕΠΕ γίνεται επιτακτική ανάγκη να τοποθετηθούν άμεσα οι τρεις υποδιοικητές. Αξίζει να σημειωθεί ότι η ΑΑΔΕ σήμερα απασχολεί έντεκα χιλιάδες υπαλλήλους.

Κλείνοντας την τοποθέτησή μου, θα ήθελα να ρωτήσω τους κυρίους Υπουργούς, πού βρισκόμαστε στο ζήτημα της φορολόγησης των κρυπτονομισμάτων και αν η αρμόδια επιτροπή έχει δώσει πόρισμα προς τον Υπουργό Εθνικής Οικονομίας και Οικονομικών.

Έρευνα της Ευρωπαϊκής Κεντρικής Τράπεζας, τον Ιανουάριο του 2025, αναφέρει ότι το 14% των Ελλήνων κατέχει κρυπτονομίσματα, το δεύτερο υψηλότερο ποσοστό στην Ευρωζώνη μετά τη Σλοβενία. Το καταθέτω στα Πρακτικά.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και εδώ βλέπουμε ακόμα ένα ελληνικό παράδοξο. Δεν έχουμε ακόμα νομοθετικό πλαίσιο για τη φορολόγηση των χαρτονομισμάτων. Το κίνημά μας κατά τη συζήτηση του Κρατικού Προϋπολογισμού του 2025, αλλά και πολύ πιο πριν είχε προτείνει τη φορολόγηση της υπεραξίας στις συναλλαγές σε κρυπτονομίσματα με συντελεστή 15%.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Βορύλλα.

Τον λόγο έχει ο κ. Αλέξανδρος Καζαμίας ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, σήμερα συμπληρώνονται πενήντα ένα χρόνια από την αποκατάσταση της δημοκρατίας, το πιο πολύτιμο κεκτημένο του ελληνικού δημόσιου βίου στο μισό και πλέον αιώνα που πέρασε έκτοτε και το οποίο, βεβαίως, ήταν επίτευγμα του ελληνικού λαού. Δεν ήταν επίτευγμα ούτε ενός ανδρός ούτε μιας παράταξης, αλλά ήταν επίτευγμα όλων των δυνάμεων της ελληνικής κοινωνίας, που αγωνίστηκαν και συνέβαλαν στο να πραγματοποιηθεί και να εδραιωθεί έκτοτε η δημοκρατία.

Η Πλεύση Ελευθερίας ζήτησε στη Διάσκεψη των Προέδρων να υπάρξει επετειακή συνεδρίαση και για την επέτειο της πτώσης της χούντας, αλλά και επετειακή συνεδρίαση για τη μνήμη της εισβολής της Τουρκίας στην Κύπρο το 1974, που όπως γνωρίζουμε απετέλεσε το τραγικό πλαίσιο μέσα στο οποίο έπεσε η χούντα.

Χθες, ακούσαμε στη συνέντευξή του τον Πρωθυπουργό να μιλάει σε δημοσιογράφο, συγγενικό πρόσωπο, για τα θέματα αυτά, αλλά και για την εξωτερική πολιτική της χώρας γενικότερα. Ιδιαίτερη εντύπωση μας έκανε το γεγονός ότι στη συνέντευξη αυτή ο κύριος Πρωθυπουργός άσκησε έντονη κριτική στην εξωτερική πολιτική των κυβερνήσεων Κώστα Καραμανλή από το 2004 μέχρι το 2009. Και αξίζει να σημειώσουμε ότι στο μεγαλύτερο διάστημα της διακυβέρνησης αυτής, του 2004 - 2009, Υπουργός Εξωτερικών ήταν η αδερφή του Πρωθυπουργού κ. Ντόρα Μπακογιάννη. Αλλά οι εσωτερικές διαμάχες στη Νέα Δημοκρατία δεν κρύβονται πλέον από τη δημόσια σφαίρα, είναι μπροστά στα μάτια όλου του κόσμου να τις βλέπει και να καταλαβαίνει σε ποια βαθιά κρίση βρίσκεται το κυβερνών κόμμα.

Και, βεβαίως, αυτά εκ μέρους του Πρωθυπουργού τη στιγμή που η Τουρκία τελικά εξασφάλισε την αγορά σαράντα Eurofighter από τους συμμάχους της χώρας μας, παρά το γεγονός ότι έγιναν προσπάθειες να αποφευχθεί αυτό. Και σε σημερινή δήλωσή του o ανταποκριτής του ΣΚΑΪ από την Τουρκία ανέφερε ότι δεν υπήρξε καμία δέσμευση εκ μέρους του Τουρκικού Υπουργείου Εθνικής Άμυνας ότι τα υπερσύγχρονα αυτά μαχητικά αεροπλάνα δεν θα χρησιμοποιηθούν ενάντια σε συμμαχικές χώρες, περιλαμβανομένης προφανώς και της Ελλάδας.

Η Πλεύση Ελευθερίας θα καταθέσει επίκαιρη ερώτηση για τα ζητήματα αυτά και για τις εξελίξεις αυτές που -πραγματικά- μας ανησυχούν ιδιαίτερα, όσον αφορά το πεδίο της εξωτερικής πολιτικής και άμυνας.

Έρχομαι τώρα στο νομοσχέδιο που συζητάμε σήμερα, αλλά επιτρέψτε μου να ξεκινήσω από την τροπολογία που κατατέθηκε χθες βράδυ -κάπως αργά πάλι- και την οποία είχε εξαγγείλει ο κ. Πιερρακάκης στη διάρκεια των συνεδριάσεων της αρμόδιας επιτροπής. Η τροπολογία αυτή αφορά μέτρα, με τα οποία καταργείται η χρέωση στα ATM και έρχεται σε συνέχεια εξαγγελιών για το θέμα αυτό, τις οποίες είχε κάνει ο προκάτοχός του, ο κ. Χατζηδάκης τον Δεκέμβριο εδώ, εάν θυμάστε, στην Ολομέλεια.

Το πρώτο πράγμα που παρατηρήσαμε είναι ότι στις εξαγγελίες αυτές τότε ο κ. Χατζηδάκης είχε πει ότι, εντός του 2025 θα υπάρξουν μέτρα, με τα οποία θα ανακουφιστούν οι πελάτες των τραπεζών. Τα μέτρα αυτά τα υπολόγισε τότε σε 150 εκατομμύρια ευρώ και έκανε τον γαλαντόμο. Παρουσίαζε την οικονομική πολιτική της Κυβέρνησης και του Υπουργείου του ως μία οικονομική πολιτική που προστατεύει τους πελάτες από τις τράπεζες.

Δυστυχώς βέβαια, ο κ. Χατζηδάκης, σήμερα Αντιπρόεδρος της Κυβέρνησης, δεν απάντησε καθόλου, όταν του αναφέραμε ότι τα 150 εκατομμύρια ευρώ αντιστοιχούν με το 3% των υπερκερδών των τραπεζών για το 2024. Έχουμε, δηλαδή, έναν ολιγοπωλιακό τραπεζικό κλάδο, ο οποίος χρόνο με τον χρόνο βγάζει απίστευτα κέρδη. Το 2023 έβγαλε 3,7 δισεκατομμύρια -καθαρά κέρδη, δεν είναι τζίρος- το 2024 υπερκέρδη 4,3 δισεκατομμύρια και φέτος η κατάσταση πάει ακόμη καλύτερα, 1,2 δισεκατομμύρια υπερκέρδη για το πρώτο τρίμηνο του 2025 και προβολή για το υπόλοιπο έτος, πάλι στα 4,5 με 4,7 δισεκατομμύρια ευρώ.

Τα καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να έχουμε μια αίσθηση των μεγεθών, η αγορά των είκοσι F-35, των υπερσύγχρονων μαχητικών αεροπλάνων, εγκρίθηκε πριν από μερικούς μήνες από την επιτροπή εξοπλισμών για κονδύλιο ύψους 3,7 δισεκατομμύρια, όσα δηλαδή τα υπερκέρδη των τραπεζών για έναν χρόνο. Αντιλαμβάνεστε τι τεράστια ποσά είναι αυτά. Και έρχεται ο κ. Χατζηδάκης και μειώνει τις χρεώσεις για τα ATM που θα έπρεπε να μην υπάρχουν καν, εξαρχής, κατά ένα ποσό της τάξης του 3% αυτών των υπερκερδών και παρουσιάζει τα μέτρα αυτά ως φιλολαϊκά. Φανταστείτε να σας παίρνουν τα εκατό και να σας γυρνάνε τρία και να σας λένε, δώστε μας παράσημο, γιατί σας φροντίζουμε.

Τα μέτρα που εξήγγειλε ο κ. Πιερρακάκης με την τροπολογία αυτή για τα ATM συνεχίζουν να μην είναι επαρκή. Υπάρχουν πολλά προβλήματα, όσον αφορά τις χρεώσεις των τραπεζών. Κατ’ αρχάς, ο κ. Χατζηδάκης είχε εξαγγείλει και κατάργηση των χρεώσεων σε εμβάσματα μεταξύ των συστημικών τραπεζών, αλλά όταν βλέπουμε στην εφαρμογή και κάνουμε εμείς εμβάσματα -και εγώ προσωπικά έκανα έμβασμα- δεν φαίνεται να έχουν εφαρμοστεί αυτά τα μέτρα στην πράξη, όπως είχαν εξαγγελθεί τον Δεκέμβριο.

Τώρα με τα ATM και την τροπολογία που φέρνει ο κ. Πιερρακάκης υπάρχει η κατάργηση της χρέωσης κατά 1,5 ευρώ -αυτό καταργείται και διατραπεζικά- αλλά το θέμα είναι ότι συνεχίζουν να υπάρχουν πάρα πολλές μικρές χρεώσεις, οι οποίες επιβάλλονται στους πολίτες. Θα έπρεπε κατ’ αρχάς να μην υπάρχει καμία χρέωση στις λεγόμενες χρεωστικές κάρτες. Δεν δανείζεται κανείς χρήματα από την τράπεζα σε μία χρεωστική κάρτα και όμως, χρεώνεται. Οι πολίτες δεν το καταλαβαίνουν αυτό.

Στην πιστωτική κάρτα μπορεί να καταλάβει κανείς γιατί υπάρχει χρέωση. Διότι υπάρχει δανεισμός. Στη χρεωστική κάρτα, όμως, με την οποία πληρώνουν οι πολίτες καθημερινά πάρα πολλά και λογαριασμούς και στη λιανική πώληση, δεν θα έπρεπε να χρεώνονται.

Επιπλέον, υπάρχουν προβλήματα με τα ίδια τα ATM. Γνωρίζω περιοχές, ειδικά στα νησιά της χώρας, όπου οι πολίτες πρέπει να ταξιδεύουν -και οι συνταξιούχοι ιδίως, κύριε Υπουργέ, που μιλάτε τώρα στο τηλέφωνο σας- δέκα χιλιόμετρα, για να πάνε στο κοντινότερο ATM να εισπράξουν τη σύνταξή τους. Και μιλάμε για περιοχές οι οποίες έχουν κατοίκους πέντε και δέκα χιλιάδων ανθρώπων. Καταλαβαίνετε, δηλαδή, τι πρόβλημα υπάρχει εδώ και δεν μπαίνει στην τροπολογία ένα μέτρο το οποίο να εξασφαλίζει την πρόσβαση των πολιτών σε ATM κοντά στον τόπο κατοικίας τους. Περιμένουμε ότι οι τράπεζες για να εξοικονομήσουν κάποια χρήματα, θα κλείσουν και άλλα ATM, αν μπορούν. Αυτό κάνανε και την πρώτη φορά. Επομένως, ο τρόπος με τον οποίο οι τράπεζες φέρονται στον πολίτη και οι ευθύνες της Κυβέρνησης για τον κακό αυτόν τρόπο παραμένουν τεράστιες και θα πρέπει να παρέμβει το Υπουργείο Εθνικής Οικονομίας με πολύ πιο αποφασιστικό τρόπο. Η Πλεύση Ελευθερίας εδώ και ενάμιση χρόνο έχει καταθέσει πρόταση για έκτακτη φορολόγηση των υπερκερδών των τραπεζών και θεωρούμε ότι είναι σκάνδαλο να επιτρέπονται αυτά τα υπερκέρδη.

Πρέπει να σημειώσω -και αυτό έχει μεγάλη σημασία- ότι στη διάρκεια της παρουσίασης της τροπολογίας που θα ερχόταν στην επιτροπή ο κ. Πιερρακάκης είπε ότι οι τράπεζές μας είναι πλέον σήμερα ισχυρές. Αυτό είναι είδηση. Γιατί όταν είχαμε στην Επιτροπή Οικονομικών Υποθέσεων τον Διοικητή της Τράπεζας της Ελλάδας κ. Στουρνάρα και του θέσαμε την επιτακτική ανάγκη αδρής φορολόγησης των υπερκερδών των τραπεζών μας είπε τότε ότι οι τράπεζες ακόμη δεν έχουν ισχυροποιηθεί. Τώρα, είναι ισχυρές. Αν είναι ισχυρές, υπάρχουν οι προϋποθέσεις για τη φορολόγηση των υπερκερδών τους και αυτή η φορολόγηση θα πρέπει να είναι αδρή. Δεν θα πρέπει να είναι μία μικρή αύξηση του παρόντος συντελεστή, διότι υπάρχει σαφής εκμετάλλευση των πολιτών από το ολιγοπωλιακό σύστημα που διαχειρίζεται τις συστημικές τράπεζες.

Έρχομαι τώρα σε δύο από τα πιο επίμαχα σημεία του νομοσχεδίου, διότι ο χρόνος πιέζει. Το πρώτο. Πρόκειται για ένα τεράστιο κείμενο διακοσίων εβδομήντα ενός άρθρων. Διακόσια τέσσερα είναι ο νέος Τελωνειακός Κώδικας ο οποίος κωδικοποιεί μεν, αλλά ενσωματώνει και μία Οδηγία του 2013, με μικρή καθυστέρηση δώδεκα ετών. Το υπόλοιπο νομοσχέδιο είναι ένα δεύτερο νομοσχέδιο το οποίο ήρθε να προσκολληθεί στον Τελωνειακό Κώδικα, γιατί υπάρχει αγωνία εκ μέρους της Κυβέρνησης να ρυθμίσει κάποια ζητήματα, τα οποία την ενοχλούν. Ένα από αυτά τα ζητήματα, λοιπόν, είναι η ένταξη του ΟΠΕΚΕΠΕ στην Ανεξάρτητη Αρχή Δημοσίων Εσόδων.

Εδώ υπάρχει ένα άρθρο, το 252. Με αυτό, δεν πραγματοποιείται όλο το σχέδιο και η ανακοίνωση του Πρωθυπουργού για υπαγωγή του ΟΠΕΚΕΠΕ στην ΑΑΔΕ, αλλά είναι ένα πρώτο βήμα και με αυτό το πρώτο βήμα πραγματοποιείται η πρόσβαση στα ΑΦΜ του ΟΠΕΚΕΠΕ από την ΑΑΔΕ και ο έλεγχός τους. Τώρα, αυτό από την πλευρά μας έχει επικριθεί και όλο το σχέδιο υπαγωγής του ΟΠΕΚΕΠΕ στην ΑΑΔΕ έχει επικριθεί, με το επιχείρημα ότι η Κυβέρνηση έτσι προσπαθεί να κουκουλώσει, να συγκαλύψει το τεράστιο σκάνδαλο του ΟΠΕΚΕΠΕ για το οποίο έχουμε κάνει αλλεπάλληλες επίκαιρες ερωτήσεις και για το οποίο πιέζουμε διαρκώς την Κυβέρνηση, διότι θεωρούμε πως δεν την ενδιαφέρει και δεν την ενδιέφερε τόσα χρόνια να το αντιμετωπίσει και να εξυγιάνει τον ΟΠΕΚΕΠΕ πραγματικά. Απεναντίας, συγκάλυπτε και διέτρεφε αυτό το σκάνδαλο και τώρα θεωρούμε ότι συνεχίζει να κάνει εικονικές κινήσεις, δήθεν εξυγίανσης, οι οποίες όμως στην πραγματικότητα αποσκοπούν στο να μειώσουν τη ζημιά και να συγκαλύψουν την έκταση του σκανδάλου, το οποίο έχει εξοργίσει τους πολίτες.

Η ΑΑΔΕ αποκτά πρόσβαση στα ΑΦΜ του ΟΠΕΚΕΠΕ με το άρθρο 252. Η αιτιολογική έκθεση το παρουσιάζει αυτό όχι σε σχέση με κάποιο σκάνδαλο, αλλά ακούστε πώς: Είναι μία απαραίτητη πρόσβαση διότι -διαβάζω μέσα από το κείμενο του νομοσχεδίου- προκειμένου να τυποποιηθούν, να αναβαθμιστούν οι υφιστάμενες διαδικασίες πληρωμών, να αναπτυχθούν νέες ψηφιακές υπηρεσίες και να ενισχυθεί ο εσωτερικός έλεγχος.

Με άλλα λόγια δεν υπάρχει σκάνδαλο κατά το νομοσχέδιο εδώ. Αυτό όλο γίνεται για να εκσυγχρονιστεί ο ΟΠΕΚΕΠΕ. Άλλη μία, κύριε εισηγητή της Πλειοψηφίας, μεταρρύθμιση! Γιατί δεν το είπατε μεταρρύθμιση;

Στην πραγματικότητα βεβαίως είναι όλα συσχετισμένα με το σκάνδαλο και ακούσαμε και τον κ. Πιτσιλή στη διάρκεια της επιτροπής. Εμείς λέμε ότι το μέτρο αυτό βάζει -με συγχωρείτε για την παρομοίωση, ίσως είναι ακατάλληλη- τον λύκο να φυλάει τα πρόβατα. Διότι η ΑΑΔΕ ήταν εμπλεκόμενη στο σκάνδαλο από πριν. Ο ίδιος ο κ. Πιτσιλής όταν ήρθε στην επιτροπή, το παραδέχθηκε. Και λέω τα δικά του λόγια από τα Πρακτικά. Λέει ότι έχει συνδράμει η ΑΑΔΕ, η ανεξάρτητη αρχή της οποίας προΐσταται, τον ΟΠΕΚΕΠΕ με σειρά διαλειτουργικοτήτων -προσέξτε, τον έχει συνδράμει με σειρά διαλειτουργικοτήτων- σε σχέση με το Ε9 και μια σειρά άλλων δεδομένων, που ζητήθηκαν, προκειμένου ο ΟΠΕΚΕΠΕ να δημιουργήσει ελέγχους. Δηλαδή στο παρελθόν ο ίδιος ο κ. Πιτσιλής ομολογεί ότι υπήρχε συμμετοχή της ΑΑΔΕ στα Ε9, τα οποία βεβαίως βρίσκονται στην καρδιά του σκανδάλου του ΟΠΕΚΕΠΕ.

Και έρχεται και το άρθρο 254, το οποίο συμπληρώνει το σχέδιο συγκάλυψης. Και αυτό καταργεί το ΣΔΟΕ. Και πρόκειται για ένα Σώμα ανεξάρτητο εδώ και τριάντα χρόνια με καλές επιδόσεις στην πάταξη του δημοσίου εγκλήματος. Και το Σώμα Δίωξης Οικονομικού Εγκλήματος το ΣΔΟΕ υπάγεται τώρα και αυτό στην ΑΑΔΕ. Προσέξτε τώρα εδώ. Κατ’ αρχάς για την αιτιολογική έκθεση -και ρωτήσαμε πολλές φορές στη διάρκεια της επιτροπής- δεν δόθηκε καμία εξήγηση από την Κυβέρνηση όσον αφορά τι θα επιτευχθεί από αυτήν την υπαγωγή του ΣΔΟΕ στην ΑΑΔΕ. Ποιο είναι το όφελος;

Ο μόνος που άφησε να φανεί κάτι ήταν ο κ. Πιτσιλής, ο ίδιος ο προϊστάμενος της ΑΑΔΕ. Είπε ότι με αυτόν τον τρόπο -προσέξτε συγκεκριμένη γλώσσα τώρα- το ΣΔΟΕ θα μπορέσει να προσφέρει περισσότερα γενικώς και αορίστως. Στην πραγματικότητα αυτό που γίνεται είναι ότι το ΣΔΟΕ, το οποίο έχει εμπλακεί στο παρελθόν στη διερεύνηση του σκανδάλου του ΟΠΕΚΕΠΕ, τώρα υπάγεται στην ΑΑΔΕ, ούτως ώστε να συμπληρωθεί ο έλεγχος των θεσμών και των μηχανισμών, που θα εμπλέκονται τώρα στη δήθεν προσπάθεια εξυγίανσης του ΟΠΕΚΕΠΕ. Εμείς διαφωνούμε και με αυτό το άρθρο και θεωρούμε ότι αδυνατίζει το ΣΔΟΕ η υπαγωγή του στην ΑΑΔΕ.

Και τέλος βέβαια η ΑΑΔΕ με τον κ. Πιτσιλή έχει καταντήσει να είναι ένα κράτος εν κράτει. Είναι μια ανεξάρτητη αρχή, η οποία δημιουργήθηκε στη διάρκεια των μνημονίων. Είναι η εφορία, η οποία υπαγόταν άμεσα στο Υπουργείο Εθνικής Οικονομίας. Τώρα είναι ανεξάρτητη αρχή. Μετά παίρνει τον ΟΠΕΚΕΠΕ ολόκληρο και παίρνει και το ΣΔΟΕ και ποιος ξέρει τι άλλο θα υπαχθεί στο μέλλον στην ΑΑΔΕ, ούτως ώστε να καταστεί πλέον μία κυβέρνηση μέσα στην κυβέρνηση, μία εναλλακτική μορφή ελέγχου από το κράτος μέσα στο κράτος. Οι καταστάσεις αυτές απογοητεύουν πάρα πολύ τους πολίτες.

Κλείνω, κύριε Πρόεδρε, με μία αναφορά στην έκθεση του Ινστιτούτου Εναλλακτικών Πολιτικών, το οποίο τον Ιούνιο του 2025 συμπέρανε κατόπιν έρευνας μαζί με την εταιρεία δημοσκοπήσεων Prorata ότι το 84% των πολιτών θεωρεί πως η οικονομική του κατάσταση θα είναι η ίδια ή χειρότερη. Μόνο ένας στους εννέα Έλληνες περιμένει βελτίωση της οικονομικής του κατάστασης. Τα αισθήματα μεταξύ των πολιτών είναι απογοήτευση 52%, θυμός 36%, απελπισία 25%, αποστροφή 18%, φόβος 11%. Αυτά είναι τα κυρίαρχα αισθήματα. Και το μόνο θετικό συναίσθημα που κυριαρχεί μεταξύ των πολιτών για την οικονομική πολιτική, η ελπίδα, είναι μόνο στο 13%. Μόνο ένας στους δέκα Έλληνες με άλλα λόγια νιώθει ελπίδα για το μέλλον της οικονομικής πολιτικής.

Αυτά δυστυχώς είναι τα επιτεύγματα της Κυβέρνησής σας. Και δεν ακούτε την κριτική της Αντιπολίτευσης. Με αυτές τις νομοθετήσεις φοβόμαστε πως δεν αλλάζετε τίποτα. Απεναντίας χειροτερεύετε την κατάσταση ακόμη περισσότερο. Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα, ο κ. Κυριάκος Βελόπουλος, Πρόεδρος της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Δυστυχώς ή ευτυχώς θα αναγκαστώ, ξεκινώντας τη σημερινή ομιλία μου, να αναφερθώ στη χθεσινή συνέντευξη του Πρωθυπουργού. Ήταν από τις λίγες φορές που λυπήθηκα έναν άνθρωπο. Κύριε Υπουργέ, ένας κουρασμένος Πρωθυπουργός, ταλαιπωρημένος Πρωθυπουργός, πανικόβλητος Πρωθυπουργός, απελπισμένος Πρωθυπουργός προσπάθησε την ύστατη στιγμή να κάνει το άσπρο μαύρο.

Θα έλεγα ότι το φιλικό περιβάλλον παρά την φιλότιμη προσπάθεια της κ. Κοσιώνη, της νύφης του, να τον προστατεύσει…

Νύφη δεν είναι, κύριε Καραμέρο; Γιατί γελάτε;

**ΓΕΩΡΓΙΟΣ ΚΑΡΑΜΕΡΟΣ:** Δεν γέλασα γι’ αυτό. Θυμήθηκα τον Τραμπ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό πάω να πω. Νύφη δεν είναι; Αλλά θυμάμαι στον ΣΚΑΙ δύο μέρες πριν λέγανε για τον Τραμπ που είχε συνέντευξη στη νύφη του. Εν πάση περιπτώσει συμβαίνουν και στις καλύτερες οικογένειες αυτά, να παίρνει συνέντευξη ο ένας από τον άλλον.

Πάμε όμως σοβαρά τώρα. Να καταλάβετε τι σημαίνει ηγέτης. Ηγέτης κατά την άποψή μου, κύριε Υπουργέ, είναι αυτός που αναλαμβάνει όλη την ευθύνη επάνω του για τα όποια λάθη κάνουν ακόμα και οι Υπουργοί του. Για ακόμη μία φορά απέδειξε ο Πρωθυπουργός ότι δεν μπορεί να λέγεται ηγέτης.

Στην απέλπιδα προσπάθειά του να διασωθεί ο ίδιος από τη γραμμή της Σημιτικής αντιλήψεώς του, άδειασε τον Πλεύρη. Τον ρωτάει η Κοσιώνη για το μεταναστευτικό εάν έχουμε εισβολή, εάν έχουμε αντικατάσταση του πληθυσμού και λέει ο άνθρωπος αυτός «δεν άκουσα, δεν ξέρω, όχι δεν γίνονται αυτά». Πόσο ηγέτης είσαι, όταν αδειάζεις έναν Υπουργό τον οποίο τον τοποθετείς εκεί για να αποκτήσεις δεξιό πρόσημο. Τώρα δεν ξέρω εάν είναι πρόσημο, πρόστυχο είναι πάντως να αδειάζεις τον Υπουργό που τον τοποθέτησες πριν είκοσι μέρες.

(Χειροκροτήματα από την πτέρυγα της Ελληνικής Λύσης)

Το χειρότερο δε που άκουσα, είναι να αδειάζει τον μέντορά του τον Σημίτη τον ίδιο τον μέντορα του, κύριε Πιερρακάκη, -με πολλή συμπάθεια θα σας το πω, κι εσείς μέντορα τον Σημίτη έχετε απ’ ότι ξέρω και ο Πρωθυπουργός- για τις γκρίζες ζώνες. Και είπε ότι οι γκρίζες ζώνες στην Ελλάδα υπάρχουν από το 1996, υπονοώντας τα Ίμια. Απέφυγε να πει για τον Σημίτη βέβαια. Αυτό τον τιμά. Αλλά όταν αδειάζεις τον μέντορά σου κατ’ αυτόν τον τρόπο, σημαίνει ότι δεν αναλαμβάνεις καμία ευθύνη απέναντι στον ελληνικό λαό, απέναντι στην ιδεολογία που υπερασπίζεσαι. Άρα δεν λέγεσαι ηγέτης.

(Χειροκροτήματα από την πτέρυγα της Ελληνικής Λύσης)

Τα έβαλε και με τον Καραμανλή. Μάλιστα για την εξωτερική πολιτική του είπε ότι δεν έγινε και τίποτα. Και επειδή εγώ ήμουν εδώ τότε από το 2007 και μετά, ενθυμούμαι -μπορεί να κάνω και λάθος- ότι πάλι η οικογένεια είχε μέλος στην κυβέρνηση. Υπουργός εξωτερικών αν δεν κάνω λάθος της Νέας Δημοκρατίας, την οποία κατήγγειλε χθες ο Μητσοτάκης, ήταν η αδελφή του η Μπακογιάννη. Και είπε ότι δεν έκαναν τίποτε σε σχέση με αυτό.

Θα του υπενθυμίσω όμως -γιατί προέρχομαι από τον πατριωτικό χώρο του ΠΑΣΟΚ και είχα μέντορα τον Μιχάλη Χαραλαμπίδη- ότι ο Καραμανλής τουλάχιστον επιχείρησε να υλοποιήσει το όραμα του Μιχάλη Χαραλαμπίδη για τον αγωγό Μπουργκάς-Αλεξανδρούπολη και τον έφαγε αυτή η ιστορία. Ήταν τότε που ο ΓΑΠ αγωνιζόταν για τον κορμοράνο στο Δέλτα του Έβρου, να μην τα ξεχνάμε αυτά, σύντροφε. Τότε έβγαινε ο ΓΑΠ, ο Γεώργιος Ανδρέας Παπανδρέου, γιατί ήθελε να γίνει κυβέρνηση και έλεγε για τον κορμοράνο. Τώρα δεν έχει νερό ο Έβρος. Έχει στερέψει τελείως. Δεν υπάρχει σταγόνα. Δεν τον βλέπω να διαμαρτύρεται όμως, να λέει κάτι.

Εν πάση περιπτώσει, από την άλλη όταν τον άκουσα να λέει ότι «κάποιοι χόρευαν στο κέντρο της πίστας με τον ΟΠΕΚΕΠΕ» θυμήθηκα κάτι ρε παιδί μου, έκανα ένα φλας μπακ το 2019 την ώρα που ο ίδιος χόρευε με τις τσικουδιές με τον «φραπέ», τον «χασάπη» και όλα τα λαμόγια της Κρήτης πριν τις εκλογές. Δηλαδή μη μιλάει για τσικουδιές, μη μιλάει για χορούς, αφού και ο ίδιος χόρευε.

(Χειροκροτήματα από την πτέρυγα της Ελληνικής Λύσης)

Και το χειρότερο απ’ όλα ότι συνελήφθη ψευδόμενος για ακόμη μια φορά. Είπε ότι πριν την Ευρωπαϊκή Εισαγγελία ξεκίνησε η έρευνα από τη Νέα Δημοκρατία. Μα, είναι ψέματα. Πόσο να αντέξεις τα ψέματα του Πρωθυπουργού; Πόσα ψέματα να αντέξεις από έναν άνθρωπο ο οποίος βγαίνει στεγνά ρε παιδί μου, το λέει και ο λαός, στην τηλεόραση και ψεύδεται, ενώ ξέρει ότι λέμε την αλήθεια, τα ήξερε, δεν τα ήξερε ότι παρενέβη η Εισαγγελία. Μετά την Ευρωπαϊκή Εισαγγελία άρχισε να σκαλίζει ο ίδιος, αν σκαλίζει ή αν σκαλίζει για να μπαζώσει πάλι, όπως με τα Τέμπη.

Εδώ πρέπει να πω και κάτι άλλο, γιατί θεωρώ ότι αυτό που έκανε χτες στον ΣΚΑΪ, στον φιλόξενο ΣΚΑΪ, ήταν, κύριε Υπουργέ, και θρασύτατο. Χθες ο Πρωθυπουργός είπε στα υπόλοιπα κόμματα, κυρίως στο ΠΑΣΟΚ και στον ΣΥΡΙΖΑ, -δεν ξέρω, έχει μια λαγνεία για τα δύο αυτά κόμματα χωρίς να τα ρωτήσει, φαντάζομαι, αλλά την έχει τη λαγνεία, απευθύνεται σε αυτά πάντα, το συνταγματικό τόξο, ναι, ο συνταγματάρχης μιλά για συνταγματικό τόξο, ο συνταγματάρχης, γιατί όταν αποδομείς τα υπόλοιπα κόμματα και επιλέγεις δύο από τα υπόλοιπα κόμματα είσαι συνταγματάρχης, κατά την άποψη τη δική μας- «να αποσύρουν, λέει, τις προτάσεις προανακριτικής για να ακολουθήσουμε τον δρόμο της έρευνας». Ξέρετε τι θέλει ο Πρωθυπουργός; Θέλει συγκάλυψη στο έγκλημα του ΟΠΕΚΕΠΕ. Γιατί; Θα σας το αποδείξω σε λίγο.

Επίσης, χθες τον είδα λίγο ψευτονταή. Αν δείτε, κύριε Υπουργέ, την ταινία του Χατζηχρήστου «Ζήκος» «κράτα με να μη μαλώσω», έλεγε στην ταινία. Έτσι είδα και τον Πρωθυπουργό. Και θα το πω έτσι για να καταλάβετε, «δεν θα κάτσω», λέει, «με σταυρωμένα χέρια στον εξοπλισμό της Τουρκίας». Την ίδια ώρα, κύριοι συνάδελφοι, έπαιρνε Eurofighter η Τουρκία. Τα έπαιρνε, τι να κάνω;

Και να σας πω και κάτι που δεν ξέρετε, γιατί εμείς τουλάχιστον στην Ελληνική Λύση όταν διαπραγματευόμαστε θέματα υψίστης ασφαλείας γνωρίζουμε πολλά. Τα Eurofighter θέλουν περισσότερους πυραύλους από ό,τι τα Rafale. Τα Rafale παίρνουν τέσσερις, δύο αν δεν κάνω λάθος, και τέσσερα, επαναλαμβάνω, κουμπώνουν. Δεν μας απασχόλει τόσο πολύ, αλλά δεν μπορείς να λες όλα αυτά τα ψέματα μέσα σε είκοσι πέντε λεπτά.

Να πω και κάτι ακόμα. Αυτό που με φόβισε περισσότερο είναι αυτό που είπε, κύριε Πιερρακάκη. Είπε ότι δεν πρέπει να φοβόμαστε κανέναν αντίπαλο. Εγώ θα συμφωνήσω απόλυτα μαζί του, η Ελλάς δεν φοβάται κανέναν αντίπαλο. Έχει ισχυρές δυνάμεις, ισχυρό στρατό, ισχυρή Αστυνομία, ισχυρό λαό!

(Χειροκροτήματα από την πτέρυγα της Ελληνικής Λύσης)

Ξέρετε τι φοβάμαι όμως εγώ, κύριε Πιερρακάκη; Φοβάμαι τον ίδιο τον Πρωθυπουργό. Φοβάμαι αυτόν που λέει να μη φοβόμαστε για το τι έχει υπογράψει με τη Διακήρυξη των Αθηνών, για τι έχει δεσμευθεί ο κ. Γεραπετρίτης απέναντι στους Τούρκους, για τα λάθη που κάνει συνεχώς και προσπαθεί να τα φτιασιδώσει. Όλα αυτά τα φοβάμαι.

Και το χειρότερο από όλα είναι ότι έχει στερέψει από ιδέες. Από το 2019 η Ελληνική Λύση προκρίνει η ελληνική οικονομία να περάσει σε μια άλλη φάση, κύριε Υπουργέ. Ποια είναι η φάση; Εσείς ασχολείστε με την τεχνολογία. Καλά κάνετε, αλλά άμα θα έρθει πείνα, κύριε Πιερρακάκη, δεν θα τρώμε λαμαρίνες ούτε μικροτσίπ. Λέγαμε για τον πρωτογενή τομέα. Από το 2019 του το έλεγα. Του είπα να κάνουμε μια σύσκεψη πολιτικών Αρχηγών και να προτείνουμε όλα τα κόμματα τι μπορούμε να κάνουμε στον πρωτογενή τομέα.

Αυτά που είπαμε το 2019 τα είπε χθες ο ίδιος. Μίλησε για παραγωγή πλούτου από τον πρωτογενή τομέα. Αντιγράφει εμάς. Κάλεσε πάλι τα δύο κόμματα, τα συνεταιράκια του, ΠΑΣΟΚ και ΣΥΡΙΖΑ, ή έτσι θέλει να φαντάζεται ο ίδιος, ότι είναι συνέταιροι οι τρεις στη διακυβέρνηση του τόπου, «να κάνουμε μια συμφωνία για τον πρωτογενή τομέα», λέει, «εμείς οι τρεις». Ξέρετε γιατί το κάνει αυτό, κύριε Πρωθυπουργέ; Γιατί δεν έχει το θάρρος. Συγγνώμη, κύριε Υπουργέ. Μακάρι να γίνετε και Πρωθυπουργός, για εσάς το λέω. Είπα «Πρωθυπουργέ», μου διέφυγε, εκ παραδρομής, αλλά, επειδή γράφει και ο Τύπος.

Θα πω όμως το εξής: Γιατί; Γιατί η Ελληνική Λύση από το 2019 είναι το μόνο κόμμα εδώ μέσα που του έφερε προτάσεις, του έφερε μελέτες, του έφερε ιδέες. Καθυστέρησε πέντε-έξι χρόνια να τις αντιγράψει. Και επειδή η Ελληνική Λύση ισοπεδώνει την ανεπάρκεια του Πρωθυπουργού και της Νέας Δημοκρατίας, του φιλολαϊκισμού, αλλά και κυρίως της προστασίας του κεφαλαίου, της πλουτοκρατίας, έρχεται σήμερα να αντιγράψει αυτό που είπαμε εμείς.

(Χειροκροτήματα από την πτέρυγα της Ελληνικής Λύσης)

Αυτό που θέλω να πω όμως, κύριε Υπουργέ, είναι ότι εγώ συμπονώ τον Έλληνα Πρωθυπουργό. Πραγματικά χθες τον συμπόνεσα, διότι δεν αντέχει ούτε μία ζωντανή συνέντευξη. Την έκανε μαγνητοσκοπημένη. Μαγνητοσκοπημένη συνέντευξη και εκπομπές κάνουν αυτοί που φοβούνται τη ζωντανή εκπομπή. Μη μου πείτε για το ωράριο λειτουργίας και εργασίας. Για άλλα και άλλα βρίσκει να κάνει και τζόκινγκ και ποδήλατο. Δεν μπορούσε να πάει στις 8.30΄ για παράδειγμα; Όχι, και φιλικό περιβάλλον και μαγνητοσκοπημένη συνέντευξη.

Εάν θέλει ο Πρωθυπουργός πραγματικά να αποδείξει ότι δεν φοβάται τον διάλογο, τον καλούμε δημόσια να αντιπαρατεθούμε με επιχειρήματα στο Ελληνικό Κοινοβούλιο, που δεν έρχεται ποτέ όταν μιλάει η Ελληνική Λύση. Διότι είναι φυγόπονος, δεν έχει μάθει στα δύσκολα.

(Χειροκροτήματα από την πτέρυγα της Ελληνικής Λύσης)

Πάμε, κύριε Σκέρτσο. Συγγνώμη, μπερδεύτηκα, το έχω εδώ. Κύριε Λαζαρίδη, θα το πάρετε και αυτό; Τι ωραίο! Εδώ σας έχω. Γελάτε.

Ξέρετε, όταν το καράβι βουλιάζει τα ποντίκια φεύγουν πρώτα. Θα σας διαβάσω, λοιπόν, χθες πώς χωρίς ξύλο μαρτυράτε. Δεν σας δέρνουν, αλλά τα λέτε μόνοι σας. Συνομιλία Σκέρτσου η οποία καρφώνει την Πυργιώτη. Η Πυργιώτη η οποία μου επιτέθηκε σε κανάλι και όταν της είπα ότι ήταν υπάλληλος της Νέας Δημοκρατίας είπε «δεν ήμουν ποτέ». Ακούστε στιχομυθία: «Μαριάννα Πυργιώτη: Πολύ σωστά, μόλις κυβερνήσετε να τα εφαρμόσετε», λέει στον Σκέρτσο η Πυργιώτη. «Αυτές τις εξυπνάδες εκεί που σας παίρνει και σας πληρώνουν για να τις λέτε ως σύμβουλο μελών αυτής της κυβέρνησης. Το θράσος περισσεύει, τελικά», λέει ο Σκέρτσος.

Τι λέει ο κ. Σκέρτσος εδώ; Ότι η κ. Πυργιώτη, που βγαίνει στα κανάλια, κύριε Υπουργέ, και υπερασπίζεται τη Νέα Δημοκρατία -τη δημοσιογραφία ήθελα να πω- τι κάνει; Είναι υπάλληλος Υπουργού. Έτσι κάνετε τηλεόραση και την ελέγχετε;

Και παρακάτω απαντάει η κ. Πυργιώτη «ένας επαγγελματίας της επικοινωνίας, όπως εσείς, που συμβουλεύει μέλη της Κυβέρνησης, κύριε Σκέρτσο, με κρίσιμο ρόλο δεν πουλάει ταυτόχρονα φτηνό πνεύμα στα social. Σοβαρευτείτε επιτέλους και αντιληφθείτε τον δικό σας ρόλο. Είστε πολύ διάφανη από όσο νομίζετε, αλλά όχι όσο διαφανής όσο θα έπρεπε». Σας είπε και βρωμιάρηδες αυτή που πληρώνετε. Δεν είστε διαφανείς. Έτσι ασκείτε πολιτική.

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανοίγεις ένα κανάλι και βλέπεις, κύριε Μπιμπίλα, ακούστε τι, ο δημοσιογράφος που είναι Νέα Δημοκρατία, εντάξει, ο κεντρικός παρουσιαστής, δεξιά ένας άλλος δημοσιογράφος που είναι πάλι Νέα Δημοκρατία συμπτωματικά ή στο pay roll της Νέας Δημοκρατίας, μπορεί να είναι η κ. Πυργιώτη, σύμβουλος Υπουργού. Αριστερά Βουλευτής της Νέας Δημοκρατίας ή Υπουργός και μιλάνε οι τρεις τους. Σα να μιλάει το Μαξίμου ένα πράγμα ή η Πειραιώς. Αυτό κάνατε στη δημοκρατία. Δολοφονήσατε τη δημοκρατία! Δολοφονήσατε τη δημοσιογραφία!

(Χειροκροτήματα από την πτέρυγα της Ελληνικής Λύσης)

Παρ’ όλα αυτά είπε και μία αλήθεια ο Πρωθυπουργός, ότι δηλαδή «η δική μας πολιτική είναι πολύ σαφής. Δημιουργώ πλεονάσματα μόνιμα και δομικά και από τα πλεονάσματα επιστρέφω ένα μερίδιο πίσω στην κοινωνία». Ποια είναι η αλήθεια, κύριε Υπουργέ; Αυτό που είπε ο Πρωθυπουργός, ότι βιάζει τον ελληνικό λαό συνεχώς με τους φόρους, τον βιάζει ψυχολογικά, σωματικά, τον βιάζει, τον κυνηγάει η εφορία, το ΣΔΟΕ, έλεγχοι αντί ελέγχων. Τον κυνηγάτε. Τους εξοντώνει. Μαζεύει πλεονάσματα και επιστρέφει τα δέκα από τα εκατό που έχει πάρει.

Εγώ θα ρωτήσω τον κ. Πιερρακάκη. Θέλω κάποια στιγμή, κύριε Πιερρακάκη, να μας πείτε κάτι απλό, πόσους ελέγχους έχετε κάνει κάτω από την Ομόνοια –όχι εσείς αλλά οι προηγούμενοι από εσάς- στα κινέζικα, στα ινδικά, τα πακιστανικά και σε όλα αυτά τα μαγαζιά πόσα τιμωρήθηκαν, πόσα πλήρωσαν. Γιατί έχω μια λίστα με ονόματα Αφγάν και Χασάν κ.λπ. μιλάμε για περίπου 500 εκατομμύρια χρέη από πρόστιμα -τα έχω καταθέσει στη Βουλή στα Πρακτικά- από τον προηγούμενο Υπουργό. Μα, αφού δεν τους ελέγχετε και όταν τους ελέγχετε δεν τους βρίσκετε, γιατί έχουν δεκαπέντε ονόματα, δεκαπέντε ταυτότητες και δεκαπέντε έγγραφα.

(Χειροκροτήματα από την πτέρυγα της Ελληνικής Λύσης)

Τι να σας πω; Αυτή είναι η διαφορά από όλους μας. Κύριε Μπιμπίλα, σας συμπαθώ πολύ, αλλά και από την Πλεύση Ελευθερίας η διαφορά μας είναι αυτή και από τα υπόλοιπα κόμματα. Πολλοί εδώ μέσα αγωνιζόμαστε ή αγωνίζεστε εσείς προσωπικά όλοι σας για τα δικαιώματα των λαθρομεταναστών και εμείς αγωνιζόμαστε για τα δικαιώματα των καταπιεσμένων Ελλήνων! Αυτή είναι η διαφορά μας και είναι ουσιαστική!

(Χειροκροτήματα από την πτέρυγα της Ελληνικής Λύσης)

Πάμε τώρα στα υπόλοιπα. Κύριε Πιερρακάκη, θα σας πω, επειδή ασχολούμαι με την οικονομία, ότι, δυστυχώς, βρισκόμαστε λίγο πριν μια μεγάλη κρίση, πριν από ένα μνημόνιο ακόμα, που έρχεται. Θα το βρούμε μπροστά μας.

Το 80% των καταναλωτικών αγαθών που έρχονται είναι εισαγόμενα –κύριοι συνάδελφοι, είστε από επαρχία εσείς- το 80% της βρώσης ή της πόσης, παραδείγματος χάριν, γάλατα. Δεν λέω για μηχανήματα τώρα, αφήστε τα μηχανήματα. Στα οπωροκηπευτικά έχουμε εισαγωγή, στα ψάρια εισαγωγή, στα γαλακτοκομικά εισαγωγή. Όταν δεν τα παράγεις εσύ –το έλεγα από το 2019 στον Πρωθυπουργό-, όταν θα έρθει η κρίση,θα τρώμε ο ένας τον άλλο. Δεν θα τρώμε μικροτσίπ ούτε ημιαγωγούς, θα τρώμε ψωμάκι. Ούτε σιτάρι δεν έχουμε, ούτε κριθάρι δεν έχουμε. Εκεί είναι το μεγάλο πρόβλημα της χώρας.

Αν δεν κλείσουμε το εμπορικό μας έλλειμμα με παραγωγή πλούτου, κύριε Υπουργέ -εμπορικό έλλειμμα σημαίνει πολύ απλά ότι έχω τεράστιο πρόβλημα εισαγωγών – εξαγωγών-, θα τελειώσει η Ελλάδα. Φωνάζουμε από το 2019.

Θα ήθελα να πω κάτι. Βλέπω μια ιδεοληψία στο Ελληνικό Κοινοβούλιο, πλην της Νέας Δημοκρατίας, από τα υπόλοιπα κόμματα και τους δήθεν Αριστερούς στη Σύρο. Κάποιοι δήθεν Αριστεροί στη Σύρο πήγαν και έκαναν μια διαμαρτυρία εμποδίζοντας ένα κρουαζιερόπλοιο που είχε επάνω πολίτες να κατέλθουν επειδή ήταν Ιουδαίοι, Εβραίοι, Ισραηλίτες.

Αυτό που, τουλάχιστον, σε μένα προκαλεί ιδιαίτερη έκπληξη και αρνητική εντύπωση είναι ότι όταν έρχονται οι Τούρκοι που κατέχουν τη μισή Κύπρο, όταν έρχονται οι Τούρκοι που αμφισβητούν την εθνική κυριαρχία, δεν είδα κανέναν δήθεν Αριστερό στο νησί της Χίου, της Σάμου, της Μυτιλήνης, της Κύπρου, στη Θράκη, να διαμαρτύρεται για την εισβολή ή, αν θέλετε, την είσοδο των σκαφών των Τούρκων στα ελληνικά νησιά.

(Χειροκροτήματα από την πτέρυγα της Ελληνικής Λύσης)

Το λέω αυτό, γιατί δεν βλέπω αντιδράσεις. Όταν εισβάλλουν Πακιστανοί και Αφρικανοί στη χώρα μας, είστε στα λιμάνια για να τους υποδεχθείτε οι δήθεν Αριστεροί. Δεν λέω για τους κανονικούς Αριστερούς. Οι δήθεν Αριστεροί! Τους χειροκροτείτε, τους μαζεύετε όταν εισβάλλουν αυτοί, γιατί έχετε σε ΜΚΟ οι περισσότεροι από εσάς.

Αν πραγματικά θέλετε να αποδείξετε ότι είστε δίκαιοι, να σας δω, λοιπόν, σε ένα λιμάνι να μιλάτε για την ελεύθερη Κύπρο μας που είναι υπόδουλη από τους εισβολείς Τούρκους και όχι μόνο με τους Ισραηλινούς απέναντι.

(Χειροκροτήματα από την πτέρυγα της Ελληνικής Λύσης)

Χάνετε την ουσία της εθνικής και ανθρώπινης προσφοράς και συμπεριφοράς. Δεν παίζουμε με αυτά.

Κύριε Πιερρακάκη, ξέρετε τι είναι αυτά εδώ; Είναι ένα από τα σκάνδαλα της Νέας Δημοκρατίας. Το διάβαζα στο voicenews.gr, στο συγκεκριμένο site. Έχει όλα τα έγγραφα εδώ μέσα. Τα καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναμεταδίδεται σήμερα και από άλλα sites. Είναι το πόρισμα - φωτιά για το σκάνδαλο με τα σπιτάκια ανακύκλωσης. Σκανδαλάρα 200 εκατομμυρίων ευρώ! Σκανδαλάρα!

Όταν διάβαζα το site αυτό, έλεγα ότι δεν μπορεί, αποκλείεται. Όταν όμως μπήκα στην ουσία…

Θα τα πω γρήγορα, για να μη σας καθυστερώ.

Τα σπιτάκια ανακύκλωσης κόστισαν το ένα τριακόσια χιλιάρικα. Στη Γερμανία, κύριε Πιερρακάκη -γιατί ζω και ξέρω τη Γερμανία-, κοστίζουν εξήντα χιλιάρικα. Το ίδιο σπιτάκι! Με τριακόσια χιλιάρικα, κύριε Πιερρακάκη, χτίζεις σπίτι εκατό πενήντα τετραγωνικών σε ένα ωραίο περιβάλλον. Άμα είναι στη δυτική Αθήνα, και με εκατό χιλιάρικα. Τρία σπίτια, ένα σπιτάκι ανακύκλωσης!

Είστε η Κυβέρνηση της ανακύκλωσης της διαφθοράς και της κομπίνας, κύριε Πιερρακάκη. Όχι εσείς προσωπικά αλλά οι προηγούμενοι από εσάς.

(Χειροκροτήματα από την πτέρυγα της Ελληνικής Λύσης)

 Ακούστε τώρα όμως το οξύμωρο. Στις 5 Δεκεμβρίου του 2019 -εγώ θυμάμαι μερικά πράγματα, κάποιοι εδώ μέσα δεν θυμούνται καλά- ο κ. Πάιατ ήρθε στη Βουλή. Λίγο αργότερα ο κ. Πάιατ κυνηγούσε τον κ. Τσίπρα απ’ έξω. Μπροστά μου έγινε το γεγονός. Για ποιο πράγμα του μιλούσε ο Πάιατ; Για τα σπιτάκια ανακύκλωσης.

Η εταιρεία που λέγεται TEXAN στην Ελλάδα μαζί με την αμερικανική εταιρεία Envipco -η αμερικανική και η ελληνική, οι Αμερικανοί, ο Πάιατ, και οι Έλληνες Υπουργοί από εδώ-, τριακόσια χιλιάρικα ένα σπιτάκι στο οποίο λέγεται ότι γίνεται ανακύκλωση! Θα σας πω ότι και εκεί γίνεται κομπίνα, έχω το πόρισμα.

Κόστος τριακόσια χιλιάρικα, με ευρωπαϊκή χρηματοδότηση! Εδώ αρχίζει και ψάχνει η Ευρωπαϊκή Εισαγγελία. Σύμφωνα με την έρευνα της ΕΔΕΛ, υπήρχε άλλη μια εταιρεία που κατέθεσε προσφορά σε άλλη περίπτωση 66.000 ευρώ. Περιφέρειες, δήμοι, κομπίνες να δείτε!

Εδώ στο Φάληρο πηγαίνω απέναντι και βλέπω από το σπίτι μου κοντά ένα τέτοιο σπιτάκι. Πας εκεί να κάνεις ανακύκλωση. Άλλα έλεγε η σύμβαση και άλλα υλοποιεί ο κύριος αυτός, γιατί η σύμβαση μιλούσε για πολυκέντρα ανακύκλωσης.

Αυτοί οι κύριοι τα έστησαν όπως θέλανε, γιατί ο Πάιατ είχε ενδιαφέρον πριν φύγει να κάνει δύο μπίζνες. Η άλλη μπίζνα είναι στο Βέρμιο, ξέρετε: αιολική Βερμίου, κάτι ανεμογεννήτριες που στήθηκαν πάνω στο πανέμορφο δάσος του Βερμίου. Τις έστηνε ο Πάιατ, έβλεπε τι γίνεται εκεί.

Έχετε κάνει την Ελλάδα άντρο, προτεκτοράτο κερδοσκόπων, ανθρώπων που δεν θέλουν να βοηθήσουν την πατρίδα αλλά να απομυζήσουν από αυτή.

Ένα άλλο είναι οι μπλε κάδοι της Ελληνικής Εταιρείας Αξιοποίησης Ανακύκλωσης, τοποθετημένοι με δικά της έξοδα σε χιλιάδες σημεία της επικράτειας. Εντοπίζονται παραβάσεις σε αναθέσεις, επιλογή αναδόχου, ενδιάμεσες πληρωμές -ώπα!- κόστος μονάδας, ανταγωνισμός, ανεπαρκείς διαδικασίες προμήθειας και προβλήματα στον προϋπολογισμό. Και όλα αυτά επιβάλλονται από τον ΕΔΝΑ δημοσιονομική διόρθωση.

Υπάρχει κίνδυνος να ζητήσουν τα λεφτά πίσω. Μεγάλος κίνδυνος! Τα πολυκέντρα που αγοράστηκαν δεν αντιστοιχούσαν στα προβλεπόμενα από το Εθνικό Σχέδιο Διαχείρισης Αποβλήτων προϊόντα. Δεν ήταν για υλικά συσκευασίας αλλά για εμπορεύματα. Μιλάμε για σκάνδαλα επί σκανδάλων!

Και όλα αυτά, κύριε Πιερρακάκη, ξέρετε γιατί; Γιατί είναι αναίσχυντο να μη λογαριάζεις την υπόληψή σου προκειμένου να βγάλεις κέρδος. Και αυτό το κάνουν οι πλουτοκράτες, κυρίως, οι αισχροκερδείς κερδοσκόποι απέναντι στον φτωχό Έλληνα πολίτη.

Εμείς έχουμε μια διαφορά από τη Νέα Δημοκρατία. Εμείς είμαστε πραγματικά το πατριωτικό κόμμα που είναι δίπλα στον φτωχό Έλληνα πολίτη, και απέναντι στον κερδοσκόπο ο οποίος αισχροκερδεί εις βάρος του φτωχού Έλληνα πολίτη.

(Χειροκροτήματα από την πτέρυγα της Ελληνικής Λύσης)

Η Νέα Δημοκρατία, κύριε Υπουργέ, διαμαρτύρεται -πιέζει ο χρόνος- γιατί αποκαλέσαμε πρώτοι εμείς –πρώτοι!- εγκληματική οργάνωση την ιστορία του ΟΠΕΚΕΠΕ. Εμείς είμασταν οι πρώτοι, οι άλλοι μας αντιγράφουν ως συνήθως. Το λέμε πρώτα εμείς, τρέχουν από πίσω οι άλλοι και μετά προσπαθούν να σκυλέψουν πάνω στον αγώνα που κάνουμε εμείς. Αλλά, τουλάχιστον με την εντιμότητα που πρέπει να μας διακρίνει και τη πολιτική ηθική πρέπει να λένε ο κ. Ανδρουλάκης, ο κ. Φάμελλος, η κ. Κωνσταντοπούλου ποιοι ξεκίνησαν πρώτοι και το έγκλημα των Τεμπών και του ΟΠΕΚΕΠΕ. Να έχουν το πολιτικό θάρρος όλοι τους να το λένε αυτό.

(Χειροκροτήματα από την πτέρυγα της Ελληνικής Λύσης)

Διαθέτετε νομικούς συμβούλους. Τι λέει το άρθρο 178 για την εγκληματική οργάνωση; Θα σας πω εγώ.

Υπήρχε στον ΟΠΕΚΕΠΕ ομάδα πάνω από τρία άτομα στην υπόθεση αυτή; Υπήρχε. Είχαν σκοπό να λεηλατήσουν και να κλέψουν εκατομμύρια ευρώ; Είχαν. Είχαν οργανωμένη συγκρότηση για τη λεηλασία και το κλέψιμο των χρημάτων; Είχαν. Άρα έχουμε εγκληματική οργάνωση που φτάνει, δυστυχώς, η ουρά της στις θύρες του Μαξίμου, γιατί έχουμε οργανωμένο και δομημένο έγκλημα.

(Χειροκροτήματα από την πτέρυγα της Ελληνικής Λύσης)

Πάμε τώρα, κύριε Υπουργέ, να μιλήσουμε για τον ΟΠΕΚΕΠΕ. Για ποιον ΟΠΕΚΕΠΕ να μιλήσουμε, κύριε Υπουργέ;

Κατήγγειλα από Βήματος της Βουλής. Δεν λέω ότι ήταν παράνομο αυτό που έκανε ο Πρωθυπουργός, αλλά όταν ο ίδιος ο Πρωθυπουργός παίρνει επιδοτήσεις…

Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν πέντε Υπουργοί. Και ο ίδιος ο Πρωθυπουργός έπαιρνε για το λάδι και τα ελαιόδεντρα επιδοτήσεις. Δεν μπορεί να είσαι πάμπλουτος –πάμπλουτος!- και να ακούς, να βλέπεις να σφυρίζουν τα εκατομμύρια και να πηγαίνουν σε κάτι «χασάπηδες» και «φραπέδες» -στο σπίτι σου κοντά μένουν αυτοί- και ταυτόχρονα να ζητάς να πάρεις είκοσι ή τριάντα χιλιάρικα επιδότηση. Και άλλοι πέντε Υπουργοί στο κόλπο!

Νόμιμο μπορεί να είναι. Ηθικό πόσο μπορεί να είναι; Αυτό είναι το ερώτημα. Είναι ηθικό; Δεν μπορούμε να μιλάμε, λοιπόν, για το θέμα αυτό.

Κύριε Πιερρακάκη, εμείς καταγγείλαμε αλλοίωση εκλογικού αποτελέσματος. Να σας πω γιατί; Μαθαίνω ξαφνικά από την «Καθημερινή», την εφημερίδα, ότι διαγράφηκαν διακόσιες τριάντα χιλιάδες αγρότες από τις δηλώσεις για τις επιδοτήσεις. Ξαφνικά έφυγαν από μέσα. Ενώ ζητούσαν, φεύγουν από μέσα. Διακόσιες τριάντα χιλιάδες! Το έγραφε η «Καθημερινή».

Και εκατό να είναι και εκατό πενήντα να είναι, αυτοί που κατάλαβαν ότι ψάχνει η Νέα Δημοκρατία πλέον τα στοιχεία, ή η Κυβέρνηση ή η πολιτεία ή η Εισαγγελία της Ευρωπαϊκής Ένωσης, ξέρετε τι σημαίνει διακόσιες τριάντα χιλιάδες οι οποίοι φεύγουν ξαφνικά, ενώ περίμεναν να πάρουν δέκα ή δεκαπέντε χιλιάρικα παράνομα;

Ακούστε το νούμερο για το 2023. Διακόσιες τριάντα χιλιάδες ανά οικογένεια επί τέσσερις ψήφους, εννιακόσιες είκοσι χιλιάδες ψήφοι είναι αυτές. Πεντακόσιες να είναι, τετρακόσιες να είναι, εκατό χιλιάδες να είναι, είναι αλλοίωση εκλογικού αποτελέσματος. Και εκατό χιλιάδες να είναι, που εδώ η «Καθημερινή» λέει άλλα.

(Χειροκροτήματα από την πτέρυγα της Ελληνικής Λύσης)

Κοιτάξτε: Ψαχτείτε στη Νέα Δημοκρατία με τα φίλα σας. Ομολογούν χωρίς ξύλο. Οι εφημερίδες οι δικές σας ομολογούν χωρίς ξύλο.

Είστε Υπουργός Εθνικής Οικονομίας. Άκουσα ότι «δεν μπορούμε να βρούμε τα λεφτά». Το είπε Υπουργός σας στον ΣΚΑΪ. «Δεν είναι εύκολο να τα βρούμε τα λεφτά, θα τα βρούμε, όμως».

Να δώσω μια ιδέα, γιατί είμαι και επιχειρηματίας; Γελάτε. Από πού πληρώνονταν όλοι αυτοί; Όχι από τον ΟΠΕΚΕΠΕ αλλά από την Πειραιώς. Κάντε «ντου» στην Πειραιώς, πάρτε όλα τα στοιχεία από εκεί, για να δείτε πόσοι πήραν τα λεφτά παράνομα.

(Χειροκροτήματα από την πτέρυγα της Ελληνικής Λύσης)

Ναι, από την Πειραιώς πληρώνονταν τα λεφτά. Οι αγρότες από την Πειραιώς πληρώνονταν. Άρα, από εκεί…

**ΜΑΚΑΡΙΟΣ ΛΑΖΑΡΙΔΗΣ:** … (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν είναι να μιλήσω γι’ αυτόν που σας «γαργαλούσε», τους Υπουργούς, για να κάνει δουλίτσες, τον Γαργαλάκο, εγώ έχω κανένα πρόβλημα;

Κοιτάξτε: Το θέμα με την Ελληνική Λύση είναι ότι δεν συνεργάζεται με Γαργαλάκους. Εσείς συνεργάζεστε με Γαργαλάκους, με φραπέδες, με χασάπηδες, με φραπουτσίνους και με όλα αυτά τα λαμόγια, όχι εμείς!

(Χειροκροτήματα από την πτέρυγα της Ελληνικής Λύσης)

Θα πω κάτι έτσι για να χαμογελάσουμε, γιατί δεν θέλω να είμαι και πολύ αυστηρός. Θα στεναχωρηθεί ο φίλος μας ο κ. Λαζαρίδης. Πάλι τα ίδια θα έχουμε, το ξέρω, αλλά ξέρετε, η οικογένεια Μητσοτάκη είναι η μόνη οικογένεια παγκοσμίως που αλλάζει την υφή και την ουσία του πρωτογενούς τομέα και θα σας πω γιατί. Επί ημερών Μητσοτάκη, χωρίς να καλλιεργεί κάποιος χωράφια, έβγαιναν λεφτά από κάτω, από τον ΟΠΕΚΕΠΕ. Δεν τα καλλιεργούσε άλλος. Χωρίς να έχει μονάδες κτηνοτροφικές, έβγαιναν λεφτά.

Λίγο παλαιότερα, κύριε Υπουργέ, όπως είχε πει και η μητέρα του κ. Μητσοτάκη, η γιαγιά της στο χωράφι της έβρισκε αρχαία. Αν δεν το πιστεύετε, ορίστε η συνέντευξη της Μαρίκας Μητσοτάκη εδώ. Την καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι είπε; Ερώτηση: «Πού βρήκατε χίλια πενήντα πρωτομινωικά αντικείμενα που έχετε στη συλλογή σας;». Απάντηση: «Αυτές δεν είναι ερωτήσεις. Τα έβρισκε η γιαγιά μου που έσκαβε στα χωράφια».

Να η αλλαγή του πρωτογενούς τομέα! Χουντίνι η Νέα Δημοκρατία! Από τη μία βρίσκει στον ΟΠΕΚΕΠΕ τα εκατοστάευρα να βγαίνουν επάνω και από την άλλη βγαίνουν και αγάλματα και πέτρες και πρωτομινωικά αντικείμενα! Βρε, άμα είναι καλό το χώμα, γεννάει όχι μόνο λεφτά, γεννάει και αγάλματα αν χρειαστεί! Έτσι είναι, δυστυχώς.

(Χειροκροτήματα από την πτέρυγα της Ελληνικής Λύσης)

Επειδή διαβάζω τον Τύπο, κύριε Πιερρακάκη –και θα κλείσω σε λίγο-, μίνι σκάνδαλο ΟΠΕΚΕΠΕ στον ΕΦΚΑ. Εφημερίδα χθεσινή. Καθοδηγούσαν «γαλάζιες ακρίδες» να υποβάλουν ένσταση και κάπως μαγικά η σύνταξή τους από χίλια πεντακόσια γινόταν δυόμισι, τρία χιλιάρικα. Το ψάχνουν και αυτό. Θα σας πω πώς τα ψάχνουν. Αυτό σημαίνει τι; Ή είστε ηθικοί αυτουργοί των εγκλημάτων ή είστε ανόητοι και ανίκανοι και κάτω από τη μύτη σας περνούσαν τα εκατομμύρια, χωρίς να βλέπετε τι γίνεται.

(Χειροκροτήματα από την πτέρυγα της Ελληνικής Λύσης)

Εγώ δεν πιστεύω ότι είστε κλέφτες. Να πω ότι δεν είστε κλέφτες. Είμαι καλοπροαίρετος άνθρωπος. Όμως, αυτό σημαίνει ότι είστε ανίκανοι, άρα επικίνδυνοι. Διαλέξτε ποιο από τα δύο είστε.

Σκάνδαλο αναπτυξιακής Εύβοιας. Το καταγγέλλει ο Βουλευτής της Νέας Δημοκρατίας Μαρκόπουλος που είναι περιφερειακός σύμβουλος. Πήγαν και πήραν είκοσι πέντε σκάφη για τουριστική ανάπτυξη στην Εύβοια, να κάνουν βόλτες, κύριε Πιερρακάκη. Ξέρετε πόσα σκάφη υπάρχουν στην περιοχή; Όλα έχουν πάει στη Μύκονο. Ούτε ένα! Χθες καταγγέλθηκε. Είκοσι πέντε σκάφη, εκατομμύρια ευρώ χρηματοδοτούμενα.

Άλλο σκάνδαλο. Εδώ πού είναι ο Πλεύρης, οεο; Πού είναι ο Βορίδης; Πού είναι ο Άδωνις; Για τη Novartis.

Κύριε Πιερρακάκη, είναι Κυβέρνηση αυτή που δεν μπορεί να προστατεύσει τα συμφέροντα των Ελλήνων πολιτών και τα χρήματά τους; Είναι αλήθεια ότι υπάρχει απόφαση που απέρριψε το Πολυμελές Πρωτοδικείο Αθηνών την αγωγή που κάναμε για τα 214 εκατομμύρια ευρώ για τη Novartis; Απερρίφθη. Τόσο ανίκανοι είστε; Απερρίφθη! Ήταν 214 εκατομμύρια αγωγή. Την κέρδισαν οι Αμερικανοί, την κέρδισαν και άλλες χώρες και εμείς τη χάσαμε. Βγάλτε τους δικηγόρους, «κρεμάστε» τους εδώ μπροστά να τους βλέπουμε όλοι και να τους φτύνουμε, γιατί ή είναι ανίκανοι ή είναι συνεργοί στο έγκλημα!

(Χειροκροτήματα από την πτέρυγα της Ελληνικής Λύσης)

Ποιοι είναι οι νομικοί σύμβουλοι; Μιλάμε για 214 εκατομμύρια ευρώ. Πείτε μας, γιατί αν κακοδιοικήσεις, 214 εκατομμύρια δεν είναι λίγα λεφτά, μπορεί να πάρεις και ένα δωράκι, κατιτίς.

Πάμε στο επόμενο. Φοιτητική Εστία Αθηνών. Πρωτοσέλιδο σημερινής εφημερίδας. Θέλω να μου πείτε αν ισχύουν όλα αυτά. Είκοσι πέντε εκατομμύρια ευρώ για την ανακαίνιση της Φοιτητικής Εστίας. Τόσο κοστίζει, 89.000 ανά κλίνη. Τι κάνετε, ρε παιδιά; Το εξάστερο ξενοδοχείο; Τόσα λεφτά για τη Φοιτητική Εστία; Χτίζεις καινούργια από την αρχή. Σκάνδαλο με απευθείας αναθέσεις.

Δεν θα πω άλλα, κύριε Υπουργέ. Θα πω το εξής: Ακούει όλος ο ελληνικός λαός σκάνδαλα, σκάνδαλα, σκάνδαλα παντού και τα μυαλά του Πρωθυπουργού στα σκάνδαλα, στις μίζες, στα χρήματα, στη συγκάλυψη όλων των προβλημάτων. Αυτό είναι το μεγάλο πρόβλημα.

(Χειροκροτήματα από την πτέρυγα της Ελληνικής Λύσης)

Γιατί το λέω αυτό; Διότι έχουμε το επιτελικό κράτος, κύριε Πιερρακάκη, και με βάση το επιτελικό κράτος υπεύθυνος είναι μόνο ο Πρωθυπουργός και κανείς άλλος.

Κλείνοντας, θα κάνω μια αποκάλυψη. Δεν το περίμενα ποτέ από το κόμμα της Νέας Δημοκρατίας, πραγματικά το λέω αυτό. Θα κάνω μια αποκάλυψη γι’ αυτό που επιχειρείται στη Θεσσαλονίκη.

Πώς θα χαρακτηρίζατε εδώ μέσα, κύριοι συνάδελφοι, έναν Υπουργό, μια Κυβέρνηση η οποία δεν αποτρέπει εξαγορά ελληνικού λιμανιού από Τούρκο επιχειρηματία αμφιβόλου ποιότητας; Εσείς. Πώς το χαρακτηρίζετε; Εγώ έναν τύπο Υπουργό που θέλει να πουλήσει το οποιοδήποτε λιμάνι σε Τούρκο θα τον έλεγα προδότη, γιατί η Τουρκία συνεχώς διεκδικεί, αμφισβητεί, έχει εισβάλει στην Κύπρο. Άποψή μου.

(Χειροκροτήματα από την πτέρυγα της Ελληνικής Λύσης)

Σας λέω, λοιπόν. Εμφανίζεται ένας κύριος στη Θεσσαλονίκη ξαφνικά, από το πουθενά, που συναντήθηκε με Υπουργό της Νέας Δημοκρατίας, τον κ. Καλαφάτη –και το διαψεύδει-, ο κ. Μυστακίδης που είναι μέγας ΠΑΟΚτζής. Το ’14 ο κ. Μυστακίδης ήταν Αρειανός. Εντάξει. Για άλλο λόγο εμφανίζεται ως αγοραστής του ΠΑΟΚ. Στόχος τους είναι το λιμάνι της Θεσσαλονίκης. Ο κ. Μυστακίδης με την οικογένεια Ντρέιφους θέλει να πάρει το λιμάνι του ΟΛΘ.

Έψαξαν, κύριε Πιερρακάκη, οι δικοί μας άνθρωποι, οι δικοί μας εμπειρογνώμονες, ο κ. Βιλιάρδος, ο κ. Φωτόπουλος, όλα τα παιδιά, να δούμε ποια είναι αυτή η Ντρέιφους που θέλει να πάρει το λιμάνι της Θεσσαλονίκης, ποια είναι η οικογένεια και με ποιους συνδέεται. Συνδέεται η οικογένεια Ντρέιφους με τον κύριο της CMA που είναι ο Τούρκος μεγαλομέτοχος, ο Γκιλντιρίμ. Πίσω από τη Ντρέιφους είναι ο Τούρκος. Θα σας δώσω όλα τα στοιχεία, μετοχικά κεφάλαια κ.λπ.. Πίσω από την εταιρεία που θέλει να πάρει το λιμάνι της Θεσσαλονίκης είναι αυτός ο Τούρκος, αυτός εδώ ο κύριος! Ούτε ο Μυστακίδης ούτε κανένας άλλος. Τούρκος είναι από πίσω! Τι θέλουν; Να πάρουν το λιμάνι, να πάρουν και τον ΠΑΟΚ. Τα καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με ποιους συνδέεται; Με το βαθύ κράτος του Ερντογάν και επιτρέπει η Κυβέρνηση να επιτίθεται η Ντρέιφους και ο Τούρκος στον κ. Σαββίδη για να του πάρουν το λιμάνι, να του πάρουν και τον ΠΑΟΚ. Ούτε ο ΠΑΟΚ με ενδιαφέρει ούτε τίποτα. Έξω οι Τούρκοι από την Ελλάδα, έξω από το λιμάνι της Θεσσαλονίκης!

(Χειροκροτήματα από την πτέρυγα της Ελληνικής Λύσης)

Αυτό με νοιάζει εμένα. Άκου να μπουν οι Τούρκοι ως Δούρειος Ίππος! Έλεος πια! Έχω για τα Πρακτικά και άλλο δημοσίευμα. Πάρτε το. Είναι για τον κύριο τον Τούρκο.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάρτε τα, μπας και ξυπνήσει η Κυβέρνηση! Φαντάζεστε να πάρει η Τουρκία το λιμάνι, κύριε Υπουργέ μου; Θεσσαλονίκη, η πύλη των Βαλκανίων, έλεγε ο Σημίτης, ο μέντορας του Πρωθυπουργού. Θα τους δώσετε το λιμάνι;

Κύριοι συνάδελφοι, απευθύνομαι σε πολλούς εδώ μέσα, αλλά κυρίως έξω. Όλοι μάς αντιγράφουν. Μιλήσαμε για τα Τέμπη, για τον ΟΠΕΚΕΠΕ, για τα σκάνδαλα και έρχεστε μετά από μήνες και αντιγράφετε. Δεν είναι κακό αυτό, προς Θεού. Για εμάς είναι θετικό, γιατί σημαίνει ότι εμείς έχουμε επάρκεια για να είμαστε κόμμα του Ελληνικού Κοινοβουλίου. Αρνητικό είναι για εσάς.

(Χειροκροτήματα από την πτέρυγα της Ελληνικής Λύσης)

Το πρόβλημα είναι όταν αντιγράφουν σειρά-σειρά. Σε μία ομιλία μου, κύριε Υπουργέ, έκανα λάθος έναν αριθμό. Άκουσα Βουλευτή άλλου κόμματος να λέει αυτά που είπα ακριβώς, ακόμη και το λάθος που έκανα. Για τέτοια αντιγραφή μιλάμε! Το κάνουν βέβαια γιατί δεν έχουν πρόγραμμα πολλοί απ’ αυτούς, γιατί δεν ψάχνουν, αλλά αυτό είναι αξιοθρήνητο. Μας έχετε μιμηθεί τόσο καλά που πολλές φορές ακούω κάποιους άλλους ή ακόμη και Προέδρους κομμάτων και λέω: «Εγώ είμαι αυτός ή αυτός είμαι εγώ;». Αναρωτιέμαι και ο ίδιος.

Το χειρότερο είναι ότι πολλοί εξ αυτών βρίζουν συνεχώς και μόνο την Ελληνική Λύση, δηλαδή εμ μας αντιγράφουν, εμ μας κλέβουν, εμ μας βρίζουν! Δεν βρίζουν τη Νέα Δημοκρατία περιέργως, γιατί αυτή είναι η μοναδική τους ικανότητα, να βρίζουν το μοναδικό πατριωτικό εθνικό κοινωνικό λαϊκό κόμμα της Βουλής, την Ελληνική Λύση!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε. Είδατε τι καλό Πρόεδρο έχουμε εμείς; Πρώτο! Δεν λέω τίποτα, όμως. Λέω, ναι, κύριε Πρόεδρε. Δεν κάνω φασαρία, κύριε Μπιμπίλα, δεν φωνάζω, «μη με φιμώνετε, κύριε Πρόεδρε, κύριε Βιλιάρδο». Με φιμώνετε τώρα, με φιμώνετε! Θα πάρω το βίντεο, θα το κόψω και θα φανεί ότι με φίμωσε ο Βιλιάρδος, σόου δηλαδή! Έχετε δίκιο, κύριε Πρόεδρε, τελειώνω σ’ ένα λεπτό.

Η μοναδική, λοιπόν, ικανότητα αυτών των ανθρώπων, κύριε συνάδελφε, είναι να βρίζουν την Ελληνική Λύση. Για μένα τελικά υπάρχουν και κάποιοι χειρότεροι από τους ανίκανους. Είναι αυτοί που είναι ικανοί για όλα. Αυτοί είναι ικανοί για όλα.

Εμείς απευθυνόμαστε σε κάθε Έλληνα και κάθε Ελληνίδα. Και κλείνω εδώ γιατί θα μου κόψει το μικρόφωνο ο κ. Βιλιάρδος.

Έλληνα, σε θέλουν φτωχό. Σε θέλουν αμόρφωτο για να τους έχεις ανάγκη. Σε θέλουν εξαρτημένο από το επίδομα του μηνός για να τους έχεις ανάγκη. Σε θέλουν αμόρφωτο για να πιστεύεις αυτά που θέλουν αυτοί. Σε θέλουν φοβισμένο για να μην αντιστέκεσαι. Σε θέλουν τρομαγμένο για να μη φωνάζεις και ουρλιάζεις. Και να φωνάξεις μπορείς και να αντισταθείς και να ουρλιάξεις. Εσύ, λοιπόν, έχεις το μαχαίρι, εσύ και το καρπούζι. Κόψε τους δεσμούς, κόψε το παλιό, κόψε το διεφθαρμένο. Έλα εδώ. Έλα στην Ελληνική Λύση.

(Χειροκροτήματα από την πτέρυγα της Ελληνικής Λύσης)

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Θα ξεκινήσουμε με τον κατάλογο των ομιλητών. Καλείται στο Βήμα ο κ. Σταύρος Παπασωτηρίου, Βουλευτής της Νέας Δημοκρατίας.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, χθες μαζί με τους δημάρχους της δυτικής Μακεδονίας συναντηθήκαμε στο Μέγαρο Μαξίμου με τον Πρωθυπουργό Κυριάκο Μητσοτάκη. Στη σύσκεψη αυτή αφιερωμένη σε θέματα ανάπτυξης της περιφέρειάς μας συμμετείχαν όλα τα αρμόδια Υπουργεία και φυσικά δεν θα μπορούσε να λείψει το δικό σας, κύριε Υπουργέ. Το υπογραμμίζω αυτό γιατί σε ό,τι αφορά τις λιγνιτικές περιοχές, όπως η Φλώρινα, το Υπουργείο Οικονομικών είναι υπεύθυνο για την πρόοδο στοχευμένων προγραμμάτων, όπως η δίκαιη αναπτυξιακή μετάβαση και το ΠΕΠ Δυτικής Μακεδονίας. Είναι προγράμματα που φέρνουν στο νομό μας εθνικούς και ευρωπαϊκούς πόρους κρίσιμους για την επιτυχή ολοκλήρωση της απολιγνιτοποίησης.

Τις προτεραιότητες για τη μετάβαση αυτή τις έθεσε χθες ξανά ξεκάθαρα ο ίδιος ως Πρωθυπουργός. Χρηματοδότηση του κάθετου άξονα που θα συνδέει τη Φλώρινα με την Eγνατία Οδό. Πρώτο βήμα η ένταξη του τμήματος Πτολεμαΐδα - Ξινό Νερό στον τρίτο πυλώνα. Εφαρμογή της ρήτρας εγκατάστασης σε ακριτικούς νομούς όπως η Φλώρινα. Ένα καινοτόμο πρόγραμμα παροχής οικονομικών κινήτρων με στόχο την προσέλκυση νέων οικογενειών για μόνιμη εγκατάσταση, με την εφάπαξ καταβολή 10.000 ευρώ ανά νοικοκυριό και την απαλλαγή της πρώτης κατοικίας από τον ΕΝΦΙΑ για τα τρία χρόνια. Ενεργοποίηση του προγράμματος Δίκαιη Αναπτυξιακή Μετάβαση, του γνωστού ΔΑΜ, με έμφαση στην ενίσχυση της τοπικής παραγωγής και του εμπορίου. Στοχευμένη αναθεώρηση του προγράμματος ΔΑΜ σε συνεργασία με την Ευρωπαϊκή Ένωση με στόχο την ταχεία αξιοποίηση των διαθέσιμων πόρων που ξεπερνούν το 1 δισεκατομμύριο ευρώ για τη δυτική Μακεδονία. Παροχή κινήτρων για την προσέλκυση νέων βιομηχανικών και τεχνολογικών επιχειρήσεων σε ΒΙΠΕ της περιοχής. Και τέλος θεσμοθέτηση ενός διευρυμένου πλέγματος κινήτρων τοποθέτησης και μετακίνησης δημοσίων υπαλλήλων στο Νομό Φλώρινας. Για όλα αυτά, κύριε Υπουργέ, χρειαζόμαστε την αμέριστη στήριξη του Υπουργείου Οικονομικών και είμαι βέβαιος ότι θα την έχουμε.

Κύριε Πρόεδρε, το νομοσχέδιο που συζητάμε σήμερα έχει κι αυτό μια έντονα αναπτυξιακή διάσταση. Γιατί ο νέος Τελωνειακός Κώδικας έρχεται να στηρίξει το ελληνικό εμπόριο τόσο στο εισαγωγικό όσο και στο εξαγωγικό. Όλοι ξέρουμε πως οι επιχειρήσεις του κλάδου χρειάζονται σταθερότητα, προβλεψιμότητα και ταχύτητα για να λειτουργήσουν με ανταγωνιστικούς όρους ιδιαίτερα στο σημερινό διεθνές οικονομικό περιβάλλον, όπου το τοπίο στους δασμούς αλλάζει με ταχύτατους ρυθμούς. Η αντιμετώπιση, λοιπόν, των καθυστερήσεων στα τελωνεία είναι κρίσιμος παράγοντας για την ενίσχυση της επιχειρηματικότητας, της απασχόλησης και της υγιούς ανάπτυξης ολόκληρης της ελληνικής οικονομίας. Ως γνωστόν τα μη εκτελωνισμένα προϊόντα παραμένουν σε χώρους των τελωνείων που τους διαχειρίζονται ιδιωτικές εταιρείες οι οποίες πληρώνονται αποθηκευτικά μισθώματα. Άρα, όσο καθυστερεί ο εκτελωνισμός τα επιπλέον κόστη θα μεταφέρονται στις τιμές των προϊόντων επιβαρύνοντας τελικά τον Έλληνα καταναλωτή.

Εδώ έρχεται η νομοθετική πρωτοβουλία του Κυριάκου Πιερρακάκη να δώσει λύσεις εισάγοντας νέες τυποποιημένες και αυτοματοποιημένες διαδικασίες εγκρίσεων και καινοτόμες τεχνολογικά μεθόδους ελέγχου όπως είναι η επιτάχυνση της ψηφιοποίησης και διασύνδεσης των τελωνείων με πλατφόρμες δεδομένων του δημοσίου για την άμεση διασταύρωση στοιχείων των επιχειρήσεων. Εισαγωγή ψηφιακού συστήματος παρακολούθησης επαγγελματικών οχημάτων και εμπορευματοκιβωτίων σε χερσαία και θαλάσσια συνοριακά σημεία, σταθμούς διοδίων και εθνικές οδούς. Διασύνδεση του συστήματος αυτού με σύγχρονο τεχνολογικό εξοπλισμό ακτινοσκόπησης, κάμερες αυτόματης αναγνώρισης πινακίδων οχημάτων καθώς και μηχανήματα έκδοσης αναγνώρισης καρτών εισόδου-εξόδου σε τελωνεία ή λιμάνια και η δυνατότητα διεύρυνσης του ωραρίου λειτουργίας των τελωνείων για την άμεση εξυπηρέτηση των εμπόρων και παράλληλη εξυπηρέτηση των συναλλασσομένων κατόπιν ψηφιακής αίτησής τους ακόμα και εκτός ωραρίου ή και εκτός του χώρου των τελωνείων. Όλα τα παραπάνω μέτρα θα μειώσουν τα διοικητικά βάρη στις επιχειρήσεις ενισχύοντας τη διαφάνεια και την αποτελεσματικότητα των κρατικών ελέγχων.

Κυρίες και κύριοι συνάδελφοι, η σημασία της κρατικής παρέμβασης αναδεικνύεται και από την τροπολογία του Υπουργείου Οικονομικών για την κατάργηση των χρεώσεων ανάληψης μετρητών από τα ATM. Πρόκειται για μια ακόμα κομβική πρωτοβουλία της Κυβέρνησης της Νέας Δημοκρατίας υπέρ του συνόλου της ελληνικής κοινωνίας και περιλαμβάνει πρώτον, την κατάργηση οποιασδήποτε προμήθειας για τις αναλήψεις από τα ATM κάθε τράπεζας μέλους της ΔΙΑΣ. Δεύτερον, πλαφόν ενάμισι ευρώ για αναλήψεις από τα ATM ξένων τραπεζών ή ανεξάρτητων παρόχων. Τρίτον, δωρεάν αναλήψεις σε περιοχές με ένα μόνιμο διαθέσιμο ATM, όπως νησιά και απομακρυσμένα χωριά. Αυτές οι σωρευτικά σημαντικές ελαφρύνσεις για τους καταθέτες που θα ισχύουν από τις 11 Αυγούστου, έρχονται σε συνέχεια των τελευταίων μειώσεων σε τραπεζικές χρεώσεις τον περασμένο Δεκέμβριο για πλήθος ηλεκτρονικών συναλλαγών και αποδεικνύουν ότι η Κυβέρνηση αυτή βρίσκεται πάντοτε στο πλευρό του πολίτη δίνοντας λύσεις στα προβλήματα των πολλών.

Το ίδιο αποδείξαμε και για τοπικά προβλήματα της δυτικής Μακεδονίας με την υπαγωγή των νέων αναπτυξιακών έργων στο πλαίσιο των συμβάσεων στρατηγικής σημασίας που πλέον θα εξετάζονται κατά προτεραιότητα από την αρμόδια κυβερνητική επιτροπή. Η υπαγωγή σε αυτό το ειδικό καθεστώς ακόμα και των μεγάλων επενδύσεων και δημόσιων υποδομών θα επιτρέψει τη γρήγορη αδειοδότηση και την fast track ένταξη των έργων αυτών σε χρηματοδοτικά εργαλεία.

Στο ίδιο πνεύμα θα ήθελα, κύριε Πρόεδρε, κλείνοντας, να επαναφέρω δύο αναπτυξιακές προτάσεις για τον νομό μας που βασίζονται στην κρατική παρέμβαση. Τη δημιουργία ελεύθερης οικονομικής ζώνης στην παραμεθόριο περιοχή της Φλώρινας. Στόχος η θέσπιση ειδικού φορολογικού καθεστώτος στην περιοχή που θα λειτουργήσει σαν μαγνήτης για διασυνοριακές επενδύσεις αλλά ταυτόχρονα θα προσελκύσει νέους ανθρώπους και τεχνογνωσία στον νομό μας. Και η δεύτερη είναι η αναβάθμιση της ΒΙΠΕ Φλώρινας, πέρα της διασύνδεσης της ΒΙΠΕ με το νέο δίκτυο διανομής φυσικού αερίου, που αποτελεί αναμφίβολα σημαντικό βήμα. Οφείλουμε να προχωρήσουμε και σε άλλα έργα ανάπτυξης νέων υποδομών ιδιαίτερα στους τομείς των logistics, των τηλεπικοινωνιών και της αξιοποίησης των υπαρχόντων χώρων της ΒΙΠΕ. Είναι, επίσης, απαραίτητη η παροχή ειδικών φορολογικών και οικονομικών κινήτρων για την εγκατάσταση και νέων βιομηχανικών, τεχνολογικών επιχειρήσεων στη ΒΙΠΕ της Φλώρινας, γιατί η ανάπτυξη που θέλουμε στοχεύει στη βιώσιμη και σταθερή βελτίωση των συνθηκών ζωής για όλους τους πολίτες σε όλη τη χώρα και ιδιαίτερα σε ακριτικές περιοχές όπου πραγματικά αρχίζει και δεν τελειώνει η Ελλάδα.

Ξεκινώντας, λοιπόν, από εκεί οφείλουμε ως Νέα Δημοκρατία να δώσουμε τη μάχη της ανάπτυξης και να την κερδίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπασωτηρίου.

Επόμενος ομιλητής είναι ο κ. Γεώργιος Γαβρήλος, Βουλευτής του ΣΥΡΙΖΑ. Θα ακολουθήσει ο κ. Γερουλάνος, Κοινοβουλευτικός Εκπρόσωπος του ΠΑΣΟΚ.

Ορίστε, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Οικονομίας και Οικονομικών και βρισκόμαστε ενάμιση μήνα πριν τις εξαγγελίες στη Διεθνή Έκθεση Θεσσαλονίκης από την πλευρά του Πρωθυπουργού, που για μία ακόμη φορά υπόσχεται διανομή κοινωνικού μερίσματος.

Ο ΣΥΡΙΖΑ - Προοδευτική Συμμαχία μπροστά σε αυτήν την πρόκληση και ευκαιρία να συζητάμε σήμερα εδώ με τον αρμόδιο Υπουργό Οικονομικών αυτά τα ζητήματα που απασχολούν τον κόσμο της μισθωτής εργασίας, τον κόσμο της απόμαχης εργασίας, που δεν είναι κάτι άλλο από μισθοί, συντάξεις, κ.λπ., φέρνουμε μία τροπολογία και καλείται η Κυβέρνηση να αναλάβει σήμερα τις ευθύνες της. Φέρνουμε μια τροπολογία δίκαιη, κοστολογημένη, κοινωνικά αναγκαία για τους συνταξιούχους μας, μια τροπολογία για την επαναφορά της δέκατης τρίτης σύνταξης, την κατάργηση και ενσωμάτωση της προσωπικής διαφοράς και την κατάργηση της εισφοράς αλληλεγγύης. Πρόκειται για μια τροπολογία που αφήνει πίσω τις μνημονιακές πολιτικές της περιόδου 2010 - 2018.

Τον Σεπτέμβρη του 2018 η κυβέρνηση του Αλέξη Τσίπρα έβγαλε τη χώρα από τα μνημόνια, κρατώντας όρθια την κοινωνία, έχοντας έναν ορίζοντα και ένα χρονοδιάγραμμα στην εξυπηρέτηση του χρέους και ασφαλώς αφήνοντας κάποια δισεκατομμύρια ευρώ στα ταμεία του κράτους όταν τον Ιανουάριο, Φεβρουάριο του 2015, κύριε Υπουργέ, η δική σας κυβέρνηση, που δεν είχε καταφέρει να κλείσει την αξιολόγηση, που είχε οδηγήσει τη χώρα στη χρεοκοπία, άφησε και άδεια τα ελληνικά ταμεία, με αδυναμία τότε του ΣΥΡΙΖΑ - Προοδευτική Συμμαχία να καταβάλει μισθούς και συντάξεις.

Όλα αυτά πρέπει να τα θυμάται ο ελληνικός λαός και είναι βέβαιο ότι τα θυμάται, γιατί και πρόσφατη δημοσκόπηση έδειξε ότι το 2019, όταν ερωτάται σήμερα ο κόσμος, θεωρεί ότι περνούσε καλύτερα από σήμερα, έξι, επτά χρόνια μετά την έξοδο της χώρας από τα μνημόνια, που εσείς, υπογράφοντας δύο κατά σειρά, την είχατε οδηγήσει.

Κυρίες και κύριοι συνάδελφοι, απευθύνομαι στον Υπουργό Οικονομικών, τον κ. Πιερρακάκη και στην ηγεσία του Υπουργείου Οικονομικών. Πριν λίγες εβδομάδες δεχθήκατε την ΑΔΕΔΥ στο γραφείο σας. Και με έναν κυνικό τρόπο απαντήσατε στο δίκαιο αίτημα των δημοσίων υπαλλήλων ότι «δεν υπάρχουν λεφτά για δέκατο τρίτο και δέκατο τέταρτο μισθό». Αυτό σας είχε πει ο τραπεζίτης της Ελλάδας ο κ. Στουρνάρας και αυτήν την πολιτική υποστηρίζετε ακόμη και σήμερα, έξι, επτά χρόνια, μετά την έξοδο της χώρας από τα μνημόνια, που θα έπρεπε να έχουν αρθεί όλες αυτές οι αδικίες και για τον κόσμο της μισθωτής εργασίας και για τους συνταξιούχους. Ήταν αυτοί που πλήρωσαν τη δική σας χρεοκοπία από το 2010 έως το 2018. Και θα έπρεπε σήμερα, με πολιτικές που λέτε ότι η οικονομία πάει καλά, ότι υπάρχει μια υπεραπόδοση των εσόδων που φτάνει και τα 6 δισεκατομμύρια υπερπλεόνασμα, να αρθούν αυτές οι αδικίες.

Δεν είναι, όμως, πολιτική σας επιλογή. Ξέρετε από την πρώτη ημέρα τι έπρεπε να στηρίξετε. Αυτούς που σας έφεραν στην εξουσία, που σας στηρίζουν με μια υπεροπλία που έχετε στα μέσα μαζικής ενημέρωσης και που πλέον έχουν καρτελοποιήσει την αγορά εις βάρος του ελληνικού λαού. Καρτέλ στην αλυσίδα τροφίμων, καρτέλ στην ενέργεια, καρτέλ στο τραπεζικό σύστημα με 4,7 δισεκατομμύρια μέρισμα και φέτος. Και αυτοί σας επιβάλλουν τις πολιτικές. Με 4,7 δισεκατομμύρια υπερκέρδη οι τράπεζες έρχονται να σας επιβάλλουν τις πολιτικές και να σας πουν να μην καταβληθεί ο δέκατος τρίτος μισθός, η δέκατη τρίτη σύνταξη και σε όλους αυτούς τους ανθρώπους που πραγματικά έχουν ανάγκη όχι φιλοδωρημάτων, όπως εξαγγείλατε, τάχα, 250 ευρώ στο τέλος του έτους για τους συνταξιούχους μας, αλλά μια αξιοπρεπή δέκατη τρίτη σύνταξη.

Κυρίες και κύριοι συνάδελφοι, ερχόμαστε σήμερα να συζητήσουμε αυτήν την τροπολογία, έχοντας υπ’ όψιν μας τον δημοσιονομικό χώρο και τα 6 δισεκατομμύρια υπερπλεονασμάτων από την υπερφορολόγηση του Έλληνα πολίτη με έμμεσους φόρους που, πραγματικά, θίγουν όλα τα οικονομικά στρώματα, κυρίως, τα ασθενέστερα, με μια ακρίβεια που έχει φουντώσει στις μέρες σας με την καρτελοποίηση της αγοράς, με έναν πληθωρισμό που βρίσκεται στο 3,6% -ο μεγαλύτερος στην Ευρωζώνη- και καθιστά τον Έλληνα μισθωτό και συνταξιούχο να βρίσκεται στην τελευταία αγοραστική θέση από πλευράς δυναμικότητας, σε σχέση με άλλους πολίτες της Ευρωπαϊκής Ένωσης. Και, ασφαλώς, ένα 60% των εισοδημάτων όλων αυτών των χαμηλόμισθων και χαμηλοσυνταξιούχων, να πηγαίνει στη στέγαση και στην ενέργεια.

Ερχόμαστε, λοιπόν, σήμερα να μιλήσουμε για την επαναφορά της δέκατης τρίτης σύνταξης, μια σύνταξη που κόπηκε από το 2010 -από το 2012 τμηματικά- και που ήρθε η ώρα σήμερα να επανέλθει. Παρότι το 2019, έχοντας βγει η χώρα από τα μνημόνια με την κυβέρνηση Αλέξη Τσίπρα, επαναφέραμε ένα μέρος αυτής και τότε μας κάνατε και κριτική γιατί δεν την επαναφέραμε ολόκληρη και δεσμευόσασταν στον ελληνικό λαό ότι θα έρθει ολόκληρη η δέκατη τρίτη σύνταξη, εσείς την περικόψατε εντελώς, την καταργήσατε και έρχεστε σήμερα και δίνετε ένα φιλοδώρημα στους χαμηλοσυνταξιούχους, τάχα, των 250 ευρώ από τέλος του χρόνου.

Επαναφορά, λοιπόν, ολόκληρης της δέκατης τρίτης σύνταξης. Κατάργηση και ενσωμάτωση της προσωπικής διαφοράς που υποχρεώθηκε το 2016 η Κυβέρνηση να φέρει προκειμένου να συγκρατήσει την κατρακύλα των συντάξεων, αλλά που σήμερα δεν υπάρχουν αυτές οι προϋποθέσεις να αναστέλλεται η όποια αύξηση των συντάξεων σε όλους τους συνταξιούχους και άρα, θα πρέπει η προσωπική διαφορά να ενσωματωθεί στο κομμάτι της ανταποδοτικής σύνταξης. Και ασφαλώς ζητάμε την κατάργηση της εισφοράς αλληλεγγύης γιατί εκλείπουν οι λόγοι της θέσπισής της το 2011.

Με αυτές τις παρεμβάσεις θεωρούμε ότι θα υπάρχει μια ανακούφιση των συνταξιούχων προκειμένου να διαβιώσουν αξιοπρεπώς και είναι μια πρόκληση για εσάς να αναλάβετε αυτήν την ευθύνη και να αποκαταστήσετε αυτήν την ομάδα συμπολιτών μας που περισσότερο από όλους τους άλλους έχουν ανάγκη τη στήριξη της πολιτείας.

Κυρίες και κύριοι συνάδελφοι, κλείνω αυτήν την παρέμβαση λέγοντας ότι η Κυβέρνηση για έξι χρόνια μάς λέει ότι ευημερούν οι αριθμοί, ότι υπάρχει μια οικονομική ανάπτυξη, που, όμως, επιτρέψτε μου να πω, κύριε Υπουργέ, δεν αφορά τον ελληνικό λαό. Αυτή η ανάπτυξη αφορά κάποια καρτέλ που δημιουργήθηκαν στην αγορά ισχυρών συμφερόντων φίλων σας, αφορά τις τράπεζες. Και αυτή η υπεραπόδοση των φορολογικών εσόδων που έχουμε εις βάρος των φορολογουμένων Ελλήνων τα τελευταία χρόνια δεν αφορά τους πολλούς με μια δίκαιη αναδιανομή μέσα από δημόσιες πολιτικές που θα έπρεπε να υπάρξει.

Μια πολιτική επιλογή υπάρχει σήμερα –και ολοκληρώνω, κύριε Πρόεδρε: Η σύσταση προανακριτικής επιτροπής την άλλη εβδομάδα για το μεγάλο σκάνδαλο του ΟΠΕΚΕΠΕ, να διερευνηθεί αυτό το σκάνδαλο, να φωτιστούν τυχόν ποινικές ευθύνες των δύο Υπουργών που εμπλέκονται και η χώρα αμέσως μετά να προχωρήσει σε εκλογές. Η χώρα έχει ανάγκη από πολιτική αλλαγή, η κοινωνία έχει ανάγκη από μια προοδευτική κατεύθυνση που θα πρέπει μια άλλη κυβέρνηση με δημόσιες πολιτικές να δώσει και μια προοπτική που θα στηρίζει την κοινωνία και θα στηρίζει όλους αυτούς που είναι αόρατοι για εσάς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Καλείται στο Βήμα ο κ. Παύλος Γερουλάνος, Κοινοβουλευτικός Εκπρόσωπος του ΠΑΣΟΚ.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα τις αναφορές του Πρωθυπουργού για την εξωτερική πολιτική. Προτιμάει στο σκάκι -λέει- να παίζει με τα λευκά πιόνια για να έχει την πρωτοβουλία των κινήσεων. Νομίζει ότι παίζει σκάκι. Μάλιστα. Νομίζει ότι έχει την πρωτοβουλία των κινήσεων. Για να δούμε.

Ο Πρωθυπουργός άλλαξε μονομερώς την εξωτερική μας πολιτική και όλων των πρωθυπουργών και όλων των προηγούμενων κυβερνήσεων και αντί να παίρνει πολυεπίπεδες πρωτοβουλίες σε όλες τις διενέξεις στην περιοχή, αντί να αξιοποιήσει τις δυνατότητες της Ελλάδας να μιλάει σε όλους, αντί να βάζει την Ελλάδα στο επίκεντρο των εξελίξεων ώστε να παίζει ρόλο σε αυτές, επένδυσε τα λεφτά του σε έναν παίκτη, την Αμερική και συγκεκριμένα στην κυβέρνηση Μπάιντεν. Και η Αμερική μόλις άλλαξε η κυβέρνηση και πιθανότατα στρατόπεδο. Με λίγα λόγια, έπαιξε κι έχασε.

Αυτό που εγώ είδα χθες στη συνέντευξη του Πρωθυπουργού ήταν ένας πρωθυπουργός φοβισμένος. Πού το ξέρω; Ένας πρωθυπουργός που ψάχνει άλλοθι στις πολιτικές του χθες δεν νιώθει σίγουρος για το δικό του αύριο. Κι αν το έκανε για να απαξιώσει το δικό μας κόμμα, θα αντιλαμβανόμουν αλλιώς το κίνητρό του. Το κάνει στο δικό του κόμμα. «Θα μου θυμίσετε μεταξύ του 2004 και 2009 ποια σημαντική πρωτοβουλία ανελήφθη στα ελληνοτουρκικά. Γιατί εγώ δεν θυμάμαι κάποια». Λόγια του Πρωθυπουργού. Ποιος διακυβέρνησε από το 2004 ως το 2009; Το ΠΑΣΟΚ όχι. Κυβέρνησε η Νέα Δημοκρατία. Και ποιος ήταν Υπουργός Εξωτερικών σε εκείνη την κυβέρνηση από το 2006 ως το 2009; Ήταν η κ. Ντόρα Μπακογιάννη. Πρωθυπουργός που είναι έτοιμος να απαξιώσει το δικό του κόμμα και τη δική του οικογένεια για να κρύψει τη δική του αποτυχία, μόνο φοβισμένος μπορεί να είναι.

Το έχω ξαναπεί. Είναι ανθρώπινο συναίσθημα ο φόβος. Στη σωστή δόση σε προφυλάσσει από απερισκεψία. Είναι εξαιρετικά επικίνδυνος, όμως, όταν σε παραλύει, ειδικά στην εξωτερική πολιτική όπου φίλοι και αντίπαλοι μπορούν να μυρίσουν τον φόβο σου από το πρώτο δευτερόλεπτο. Αυτό συμβαίνει σήμερα.

Και το ερώτημα είναι πώς φτάσαμε ως εδώ. Είναι πολλοί λόγοι. Κυρίως, όμως, είναι η πεποίθηση, στα όρια της εμμονής, πως η εξωτερική πολιτική είναι προνομιακό πεδίο ανάδειξης της πολιτικής ηγεμονίας του Πρωθυπουργού στο εσωτερικό και όχι απαιτητικό πεδίο καθημερινής, συστηματικής και συλλογικής δουλειάς στη βάση.

Σε αυτό το πλαίσιο η εξωτερική πολιτική ταυτίστηκε με τις προσωπικές σχέσεις και επαφές του Πρωθυπουργού. Ο δε σχεδιασμός εξοπλιστικών προγραμμάτων ταυτίστηκε με τις προσωπικές του ανακοινώσεις από το βήμα της ΔΕΘ και της Βουλής. Απαιτητικές δουλειές, όπως η διαμεσολάβηση σε διαμάχες στο εξωτερικό ή η αναζήτηση συναίνεσης στο εξωτερικό εγκαταλείφθηκαν ουσιαστικά ως αχρείαστες, αφού το άστρο του Πρωθυπουργού αρκούσε για όλα. Δεν ήταν, όμως, άστρο. Ήταν κάστρο στην άμμο αυτό που έχτισε ο κ. Μητσοτάκης κι έτσι με τις διεθνείς εξελίξεις όλα σκόρπισαν και τώρα φαίνεται η γύμνια των εφήμερων εντυπώσεων και η απουσία της δουλειάς εις βάθος. Αντί να δουλεύουμε για να αναδείξουμε τη σημασία της Ελλάδος, δουλεύουμε για να αναδείξουμε το κύρος του κυρίου Πρωθυπουργό.

Τώρα ψάχνουμε συμμάχους που θα σταθούν δίπλα μας, πραγματικά, κι όχι μόνο για εξοπλισμούς από το πορτοφόλι μιας τραυματισμένης οικονομίας. Τώρα βλέπουμε το τρένο των εξελίξεων να μας προσπερνά. Στη διπλωματία διεθνώς έχουν βγει πιστόλια. Εμείς ακόμα παίζουμε με σφεντόνες, το έχω ξαναπεί. Την ώρα που όλοι μιλάνε πια με όλους, εμείς παρακαλάμε για την προσοχή του οποιουδήποτε. Τώρα παρακολουθούμε τη γείτονα να αναβαθμίζει το στάτους της διαρκώς.

Δεν ήμασταν πάντα έτσι. Για την ακρίβεια δεν ήμασταν ποτέ έτσι και υπήρχαν εποχές μεταπολιτευτικά, τις θυμάστε, κύριε Υπουργέ, που η Ελλάδα δεν ήταν φοβισμένος θεατής αλλά αποφασιστικός πρωταγωνιστής στην περιοχή, ο απαραίτητος εταίρος.

Έτσι, λοιπόν, είναι εξαιρετικά σημαντικό να διώξουμε και πάλι τον φόβο από την εξωτερική μας πολιτική. Πρώτον, επιδιώκοντας εθνική συνεννόηση. Δεύτερον, αναλαμβάνοντας ξανά, ενεργά το ρόλο του διαμεσολαβητή σε κάθε διένεξη στην περιοχή, με διαρκή διπλωματική παρουσία σε όλες τις συγκρούσεις που είναι στην περιοχή μας, με αποκατάσταση διπλωματικών διόδων που έχουν αυτή τη στιγμή αδρανήσει. Και τρίτον, πρωταγωνιστώντας στο ευρωπαϊκό γίγνεσθαι. Αυτή είναι η δουλειά του Υπουργείου και αυτή πρέπει να γίνει.

Δυστυχώς, ο απολογισμός της σημερινής κατάστασης είναι απλός. Με λίγα λόγια. Στη Συρία πιαστήκατε στον ύπνο. Στη Λιβύη πιαστήκατε στον ύπνο και με τις δύο κυβερνήσεις -πρωτοτυπία αυτή καταπληκτική- και ρηματικές διακοινώσεις που μαθαίνουμε με χρονοκαθυστέρηση. Αναβάθμιση του ρόλου της Τουρκίας στην περιοχή. Καλώδιο που δεν ποντίζεται. Κανονισμός SAFE, που τα ίδια τα δικά σας κυβερνητικά στελέχη αναρωτιούνται αν είναι εν δυνάμει κερκόπορτα. Και η Μονή του Σινά. Ο κ. Μητσοτάκης νομίζει ότι παίζει σκάκι. Δεν παίζει σκάκι. Στην καλύτερη περίπτωση παίζει τάβλι, πλακωτό, και χάνει.

Θα πω μόνο τούτο. Όσοι έχουμε ζήσει τι σημαίνει ενεργητική εξωτερική πολιτική, όσοι έχουμε ζήσει το κύρος της Ελλάδας να ξεπερνάει κατά πολύ τα γεωγραφικά της όρια χάρη στις πρωτοβουλίες που έπαιρναν πρώην Πρωθυπουργοί και Υπουργοί εξωτερικών, όσοι έχουμε ζήσει τι σημαίνει η Ελλάδα να είναι πρωταγωνιστής στην ευρύτερη γειτονιά της, δεν επιχαίρουμε καθόλου με τις αλλεπάλληλες αποτυχίες της Κυβέρνησής σας στην εξωτερική πολιτική. Ακριβώς το αντίθετο. Λυπούμαστε, προβληματιζόμαστε, ανησυχούμε. Δεν μπορούμε, όμως, να σιωπήσουμε και σας παροτρύνουμε να αλλάξετε κατεύθυνση άμεσα.

Τώρα, κύριε Υπουργέ, σε θέματα που αφορούν εσάς συγκεκριμένα. Ξέρετε ότι πριν από εσάς αυτό το οποίο είχε ξεκινήσει είναι ουσιαστικά μια ακόμα ανακεφαλαίωση των τραπεζών η τέταρτη κατά σειρά μετά την κρίση. Έχετε ανεχθεί πρακτικές που σωρεύουν κέρδη στις τράπεζες την ώρα που η κοινωνία και η οικονομία χρειάζονται τράπεζες ανταγωνιστικές, που κερδοφορούν από τη χορήγηση δανείων και όχι από χρεώσεις για απλές τραπεζικές συναλλαγές.

Το ερώτημα είναι γιατί το κάνετε. Κινδυνεύουν οι τράπεζες; Αντίθετα, κατά τα δικά σας λεγόμενα, η Κυβέρνηση δεν χάνει ευκαιρία να μας μιλήσει πως η εξυγίανση των τραπεζών είναι δικό σας κατόρθωμα και αντανακλά την οικονομία. Έτσι, τα κέρδη των τραπεζών αυξάνονται ραγδαία και έχουν ήδη αρχίσει να προσφέρουν οι τράπεζες μερίσματα στους μετόχους τους και μπόνους στα στελέχη τους. Έτσι δεν είναι; Γιατί, λοιπόν, η νέα ανακεφαλαιοποίηση τώρα; Τι εξυπηρετεί; Γιατί αυτή η ανοχή απέναντι στις πρακτικές τους;

Αυτό το οποίο εμείς λέμε είναι ότι το κάνατε κατά παράβαση κάθε σωστής πρακτικής και κατά παράβαση οδηγιών της Ευρώπης που απαιτεί οι πολίτες να έχουν πρόσβαση στα χρήματά τους πάντα. Και το κάνετε για δικό σας όφελος, γονατίζοντας καταναλωτές των υπηρεσιών τους.

Επειδή, λοιπόν, οι τράπεζες χρεώνουν σήμερα, ουσιαστικά, για υποχρεώσεις που έχουν απέναντί τους καταναλωτές στο πλαίσιο της βασικής σύνδεσης που τις συνδέει με αυτούς και επειδή κατά πάγια, άλλωστε, εθνική και διεθνή νομολογία που στηρίζεται σε κοινοτικές οδηγίες, οι τράπεζες δεν επιτρέπεται να χρεώνουν τους καταναλωτές για υπηρεσίες για τις οποίες καταβάλλεται ήδη τίμημα και για ενέργειες που αφορούν την εκπλήρωση υποχρεώσεων που οι τράπεζες εκ νόμου έχουν προς τους πελάτες τους ή για ενέργειες που αφορούν την προστασία των δικών τους συμφερόντων, για όλους αυτούς τους λόγους καταθέτουμε εμείς τη δική μας τροπολογία που βάζει τέλος σε αυτή την ασυδοσία.

Τι λέει η τροπολογία; Απαγορεύεται σε τράπεζες που εκμεταλλεύονται ΑΤΜ κάθε χρέωση ή προμήθεια για ανάληψη μετρητών μέσω ΑΤΜ. Κάθε πιστωτικό ίδρυμα οφείλει να διαθέτει στην επικράτεια τουλάχιστον τριπλάσιο αριθμό ΑΤΜ σε σχέση με τον αριθμό των καταστημάτων στη χώρα.

Προβλέπεται η ρητή κατάργηση ενός πλήθους προμηθειών ή εξόδων που επιβάλλουν σήμερα οι τράπεζες, όπως έξοδα διαχείρισης ενημέρωσης. Οι χρεώσεις των τραπεζών για εντολές στο κατάστημα για μεταφορά κεφαλαίου σε λογαριασμό άλλης τράπεζας, τα εμβάσματα, δηλαδή, δεν μπορεί να υπερβαίνουν το ύψος της χρέωσης που ισχύει για ιδιωτική συναλλαγή μεταφοράς κεφαλαίων.

Φυσικά πρόσωπα άνω των εβδομήντα ετών ή πρόσωπα που πάσχουν από αναπηρία μπορούν να διενεργούν τουλάχιστον μια φορά το μήνα διατραπεζική συναλλαγή στο κατάστημα, με χρέωση στο ύψος που ορίζεται από την αντίστοιχη διατραπεζική συναλλαγή.

Λέει επίσης ότι οι τράπεζες υποχρεούνται να παρέχουν πρόσβαση στους πελάτες σε ταμειακές συναλλαγές τουλάχιστον για πέντε ώρες την ημέρα, κάτι το οποίο δεν το κάνουν όλες οι τράπεζες σήμερα.

Θεσπίζει μηχανισμούς ελέγχου κάθε υφιστάμενης ή εμφανιζόμενης χρέωσης.

Προστατεύονται οι δανειολήπτες δανειακών ή πιστωτικών συμβάσεων με κυμαινόμενο επιτόκιο κι έτσι βάζουμε τέλος ολιστικά στην ασυδοσία.

Εσείς τι κάνετε με τη δική σας τροπολογία; Κάνετε πολύ λίγα, πολύ αργά και μόνο επειδή ο κόμπος έφτασε στο χτένι, μόνο επειδή ο κόσμος αγανάκτησε και όλοι μας αντιδράσαμε.

Και θα κλείσω λέγοντας το εξής: Ξέρετε ότι δεν μου αρέσει καθόλου να ευλογώ τα γένια μου, αλλά πείτε μου, κύριε Υπουργέ και πείτε το δημοσίως, ότι ήταν εντελώς τυχαίο που την προηγούμενη Παρασκευή που κορυφώσαμε την πίεση με τη συνάδελφο, κ. Αποστολάκη, αλλά και τα άλλα κόμματα, εσείς περάσατε το Σαββατοκύριακο με την Τράπεζα της Ελλάδας για να μπορέσετε να κάνετε τη Δευτέρα ανακοινώσεις. Ο ίδιος στην επιτροπή δεν είπατε ότι είσαστε ευγνώμονας, ότι είσαστε συγκινημένος που περάσατε το Σαββατοκύριακο με την τράπεζα, διαγράφοντας τις διατάξεις, λες και δεν είχατε τίποτα καλύτερο να κάνετε. Τους ευχαριστήσατε, αλλά στην Καθημερινή τι πουλήσατε;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Post hoc.

**ΠΑΥΛΟΣ ΓΕΡΟΥΛΑΝΟΣ:** Ναι, έχετε δει West Wing, κατάλαβα.

Ότι η πίεση που δεχθήκατε μέχρι την Παρασκευή δεν είχε καμία σχέση. Ναι, γελάτε και καταλαβαίνω γιατί γελάτε, γιατί τουλάχιστον έχετε το χιούμορ να γελάτε, αλλά εδώ έχουμε ένα άλλο πρόβλημα. Διότι όταν μια κυβέρνηση ασχολείται αποκλειστικά με την επικοινωνία και όχι με την ουσία της πολιτικής, αυτό που πια γίνεται ξεκάθαρο είναι ότι την απασχολεί αποκλειστικά η δική της εικόνα. Δεν την απασχολεί η κοινωνία, δεν την απασχολεί η οικονομία. Γι’ αυτό σας λέμε κάτι απλό, μπορείτε να κάνετε και τα δύο, αν υιοθετήσετε τη δική μας τροπολογία και όχι τη δική σας. Έχετε πάρει λάθος δρόμο. Παραδεχτείτε το τώρα, για να αρχίσουμε να συζητάμε σοβαρά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Είχε ζητήσει μια παρέμβαση ο κ. Λαζαρίδης.

Παρακαλώ, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Έχω πει και άλλες φορές στο ΠΑΣΟΚ και στον κ. Γερουλάνο ότι το ΠΑΣΟΚ δεν δημιουργήθηκε από την περίοδο της εκλογής του κ. Ανδρουλάκη. Το ΠΑΣΟΚ υπάρχει από το 1974, έχει κυβερνήσει από τα πενήντα ένα χρόνια της Μεταπολιτεύσεως τα είκοσι πέντε, κατά συνέπεια έχει και τις πολύ κακές του στιγμές και τις καλές.

Ήρθε σήμερα ο κ. Γερουλάνος να μας κάνει ένα κήρυγμα για τα ζητήματα τα οποία άπτονται της εξωτερικής πολιτικής και των ζητημάτων της εθνικής άμυνας. Κύριε Γερουλάνο, επειδή μάλλον έχετε κοντή μνήμη εκεί στο ΠΑΣΟΚ, θέλω να πω και να σας θυμίσω δύο πράγματα τα οποία κατά περιόδους δημιούργησαν σοβαρά προβλήματα κυριαρχίας στη χώρα μας. Θα σας θυμίσω τη συμφωνία του Ελσίνκι που εάν πραγματοποιούνταν όσα περιγράφονταν σε αυτή, θα μπορούσαν, πραγματικά, να οδηγήσουν σε απώλεια της εθνικής μας κυριαρχίας διά της αποστρατικοποίησης των νησιών. Θα σας θυμίσω την περίπτωση Οτσαλάν και θα σας θυμίσω επίσης ότι επί ημερών του ΠΑΣΟΚ για πρώτη φορά κατελήφθη ελληνικό έδαφος από τους δώδεκα Τούρκους κομάντο το 1996 στα Ίμια και τότε δημιουργήθηκαν οι γκρίζες ζώνες, όπου έρχονται σήμερα η Τουρκία και αντιδρά στα θαλάσσια πάρκα, στο Ιόνιο και στο νότιο Αιγαίο ακριβώς λόγω αυτού που συνέβη το 1996.

Επομένως, μαθήματα, κύριε Γερουλάνο, -και στο ΠΑΣΟΚ απευθύνομαι συνολικά- σε μια Κυβέρνηση που τα τελευταία έξι χρόνια έχει μεγαλώσει την Ελλάδα μέσα από την οριοθέτηση θαλασσίων ζωνών με την Αίγυπτο και την Ιταλία, μέσα από την επέκταση των χωρικών υδάτων στα δώδεκα μίλια στο Ιόνιο πέλαγος, μέσα από τον θαλάσσιο χωροταξικό σχεδιασμό, μέσα από τα θαλάσσια πάρκα, δεν δεχόμαστε. Είμαστε η παράταξη της ευθύνης και το τονίζω και πάλι, η παράταξη που επί ημερών της μεγάλωσε την Ελλάδα.

Και επειδή έχετε -σας είδα- και ένα άγχος για το θέμα του ποντίσματος του καλωδίου, ο Πρωθυπουργός χθες ήταν πάρα πολύ καθαρός, ότι αυτό θα γίνει τη συγκεκριμένη στιγμή που πρέπει να γίνει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Μια άλλη παρέμβαση έχει ζητήσει ο κ. Τσιρώνης της Νίκης.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Πραγματικά έχουμε μπερδευτεί σ’ αυτήν την Αίθουσα. Κατηγορεί ο κ. Γερουλάνος την εξωτερική πολιτική -και ορθώς την κατηγορεί- της Νέας Δημοκρατίας. Σηκώνεται ο Κοινοβουλευτικός Εκπρόσωπος της Νέας Δημοκρατίας για να κατηγορήσει, έχοντας απέναντί του τον Υπουργό που ήταν στην κυβέρνηση Σημίτη και έχοντας το μισό υπουργικό συμβούλιο εποχής Σημίτη. Πραγματικά έχουμε μπερδευτεί σε αυτήν την Αίθουσα. Το ΠΑΣΟΚ τσακώνεται για το ΠΑΣΟΚ, την ώρα που στην εξωτερική πολιτική έχει δημιουργήσει σαν τα Ίμια τετελεσμένα στην Κάσο και στην πόντιση του καλωδίου Κρήτης - Κύπρου. Είναι τα ίδια τετελεσμένα και μάζεψαν τους χάρτες, τα θαλάσσια πάρκα τα περιόρισαν, μέχρι εκεί που η Τουρκία δεν φωνάζει. Και ακόμη και εκεί, όμως, φωνάζει η Τουρκία. Γιατί δεν καταλαβαίνουν ότι όσο περισσότερο υποχωρείς στην Τουρκία, τόσο περισσότερο ζητά η Τουρκία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Χαίρομαι πολύ που ο κ. Λαζαρίδης άκουσε την ομιλία μου, απλώς δεν την άκουσε όλη.

Όπως είπα και πριν, αυτός που επικαλείται το χθες για να αναδείξει κάτι στο οποίο ο ίδιος έχει αποτύχει, δείχνει την αγωνία του. Και εσείς δεν πήγατε στο χθες, πήγατε στο αντιπροχθές. Και γιατί το κάνατε αυτό; Το κάνατε μόνο και μόνο γι’ αυτόν τον λόγο. Μιλήσατε για το ΠΑΣΟΚ χωρίς να κοιτάξετε όλες τις επιτυχίες που είχε στην εξωτερική πολιτική. Δεν αναφέρατε καμία. Η ένταξη της Κύπρου στην Ευρωπαϊκή Ένωση τι ήταν; Θυμόσαστε πότε; Μην ξεχνάτε τι δυσκολία είχε η Κύπρος να μπει. Με ποια δικαιολογία της Ευρώπης; Ότι την είχαν καταπατήσει οι Τούρκοι. Μάθετε λίγο την ιστορία για να ξέρετε.

Και σας λέω το εξής, καλά εσείς αναγκάζεστε να σηκωθείτε απάνω να αντιπολιτευτείτε το ΠΑΣΟΚ πριν από πόσα χρόνια με πράγματα τα οποία εσείς θεωρείτε αποτυχίες, αλλά για το Ελσίνκι κάντε μου μια χάρη. Ρωτήστε την άποψη του κ. Πιερρακάκη, όχι εμάς, όχι τη δική μας. Εμείς ξέρουμε να μιλάμε για τις επιτυχίες μας. Ρωτήστε την άποψη του δικού σας του Υπουργού.

Σας ευχαριστώ πολύ

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Επόμενος ομιλητής ο κ. Μιχάλης Κατρίνης, Βουλευτής του ΠΑΣΟΚ και θα ακολουθήσει ο Πρόεδρος της Νίκης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε και ευχαριστώ πολύ και τον Πρόεδρο της Κοινοβουλευτικής Ομάδας της Νίκης που μου παραχώρησε τη θέση του.

Κυρίες και κύριοι συνάδελφοι, παρακολουθούσαμε χθες τον Πρωθυπουργό σε μια αγωνιώδη προσπάθεια να απολογηθεί στο ακροατήριό του και σε όλους όσοι τον επικρίνουν εντός της παράταξής του για τα θέματα εξωτερικής πολιτικής να προσπαθεί να πείσει την ελληνική κοινωνία ότι όλα βαίνουν καλώς, ότι έχουμε πετύχει νίκες στα θέματα εξωτερικής πολιτικής και ότι δεν υπάρχει κανένας λόγος ανησυχίας. Είπε μάλιστα ότι θα θέσει και βέτο για τη συμμετοχή στο πρόγραμμα SAFE για την Τουρκία και την ίδια στιγμή είπε ότι δεν μπορεί να μπλοκάρει τις διακρατικές συμφωνίες πώλησης όπλων στην Τουρκία.

Εγώ να το δεχτώ αυτό, κυρίες και κύριοι συνάδελφοι, όμως θυμάστε στις 30 Ιανουαρίου του 2025 ο κ. Μητσοτάκης σε συνέντευξή του στον Alpha που έλεγε ότι δεν υπάρχει λόγος ανησυχίας για την προμήθεια των πυραύλων Meteor στα Eurofighter που μόλις χθες συμφωνήθηκε να δοθούν στην Τουρκία από Βρετανία, Γερμανία και άλλες ευρωπαϊκές χώρες; Μπορεί, λοιπόν, η Κυβέρνηση να μην μπορεί να θέσει βέτο, είναι όμως πολύ ανησυχητικό ότι ο λόγος τους πλέον δεν μετράει και δεν είναι αξιοσέβαστος από τους Ευρωπαίους εταίρους.

Είπε για το καλώδιο ότι θα γίνει. Περιμένουμε. Θεώρησε σκόπιμο ο Πρωθυπουργός να πει για την Κύπρο ότι έχουμε διαφορές και πρέπει να τις λύσουμε σε κοινή θέα και σε γνώση των γειτόνων μας στην Τουρκία.

Και, βέβαια, είπε ότι παίρνει πρωτοβουλίες. Και αναρωτιέμαι ποια πρωτοβουλία πήρε μετά τη σύναψη του παράνομου τουρκολιβυκού μνημονίου για επιβολή κυρώσεων στη Σύνοδο Κορυφής και ποια πρωτοβουλία πήρε για να αποτρέψει τη συμμετοχή της Τουρκίας στον κανονισμό SAFE; Καμία.

Και, κύριε Λαζαρίδη, είπατε για τη συμφωνία του Ελσίνκι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν απευθυνόμαστε προσωπικά. Αφού το γνωρίζετε, στη Βουλή απευθυνόμαστε.

**ΜΙΧΑΗΛ ΚΑΤΡΙΝΗΣ:** Ναι. Για τη συμφωνία του Ελσίνκι, κύριε Πρόεδρε.

Ξέρετε πολύ καλά ότι η συμφωνία του Ελσίνκι πέτυχε μια πολύ μεγάλη εθνική επιτυχία, την είσοδο της Κύπρου στην Ευρωπαϊκή Ένωση. Και ξέρετε πολύ καλά ότι αυτή η συμφωνία εγκαταλείφθηκε από τον κ. Καραμανλή την πενταετία 2004 - 2009. Και ξέρετε πολύ καλά ότι ο κ. Μητσοτάκης εχθές αποδόμησε την εξωτερική πολιτική της πενταετίας Καραμανλή 2004 - 2009.

Πείτε μας, ποιον υπερασπίζεστε; Τον κ. Καραμανλή, που την εγκατέλειψε; Τον κ. Μητσοτάκη που αποδόμησε χθες τον κ. Καραμανλή που την εγκατέλειψε; Για να ξέρουμε τελικά τι πρεσβεύει η Νέα Δημοκρατία. Και σίγουρα η εξωτερική πολιτική είναι πολύ πιο σημαντικό θέμα από το να μετατρέπεται σε πεδίο ξεκαθαρίσματος εσωκομματικών λογαριασμών, όπως είδαμε χθες το βράδυ.

Κύριε Υπουργέ, πριν από μία ώρα ο Υπουργός Εθνικής Άμυνας ανακοίνωσε αυξήσεις 1036% στους φαντάρους. Είπε ότι από τα 8 ευρώ, θα πάμε στα 100. Και επειδή στις 28 Μαρτίου ανακοίνωσε και αυξήσεις στο μόνιμο προσωπικό και όταν ερωτάται για ποιον λόγο αυτές οι αυξήσεις δεν έχουν νομοθετηθεί, παραπέμπει στο Υπουργείο Οικονομικών, όπως παραπέμπει και στο Υπουργείο Οικονομικών να του δώσει τον δημοσιονομικό χώρο για το εάν η Ελλάδα θα συμμετάσχει στον κανονισμό SAFE, στον οποίο συμμετέχουν όλες οι χώρες της Ευρώπης και η Τουρκία, αλλά η Ελλάδα λέει ότι δεν θα συμμετάσχει, παρακαλώ πολύ, εάν μπορείτε να μας πείτε εάν και πότε θα νομοθετήσετε τις εξαγγελίες του Υπουργού Εθνικής Άμυνας, γιατί αλλιώς μένουν εξαγγελίες χωρίς αντίκρισμα μόνο και μόνο για δημιουργία εντυπώσεων.

Κυρίες και κύριοι συνάδελφοι, για να μπω και στο νομοσχέδιο, η τροπολογία που κατέθεσε χθες η Κυβέρνηση για τις τραπεζικές χρεώσεις δεν ήρθε ως προϊόν ειδικής στρατηγικής επιλογής να διορθώσει στρεβλώσεις στο τραπεζικό σύστημα, αλλά ως προϊόν κοινωνικής και πολιτικής πίεσης -αναφέρθηκα και πριν. Είναι αποτέλεσμα αναγκαστικής παραδοχής της θεσμικής αδράνειας εδώ και χρόνια που έχει οδηγήσει τις τράπεζες σε μία πραγματικά ασύδοτη πρακτική.

Όντως, υπάρχουν μειώσεις, καταργήσεις χρεώσεων στην τροπολογία. Το πρόβλημα, όμως, παραμένει και το ξέρουμε όλοι πολύ καλά, γιατί οι πολίτες εξακολουθούν να επιβαρύνονται με πολλαπλάσιες καταχρηστικές χρεώσεις σε βασικές συναλλαγές.

Και εδώ, επειδή θα πρέπει να ξαναγνωριστούμε και να δούμε πώς προκύπτει το πρόβλημα, ποιος πράττει και ποιος κάνει ενέργειες για το θέμα των χρεώσεων και των προμηθειών θέλω, κυρίες και κύριοι συνάδελφοι, να θυμίσω ότι το ΠΑΣΟΚ πρώτο τον Οκτώβριο του 2019 με μέσω κοινοβουλευτικού ελέγχου, ερώτηση -και μάλιστα την ίδια περίοδο ο τότε Ευρωβουλευτής και σημερινός Πρόεδρος του ΠΑΣΟΚ, ο Νίκος Ανδρουλάκης, στο Ευρωκοινοβούλιο είχε καταθέσει ερώτημα για τις χρεώσεις και τις προμήθειες των τραπεζών- φέρνει το θέμα στη Βουλή.

Έναν μήνα μετά η Επιτροπή Ανταγωνισμού, τον Νοέμβριο του 2019, κάνει αιφνιδιαστικό έλεγχο. Και τέσσερα χρόνια μετά, τον Δεκέμβριο του 2023, η Επιτροπή Ανταγωνισμού επιβάλλει πρόστιμο 41,5 εκατομμύρια ευρώ σε πέντε τράπεζες για μία μόνο χρέωση, αυτή από ATM άλλης τράπεζας μέσω κάρτας.

Δεν χρειάζεται να σας πω τι απέγινε ο Πρόεδρος της Επιτροπής Ανταγωνισμού, που επέβαλε το πρόστιμο. Αποπέμφθηκε. Ούτε χρειάζεται να σας πω τι έγινε με την εισηγήτρια της επιτροπής που κρατούσε την υπόθεση και εκδικάστηκε, ολοκληρώθηκε τέσσερα χρόνια μετά. Έγινε Αντιπρόεδρος επί δικής σας Κυβέρνησης, γιατί αυτό είναι ενδεικτικό του πώς σέβεστε τις ανεξάρτητες αρχές και πώς τις επιβραβεύετε όταν κάνουν σωστά τη δουλειά τους προς όφελος των καταναλωτών και εναντίον ολιγοπωλίων, που πραγματικά αυτή τη στιγμή λυμαίνονται το αίμα και τις καταθέσεις του ελληνικού λαού.

Τον Δεκέμβριο μετά βαΐων και επαίνων ανακοινώσατε τροπολογία που θα μειώσει τις χρεώσεις και τις προμήθειες. Το θυμάστε. Πάμε να δούμε λίγο τα στοιχεία. Έσοδα από προμήθειες τραπεζών: Πρώτο τρίμηνο του 2024, πριν την τροπολογία Μητσοτάκη, 467 εκατομμύρια ευρώ. Πρώτο τρίμηνο 2025, αμέσως μετά την τροπολογία Μητσοτάκη, 540 εκατομμύρια ευρώ.

Να πούμε και άλλα. Πόσα είναι τα μη τοκοφόρα έσοδα των τραπεζών επί θητείας Μητσοτάκη, δηλαδή, τα έσοδά τους από μη παροχή δανείων; Το 62%. Αυτή είναι η τραπεζική πολιτική. Έσοδα από προμήθειες: 1,8 δισεκατομμύρια το 2023, Κυβέρνηση Μητσοτάκη και 2,1 δισεκατομμύρια στο 2024, Κυβέρνηση Μητσοτάκη. Αύξηση με ρυθμό υπερδιπλάσιο σε σχέση με τα έσοδα από τόκους.

Όλα αυτά, λοιπόν, δείχνουν ότι όχι μόνο δεν σας ενδιαφέρει, πραγματικά, να προασπίσετε τους Έλληνες πολίτες από τις παράνομες καταχρηστικές χρεώσεις, αλλά το μόνο που κάνετε είναι κατόπιν πολιτικής και κοινωνικής πίεσης να προσπαθείτε επικοινωνιακά να διαχειριστείτε ένα πρόβλημα, το οποίο, δυστυχώς, πληρώνουν όλοι οι Έλληνες φορολογούμενοι.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δέκα μέλη της Ακαδημίας Ρομποτικής MICROstudies Robotics του Νομού Κιλκίς και επτά συνοδοί τους

Η Βουλή σάς καλωσορίζει και σας εύχεται πάντα επιτυχίες.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Νίκης, κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι συνάδελφοι, χαίρομαι ιδιαίτερα, που έχουμε αυτά τα παιδιά και τους συνοδούς από την πόλη, στην οποία εδώ και τριάντα χρόνια προσφέρω υπηρεσίες ως δάσκαλος, προκομμένα παιδιά, άξιοι συνοδοί καθηγητές. Εύχομαι από καρδιάς πάντα τέτοιες επιτυχίες στη ζωή σας, παιδιά και έτσι να δοξάζετε την πόλη μας, το Κιλκίς. Σας ευχαριστούμε για τους κόπους σας και για τους αγώνες σας.

Κύριε Πρόεδρε, όσο δίνει συνεντεύξεις, ακόμη και σε οικογενειακά τηλεοπτικά του κανάλια, ο Πρωθυπουργός, τόσο επιτείνεται η αγωνία μας. Συνήθως ό,τι προβλέπει ή υπόσχεται δεν ισχύει. Γι’ αυτό είναι προτιμότερο όταν μιλά να υποθέτουμε ότι θα συμβούν τα αντίθετα.

Καλούμαστε σήμερα να ψηφίσουμε νομοσχέδιο του Υπουργείου Εθνικής Οικονομίας για τον Εθνικό Τελωνειακό Κώδικα. Θα ήθελα να κάνω μόνο ένα σχόλιο σε όσα έχουν λεχθεί.

Η Κυβέρνηση έχει αλλεργία στον έλεγχο των πράξεων και των παραλείψεων της. Καταργεί το ΣΔΟΕ, γιατί την ενοχλεί επειδή την ελέγχει, το ΣΔΟΕ που ελέγχει τα πεπραγμένα του ΟΠΕΚΕΠΕ. Μεταφέρει το ΣΔΟΕ και ακολούθως τον ΟΠΕΚΕΠΕ στην ΑΑΔΕ, καθιστώντας την ΑΑΔΕ ταυτόχρονα ελεγκτή και ελεγχόμενο.

Χρειαζόμαστε ένα Σώμα Δίωξης Οικονομικού Εγκλήματος ανεξάρτητο και ενισχυμένο θεσμικά και οργανωτικά. Χρειαζόμαστε περισσότερα θεσμικά αντίβαρα απέναντι στην αυθαιρεσία του δήθεν επιτελικού καλύτερα παρακράτους και τους κολλητούς ολιγάρχες που το στηρίζουν. Εσείς κάνετε ακριβώς το αντίθετο. Συγκεντρώνετε εξουσία στην υδροκέφαλη ΑΑΔΕ, που γνωρίζετε ότι λειτουργεί ως διοικητικός φοροεισπρακτικός μηχανισμός, που ελάχιστα, όμως, αγγίζει τη συστημική φοροδιαφυγή και φοροαποφυγή των οργανωμένων οικονομικών συμφερόντων.

Σε 107 δισεκατομμύρια ανήλθαν οι ληξιπρόθεσμες οφειλές στο δημόσιο. Το έχετε ποτέ αξιολογήσει αυτό; Δεν έχει ευθύνη η ΑΑΔΕ για αυτό; Καταγγέλλουμε, λοιπόν, την κατάργηση του ΣΔΟΕ ως απόπειρα ενός ακόμη μπαζώματος της διαφάνειας και της ισονομίας στον προνομιακό σας χώρο, αυτόν της οικονομικής σας ασυδοσίας. Εξάλλου στο μόνο δημόσιο έργο στο οποίο διαπρέπει η Κυβέρνηση και μπορούμε να επιβάλλουμε άριστα και δέκα είναι στο μπάζωμα. Εκεί όντως αριστεύετε.

Ένα θεσμικό αντίβαρο στις αυθαιρεσίες σας θα έπρεπε να είναι και η δικαιοσύνη. Ο λαός βλέπει ξεκάθαρα πόσο σας στρίμωξαν οι θαρραλέες εντεταλμένες της Ευρωπαϊκής Εισαγγελίας στην Ελλάδα, πόσο αναστάτωσαν την πολιτική σας αφασία και πόσο σας εκθέτουν οι καταγεγραμμένοι διάλογοι με τους «χασάπηδες» και τους «φραπέδες» μέλη συμμορίας και το αποδεικτικό υλικό, που οι εισαγγελείς μπόρεσαν να συγκεντρώσουν για το όργιο διασπάθισης κοινοτικών κονδυλίων.

Και αναρωτιέται ο Έλληνας πολίτης, γιατί έπρεπε να περιμένουμε την Ευρωπαϊκή Εισαγγελία, ώστε επιτέλους να δούμε μια δικαστική έρευνα να φτάνει με τόσο χειροπιαστά αποτελέσματα έξω από υπουργικές και γιατί όχι πρωθυπουργικές θύρες;

Ελληνίδες Εισαγγελείς, λειτουργοί του Εθνικού Συστήματος Δικαιοσύνης ήταν αυτές που ερεύνησαν τον ΟΠΕΚΕΠΕ. Πόπη Παπανδρέου, Ευγενία Κυβέλου, Ελένη Σίσκου. Μήπως στερείται το Εισαγγελικό Σώμα άξιων λειτουργών; Όχι βέβαια. Γιατί, λοιπόν, βλέπουμε αποτελέσματα, όταν οι Έλληνες εισαγγελείς ενεργούν υπό τις κατευθύνσεις της Ευρωπαίας Γενικής Εισαγγελέως και δεν βλέπουμε με τα ίδια αποτελέσματα, όταν οι ίδιοι, άξιοι και καταρτισμένοι Εισαγγελείς ενεργούν εντός του συστήματος που διευθύνεται από την Εισαγγελία του Αρείου Πάγου;

Αναρωτιέμαι και κάτι σχετικό. Θα μπορούσε ο κ. Μητσοτάκης να απευθύνει επιστολή στην κ. Λάουρα Κοβέσι με τον ίδιο θρασύ τρόπο με τον οποίο ζήτησε από τον Ισίδωρο Ντογιάκο την αφαίρεση της υπόθεσης των Τεμπών από την τακτική ανακρίτρια, κ. Σούρλα και τον προϊστάμενο της Εισαγγελίας Εφετών Λάρισας για λόγους, δήθεν, αναβάθμισης της υπόθεσης; Ο μακαρίτης πια και πολύπειρος ποινικολόγος Αλέξης Κούγιας είχε τότε προειδοποιήσει για τον εκφυλισμό της ανακριτικής διαδικασίας τη στιγμή, μάλιστα, κατά την οποία η διαδικασία έτρεχε ταχύτατα από τους δικαστικούς λειτουργούς που τη χειρίζονταν.

Ο κ. Ντογιάκος θα μπορούσε να επιστρέψει στον κ. Μητσοτάκη την επιστολή του με την ευγενική υπόμνηση να μην εμπλέκεται ο Πρωθυπουργός στο έργο της δικαιοσύνης. Θα μπορούσε βέβαια να συνυπολογίσει, έστω και την έσχατη εκείνη στιγμή που διάβαζε την επιστολή του Πρωθυπουργού, την ηθική βαρύτητα της πολυετούς νόμιμης, κατά τ’ άλλα, απασχόλησης του γιου του ως μετακλητού υπαλλήλου στο γραφείο του ελεγχόμενου Υπουργού Μεταφορών Κώστα Καραμανλή.

Εν τέλει, η υπόδειξη του κ. Μητσοτάκη έγινε πράξη, γιατί φαίνεται πως η ταχεία και αποτελεσματική διεξαγωγή της έρευνας από τους λειτουργούς του Πρωτοδικείου Λάρισας δεν βόλευε ορισμένους, όπως επίσης δεν βόλευε η πρόοδος της έρευνας της Εισαγγελίας Πρωτοδικών Αθηνών για την υπόθεση των υποκλοπών και αποφασίστηκε η «αναβάθμιση» της υπόθεσης. Με λίγα λόγια, στο ίδιο έργο θεατές.

Αφαιρέθηκε η υπόθεση από τους Εισαγγελείς Πρωτοδικών Αθηνών που τη χειρίζονταν κατόπιν εντολής της διορισμένης από την Κυβέρνηση Εισαγγελέως του Αρείου Πάγου Γεωργίας Αδειλίνη, που ανατέθηκε σε Αντιεισαγγελέα του Αρείου Πάγου. Πού τελικά οδήγησε η αναβάθμιση της υπόθεσης; Στο μπάζωμα, στο κουκούλωμα, στην αρχειοθέτηση.

Πείτε μου ειλικρινά, σε ποια ευνομούμενη δημοκρατική πολιτεία της Ευρώπης θα συνέβαιναν όλα αυτά και η Κυβέρνηση θα παρέμενε στη θέση της;

Θα έπρεπε να προκαλέσει σεισμό η ανακοίνωση της Ένωσης Δικαστών και Εισαγγελέων, αναφορικά με την κάλυψη κενών θέσεων των Αντιπροέδρων του Αρείου Πάγου. Η Ένωση Δικαστών και Εισαγγελέων σάς κατηγορεί απροκάλυπτα για εμπαιγμό, λόγω της προσχηματικής συμμετοχής των δικαστών στην εκλογή των κενών θέσεων. Θεσμοθετήσατε το δικαίωμα να ψηφίζουν τους συναδέλφους τους για ηγεσία, αλλά τοποθετήσατε τους ημετέρους. Αυτό είναι μέγιστη πρόκληση και κοροϊδία προς το δικαστικό σώμα, πρόκληση προς την θεμελιώδη αρχή της διάκρισης των εξουσιών.

Θα άξιζε να διαβάσω δύο ελάχιστα αποσπάσματα από την ανακοίνωση, για να ακούσει ο ελληνικός λαός τι μαγειρεύετε μέσω της δικαιοσύνης και πώς ελέγχετε απόλυτα την ηγεσία της, αν και βάζετε προκαλύμματα και πασπαλίσματα, για να καλύψετε τα ίχνη σας. Όμως, όσα καρυκεύματα κι αν χρησιμοποιείτε, στο τέλος λάμπει η αλήθεια.

Ανοίγω εισαγωγικά και διαβάζω από την ανακοίνωση των Δικαστικών: «Αρεοπαγίτες εγνωσμένου κύρους και ήθους που χαίρουν εκτίμησης από όλο τον νομικό κόσμο, με άρτια νομική κατάρτιση, πρωτεύσαντες στην εκλογική διαδικασία, μεταξύ μελών του δικαστηρίου, δεν κρίθηκαν ικανοί να καταλάβουν καμία θέση από τις οκτώ των Αντιπρόεδρων του Αρείου Πάγου που κενώθηκαν.». Και συνεχίζουν οι δικαστές: «Και αναρωτιέται ο πολίτης εύλογα, εάν η Κυβέρνηση δεν ήθελε να απωλέσει το προνόμιό της να αποφασίζει ανεξέλεγκτα για την ηγεσία της δικαιοσύνης, για ποιον λόγο προέβη στην πιο πάνω νομοθετική ρύθμιση, πέρα από τους δύο προφανείς: αφενός να κερδίσει επικοινωνιακά στο εσωτερικό δίνοντας την ψευδαίσθηση πως σέβεται την άποψη των αρμοδίων και αφετέρου, να καθησυχάσει την Ευρώπη πως στη χώρα μας υπάρχει το κατάλληλο νομοθετικό πλαίσιο που εγγυάται τη συμμετοχή στις κορυφαίες διαδικασίες;».

Kαι συνεχίζουν: «Eμείς απαντάμε: Δεν τον έχουμε ανάγκη αυτόν τον νόμο που αξιοποιείται αλά καρτ, μόνο εάν το αποτέλεσμα της ψηφοφορίας συμβαδίζει με τις κυβερνητικές επιλογές. Καταργήστε τον, είναι πιο ειλικρινές. Είναι απαίτηση όχι μόνο του Δικαστικού Σώματος, αλλά ώριμο κοινωνικό αίτημα ο αυτοπεριορισμός της εκτελεστικής εξουσίας, ώστε να χειραφετηθεί ουσιαστικά η δικαιοσύνη στον τόπο μας.». Κλείνω τα εισαγωγικά.

Οι ημέρες που ήσασταν στο απυρόβλητο, που απολαμβάνατε επικοινωνιακή ασυλία έχουν παρέλθει ανεπιστρεπτί και μαζί με αυτή την ασυλία έρχεται και η άρση της ατιμωρησίας, που επί δεκαετίες έχετε επιβάλει, μέσω του Συντάγματος. Και να ξέρετε, βράζει το Σώμα των δικαστών για τις αδικίες και την απροκάλυπτη και φανερή κομματοκρατία και απ’ αυτό τίποτε καλό δεν προοιωνίζεται για την εύρυθμη λειτουργία του κράτους.

Κυρίες και κύριοι συνάδελφοι, είμαι υποχρεωμένος στη σημερινή μου ομιλία να κάνω και πάλι μια αναφορά στη μαύρη επέτειο του Αττίλα. Τέτοιες μέρες η Κύπρος δηλωνόταν στην τραγωδία της Κύπρου μας, την ημέρα εκείνη που βάσκανος μοίρα διαμελίστηκε και ακρωτηριάστηκε εθνικό έδαφος από τον βάρβαρο εισβολέα. Υποτίθεται, κυρίες και κύριοι, ότι δεν ξεχνούμε, αλλά με τα χρόνια διαπιστώνουμε με λύπη ότι η μνήμη μας αλλοιώνεται, εξωραΐζεται, εξασθενεί.

Η ελληνική Κυβέρνηση υποστηρίζει, δημοσίως, ότι βρίσκεται σε σύμπνοια με την κυπριακή, αλλά η εξ απορρήτων σύμβουλοι του Πρωθυπουργού, οι κύριοι καθηγητάδες εισηγούνται να επικεντρωθούμε στα ελληνοτουρκικά, γιατί η Κύπρος -τάχα- έχασε την ευκαιρία της, ενώ άλλοι σύμβουλοι του Πρωθυπουργού, όπως ο κ. Τσάφος, -θυμόμαστε- αποκάλεσαν τα κατεχόμενα «βόρειο Κύπρο». Και, βεβαίως, δεν ξεχνάμε τα κορυφαία στελέχη του ΕΛΙΑΜΕΠ, που άκουσον-άκουσον, μετέβησαν στο αυτοαποκαλούμενο προεδρικό μέγαρο στην κατεχόμενη Λευκωσία και υπέβαλαν τα σέβη τους στον ψευτοπρόεδρο Τατάρ, φωτογραφιζόμενοι και καμαρώνοντας, κιόλας, για την αθλιότητα τους.

Διαπιστώνουμε, όμως, και κάτι ακόμη. Ότι το κυρίαρχο αφήγημα που προωθείται στους νεότερους Έλληνες -είναι προδοσία αυτό θα έλεγα- είναι ότι η τουρκική εισβολή έγινε εξαιτίας του πραξικοπήματος της χούντας κατά του Μακαρίου. Όποιοι το λένε αυτό, αθωώνουν τον Αττίλα και πρέπει να παραδίδονται στη χλεύη του έθνους, στη χλεύη και τον διασυρμό της ιστορίας.

Η αλήθεια είναι ότι οι Τούρκοι, όπως προκύπτει από έγκυρες διεθνείς πηγές, είχαν πάρει την απόφασή τους για την εισβολή πολύ πριν από το πραξικόπημα και είχαν ενημερώσει, βεβαίως, και τους συμμάχους. Το πραξικόπημα ήταν το άλλοθί τους, αλλά όχι η αιτία.

Θεωρούμε απαράδεκτο από αναλυτές και τηλεοπτικούς σταθμούς να αναμηρυκάζουν ως παπαγαλάκια των Τούρκων αυτή την προδοτική θεωρία που στην ουσία αθωώνει τον Αττίλα. Η μαύρη επέτειος του Ελληνισμού, δυστυχώς, συμπίπτει με οδυνηρές εξελίξεις και για το Κυπριακό και τα ελληνοτουρκικά. Υποκρίνεστε ότι δεν το καταλαβαίνετε, αλλά αυτά τα μέτρα οικοδόμησης εμπιστοσύνης που συζητήσατε στη Νέα Υόρκη και τα θεωρείτε χαμηλής πολιτικής, οι Τούρκοι τα επικαλούνται ήδη, για να προωθήσουν και το αίτημα για δύο κράτη.

Ενημερωθήκαμε για το ποια είναι τα μέτρα οικοδόμησης εμπιστοσύνης στο προχθεσινό συμβούλιο εξωτερικής πολιτικής -και προφανώς, δεν θα τα αποκαλύψουμε, αλλά μόνο εμπιστοσύνη δεν εμπνέουν- για να είμαστε έτοιμοι, κυρίες και κύριοι, να σας πολεμήσουμε εδώ στην Εθνική Αντιπροσωπεία, όταν εξαιτίας της μειοδοτικής σας πολιτικής και των ασύλληπτων πιέσεων που δέχεστε, για να κλείσει το Κυπριακό όπως-όπως, θα φτάσετε στον μεγάλο διαμοιρασμό του ορυκτού πλούτου στη Μεσόγειο.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Οι «Πρέσπες του Αιγαίου» είναι προ των πυλών. Και ας λέει ό,τι θέλει ο κ. Μητσοτάκης. Δεν τον πιστεύουμε. Λέει ψέματα. Θα σας πολεμήσουμε με όλα τα όπλα γι’ αυτή την αθλιότητα που πάτε να κάνετε και να το ξέρετε αυτό. Αλλά και στην καρδιά του Αιγαίου τα πράγματα δεν πάνε καλύτερα. Η Κυβέρνηση πανηγυρίζει από προχθές, επειδή κλείστηκε μέσα στα έξι μίλια και χωροθέτησε θαλάσσια πάρκα στις Κυκλάδες εντός των ορίων της εθνικής κυριαρχίας. Και όπως μας είπε κορδωμένο ψευτοαλαζονικά το Υπουργείο Εξωτερικών, τα θέματα της ελληνικής κυριαρχίας είναι εκτός διαπραγμάτευσης.

Μάλιστα. Για τα κυριαρχικά δικαιώματα, όμως, δεν μας είπε τίποτε το Υπουργείο Εξωτερικών, τεμενάδων, θα έλεγα. Τα διαπραγματεύεστε αυτά τα δικαιώματα, τα κυριαρχικά δικαιώματα; Ο λαός δεν καταλαβαίνει αυτές τις λεπτές έννοιες, άλλο κυριαρχία και άλλο κυριαρχικά δικαιώματα. Αλλά για τα κυριαρχικά δικαιώματα δεν μιλάτε.

Η δήλωση του Πρωθυπουργού και στα κανάλια και προχθές δεν μας διαφώτισε. Αντιθέτως –προσέξαμε- η εμμονή τού να ανακοινώσει μέτρα που αφορούν την εθνική κυριαρχία, μιλώντας στην αγγλική γλώσσα και όχι στην ελληνική, μας κάνει ιδιαίτερα ανήσυχους. Επιτέλους, μιλήστε ελληνικά, κύριε Πρωθυπουργέ, όταν απευθύνεστε σε Έλληνες πολίτες. Μη φοβάστε. Στον προφορικό λόγο τα ορθογραφικά λάθη δεν φαίνονται, όπως η αξιοθρήνητη ανορθογραφία σας στο Άγιο Όρος. Αν ήμουν στην Αίθουσα και δίδασκα, θα έλεγα στους μαθητές μου στο θέμα της ορθογραφίας: «προσέξτε μην καταντήσετε σαν τον Μητσοτάκη», να μάθετε γράμματα. Μιλήστε ελληνικά, κύριε Πρωθυπουργέ, δεν είμαστε αποικία. Διότι με τη φόρα που έχετε πάρει να ανακοινώνετε μέτρα μιλώντας σε ξένες γλώσσες και όχι στα ελληνικά, σε λίγο σας έχουμε ικανό να μιλήσετε και στα τούρκικα. Εξάλλου το είχε κάνει παλιότερα πριν κάνα δυο μήνες -αν θυμάμαι- ο αποπεμφθείς Υφυπουργός των Εξωτερικών εκ Σερρών καταγόμενος, ο κ. Χατζηβασιλείου. Χρησιμοποιούσε τούρκικα και καμάρωνε κιόλας.

Τέλος πάντων ό,τι και να πεις λίγα θα είναι. Η ουσία, όμως, δεν αλλάζει. Οι Τούρκοι μάς κατηγόρησαν θρασύτατα, όπως πάντα, ότι παραβιάζουμε τη Συνθήκη των Αθηνών –την έχουν κάνει κουρελόπανο- με μονομερείς ενέργειες, επειδή ασκούμε κυριαρχία και επιμένουν οι Τούρκοι να τους ρωτάμε για θαλάσσια πάρκα στη Μύκονο και τη Σαντορίνη.

Αν έχετε αποφασίσει αγαπητοί μου τη συνδιαχείριση του Αιγαίου, καλό είναι να μας το πείτε, να το μάθει και ο ελληνικός λαός. Είμαστε σίγουροι ότι τα συζητάτε αυτά πίσω από κλειστές πόρτες. Δικό μας όνειρο πάντως δεν είναι μία Ελλάδα κλεισμένη στα έξι μίλια με μηδενική ΑΟΖ. Ούτε μία Ελλάδα της οποίας τα σύνορα είναι τρύπια.

Κοροϊδεύατε τον Τσίπρα κάποτε, που είπε ότι η Ελλάδα δεν έχει σύνορα. Αλλά και εσείς έχετε γίνει ίσα και όμοια. Τα σκάφη του Λιμενικού Σώματος ως ταξί, θα έλεγα, μεταφέρουν στην Αθήνα κάθε μέρα εκατοντάδες παράνομους μετανάστες που έχουν παραβιάσει τα σύνορα και εσείς στήνετε πανηγύρια επικοινωνίας ότι θα τους γυρίσετε πίσω. Τα λέει ο κ. Πλεύρης, τα πιστεύει κιόλας. Είναι ντροπή αυτό που γίνεται. Λέτε ψέματα. Γεμίζετε τη χώρα με νέες δομές, όπως αυτήν που προγραμματίζετε για παράδειγμα στο Δήμο Σιντικής στον Νομό Σερρών.

Επιτέλους αφήστε τα αυτά. Δεν μπορείτε να τους επιστρέψετε. Τα ξέρουμε. Και κάντε κάτι για το δημογραφικό πρόβλημα. Είστε Υπουργός Εθνικής Οικονομίας. Βοηθήστε τους Έλληνες, την πατρίδα, το έθνος μέσω των πολυτέκνων, τριτέκνων οικογενειών. Δώστε γενναία κίνητρα. Όλη η ικμάδα, η οικονομική ικμάδα όχι μόνο του κράτους θα έλεγα, αλλά του έθνους, πρέπει πλέον να επικεντρωθεί στη δημογραφία.

Οι γειτονικές μας χώρες -να επανέλθω- της Μεσογείου δεν αντιμετωπίζουν τέτοια προβλήματα και εμείς έχουμε γίνει ο σφαλιαροφάγος, ο καρπαζοεισπράκτορας, το μεγάλο κορόιδο που κουβαλάει στις πλάτες της το μεταναστευτικό βάρος όλης της Ευρώπης.

Στα εσωτερικά τώρα, διαμαρτύρεστε που σας καταγγέλλουν πως με την υπόθεση του ΟΠΕΚΕΠΕ είστε «γαλάζια συμμορία» και εγκληματική οργάνωση. Αντί να πετάγεστε ως ελατήριο κάθε φορά που σας κατηγορούν για εγκληματική οργάνωση, διαβάστε απλώς το διαβιβαστικό της Ευρωπαϊκής Εισαγγελίας και θα τα βρείτε όλα μέσα και για εγκληματική οργάνωση και για συμμορίες. Και εγκληματική οργάνωση σας λένε, τους αξιωματούχους και τους κομματάρχες σας στην Κρήτη, και ηθικούς αυτουργούς σε απιστίες σας ονομάζουν. Αν, λοιπόν, εσείς είστε αναίσθητοι και ταράζεστε σε κάθε παρόμοια αναφορά, είναι δικό σας πρόβλημα. Αυτοί είστε με την βούλα της ευρωπαϊκής δικαιοσύνης. Μην ταράζεστε. Όπως στρώσατε, έτσι και κοιμάστε.

Θα ήθελα, κυρίες και κύριοι συνάδελφοι, να κλείσω. Σήμερα θα γίνει η λεγόμενη γιορτή, το πανηγυράκι για την αποκατάσταση δημοκρατίας. Δηλώσαμε προχθές ότι δεν θα πάμε. Για μας είναι ημέρες πένθους και περισυλλογής. Η Κύπρος τέτοιες μέρες καταστρεφόταν. Χιλιάδες νεκροί. Το είπα και προχθές. Είναι χίλιοι εξακόσιοι δεκαεννέα αγνοημένοι, καλύτερα, και όχι αγνοούμενοι. Δεν χρειάζεται να συμμετέχουμε εμείς ως Νίκη σε επιδείξεις μόδας της κοσμικής Αθήνας. Δεν ταιριάζουμε εξάλλου εκεί. Δεν τους καταλαβαίνουμε και ούτε μας καταλαβαίνουν -είμαστε απλός λαός- ούτε μας αρέσουν οι χειραψίες με βρώμικα χέρια.

Ο λαός μας υποφέρει από μύρια προβλήματα, ανεργία, ακρίβεια, λαθρομετανάστευση, σκάνδαλα, δημογραφική -όπως είπα- κατάρρευση. Όλα αυτά πνίγουν τη χώρα μας. Στη γενέτειρά μου στην Πιερία όταν κάποιος πηγαίνει σε γιορτές και σε πανηγύρια ενώ το σπίτι του πεινάει, έχουμε μια παροιμία κύριε Υπουργέ: «Η ψείρα μας στον Όλυμπο και εμείς στα πανηγύρια». Έτσι είστε.

Θα κλείσω με ένα γεγονός από το 1974. Να ακουστούν κάποια σημαντικά γεγονότα, να αποδώσουμε τιμή σε κάποιους σπουδαίους, που όταν κάποιοι γονάτιζαν και έβλεπαν την Κύπρο με κιάλια από μακριά και πρόδιδαν, αυτοί κατασκοτώνονταν για την τιμή του έθνους.

Στις 22 Ιουλίου 1974 στη μαρτυρική Κύπρο ο 31ος Λόχος Καταδρομών της 30ης μοίρας διατάχθηκε να πολεμήσει με τον ελαφρύ οπλισμό του στον Άγιο Γεώργιο της Κερύνειας. Επικεφαλής εξήντα δύο ανδρών ήταν ο ήρωας από την Αχαΐα Λοχαγός Νικόλαος Κατούντας. Δεν ξέρω πόσοι Έλληνες ξέρουν, γνωρίζουν γι’ αυτόν τον σπουδαίο, το παλικάρι του γένους μας. Στη διαδρομή συνάντησε σκόρπιους πεζικάριους από το 251 Τάγμα, που οπισθοχωρούσαν. Ρώτησε, πού είναι οι Τούρκοι. Του είπαν ότι είναι καλύτερα να φύγουν, γιατί οι Τούρκοι είναι πάρα πολλοί. Και απάντησε ο Λοχαγός: «Δεν σας ρώτησα πόσοι είναι αλλά πού είναι οι Τούρκοι».

Αυτό παραπέμπει σε έναν λόγο αρχαίο –τον διασώζει ο Πλούταρχος- του βασιλιά Άγη του Αρχιδάμου, ο οποίος έλεγε: «Ούκ έφη δε τους Λακεδαιμονίους ερωτάν πόσοι εισίν οι πολέμιοι αλλά που εισίν». Η ιστορία επαναλαμβάνεται. Ένας Υπαξιωματικός αναφέρει ότι ήταν διακόσια τουρκικά άρματα καμουφλαρισμένα μέσα στα χωράφια. Τότε ο λοχαγός κατάλαβε ότι τα πάντα είχαν προδοθεί. Μιάμιση μέρα πολεμούσε με τα παλικάρια του έναντι τριών χιλιάδων διακοσίων Τούρκων. Κατά τα άλλα δεν πολέμησαν στην Κύπρο! Αυτή είναι η πιο αδικημένη γενιά. Οι Τούρκοι υποχωρούν και εμφανίζονται με την κάλυψη αρμάτων. Μετά από μάχη μιας ώρας οι Τούρκοι τους περικυκλώνουν. Ο Λοχαγός, ο ήρωας Κατούντας βροντοφωνάζει στους συμπολεμιστές: «Φύγετε είναι διαταγή. Η Κύπρος θα μαυροφορεθεί και δεν θέλω να είναι οι μανάδες σας αυτές που θα φορέσουν μαύρα. Φύγετε σας διατάσσω». Αυτός έμεινε και έπεσε υπέρ πίστεως και πατρίδος.

Αυτός, κύριε Πρόεδρε, κυρίες και κύριοι συνάδελφοι, ο σύντομος μνημόσυνος λόγος ως ελάχιστη ένδειξη ευγνωμοσύνης του έθνους μας στον ήρωα Νικόλαο Κατούντα αλλά και στους πεσόντες το 1974 στην Κύπρο, στην αδικημένη -όπως είπα- αυτή γενιά πολεμιστών, που έδειξαν ανδρεία και ήθος αγωνιστών και του 1940 και του 1912-13 και του 1821.

Σε καιρούς σακάτικους, που λέει και ο ποιητής, σαν τον δικό μας, που έγιναν οι αξίες σκουπίδια και τα σκουπίδια αξίες, είναι ανάσα εθνικής υπερηφάνειας η αναφορά σε πρόσωπα φιλοπατρίας και θυσίας -φιλοπατρία και θυσία τέτοια εποχή!- σε αυτούς που ποτέ από το χρέος μη κινούντες δεν έστρεψαν την πλάτη στη βεβαιότητα του θανάτου, όπως ο ήρωας και όλοι οι άλλοι, Νικόλαος Κατούντας.

Κάποια στιγμή όταν θα φύγει το ψευτορωμαίικο, που εσείς τα τελευταία απομεινάρια του είστε, και θα έρθει το ρωμαίικο, αυτά θα γίνουν και σχολικά μαθήματα, κύριε Υπουργέ, που διατελέσατε και στην παιδεία και αφήσατε πίσω σας αποκαΐδια. Μιλάω με συναδέλφους. Δεν θέλει κανείς να πάει σχολείο. Δεν θα βρίσκετε δασκάλους σε λίγα χρόνια. Είστε και εσείς υπαίτιος.

Εμείς ως Νίκη έχουμε πίστη, εμπιστοσύνη, στους Έλληνες. Όσο για εσάς το πιο φρικτό ναυάγιο θα ήταν να σωθείτε. Θα αγωνιστούμε με σθένος, ώστε να αναστηθεί και πάλι ο Ελληνισμός, οι Έλληνες και οι Ελληνίδες, οι οποίοι πατούν γερά στα πόδια τους και πιστεύουν σε μια Ελλάδα, σε ένα μέλλον, χωρίς εσάς, που την καταστρέψατε.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Οζγκιούρ Φερχάτ, Βουλευτής της Νέας Αριστεράς.

**ΟΖΓΚΙΟΥΡ ΦΕΡΧΑΤ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το παρόν νομοσχέδιο αποτελεί έναν ακόμη κρίκο στη μακρά αλυσίδα τεχνοκρατικών μεταρρυθμίσεων, οι οποίες επιχειρούν να εκσυγχρονίσουν το κράτος με όρους απορρύθμισης, περιορισμού της λογοδοσίας και εξυπηρέτησης συγκεκριμένων οικονομικών συμφερόντων.

Στην πράξη ουσιαστικά τι κάνει; Ενισχύει τους κατασταλτικούς μηχανισμούς στον τελωνειακό τομέα, επιβαρύνει τους μικρούς επαγγελματίες και παραγωγούς ιδιαίτερα στον αγροτικό και οινοπαραγωγικό τομέα, ενώ επιβραβεύει τις μεγάλες επιχειρηματικές οντότητες με διατάξεις που ευνοούν τις φορολογικές τους διευκολύνσεις.

Επικαλείστε τον εκσυγχρονισμό, όμως δεν ενισχύεται ο έλεγχος στα μεγάλα κυκλώματα λαθρεμπορίου, κύριε Υπουργέ. Δεν ενισχύεται η διαφάνεια στις εισαγωγές-εξαγωγές ούτε θεσπίζονται επαρκείς ασφαλιστικές δικλίδες κατά της φοροαποφυγής μέσω διεθνών μεταφορών. Δεν υπάρχουν ρήτρες κοινωνικού ελέγχου της τελωνειακής δράσης ούτε εγγυήσεις για τη διασφάλιση των δικαιωμάτων μικρών επιχειρήσεων και επαγγελματιών. Και ρωτάμε τελικά: Ο Εθνικός Τελωνειακός Κώδικας ποιους ευνοεί και τι εξυπηρετεί;

Η Νέα Αριστερά στηρίζει την ανάγκη τελωνειακής αναμόρφωσης, όμως επιμένει ότι η τεχνοκρατική νομοθέτηση πρέπει να συνυπάρχει με κοινωνική δικαιοσύνη, θεσμικό έλεγχο και πολιτική λογοδοσία, κάτι που δεν βλέπουμε στο παρόν νομοσχέδιο. Με τις διατάξεις για τον ειδικό φόρο κατανάλωσης, τη φορολογία των ενεργειακών προϊόντων και την επιβολή κυρώσεων τιμωρούνται πρώτοι οι μικροί και αδύναμοι, όπως οι μικροί αποσταγματοποιοί, οι μικροί παραγωγοί καπνού της Ροδόπης και οι παραγωγοί οίνου, οι πολίτες με παλιά ή εισαγόμενα αυτοκίνητα, ενώ ευνοούνται τα καρτέλ καυσίμων και οι μεγάλες αλυσίδες μεταφορών.

Εδώ μία ερώτηση: «Αφού υπάρχουν φοροαπαλλαγές προς τα κρουαζιερόπλοια, προς τις αεροπορικές εταιρείες, προς τους μεγάλους ομίλους, γιατί δεν υπάρχουν, κύριε Υφυπουργέ, φοροαπαλλαγές και φοροελαφρύνσεις για τους καταναλωτές και τους βενζινοπώλες»; Ξέρετε ότι όπου συνορεύουμε με άλλα κράτη, όπως με τη Βουλγαρία, ο Έλληνας φορολογούμενος πολίτης πρέπει να πηγαίνει για να βάζει βενζίνη από εκεί για να παίρνει καύσιμα από τη Βουλγαρία; Αυτό κατ’ αρχάς είναι θέμα αξιοπιστίας και είναι θέμα ότι πρέπει να επανακτήσουμε την αξιοπρέπειά μας ως κοινωνία, ως λαός.

Το νομοσχέδιο δεν εισάγει φορολογική δικαιοσύνη, αντίθετα παγιώνει ένα ταξικό, άδικο, σύστημα φορολογίας, μεταφέρει βάρη στον απλό πολίτη και στον επαγγελματία των νησιών της περιφέρειας και των απομακρυσμένων περιοχών. Αντί, λοιπόν, μια προοδευτική φορολόγηση βλέπουμε περαιτέρω επιβάρυνση των πολιτών. Όμως η ελληνική μικρομεσαία επιχειρηματικότητα αποτελεί τη ραχοκοκαλιά της εθνικής οικονομίας. Σε ένα περιβάλλον έντονου ανταγωνισμού, φορολογικής πίεσης και διαρκών ανατιμήσεων οι πολύ μικρές επιχειρήσεις και οι αυτοαπασχολούμενοι καλούνται να αντεπεξέλθουν με περιορισμένους πόρους και τεράστιες γραφειοκρατικές απαιτήσεις.

Στο πλαίσιο αυτό το ισχύον όριο απαλλαγής από τον φόρο προστιθέμενης αξίας, ΦΠΑ, που σήμερα στην Ελλάδα ανέρχεται σε 10.000 ευρώ παραμένει σημαντικά χαμηλότερο από τον ευρωπαϊκό μέσο όρο, αλλά και από τα ανώτατα επιτρεπτά όρια που ορίζει η Ευρωπαϊκή Ένωση. Συγκεκριμένα η Οδηγία της Ευρωπαϊκής Ένωσης 2020/2285 παρέχει τη δυνατότητα στα κράτη-μέλη να ορίσουν το όριο απαλλαγής από τον ΦΠΑ έως τις 85.000 ευρώ, προκειμένου να ενισχύσουν τη ρευστότητα και να μειώσουν το βάρος των μικρών επιχειρήσεων. Πολλές χώρες της Ευρωπαϊκής Ένωσης, όπως η Γερμανία, η Γαλλία, η Ολλανδία και η Πορτογαλία έχουν υιοθετήσει πολύ υψηλότερα όρια από την Ελλάδα, αναγνωρίζοντας ότι η απαλλαγή από τις υποχρεώσεις ΦΠΑ δίνει ουσιαστική ανάσα στις μικρές επιχειρήσεις και ενισχύει την τοπική οικονομική δραστηριότητα. Η διατήρηση του σημερινού χαμηλού ορίου στην Ελλάδα ενισχύει τη γραφειοκρατία για χιλιάδες επαγγελματίες με ελάχιστο ετήσιο τζίρο, δεν αποδίδει σημαντικά φορολογικά έσοδα, καθώς αφορά μικρά ποσά, δημιουργεί αθέμιτο ανταγωνισμό με επιχειρήσεις άλλων κρατών-μελών με υψηλότερα όρια απαλλαγής και δυσχεραίνει την έναρξη νέων επιχειρήσεων και την επιβίωση των υφιστάμενων.

Προτείνουμε αύξηση του ορίου απαλλαγής με σταδιακή προσαρμογή προς το ανώτατο επιτρεπτό όριο. Η αύξηση του ορίου απαλλαγής αποτελεί μέτρο δικαιοσύνης, εξορθολογισμού και ουσιαστικής ενίσχυσης των επαγγελματιών που κρατούν ζωντανή την ελληνική περιφέρεια, την αγορά και την επιχειρηματικότητα. Πρόκειται για μια αναγκαία και δίκαιη ρύθμιση.

Σε αυτό το σημείο θα ήθελα να επισημάνω ότι παρά το γεγονός πως η ελληνική πολιτεία έχει, ήδη, αναγνωρίσει την ανάγκη προσέλκυσης κεφαλαίων και εισοδημάτων από το εξωτερικό, παρέχοντας φορολογικά κίνητρα σε όσους επιλέγουν να μεταφέρουν τη φορολογική τους κατοικία στην Ελλάδα, εντούτοις είναι αδικαιολόγητο να παραγνωρίζει μια κρίσιμη κατηγορία φορολογουμένων, εκείνους που εργάζονται στο εξωτερικό και έχουν διατηρήσει τη φορολογική τους κατοικία στην Ελλάδα χωρίς να τη μεταφέρουν στη χώρα που εργάζονται παρά το γεγονός ότι μπορούν. Πιστέψτε με, βλέπουμε εδώ το τελευταίο χρονικό διάστημα όλο και περισσότεροι να μεταφέρουν τις φορολογικές τους κατοικίες στο εξωτερικό.

Πρόκειται για συμπολίτες μας που με προσωπικές θυσίες εργάζονται εκτός συνόρων πολλές φορές υπό αντίξοες συνθήκες και μακριά από την οικογένειά τους και δεν έχουν επωφεληθεί από κανένα φορολογικό καθεστώς. Δεν έχουν λάβει ποτέ κίνητρα για επιστροφή τους στην Ελλάδα και παρ’ όλα αυτά επιλέγουν συνειδητά να παραμένουν φορολογικοί κάτοικοι της πατρίδας. Το εισόδημά τους, αν και προέρχεται από την αλλοδαπή, δηλώνεται στην Ελλάδα και φορολογείται με τους ίδιους ή και δυσμενέστερους όρους από εκείνους που εργάζονται εντός της χώρας.

Κατά συνέπεια θεωρούμε δίκαιο και επιβεβλημένο η πολιτεία να εξετάσει σοβαρά την καθιέρωση ευνοϊκού, σταθερού και απλού φορολογικού καθεστώτος για αυτήν την κατηγορία των εργαζομένων. Ενδεικτικά μπορεί να υιοθετηθεί ένα flat tax net, όπως συμβαίνει με τους Έλληνες ναυτικούς, οι οποίοι επίσης εργάζονται στο εξωτερικό, διατηρώντας ισχυρούς δεσμούς με την ελληνική οικονομία και την ελληνική κοινωνία. Μια τέτοια ρύθμιση όχι μόνο θα αναγνωρίσει την κοινωνική και οικονομική προσφορά αυτών των ανθρώπων, αλλά θα ενισχύσει περαιτέρω τα φορολογικά έσοδα του κράτους, καθώς θα αποτελέσει ισχυρό κίνητρο για τη διατήρηση ή και επαναφορά της φορολογικής κατοικίας στην Ελλάδα. Παράλληλα θα αποκαταστήσει την αίσθηση ισότητας μεταξύ όσων εργάζονται στο εξωτερικό, αλλά έμειναν φορολογικά συνεπείς προς την πατρίδα τους και εκείνων που επωφελήθηκαν από ευνοϊκά καθεστώτα με τη μεταφορά κατοικίας. Η Ελλάδα οφείλει να σταθεί αρωγός στους πολίτες που την επέλεξαν όχι από ανάγκη, αλλά από συνείδηση. Δεν ζητούν προνόμια, αλλά δίκαιη και ισότιμη μεταχείριση.

Αναφορικά με τις συνταξιοδοτικές διατάξεις αποτελούν ασπιρίνες σε ένα άρρωστο σύστημα, καθώς πρόκειται για αποσπασματικές διατάξεις που δεν συνιστούν προοδευτική κοινωνική πολιτική, δεν λύνουν το πρόβλημα του ασφαλιστικού συστήματος, που βασίζεται στην ανασφάλεια και στη μείωση δικαιωμάτων, και δεν ενισχύουν την κοινωνική αλληλεγγύη, αλλά λειτουργούν πελατειακά. Δεν βρισκόμαστε υπό καθεστώς μνημονίων, δεν είναι Αύγουστος του 2018. Δεν μπορείτε να εφαρμόσετε αυτές τις συνταξιοδοτικές διατάξεις αυτήν την περίοδο, εν έτει 2025.

Στο πλαίσιο αυτό η Νέα Αριστερά και ο ΣΥΡΙΖΑ - Προοδευτική Συμμαχία κατέθεσαν τροπολογία για την ουσιαστική αποκατάσταση των εισοδημάτων των συνταξιούχων, επαναφορά της δέκατης τρίτης σύνταξης για όλους τους δικαιούχους κύριας σύνταξης μαζί με τους ανασφάλιστους υπερήλικες, που συχνά μένουν εκτός ρυθμίσεων, κατάργηση της εισφοράς αλληλεγγύης συνταξιούχων, ενός μέτρου που λειτουργεί ως μόνιμη περικοπή σε συνθήκες, ήδη, μειωμένης αγοραστικής δύναμης, κατάργηση ή ενσωμάτωση της προσωπικής διαφοράς, ώστε κάθε αύξηση να περνά πλήρως στο πορτοφόλι των συνταξιούχων.

Δεν μπορείτε να παραμένετε θεατές. Δεν μπορεί ένας άνθρωπος συνταξιούχος που έχει δουλέψει σαράντα και πενήντα χρόνια στην αγροτιά, στην κτηνοτροφία ή σε οποιονδήποτε άλλον κλάδο παίρνει 489 ευρώ και να λέμε ότι μπορεί να βγάλει τον μήνα. Δεν πρόκειται για σημειακή διόρθωση, πρόκειται για κοινωνική αναγκαιότητα. Η ακρίβεια πλήττει καθημερινά. Οι αυξήσεις στις συντάξεις είτε εξανεμίζονται είτε δεν φτάνουν ποτέ στους πραγματικούς δικαιούχους. Δεν μπορούμε να μιλάμε για ανάπτυξη όταν η τρίτη ηλικία παραμένει αποκλεισμένη από το όφελος.

Η τροπολογία μας, κλείνοντας, βασίζεται στις θεμελιώδεις συνταγματικές αρχές της ισότητας, της δίκαιης κατανομής των δημόσιων βαρών και της αξιοπρέπειας των πολιτών.

Γι’ αυτό και καλούμε όλα τα κόμματα του δημοκρατικού τόξου να τη στηρίξουν, προκειμένου να στείλουμε μαζί ένα καθαρό μήνυμα, ότι η ελληνική πολιτεία δεν ξεχνά όσους δούλεψαν, πάλεψαν και στήριξαν την κοινωνία στα δύσκολα χρόνια. Σήμερα η ευθύνη είναι στα χέρια της Κυβέρνησης και της Βουλής.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η επόμενη ομιλήτρια κ. Ραλλία Χρηστίδου, ανεξάρτητη Βουλευτής.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κυρία Πρόεδρε.

Αξιότιμε κύριε Υπουργέ, αγαπητοί συνάδελφοι, σήμερα συζητάμε το νομοσχέδιο: «Εθνικός Τελωνειακός Κώδικας και άλλες διατάξεις», όπου πρακτικά στο «άλλες διατάξεις» ήρθατε και κολλήσατε ένα επιπρόσθετο νομοσχέδιο από το άρθρο 204 και μετά, για το οποίο κυρίως θέλω να μιλήσω.

Πίσω από τις διακηρύξεις περί εκσυγχρονισμού και απλούστευσης διαδικασιών αναδύονται διατάξεις που πλήττουν καίρια τις μικρομεσαίες επιχειρήσεις, τους ευάλωτους συμπολίτες μας, αλλά και τους αγρότες. Πρόκειται για μία νομοθετική παρέμβαση που υπονομεύει την πραγματική ανάπτυξη και διώχνει την ελπίδα από οποιονδήποτε επιχειρεί να ορθοποδήσει.

Είναι πλέον ξεκάθαρο ότι αυτή η Κυβέρνηση επιχειρεί να φορτώσει στις πλάτες των πολιτών το κόστος μιας αποτυχημένης οικονομικής πολιτικής.

Αρχικά, διατηρείται το όριο απαλλαγής ΦΠΑ στα 10.000 ευρώ. Χιλιάδες μικρομεσαίες επιχειρήσεις αναγκάζονται να ενταχθούν στο κανονικό καθεστώς ΦΠΑ και επιβαρύνονται σε κάθε βήμα της καθημερινότητάς τους, από το μικρομάγαζο της γειτονιάς μέχρι τον αυτοαπασχολούμενο, που παλεύουν για το μεροκάματο, πληρώνουν λογιστικά, διοικητικά βάρη που δεν αντέχουν. Και εν μέσω ακρίβειας και ενεργειακής κρίσης τους ζητάτε να διαχειριστούν πολυσέλιδους λογαριασμούς, να πληρώσουν λογιστικά έξοδα και, τέλος, να φορολογηθούν και από το πρώτο ευρώ που πουλάνε.

Από την Τσεχία μέχρι τη Ρουμάνια και την Ιταλία το όριο είναι 85.000 ευρώ, όπως το προβλέπει η ευρωπαϊκή Οδηγία 2020/285. Εδώ γιατί μένει κολλημένο στα 10.000 ευρώ; Από συνειδητή επιλογή λιτότητας ή συνειδητή αδιαφορία για τη μικρομεσαία επιχειρηματικότητα ή μήπως τίποτα από τα δύο και όλα αυτά εντάσσονται στο μεγάλο σχέδιο να εξαφανίσετε τη μικρομεσαία επιχειρηματικότητα στην Ελλάδα;

Μία κυβέρνηση που θέλει να μιλάει για ανάπτυξη δεν απομονώνει τις μικρές δυνάμεις της χώρας, τις ενδυναμώνει. Ενώ εσείς τι κάνετε; Επιβάλλετε εξοντωτικά πρόστιμα για απλή παράλειψη έκδοσης παραστατικού -μιλάω για τα άρθρα 213 και 214-, πρόστιμα 5.000 ευρώ από 500 ευρώ για τις απλογραφικές επιχειρήσεις και 10.000 ευρώ από 1.000 ευρώ για τις διπλογραφικές, χωρίς αναλογικότητα, χωρίς μεταβατική περίοδο χάριτος, χωρίς κλιμάκωση με βάση τον τζίρο ή το ιστορικό συμμόρφωσης. Τιμωρείτε δηλαδή τα λάθη, τις αστοχίες νέων επιχειρήσεων, τεχνικά προβλήματα ή ανθρώπινα σφάλματα, με δυσανάλογα, όμως, εξοντωτικά πρόστιμα.

Αυτό οδηγεί σε φορολογική ασφυξία, αντί να ενθαρρύνει τη συμμόρφωση. Εκεί, όμως, εσείς θέλετε να φορτώσετε από το ψιλικατζίδικο μέχρι τον φούρνο της γειτονιάς να αγοράσει οπωσδήποτε λογισμικό πρόγραμμα, προκειμένου να μπορέσει να ανταποκριθεί.

Προχωράτε στην υποχρεωτική διασύνδεση POS-IRIS –μιλάω για το άρθρο 215-, απαιτείτε δηλαδή από κάθε μικρό κατάστημα να επενδύσει χιλιάδες ευρώ σε εξοπλισμό και λογισμικό υπό τον φόβο των προστίμων από 10.000 ευρώ και 20.000 ευρώ. Δεν τους αποζημιώνετε για φορολογικό μηχανισμό που μπορεί να είχαν πάρει και δεν έχει λήξει η προθεσμία της πενταετίας. Τους υποχρεώνετε να πάρουν νέο. Και η ΑΑΔΕ ούτε εκπαιδευτική δράση ούτε καν ένα υποστηρικτικό εγχειρίδιο. Καμία πλατφόρμα εξοικείωσης, μόνο απειλές και καλλιέργεια φόβου!

Πάμε στον ΦΠΑ. Ο μηδενικός ΦΠΑ περιορίζεται σε ένα και μόνο ιατρικό αγαθό. Σε ποιο; Στα εμβόλια COVID. Και τι γίνεται με τα αναπηρικά αμαξίδια; Τι γίνεται με τα προσθετικά μέλη; Τι γίνεται με τα αναπνευστικά μηχανήματα; Όλα αυτά παραμένουν επιβαρυμένα με τουλάχιστον 6% ΦΠΑ, προκαλώντας αφόρητο βάρος στα άτομα με αναπηρία.

Αναρωτιόμαστε. Ποιος αποφασίζει ότι το φάρμακο ζωής είναι λιγότερο σημαντικό από ένα εμβόλιο COVID; Πού είναι η έμπρακτη αλληλεγγύη απέναντι σε όσους πραγματικά χρειάζονται στήριξη;

Όσον αφορά το καθεστώς φόρου κατ’ αποκοπή στο άρθρο 206, προσκαλούνται εύπορες οικογένειες με φορολόγηση μόλις 100.000 ευρώ για εισοδήματα από την αλλοδαπή, χωρίς κανέναν, όμως, μηχανισμό ελέγχου προέλευσης κεφαλαίων. Πώς διασφαλίζεται ότι αυτά τα κεφάλαια δεν προέρχονται από παράνομες δραστηριότητες; Πώς διασφαλίζεται η δημοσιονομική δικαιοσύνη; Πού είναι τα μέτρα για την παλινόστηση Ελλήνων κατοίκων του εξωτερικού;

Σχετικά με τις Αρχές, ο ΟΠΕΚΕΠΕ πάει στην ΑΑΔΕ. Δηλαδή, ο ελεγκτικός μηχανισμός μετατρέπεται σε διαχειριστή κοινοτικών πόρων. Θέλετε δηλαδή ο ελεγκτής να αποφασίζει ποιος θα δικαιούται επιδότηση και μετά να ελέγχει και τον εαυτό του στο πλαίσιο της συμμόρφωσης. Αυτό εγείρει σοβαρά ζητήματα θεσμικής σύγκρουσης αρμοδιοτήτων και διαφάνειας, ο ελεγκτής μετατρέπεται ταυτόχρονα σε δικαστή και διάδικο.

Όσο για την ενσωμάτωση του ΣΔΟΕ στην ΑΑΔΕ, θα επισημάνουμε πως το Σώμα Δίωξης Οικονομικού Εγκλήματος διαθέτει ανακριτικές εξουσίες, διερευνά σοβαρά οικονομικά εγκλήματα, συνεργάζεται με τη δικαιοσύνη και δεν μπορείς να το υποβιβάζεις σε απλή υπηρεσιακή μονάδα. Έτσι αποδομείται η επιχειρησιακή του αυτονομία, συρρικνώνονται οι προανακριτικές του εξουσίες και δημιουργούνται γραφειοκρατικές καθυστερήσεις, που ευνοούν το οργανωμένο έγκλημα και όχι την καταπολέμησή του.

Τέλος, όσον αφορά τα ΑΤΜ, ο Υπουργός κατέθεσε τροπολογία με μηδενικές χρεώσεις στις αναλήψεις μέσω του συστήματος ΔΙΑΣ εντός των τραπεζικών υποκαταστημάτων. Ωστόσο, οι απομακρυσμένες μονάδες που εκχωρούνται σε ιδιωτικές εταιρείες, με εξαίρεση τις κοινότητες με ένα ΑΤΜ –κλείνω, κυρία Πρόεδρε-παραμένουν με χρέωση 1,5 ευρώ ανά συναλλαγή, επιβαρύνοντας ευάλωτους συμπολίτες, κυρίως ηλικιωμένους.

Εμείς στο Κίνημα Δημοκρατίας λέμε ότι φτάνει πια. Και πιο συγκεκριμένα: Αύξηση ορίου απαλλαγής ΦΠΑ στα 85.000 ευρώ για τη βιωσιμότητα των μικρομεσαίων επιχειρήσεων. Κλιμακωτά πρόστιμα με βάση τον τζίρο και το ιστορικό από έξι έως δώδεκα μήνες μεταβατική περίοδο χάριτος. Προειδοποιήσεις αντί για ποινές για μικρές παραβάσεις. Δωρεάν ψηφιακά εργαλεία και τεχνική υποστήριξη από την ΑΑΔΕ, με εφαρμογές για έκδοση παραστατικών. Μηδενικό συντελεστή ΦΠΑ σε όλα τα ιατρικά αγαθά και υπηρεσίες πρώτης ανάγκης για ΑμεΑ και ισόρροπη μείωση συντελεστών ΦΠΑ για τα αγαθά πρώτης ανάγκης.

Επίσης λέμε, ας σταματήσει πια η μετακύλιση των βαρών στους αδύναμους. Ας μην ανεχτούμε την απαξίωση μικρών επιχειρήσεων, αγροτών, ευπαθών ομάδων, με διαφάνεια δικαιοσύνη και αλληλεγγύη. Αυτό είναι το χρέος μας, αυτό υπερασπιζόμαστε, το δημόσιο συμφέρον και τη διασφάλιση στην κοινωνική δικαιοσύνη και ισονομία.

Ευχαριστώ πολύ, κυρία Πρόεδρε.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Ιωάννης Παππάς.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, η δημοκρατία δεν είναι ένα πολίτευμα όπως όλα τα άλλα. Δεν μετριέται μόνο με εκλογές, ποσοστά και αριθμούς. Δεν εξαντλείται στα συνταγματικά κείμενα. Η δημοκρατία είναι ένα διαρκές πρόταγμα, μια ηθική στάση, μια καθημερινή μάχη για το δικαίωμα του πολίτη να σκέφτεται, να μιλά, να διαφωνεί και πρωτίστως να θυμάται. Και κυρίως, είναι δοκιμασία συνείδησης, πράξης και συνέπειας.

Πενήντα ένα χρόνια από την αποκατάσταση του πολιτεύματος η δημοκρατία στη χώρα μας δεν απειλείται, δεν κινδυνεύει από πραξικοπήματα ή άρματα. Απειλείται όμως από τον λαϊκισμό, την αλαζονεία, την υποκρισία και τη λήθη, από εκείνους που την επικαλούνται μόνο όταν τους συμφέρει, από τους επιλεκτικούς υπερασπιστές της, από τις φωνές που υψώνονται μόνο όταν νιώθουν ότι κινδυνεύουν οι ίδιες και όχι όταν κινδυνεύει το κοινό συμφέρον ή η δημοκρατία.

Απειλείται πολλές φορές ακόμη και μέσα στο ίδιο το Κοινοβούλιο, όταν κάποιοι μετατρέπουν τη δημοκρατική διαδικασία σε πεδίο φτηνής εντύπωσης, προσωπικής προβολής ή επικίνδυνου λαϊκισμού, όταν κόμματα που επικαλούνται την ελευθερία σιωπούν, όταν παραβιάζεται η λογική, όταν η λογική των θεσμών αμφισβητείται για χάρη ενός πρόσκαιρου χειροκροτήματος ή για χάρη των μετρήσεων.

Η 24η Ιουλίου είναι υπενθύμιση ότι τίποτα δεν είναι αυτονόητο και ότι η δημοκρατία δεν χαρίζεται, αλλά κερδίζεται καθημερινά.

Κυρίες και κύριοι συνάδελφοι, συζητάμε σήμερα ένα νομοσχέδιο που ξεπερνά τη διοικητική τεχνικότητα και εισέρχεται στον πυρήνα της πολιτικής. Είναι ο τρόπος με τον οποίο λειτουργεί το κράτος, ελέγχει, προστατεύει και αναπτύσσεται προς όφελος της κοινωνίας.

Ο Εθνικός Τελωνειακός Κώδικας δεν είναι μόνο μία προσαρμογή στον Ευρωπαϊκό Κανονισμό. Είναι μια καθαρή δήλωση πολιτικής βούλησης για κράτος δικαίου, για διαφάνεια και για αποτελεσματικότητα. Η Κυβέρνηση της Νέας Δημοκρατίας αποδεικνύει ότι μπορεί να δώσει μάχη με τις παθογένειες δεκαετιών και να θεσπίσει κανόνες που σέβονται τον πολίτη και θωρακίζουν το δημόσιο συμφέρον. Το ίδιο πράξαμε και με το παρόν σχέδιο νόμου. Καθαροί κανόνες, διαφάνεια, λογοδοσία.

Πρώτη παρέμβαση: Κωδικοποίηση και απλοποίηση. Περισσότερες από διακόσιες διατάξεις γραμμένες σε διαφορετικές εποχές και για διαφορετικούς σκοπούς συγκεντρώνονται, εκσυγχρονίζονται και ενοποιούνται. Επιτέλους αποκτούμε έναν ενιαίο και σύγχρονο τελωνειακό κανόνα δικαίου που δεν επιδέχεται παρερμηνείες ούτε ευκαιριακές αναγνώσεις.

Δεύτερη παρέμβαση: Συμμόρφωση με τον Ενωσιακό Τελωνειακό Κώδικα. Δεν περιοριζόμαστε σε μια μεταφορά. Ενσωματώνουμε το Ευρωπαϊκό Δίκαιο με τρόπο που λαμβάνει υπ’ όψιν τις ιδιαιτερότητες της χώρας, του νησιωτικού χώρου, της ακτογραμμής μας και των συνοριακών μας σημείων.

Εδώ είναι κρίσιμο να υπογραμμίσουμε ότι η Ελλάδα δεν είναι μια τυπική χώρα της Ευρωπαϊκής Ένωσης. Είναι ένα κράτος-σύνορο και τα τελωνεία μας είναι οι φρουροί αυτών των συνόρων, των ευρωπαϊκών συνόρων.

Τρίτη παρέμβαση: Ενίσχυση των ελεγκτικών μηχανισμών. Η ΑΑΔΕ αποκτά σαφείς αρμοδιότητες και εργαλεία. Οι τελωνειακοί υπάλληλοι θωρακίζονται θεσμικά για να κάνουν τη δουλειά τους με επάρκεια και ακεραιότητα, γιατί όταν μιλάμε για λαθρεμπόριο δεν μιλάμε απλά για απώλεια εσόδων, αλλά μιλάμε για υπονόμευση της οικονομίας, του υγιούς ανταγωνισμού, της ασφάλειας.

Ας είμαστε ξεκάθαροι, όμως. Ο έλεγχος δεν είναι πράξη εκδίκησης ή καταστολής. Είναι πράξη πρόληψης. Το κράτος οφείλει να λειτουργεί προληπτικά, όχι τιμωρητικά, να εντοπίζει εγκαίρως τις στρεβλώσεις και να τις αποτρέπει, έτσι ώστε η αδικία να μην προλάβει καν να γεννηθεί, να δημιουργηθεί.

Τα νησιά μας ήταν εκτεθειμένα, χωρίς επαρκή έλεγχο, χωρίς επαρκές προσωπικό, χωρίς ουσιαστική υποστήριξη. Το σημερινό νομοσχέδιο αλλάζει αυτό το τοπίο και αλλάζει και τον τρόπο που το δημόσιο συνεργάζεται με τις τοπικές κοινωνίες. Ενισχύονται τα τελωνεία στη Ρόδο και στην Κω, δρομολογούνται παρεμβάσεις στην Κάρπαθο και στη Λέρο, δίνονται κίνητρα για την παραμονή του προσωπικού στα ακριτικά νησιά, γιατί οι θεσμοί δεν χτίζονται μόνο με κανόνες, αλλά πάνω απ’ όλα με ανθρώπους.

Τέταρτη παρέμβαση: Ψηφιακή μετάβαση. Το τελωνείο παύει να λειτουργεί με φακέλους και χαρτιά. Ενσωματώνει ψηφιακά εργαλεία, λειτουργεί με διαλειτουργικότητα, προσφέρει real time διασταύρωση στοιχείων. Αυτή είναι η νέα εποχή στο Δημόσιο, μια νέα εποχή όπου η τεχνολογία υπηρετεί τη διαφάνεια και διευκολύνει τον πολίτη.

Πέμπτη παρέμβαση: Επένδυση στους ανθρώπους. Η τελωνειακή διοίκηση δεν μπορεί να λειτουργεί με στελέχη που δεν έχουν διαρκή επιμόρφωση. Η θεσμοθέτηση εκπαιδευτικής δομής για τους τελωνειακούς είναι μια τομή. Είναι αναγκαίο να υπάρχουν λειτουργοί με επάρκεια, κατάρτιση και αίσθηση αποστολής.

Επιτρέψτε μου τώρα να αναφερθώ σε διατάξεις-τομή του νομοσχεδίου. Με το άρθρο 120 ενισχύονται οι ποινές για το οργανωμένο λαθρεμπόριο ειδικά στα προϊόντα καπνού και οινοπνευματωδών που αποτελούν τον σκληρό πυρήνα της παραβατικότητας. Επιτέλους τα κυκλώματα που λειτουργούσαν επί δεκαετίες θα βρεθούν αντιμέτωπα με αυστηρό πλαίσιο.

Με το άρθρο 135 θεσπίζεται πλήρης διαφάνεια στις αποθήκες τελωνειακής αποταμίευσης. Ένα πεδίο που κρυβόταν διαχρονικά σκιώδης δραστηριότητα, γίνεται πλέον αντικείμενο ελέγχου. Το κράτος ανακτά τον έλεγχο. Με τις προβλέψεις για τα ειδικά φορολογικά καθεστώτα επιτυγχάνεται ισορροπία. Προστατεύουμε τη λειτουργία των επιχειρήσεων, χωρίς να κάνουμε εκπτώσεις στην νομιμότητα.

Ο Εθνικός Τελωνειακός Κώδικας δεν αφορά μόνο τους τελωνειακούς. Αφορά το κράτος, την οικονομία, τους πολίτες, αφορά το πώς συλλέγονται οι φόροι, πώς ελέγχεται η αγορά και πώς προστατεύεται η δημόσια υγεία.

Επιτρέψτε μου εδώ να κάνω και έναν σύνδεσμο με το παρελθόν της δικής μου πορείας. Ως Υπουργός Ναυτιλίας και Νησιωτικής Πολιτικής το καλοκαίρι του ’23 δεν δίστασα να προχωρήσω σε ελέγχους στο πρόγραμμα του μεταφορικού ισοδυνάμου και ταυτόχρονα να το θωρακίσω. Μπλοκαρίστηκαν ΑΦΜ, μπλοκαρίστηκαν παράνομες επιδοτήσεις, διασώθηκαν τουλάχιστον 40 εκατομμύρια ευρώ, γιατί το κράτος δεν είναι λάφυρο, είναι θεσμός και ο θεσμός δεν μπορεί να γίνει πεδίο ασυδοσίας.

Παράλληλα, από τότε ξεκινήσαμε έναν γόνιμο διάλογο για ένα ζήτημα χρόνιο αλλά κρίσιμο, τη φορολογική αντιμετώπιση των αμοιβών των ναυτικών. Σε συνέχεια αυτής της φιλοσοφίας για δίκαιη και διαφανή διοίκηση συνεργαστήκαμε με την ηγεσία του Υπουργείου Οικονομικών, τους αρμόδιους φορείς, ναυτιλιακές εταιρείες, αλλά και τα ίδια τα σωματεία, όπως το ΠΕΠΙΕΘ.

Εδώ θα ήθελα να ευχαριστήσω και τον Υπουργό και τον Υφυπουργό κ. Κώτσηρα, αλλά και τη Γενική Γραμματέα κ. Χρύσα Μήλιου, γιατί με το άρθρο 208 του παρόντος νομοσχεδίου η προσπάθεια αυτή πλέον παίρνει θεσμική μορφή. Καθιερώνεται μειωμένος φορολογικός συντελεστής για τους ναυτικούς σε πλοία αναψυχής και πλωτές υποδομές. Πρόκειται για μια ουσιαστική μεταρρύθμιση που στηρίζει τον ναυτικό κόσμο, ενισχύει την ανταγωνιστικότητα και αναγνωρίζει έμπρακτα την προσφορά του ανθρώπου της θάλασσας στην εθνική οικονομία.

Κυρίες και κύριοι συνάδελφοι, στήριξα και θα συνεχίσω να στηρίζω μεταρρυθμίσεις που θωρακίζουν τον δημόσιο τομέα από τη διαφθορά, που σέβονται το κάθε ευρώ του Έλληνα φορολογούμενου. Στην ίδια κατεύθυνση ως Βουλευτής Δωδεκανήσου διεκδίκησα και εξασφάλισα την ένταξη κρίσιμων έργων στο Εθνικό Πρόγραμμα Ανάπτυξης για τη Ρόδο, την Κω, την Κάσο, την Κάρπαθο, το Καστελόριζο και όλα σχεδόν τα νησιά της Δωδεκανήσου, γιατί η ανάπτυξη δεν μπορεί να είναι προνόμιο των κέντρων. Οφείλει να αγγίξει κάθε πολίτη σε κάθε νησί.

Στο ίδιο πνεύμα, η τροπολογία που καταθέσαμε σήμερα βάζει τέλος σε μια αδικία που καθημερινά ταλαιπωρεί χιλιάδες πολίτες. Περιορίζονται οι υπερβολικές προμήθειες που πληρώνει κάποιος που θα κάνει αναλήψεις ή συναλλαγές σε ΑΤΜ και POS, ιδίως με κάρτα άλλης τράπεζας, γιατί δεν είναι μόνο θέμα τραπεζικών εσόδων, αλλά είναι θέμα καθημερινότητας, για πολλούς θέμα επιβίωσης.

Πολλές τράπεζες έκλεισαν τα φυσικά καταστήματα στα νησιά μας και εγκαταστάθηκαν κάποια ΑΤΜ και σε κάποια μικρά νησιά ίσως και ένα μόνο. Στη συνέχεια αυτά τα ΑΤΜ πωλήθηκαν σε τρεις εταιρείες, οι οποίες επέβαλαν υψηλές προμήθειες χωρίς καμία ρύθμιση. Το αποτέλεσμα; Σε ακριτικά νησιά και σε απομακρυσμένες περιοχές ο πολίτης να πληρώνει για να έχει πρόσβαση στα δικά του χρήματα. Δεν μπορούμε να το επιτρέψουμε αυτό και γι’ αυτό με την τροποποίηση του άρθρου 48 του ν.5167/2024 το κράτος παρεμβαίνει, θεσπίζει όρια, φέρνει διαφάνεια και πάνω απ’ όλα προστατεύει τον πολίτη.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, ολοκληρώστε.

**ΙΩΑΝΝΗΣ ΠΑΠΠΑΣ:** Τελειώνω σ’ ένα λεπτό, κυρία Πρόεδρε. Συγχωρήστε με.

Κυρίες και κύριοι συνάδελφοι, πίστεψα και πιστεύω στην πολιτική της ευθύνης και πολιτική ευθύνη σημαίνει να χτίζεις θεσμούς, όχι να χτίζεις εξαρτήσεις, γι’ αυτό και σήμερα δηλώνω ξεκάθαρα ότι η ψήφος μου στον Εθνικό Τελωνειακό Κώδικα είναι ψήφος ενίσχυσης της δημοκρατίας, είναι ψήφος σε μία Ελλάδα που λειτουργεί, που επιβραβεύει, που προστατεύει. Με την εμπιστοσύνη του λαού της Δωδεκανήσου δεσμεύομαι πάντα να είμαι στην πρώτη γραμμή αυτής της μάχης, γιατί η διαφάνεια δεν είναι σύνθημα, είναι υποχρέωση και η πολιτική δεν είναι επάγγελμα, αλλά είναι αποστολή.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κυρίες και κύριοι Βουλευτές, κύριοι Υπουργοί, θα μου επιτρέψετε να ξεκινήσω, καταθέτοντας τα συλλυπητήριά μου για τα δύο θύματα των πυρκαγιών στην Κύπρο αλλά και τη συμπαράστασή μου στους δυο τραυματίες δασοπυροσβέστες στην πυρκαγιά του Φενεού, όπου κι εκεί είχαμε μια μεγάλη περιβαλλοντική ζημιά που πρέπει να προστρέξουμε όλοι μετά από την άμεση, την πλήρη κατάσβεσή της για να δούμε τα θέματα αποκατάστασης και προστασίας και να δούμε και τα ζητήματα των ελλειμμάτων της πολιτικής, αφού όμως πρώτα κλείσουμε το μεγάλο περιβαλλοντικό πρόβλημα.

Κυρίες και κύριοι Βουλευτές, σήμερα συμπληρώνονται πενήντα ένα χρόνια από την αποκατάσταση της δημοκρατίας στην Ελλάδα. Η σημερινή μέρα, όμως, δεν είναι μια επέτειος ή μια γιορτή. Είναι μνήμη που απαιτεί εγρήγορση. Είναι ευθύνη που απαιτεί πράξεις και όχι λόγια. Είναι οδηγός για τις προκλήσεις του παρόντος και του μέλλοντος. Η δημοκρατία δεν αποκαταστάθηκε απλώς το 1974, κατακτήθηκε. Κατακτήθηκε με κόστος, κατακτήθηκε με θυσίες, κατακτήθηκε με αγώνες και κατακτήθηκε με αντίσταση. Αυτό πρέπει να είναι παρακαταθήκη του ελληνικού λαού.

Οι αγωνιστές του αντιδικτατορικού αγώνα αγωνίστηκαν για να ζούμε σήμερα εμείς με αξιοπρέπεια, ελεύθεροι, με δικαιώματα. Αγωνίστηκαν για δημοκρατία, για δικαιοσύνη, για ισότητα απέναντι σε ένα βάναυσο αντιδημοκρατικό καθεστώς που ζημίωσε πολλαπλώς τη χώρα και συνδέεται και με την τραγωδία της Κύπρου. Δεν συνδέεται, ευθύνεται.

Σήμερα που η εμπιστοσύνη στους θεσμούς πλήττεται και το κράτος δικαίου δοκιμάζεται με πολιτική ευθύνη της Κυβέρνησης και ενώ η Ακροδεξιά σηκώνει πάλι κεφάλι, η επέτειος αυτή μας θυμίζει κάτι απλό, αλλά ουσιαστικό και επίκαιρο, ότι μόνο μία κοινωνία ενεργών πολιτών με πολιτική δράση και πολιτική στόχευση μπορεί να προστατέψει και να διευρύνει τη δημοκρατία. Αυτό είναι καθημερινό χρέος απέναντι στη δημοκρατία και αυτό είναι και το μήνυμα ευθύνης της σημερινής μέρας. Γιατί για εμάς η μέρα αυτή και οι εκδηλώσεις της είναι αφιερωμένη και αφιερωμένες σε αυτούς και αυτές που έδωσαν τη ζωή τους για τη δημοκρατία. Αυτούς και αυτές τιμούμε. Και αυτό δεν το χαρίζουμε σε καμία εξουσία. Το χρωστάμε στη νέα γενιά η οποία αξιώνει μια ζωή με οξυγόνο, με δικαιοσύνη και ελευθερία. Και αυτά είναι τα αγαθά για τα οποία αγωνιζόμαστε και σήμερα. Αυτή είναι η απαίτηση της κοινωνίας.

Αν μου επιτρέψετε μία μεταφορά, η απαίτηση της κοινωνίας σήμερα είναι η αποκατάσταση της εντιμότητας, της ισονομίας και της διαφάνειας, ένα ισχυρό κράτος δικαίου. Γιατί αυτό είναι το έλλειμμα σήμερα της ελληνικής κοινωνίας. Γιατί σήμερα μετά από δεκαετίες δουλειάς, προσπάθειας, θυσιών, αμφισβητείται στην Ελλάδα του κ. Μητσοτάκη η δικαιοσύνη και οι θεσμοί, αλλά αμφισβητούνται και η εργασία, η ευημερία, η αξιοπρέπεια.

Κυρίες και κύριοι Βουλευτές, σήμερα η ακρίβεια, η αισχροκέρδεια, η κοινωνική αδικία, το αβέβαιο μέλλον των νέων στενεύουν τις ζωές των πολιτών. Η κυβερνητική πολιτική στενεύει τη δημοκρατία και οι πολίτες ψάχνουν να βρουν το δίκιο τους. Γι’ αυτό ζητούν οξυγόνο. Η απάντηση της Κυβέρνησης σε όλα αυτά είναι προπαγάνδα, χειραγώγηση, φίμωση, αυταρχισμός, ρουσφέτι, ψηφοθηρία, διαφθορά και διαπλοκή. Αυτό είναι η Κυβέρνηση Μητσοτάκη. Οι πολίτες στην Ελλάδα του κ. Μητσοτάκη και του κ. Πιερρακάκη δεν μπορούν να πάνε στο σουπερμάρκετ. Αυτή είναι η Ελλάδα της καθημερινότητας του 2025. Δεν μπορούν να πληρώσουν το ρεύμα, δεν μπορούν να πληρώσουν τα καύσιμα.

Οι τέσσερις συστημικές τράπεζες, για τις οποίες θα συζητήσουμε και σήμερα, είχανε κέρδη το 2024 4,7 δισεκατομμύρια ευρώ, ενώ είχαν, ήδη, 2,5 δισεκατομμύρια τώρα, το πρώτο εξάμηνο του 2025. Το 20% αυτών είναι από προμήθειες. Θα συζητήσουμε για τις προμήθειες. Η ΔΕΗ έγραψε κέρδη προ φόρων και αποσβέσεων 1,8 δισεκατομμύρια, όσο κοστολογείται όλη η τροπολογία για τις συντάξεις.

Τα «λεφτόδεντρα» υπάρχουν με τον κ. Μητσοτάκη, αλλά είναι στις αυλές των τραπεζών και των ολιγοπωλίων. Και αυτά τα «λεφτόδεντρα» τα ποτίζει και τα λιπαίνει η Κυβέρνηση του κ. Μητσοτάκη και οι Υπουργοί που είναι σήμερα εδώ. Αυτή είναι η αλήθεια της Ελλάδας.

Αυτή είναι η κατάσταση σε μία χώρα που το ένα τρίτο των συνταξιούχων ζει σε επίπεδο φτώχειας και κοινωνικού αποκλεισμού. Αυτή είναι και η διαφορά μας. Θα την πω εισαγωγικά για να ξεκαθαρίζουμε και περιμένω να δω και την τοποθέτηση του Υπουργού.

Εμείς διεκδικούμε μία Ελλάδα η οποία έχει καλά δημόσια νοσοκομεία, καλά δημόσια σχολεία, καλούς μισθούς, καλές συντάξεις για όλη την κοινωνία και για να το πετύχουμε αυτό χρειαζόμαστε μια ισχυρή πολιτεία, ένα ισχυρό κοινωνικό κράτος που προϋποθέτει τη δίκαιη φορολόγηση του μεγάλου πλούτου και φυσικά και των μερισμάτων, ενώ η Κυβέρνηση και η πολιτική ηγεσία του Υπουργείου Οικονομίας διεκδικεί υπερκέρδη για τα καρτέλ, παράνομες επιδοτήσεις στους γαλάζιους «χασάπηδες» και «φραπέδες» και φορολογική ασυλία για τους λίγους. Αυτή είναι και η διαφορά μας.

Ενώ οι τράπεζες αυγατίζουν ανενόχλητες τα κέρδη τους και από τις προμήθειες -που τελικά δεν κόψατε τον Δεκέμβριο, όπως λέγατε- οι μισοί Έλληνες και Ελληνίδες, κύριε Υπουργέ, δεν μπορούν να πάνε διακοπές. Δεν μπορούν να καλύψουν το κόστος διακοπών, όπως έδειξαν και τα πρόσφατα στοιχεία της EUROSTAT, γιατί το αυξημένο κόστος των μετακινήσεων, της διαμονής και της διατροφής κάνει τις διακοπές απαγορευμένο όνειρο για τις οικογένειες. Οι διακοπές, όμως, δεν είναι πολυτέλεια. Είναι δικαίωμα για τους Έλληνες και τις Ελληνίδες.

Αλήθεια, κύριε Πιερρακάκη, για ποια επιτυχία πανηγυρίζετε μαζί με τον κ. Μητσοτάκη; Για το ότι η Ελλάδα έχει τον χαμηλότερο μισθό της Ευρωζώνης; Για το ότι η Ελλάδα είναι τελευταία στην αγοραστική δύναμη; Είναι επιτυχία ο πληθωρισμός σε είδη πρώτης ανάγκης, όπως είναι τα τρόφιμα, το ψωμί, τα γαλακτοκομικά, το κρέας; Είναι επιτυχία ότι η Ελλάδα έχει υψηλότερο πληθωρισμό από την Ευρώπη σε βασικά αγαθά και ταυτόχρονα στην ενέργεια;

Είναι επιτυχία ότι η Ελλάδα είναι πρώτη στον πληθωρισμό των ενοικίων; Φτάσαμε στο 11,4% όταν η Ευρώπη είναι στο 3,2%. Είναι επιτυχία ότι η Ελλάδα είναι πρώτη σε όλες αυτές τις κατηγορίες πληθωρισμού, στέγαση, ρεύμα, φυσικό αέριο, καύσιμα. Είναι επιτυχία ότι μόνο το πρώτο πεντάμηνο του 2025 δημιουργήθηκαν 3,74 δισεκατομμύρια ευρώ ληξιπρόθεσμες οφειλές από τα οποία τα 3,52 δισεκατομμύρια είναι φόροι απλήρωτοι. Είναι μήπως επιτυχία το υπερπλεόνασμα της Κυβέρνησής σας για το 2024 που έφτασε τα 6,5 δισεκατομμύρια;

Η απάντηση είναι πάρα πολύ καθαρή. Όχι, δεν είναι επιτυχία, κύριε Πιερρακάκη. Είναι κλοπή. Είναι κλοπή από τα λεφτά των εργαζομένων, των συνταξιούχων, των μικρομεσαίων, της νεολαίας. Γιατί οι πολίτες και το κοινωνικό κράτος φτωχαίνουν και εσείς μιλάτε για την επιτυχία των υπερκερδών για τους λίγους. Η αριστεία της Κυβέρνησης αυτής είναι μόνο στα υπερκέρδη και στην υπερφορολόγηση.

Προσέξτε. Ακόμα και την ευρωπαϊκή υποχρέωση να μειώσετε τον ΦΠΑ, που σας προτείνουμε με συνέπεια εδώ και χρόνια, εσείς κάνατε ό,τι είναι δυνατόν για να μην το εφαρμόσετε. Αρνηθήκατε την πρόταση νόμου που καταθέσαμε πέρυσι αρχές Μαΐου για την ακρίβεια που περιελάμβανε μείωση έως και μηδενισμό του ΦΠΑ σε βασικά προϊόντα και τρόφιμα και ενώ σας είχαμε επισημάνει τον κίνδυνο να εκτεθεί η χώρα μας από τη μη εφαρμογή οδηγίας. Και τελικά επιβεβαιωθήκαμε την προηγούμενη εβδομάδα, καθώς ανακοινώθηκε ότι είμαστε ένα βήμα πριν το Ευρωπαϊκό Δικαστήριο για τη μη ενσωμάτωση και εφαρμογή των Οδηγιών 2022/542 και 2020/285. Σας το λέγαμε εδώ και χρόνια.

Την ίδια λογική συνεχίζετε και με το σημερινό νομοσχέδιο το οποίο πέρα από την αναγκαία κωδικοποίηση της νομοθεσίας δεν περιλαμβάνει κανένα μέτρο φορολογικής δικαιοσύνης. Δεν περιλαμβάνει κανένα μέτρο για να ανασάνουν τα νοικοκυριά και οι μικρομεσαίες επιχειρήσεις. Θα το πούμε ακόμα μία φορά.

Η Ελλάδα έχει ανάγκη ένα δίκαιο και σταθερό φορολογικό σύστημα που θα φορολογεί τον μεγάλο πλούτο και τα μερίσματα και θα προωθεί την αναδιανομή και την ενίσχυση των δημόσιων αγαθών και του κοινωνικού κράτους.

Εσείς από την άλλη μεριά προχωράτε αποσπασματικά και χωρίς διάλογο. Τον φοβάστε!

Ούτε για τον περιορισμό του λαθρεμπορίου δεν έχετε αποτελεσματικά μέτρα. Λέτε για περιορισμό του λαθρεμπορίου, εάν παίρνετε μέτρα. Τι έχετε κάνει στην περίπτωση των καυσίμων; Προβλέπεται η ηλεκτρονική σφράγιση των μεταφορών, γιατί μαθαίνουμε ότι γίνονται πάρα πολύ μεγάλες παραβάσεις. Υπάρχει πραγματική τιμωρία των παραβατών στα πρατήρια τα οποία βρίσκετε να παραβιάζουν; Αντιμετωπίζεται το ηλεκτρονικό έγκλημα στις αντλίες με ελέγχους μετά την αντλία;

Γιατί αρνείστε πεισματικά τη μείωση του ειδικού φόρου κατανάλωσης που θα ωφελήσει και τους καταναλωτές, αλλά θα περιορίσει και θα αποτρέψει το λαθρεμπόριο καυσίμων, ενώ υπάρχει δημοσιονομικό περιθώριο; Για να συνεχίσετε τη φοροεπιδρομή. Γι’ αυτό. Αυτή είναι η επιλογή σας, ειδικά σήμερα που η χώρα βρίσκεται στο επίκεντρο ενός τεράστιου οικονομικού σκανδάλου διαφθοράς, αυτού του ΟΠΕΚΕΠΕ. Εσείς με το νομοσχέδιο αυτό, αντί να ενισχύσετε τους μηχανισμούς ελέγχου έρχεστε να τους περιορίσετε.

Πώς το κάνετε αυτό; Καταργώντας το ΣΔΟΕ, το οποίο θα μπορούσε με ενίσχυσή του να υποστηρίξει και την αντιμετώπιση του οικονομικού εγκλήματος και την αντιμετώπιση του λαθρεμπορίου. Δεν το θέλετε; Γιατί το καταργείτε; Πριν λίγο καιρό διαβεβαιώνατε ότι θα ενισχυθεί το ΣΔΟΕ. Τώρα; Το υπάγετε σε μία Αρχή η οποία είναι ασύμβατη με τον ρόλο και τις αρμοδιότητες του ΣΔΟΕ. Και –προσέξτε- κλείνετε μία Αρχή η οποία έχει ελέγξει Υπουργούς και τους έχει στείλει στο εδώλιο, έχει συνεργαστεί με την Αμερικανική Υπηρεσία Καταπολέμησης Ναρκωτικών, με την Οικονομική Αστυνομία, με την Ευρωπαϊκή Εισαγγελία, έχει χειριστεί υποθέσεις ορόσημα, όπως η λίστα Λαγκάρντ και η Novartis. Τώρα εσείς την καταργείτε.

Γιατί το φοβάστε, κύριε Υπουργέ, το ΣΔΟΕ; Για ποιον λόγο κρύβετε τις καταγγελίες και ανησυχίες των εργαζομένων; Δεν είναι περίεργο -ή μήπως είναι τυχαίο- ότι την ώρα που συγκλονίζεται η χώρα από το σκάνδαλο του ΟΠΕΚΕΠΕ, εσείς σπεύδετε να καταργήσετε τον μόνο μηχανισμό που θα μπορούσε να ελέγξει και τις ενισχύσεις των αγροτών, που είναι το ΣΔΟΕ; Γιατί το ΣΔΟΕ δεν αναβαθμίζεται. Καταργείται. Όπως και το πολύτιμο δυναμικό του.

Ανησυχούμε -το λέμε από τώρα, γιατί δεν θέλω εκ των υστέρων, να γίνουμε μετά Χριστόν προφήτες- για πολλές υποθέσεις που ελέγχονται από το ΣΔΟΕ και με αυτήν τη -μέσα σε εισαγωγικά- «μεταφορά» θα χαθούν, κύριε Υπουργέ, όπως χάνονται πολλές υποθέσεις σκανδάλων από μία Κυβέρνηση που κάνει ό,τι μπορεί για να κουκουλώσει το οικονομικό έγκλημα και τους κολλητούς της και τις πολιτικές ευθύνες γι’ αυτό.

Γιατί δεν ξεχνάμε ότι είστε η Κυβέρνηση που διέλυσε το ΕΣΥ, που διαλύει την παιδεία, που διέλυσε τη δικαιοσύνη, που νομοθέτησε το ρουσφέτι στην ενέργεια, που έπνιξε τη διαφάνεια και έκλεισε τα μάτια στα Τέμπη. Το ίδιο τώρα θέλετε να κάνετε με τον ΟΠΕΚΕΠΕ. Φοβάστε τη διερεύνηση ευθυνών. Τρέμετε το να παραπεμφθεί σε προκαταρκτική επιτροπή η δικογραφία της Ευρωπαϊκής Εισαγγελικής Αρχής. Γι’ αυτό επιλέξατε μια λύση εξεταστικής, η οποία –λέει- θα γυρίσει είκοσι επτά χρόνια πίσω, χθες ακούσαμε και σαράντα χρόνια πίσω, από τον κύριο Πρωθυπουργό. Για ποιον λόγο; Για να καλύψετε τις δικές σας ευθύνες.

Θέλετε να σας πω συγκεκριμένα ποιες είναι αυτές; Υπήρχαν ή δεν υπήρχαν καταγγελίες από το 2021 στη χώρα μας για τα θέματα των ανύπαρκτων βοσκοτόπων και για εκατομμύρια ευρώ παράνομες ενισχύσεις; Υπήρχαν, κύριε Υπουργέ και δεν κάνατε τίποτα. Εσείς ήσασταν Κυβέρνηση και υπήρχαν και θεσμικά κατατεθειμένες.

Και τώρα φέρνετε μία ρύθμιση στο πόδι, γιατί αυτή η ρύθμιση που έχετε μέσα δεν αντιστοιχεί σε αυτό που είχατε εξαγγείλει, για να διαβιβαστούν όλα τα στοιχεία του ΟΠΕΚΕΠΕ στην Ανεξάρτητη Αρχή Δημοσίων Εσόδων -το «Ανεξάρτητη» με εισαγωγικά και θα πω συνέχεια για τα συγκεκριμένα- υπό την πίεση των αποκαλύψεων του σκανδάλου Μητσοτάκη στον ΟΠΕΚΕΠΕ. Γιατί το σκάνδαλο αυτό, είναι σκάνδαλο Μητσοτάκη, είναι σκάνδαλο της Κυβέρνησής σας.

Και λέω ότι είναι στο πόδι, γιατί χθες το βράδυ γίναμε μάρτυρες ενός πρωτοφανούς ψέματος του κ. Μητσοτάκη σχετικά με το πότε σχεδιάστηκε αυτή η «μεταρρύθμιση» και αν υπήρχε έλεγχος ή όχι. Χθες, λοιπόν, ο κ. Μητσοτάκης είπε ψευδώς και ανερυθρίαστα στην κ. Κοσιώνη, ότι το μέτρο αυτό το είχατε σχεδιάσει και εξαγγείλει πριν από την παρέμβαση της Ευρωπαϊκής Εισαγγελικής Αρχής.

Καταθέτω, λοιπόν, κυρία Πρόεδρε, δύο δημοσιεύματα που λένε ότι η παρέμβαση της δικαιοσύνης και η έφοδος στον ΟΠΕΚΕΠΕ έγινε πριν από την ανακοίνωση της Κυβέρνησης για τη μεταφορά του ΟΠΕΚΕΠΕ στην ΑΑΔΕ. Αυτή είναι η αλήθεια. Αυτά είναι τα ψέματα του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ρωτώ, λοιπόν, κύριε Υπουργέ, αφού είστε εισηγητής του νομοσχεδίου: Για ποιον λόγο είπε ψέματα χθες ο κ. Μητσοτάκης;

(Στο σημείο αυτό ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για ποιον λόγο είπε ένα τέτοιο χοντρό ψέμα στην τηλεόραση; Τι ήθελε να κρύψει; Ότι κάνει σπασμωδικές κινήσεις για να καλύψει τις ευθύνες του; Μα, αυτό το ξέρει όλη η Ελλάδα. Δεν ξέρει, δηλαδή, όλη η Ελλάδα ότι ήταν μια γαλάζια συμμορία αυτή η οποία έκλεψε τα λεφτά των Ελλήνων αγροτών για να τα δώσει στους δικούς της και να επηρεάσει και τα εκλογικά αποτελέσματα; Ο κ. Μητσοτάκης δεν παραδέχθηκε ότι απέτυχε στο θέμα αυτό;

Και ερωτώ τώρα: Με ποια εχέγγυα θα αναλάβει η ΑΑΔΕ τον ΟΠΕΚΕΠΕ; Θα κάνω μερικές ερωτήσεις και περιμένω απαντήσεις, κύριε Πιερρακάκη.

Τόσα χρόνια η ΑΑΔΕ, που ελέγχει και με τεχνητή νοημοσύνη και με συστήματα προηγμένου ελέγχου την κίνηση λογαριασμών και φορολογικές δηλώσεις σε συσχέτιση με ΑΦΜ, δεν κατάλαβε τίποτα από τα εκατοντάδες εκατομμύρια παράνομες ενισχύσεις σε ΑΦΜ που δεν ήταν γεωργοί και κτηνοτρόφοι;

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Για πείτε, ο κ. Πιτσιλής τι έκανε τόσα χρόνια; Διασταύρωσε η ΑΑΔΕ τα δηλωμένα εισοδήματα με τις ενισχύσεις που καταβλήθηκαν; Υπήρξε έλεγχος για παράνομες, περίεργες, ενισχύσεις συγγενικών ΑΦΜ; Τότε τι κάνει η ΑΑΔΕ που θα της αναθέσουμε τώρα να ελέγξει και τον ΟΠΕΚΕΠΕ. Πραγματοποιήθηκαν στοχευμένοι φορολογικοί έλεγχοι σε πρόσωπα που δεν είχαν καμία επαγγελματική σχέση ή φορολογική σχέση και είχαν περιέργως χαμηλά εισοδήματα και πήραν πάρα πολύ υψηλές ενισχύσεις; Και ποια ήταν η αντίδραση της ΑΑΔΕ όταν ξεκίνησε το σκάνδαλο;

Εσωτερικός έλεγχος για το γιατί δεν έγιναν όλα αυτά μέχρι τώρα, πραγματοποιήθηκε, κύριε Υπουργέ; Πού θέλετε να βάλετε τον ΟΠΕΚΕΠΕ να τον προσέχει ο κ. Πιτσιλής;

Σας ρωτώ: Η ΑΑΔΕ που δεν εντόπισε ότι υπάρχουν ΑΦΜ που εισπράττουν παράνομα εκατοντάδες εκατομμύρια ενισχύσεων, τώρα, θα καθαρίσει το σκάνδαλο; Πέντε χρόνια δεν μπόρεσε να ελέγξει την αύξηση των εισοδημάτων του «Φραπέ» και του «Χασάπη» και τώρα θα ελέγξει όλες τις «γαλάζιες ακρίδες», κύριε Πιερρακάκη; Μας κοροϊδεύετε;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Με ποια λογική ο κεντρικός μηχανισμός ενισχύσεων θα περάσει κάτω από την εποπτεία μιας Αρχής που δεν εντόπισε την απάτη, δεν προειδοποίησε, δεν έδρασε, παρά μόνο την καλύπτετε με ωραία λόγια. Ε, λοιπόν αυτό δεν είναι κάθαρση. Είναι κουκούλωμα, είναι θεσμική εκτροπή αυτό που κάνετε με τον ΟΠΕΚΕΠΕ και την ΑΑΔΕ.

Η Κυβέρνηση αυτό που έπρεπε να κάνει ήταν να φτιάξει πρώτα απ’ όλα έναν σοβαρό οργανισμό που να διαχειρίζεται τις κοινοτικές ενισχύσεις για τους αγρότες και τις αγρότισσες. Να προστατέψει τον αγροτικό κόσμο, να ενισχύσει την ύπαιθρο, να πηγαίνουν στους πραγματικούς γεωργούς και στους πραγματικούς κτηνοτρόφους και στην πραγματική παραγωγή οι ενισχύσεις. Να συνδεθεί με αυτόματα ψηφιακά συστήματα. Να δομήσουμε έναν σύγχρονο οργανισμό για να μην ντρεπόμαστε στην Ευρώπη, γιατί αυτή η Κυβέρνηση κάνει ξανά την Ελλάδα μαύρο πρόβατο της Ευρώπης και αυτό δεν θα αλλάξει εύκολα.

Να έχουμε μηχανισμούς, θεσμικά και ψηφιακά εργαλεία, στο Υπουργείο Αγροτικής Ανάπτυξης, εκεί που σχεδιάζεται η αγροτική πολιτική και όχι να μεταφέρει τον ΟΠΕΚΕΠΕ σε έναν κατ’ όνομα ανεξάρτητο οργανισμό που, όμως, κύριε Πιερρακάκη, λειτουργεί χωρίς λογοδοσία, χωρίς διαφάνεια, χωρίς έλεγχο και στην πλειοψηφία των αποδεδειγμένων περιπτώσεων εξυπηρετεί τα κυβερνητικά σχέδια. Αυτή είναι η ΑΑΔΕ.

Είστε Κυβέρνηση, λοιπόν, που θάβει ελέγχους για να ταΐσει ένα κράτος «γαλάζιων ακρίδων». Πλιάτσικο παντού και στη δημόσια περιουσία και στην περιουσία των πολιτών. Αυτή, δυστυχώς, είναι η Ελλάδα του σήμερα. Αυτή είναι η Ελλάδα του κ. Μητσοτάκη, ο οποίος χθες σε μία «συνέντευξη» -σε εισαγωγικά το βάζω και αυτό-επιχείρησε να καλύψει τα αδιέξοδά του και να τα δικαιολογήσει. Αλλά τα αποκάλυψε και τα αποκάλυψε με έναν κρίσιμο για τα εθνικά ζητήματα τρόπο.

Δηλαδή, μας είπε ότι για τις διαδοχικές ήττες της πολιτικής του στην εξωτερική πολιτική -και δυστυχώς ήττες της χώρας- φταίει η Κυβέρνηση του 2004-2009 που ήταν Υπουργός Εξωτερικών η κ. Μπακογιάννη; Ρωτώ. Γιατί έφτασε να κάνει κριτική μέχρι τόσο πίσω. Για τα δικά του δεν είπε τίποτα. Προσπάθησε να κάνει το άσπρο, μαύρο. Είπε ότι επιλέγει τα άσπρα πιόνια στο σκάκι. Και γιατί, λοιπόν, παίζει με τα μαύρα σε κάθε κίνηση της Λιβύης και τρέχουμε από πίσω; Είπε ότι δεν μπορεί να μιλήσει με ένα κράτος σε εμφύλιο. Ο κ. Ερντογάν γιατί μίλησε; Ρωτώ. Αυτές είναι συγκεκριμένες ερωτήσεις.

Προσπάθησε να μας κοροϊδέψει λέγοντας ότι η Τουρκία δεν συμμετέχει στο πρόγραμμα SAFE και του ζητώ να μιλήσει παρακαλώ πολύ σήμερα με τον κ. Δένδια, τον Υπουργό Άμυνας της Κυβέρνησής σας, που θεωρεί ότι το πρόγραμμα SAFE είναι κερκόπορτα. Αυτή είναι η πραγματική ερώτηση που σας βάζουν οι Έλληνες πολίτες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μας ζήτησε να μη μεγαλοποιούμε τα προβλήματα, αλλά τον ρωτώ: Το ότι διεκόπη η τοποθέτηση του καλωδίου έξω από την Κάσο, δεν είναι μεγάλο θέμα για τα κυριαρχικά δικαιώματα της χώρας; Ένα έργο ευρωπαϊκής προτεραιότητας.

Παραδέχτηκε, βέβαια, ότι η διαχείριση του μεταναστευτικού στη θάλασσα δεν είναι εύκολη υπόθεση. Αλλά, εγώ σας ρωτώ: Για ποιον λόγο σταμάτησε το πρόγραμμα που είχε ετοιμάσει η κυβέρνηση του ΣΥΡΙΖΑ για την επιτήρηση των θαλάσσιων συνόρων με μελέτη-χρηματοδότηση τον Ιούνιο του 2019; Γιατί το σταματήσατε; Έτοιμο ήταν. Για ποιον λόγο το σταματήσατε;

Ακόμα και για το σκάνδαλο του ΟΠΕΚΕΠΕ μας είπε θα γυρίσει σαράντα χρόνια πίσω. Είπε, όμως -και θέλω να το πω για να κλείσω για τη χθεσινή συνέντευξη- ότι «για να βρούμε τη λύση, θα πρέπει να ξεκινήσουμε από το κέντρο της πίστας». Δηλαδή, από αυτούς που χόρευαν στο κέντρο της πίστας σε αυτό το πάρτι διαφθοράς και διαπλοκής.

Και ρωτώ: Εφόσον η Ευρωπαϊκή Εισαγγελική Αρχή ζητά να ξεκινήσουμε από τον κ. Βορίδη και τον κ. Αυγενάκη, που είναι στο κέντρο της πίστας, γιατί δεν ξεκινάτε από αυτούς; Γιατί πετάτε την μπάλα στην εξέδρα και θέλετε να πάτε σαράντα χρόνια πίσω;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αμετανόητος ήταν χθες ο κ. Μητσοτάκης και ζορισμένος, άλλα και κάτι ακόμα πιο σημαντικό, απονομιμοποιημένος. Δεν σας πιστεύει πλέον κανείς. Αυτή είναι η Νέα Δημοκρατία του σήμερα.

Εφόσον, λοιπόν, κυρίες και κύριοι Βουλευτές, η Κυβέρνηση δεν μπορεί και δεν θέλει να ικανοποιήσει τις ανάγκες της κοινωνικής πλειοψηφίας, αναλάβαμε εμείς να το κάνουμε αυτό. Έτσι, λοιπόν, σήμερα καταθέτουμε τρεις πολύ σοβαρές και συγκεκριμένες τροπολογίες. Και εδώ θα μετρηθούμε. Κύριε Πιερρακάκη, το συντομότερο δυνατόν θέλω την άποψή σας γι’ αυτές τις τροπολογίες τουλάχιστον, γιατί για τα άλλα θα πετάξετε την μπάλα στην εξέδρα.

Τροπολογία πρώτη. Καθυστερεί εδώ και έξι χρόνια η παραχώρηση χώρων στον Οργανισμό Λιμένα Ελευσίνας για τους πολίτες της δυτικής Αττικής για να έχουν πρόσβαση στο θαλάσσιο μέτωπο, για να έχουν ελεύθερο δημόσιο χώρο. Συμφωνείτε ή όχι; Εδώ είναι, συγκεκριμένα.

Δεύτερη τροπολογία. Ενώ μιλάτε με ωραία μεγάλα λόγια για τους αγρότες, έχετε αφήσει κυριολεκτικά αθωράκιστους τους αγρότες απέναντι στο τεράστιο πρόβλημα των ζωονόσων. Δηλαδή, πλήττονται και θανατώνονται κοπάδια ή είναι σε εγκλεισμό με τεράστιο κόστος διατροφής, αλλά δεν έχετε ρύθμιση ούτε για τις υποχρεώσεις τους απέναντι στο δημόσιο και στα ασφαλιστικά ταμεία και στα δάνεια που έχουν πάρει. Εμείς συναντηθήκαμε μαζί τους και καταθέσαμε τροπολογία, όπως ακριβώς είχαμε δεσμευτεί. Θα τη στηρίξετε, θα τη δεχτείτε ή θα αφήσετε να ξεκινήσουν και τίποτα κατασχέσεις σε αγρότες που δεν έχουν πλέον κοπάδια, γιατί σας νοιάζει μόνο ο «Φραπές» και ο «Χασάπης»; Πολύ συγκεκριμένο.

Και τρίτη είναι η τροπολογία την οποία επεξεργάστηκε και καταθέσαμε μαζί με την Κοινοβουλευτική Ομάδα της Νέας Αριστεράς για τους συνταξιούχους. Οι συνταξιούχοι, οι απόμαχοι της δουλειάς, αλλά όχι της κοινωνίας, έχουν υποστεί σοβαρότατες μειώσεις του εισοδήματός τους από τα μνημονιακά μέτρα και δεν έχει αποκατασταθεί αυτή η αδικία, παρότι είμαστε έξω από τα μνημόνια, μετά το σημαντικό έργο της κυβέρνησης του Αλέξη Τσίπρα και του ΣΥΡΙΖΑ.

Ας τα δούμε, λοιπόν, συγκεκριμένα. Όλες οι υποκριτικές δηλώσεις του κ. Μητσοτάκη δεν έχουν γίνει μέτρα, δεν έχουν γίνει αποφάσεις. Σήμερα οι κουτσουρεμένες συντάξεις έχουν εξανεμιστεί και λόγω της ακρίβειας. Δεν είναι ίδια κατάσταση με το 2019. Οι πολίτες ξέρουν ότι το 2019 ζούσαν καλύτερα απ’ ό,τι ζουν σήμερα. Η έξοδος που πετύχαμε από τα μνημόνια δεν μεταφράστηκε σε μέτρα υπέρ των συνταξιούχων, οι οποίοι, πρέπει να το πούμε, έχουν μεγαλύτερες ανάγκες γιατί έχουν και το πρόβλημα της περίθαλψης και της υγείας από τον μέσο πληθυσμό.

Η πρότασή μας, λοιπόν, με τη Νέα Αριστερά είναι να ξεκινήσουμε -γιατί ίσως χρειάζονται κι άλλα μέτρα- από τρεις σημαντικές ρυθμίσεις:

Πρώτο μέτρο της τροπολογίας μας είναι η απόδοση της δέκατης τρίτης σύνταξης, ατόφια, σε όλους τους συνταξιούχους. Αυτό είναι δικαιοσύνη! Αυτό είναι υποχρέωση της πολιτείας!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θέλω να θυμίσω ότι το πρώτο μέτρο αναστολής αυτού του άδικου μέτρου που ανάγεται στο 2010 και 2012, έγινε από την κυβέρνηση του ΣΥΡΙΖΑ στο τέλος της μνημονιακής περιόδου με τον ν.4611/2019, τότε που ο υποκριτής κ. Μητσοτάκης μάς κατηγορούσε ότι ανταλλάξαμε τις συντάξεις με τις Πρέσπες. Κι ενώ είχε δεσμευτεί ότι θα συνεχίσει το μέτρο αυτό, ήρθε με τον ν.4670/2020 και το κατήργησε. Δηλαδή, τι έκανε ο κ. Μητσοτάκης το 2020; Εφάρμοσε μνημονιακή υποχρέωση χωρίς μνημόνια εις βάρος των συνταξιούχων. Δεν είναι απλά ότι δεν ανέστειλε μνημονιακά προβλήματα. Είναι ότι εφάρμοσε μνημονιακή ρύθμιση με δική του επιλογή.

Η δέκατη τρίτη σύνταξη, όμως, δεν είναι ούτε δώρο ούτε φιλοδώρημα. Είναι αναπόσπαστο κομμάτι των συνολικών αποδοχών, αλλά και αντίστοιχο των εισφορών των συνταξιούχων. Είναι δικαίωμα που προκύπτει από τη δική τους εργασία και η τροπολογία που έχουμε φέρει εμείς, αφορά όλους τους συνταξιούχους και τους υπερήλικες. Είναι μέτρο κοινωνικής δικαιοσύνης και περιμένω τοποθέτηση του Υπουργού. Δεν μπορεί να πετάξει τη μπάλα στην εξέδρα. Ωραία είναι τα μεγάλα λόγια αλλά κάποια στιγμή μπαίνεις μπροστά σε μεγάλα ερωτήματα, κύριε Πιερρακάκη. Δεν μπορεί η προπαγάνδα να σας σώσει.

Δεύτερο ζήτημα. Η τροπολογία μας προτείνει την κατάργηση εισφοράς αλληλεγγύης. Αυτό κι αν έχει ακουστεί. Έχει ακουστεί, έχει φτιάξει σενάρια ο κ. Μητσοτάκης. Είναι ένα άδικο μέτρο που εφαρμόστηκε το 2010-2011 και τώρα αρχίζει και επηρεάζει και μεγαλύτερο ποσοστό συνταξιούχων. Είναι ένα μέτρο που δεν έχει εφαρμοστεί όπως είπα. Και ξέρετε γιατί; Γιατί ο κ. Μητσοτάκης δεν έχει κανέναν δισταγμό να κοροϊδέψει ακόμα και τους συνταξιούχους. Η κατάργηση της εισφοράς αλληλεγγύης θα βοηθήσει στη βιωσιμότητα των νοικοκυριών, στη βελτίωση της αγοραστικής δύναμης και θα επιστρέψει και στην τοπική αγορά και στα δημόσια οικονομικά και στην εργασία, όπως και η δέκατη τρίτη σύνταξη.

Ο τρίτος άξονας της πρότασής μας είναι η κατάργηση, με ενσωμάτωση, της προσωπικής διαφοράς. Είναι ένα μέτρο το οποίο θα επιτρέψει πλέον τις αυξήσεις σε ένα μεγάλο τμήμα των συνταξιούχων, πάνω από επτακόσιες χιλιάδες, που δεν μπορούν σήμερα να δουν αυξήσεις στις συντάξεις τους. Είναι ένα μέτρο του 2016, πράγματι, το οποίο, όμως, εκείνη την περίοδο είχε ληφθεί για να προστατέψει τους συνταξιούχους να μην πληγούν με μείωση συντάξεων από την αλλαγή του ασφαλιστικού.

Άρα προστάτευσε στις συντάξεις το μέτρο της προσωπικής διαφοράς το 2016. Το μέτρο αυτό, όμως, έπρεπε, αφού ανέλαβε η Κυβέρνηση του κ. Μητσοτάκη -και είχε δεσμευτεί και ήμασταν έξω από τα μνημόνια- να σταματήσει και να γίνει κατάργηση και ενσωμάτωση της προσωπικής διαφοράς. Τι κάνει ο κ. Μητσοτάκης έξι χρόνια, παρότι είχε δεσμευτεί για το αντίθετο; Το αφήνει να περιορίζει τις αυξήσεις των συνταξιούχων, ενώ μπορεί να αλλάξει.

Γι’ αυτό, λοιπόν, αφού έχουμε βγει από τα μνημόνια -ας είναι καλά η κυβέρνηση του ΣΥΡΙΖΑ- και πριν μπούμε σε νέους μπελάδες χρεοκοπίας, που δυστυχώς τρέχετε ολοταχώς με τα σοβαρά προβλήματα του ελλείμματος, αλλά και τα σοβαρά προβλήματα των υπερκερδών που φεύγουν από την αγορά -άλλη φορά θα τα πούμε αυτά- εμείς λέμε να σταματήσετε να κοροϊδεύετε τους συνταξιούχους και να αρθεί το μέτρο αυτό και όχι με αυτά τα μικρά επιδόματα κοροϊδίας που επιλέξατε κάποια στιγμή να ανακοινώσετε για τους συνταξιούχους.

Εμείς, σε αντίθεση με την Κυβέρνηση, επιλέγουμε συγκεκριμένα μέτρα που είναι προς το συμφέρον της κοινωνίας και των πολιτών. Τώρα το θέμα είναι τι θα κάνουν τα άλλα κόμματα. Εμείς με τη Νέα Αριστερά κάτσαμε και δουλέψαμε μαζί. Ετοιμάσαμε όπως και την κοινή πρόταση για την προκαταρκτική επιτροπή του ΟΠΕΚΕΠΕ. Γιατί θέλουμε ο προοδευτικός χώρος να αποδεικνύει με συγκεκριμένες πρωτοβουλίες -και θα θέλαμε να υπάρχουν κι άλλοι συμμετέχοντες σε αυτή τη συζήτηση- ότι κινείται προς όφελος και του κοινοβουλευτισμού, αλλά και της κοινωνίας.

Τώρα περιμένουμε από τα υπόλοιπα κόμματα να πούνε κάτι. Περιμένουμε από το ΠΑΣΟΚ και τον κ. Ανδρουλάκη να τοποθετηθεί στην τροπολογία μας. Περιμένω και από το Κομμουνιστικό Κόμμα Ελλάδας επίσης. Και το λέω αυτό γιατί αυτά τα δύο κόμματα έχουν τοποθετηθεί κατά καιρούς στα αιτήματα των συνταξιούχων. Άρα, είναι κάτι με το οποίο θεωρώ ότι συμφωνούν.

Όμως, η τροπολογία αυτή είναι πρώτα από όλα μία πρόκληση για σας, κύριε Πιερρακάκη, και για τον κ. Μητσοτάκη. Αν δεν τη στηρίξετε και δεν την ψηφίσετε, θα αποδειχθεί πόσο ψεύτες είστε, ότι κοροϊδεύετε τους συνταξιούχους έξι χρόνια. Γιατί κυριολεκτικά τους έχετε φλομώσει στα ψέματα για να λέμε την αλήθεια. Και μην μας πείτε πάλι πού θα βρούμε τα λεφτά, γιατί είστε ικανός ακόμα και γι’ αυτό. Γιατί όταν θέλετε, τα βρίσκετε και για τα υπερκέρδη των καρτέλ, των τραπεζών, της ΔΕΗ και για την υπερφορολόγηση και τα υπερπλεονάσματα. Εσείς, εξάλλου, λέτε τώρα ότι έχετε δημοσιονομικό χώρο ο οποίος μπορεί να φτάσει μέχρι τα 6,5 δισεκατομμύρια, για να λέμε την αλήθεια. Άρα υπάρχει ο χώρος, υπάρχει η πρόταση, ιδού και η Ρόδος, κύριε Πιερρακάκη.

Θέλω να αναφερθώ πριν κλείσω και στο θέμα ΑΤΜ και της τροπολογίας η οποία έρχεται σήμερα και η οποία είναι και αποκαλυπτικότατη. Τι μας λέτε, δηλαδή, κύριε Πιερρακάκη, τώρα; Μας λέτε ότι τα μεγάλα λόγια του κ. Μητσοτάκη ότι τον Δεκέμβριο θα τελειώσει το θέμα των προμηθειών με τις τράπεζες ήταν ψέμα; Αλήθεια; Τελικά μπόρεσαν να βρουν παραθυράκι; Δεν είσαστε άριστοι; Θα μου πείτε, κύριε Πιερρακάκη, τελικά είστε άριστοι ή δεν είστε; Πώς ξέφυγαν έτσι από τις ρυθμίσεις των αρίστων, που είχατε λύσει τότε το πρόβλημα κόβοντας τις προμήθειες και τα ποσοστά των τραπεζών; Τελικά όλα αυτά για τους τραπεζίτες ήταν λόγια του αέρα;

Μαθαίνω -και διαβάζουμε, δηλαδή, από ένα non paper δικό σας θα είναι αυτό- ότι η πρότασή σας θα στερήσει -λέει- από τις τράπεζες 25 εκατομμύρια ευρώ. Δηλαδή, η ρύθμιση του κ. Μητσοτάκη είχε αφήσει περιθώριο πρόστυχης και καταχρηστικής κερδοσκοπίας των τραπεζιτών εις βάρος των καταναλωτών ύψους 25 εκατομμυρίων ευρώ. Δεν μπορώ να το πιστέψω. Δεν μπορώ να το φανταστώ ότι ο άριστος κ. Μητσοτάκης άφησε μια τέτοια κερκόπορτα -κι εδώ δυστυχώς κερκόπορτα- για να κάνουν πάρτι οι τραπεζίτες. Μπράβο σας. Δεν μπορώ να πω κάτι άλλο. Είναι φοβερή αριστεία αυτό. Αυτό, δηλαδή, σημαίνει ότι είχατε αφήσει παραθυράκι.

Τώρα που σας πιάσανε οι πολίτες και η Αντιπολίτευση -γιατί το θέμα το αναδείξαμε με συγκεκριμένο τρόπο εμείς- με τη γίδα στην πλάτη -για να πω την αλήθεια τους τραπεζίτες πιάσαμε με τη γίδα στην πλάτη- θα κάνετε κάποιον καινούργιο ελιγμό διαφυγής;

Να ρωτήσω λίγο κάτι τώρα γιατί εδώ πρέπει να ακουστούν πολλά πράγματα. Η πρότασή σας για μηδενική προμήθεια αν έχει η τράπεζα μετοχική σύνθεση στον ιδιοκτήτη διαχειριστή του δικτύου ATM σημαίνει ότι αν μεταπωληθεί το ποσοστό της τράπεζας, επιτρέπεται σε εκείνο το ΑΤΜ να υπάρχει προμήθεια 1,5 ευρώ;

Δηλαδή, ο πολίτης-πελάτης που έχει μια σχέση καταναλωτή με την τράπεζα και ξέρει ότι δεν πληρώνει κάτι στα ATM που μείνανε σε περιοχές που αφήσατε να κλείσουν υποκαταστήματα στην ελληνική ύπαιθρο -γιατί έκλεισαν καταστήματα της Αγροτικής, της Πειραιώς και πολλά άλλα- έρχεστε τώρα και λέτε: «Εσύ που είχες ένα αποκούμπι το ΑΤΜ με μηδενική χρέωση, αν πουληθεί, θα πληρώνεις 1,5 ευρώ». Δηλαδή, δημιουργείτε, κύριε Πιερρακάκη, τώρα νέο παραθυράκι, ένα του κ. Μητσοτάκη τον Δεκέμβριο, δύο το δικό σας τώρα καλοκαιριάτικα; Θα επιτρέψετε, δηλαδή, τέτοιες καταχρηστικές πρακτικές εις βάρος των καταναλωτών;

Έρχεστε τώρα να διορθώσετε ένα λάθος δικό σας -όχι δικό μας, δικό σας λάθος, παραδεχτείτε το ότι ήταν λάθος- γιατί υπήρχε καταχρηστική συμπεριφορά εις βάρος του καταναλωτή. Και αν υπάρξει και άλλη; Εγώ σας την υποδεικνύω από τώρα. Σας λέω συγκεκριμένα από τώρα, με τη δική σας ρύθμιση, αν αλλάξει η μετοχική σύνθεση στον διαχειριστή των ΑΤΜ ή μεταπώληση, ο πωλητής τότε ξαφνικά θα φάει φέσι σε κάθε δική του κίνηση λογαριασμού με τροπολογία Πιερρακάκη. Αυτό, δηλαδή, που βάζετε είναι ένα φέσι Πιερρακάκη προς όφελος των τραπεζιτών. Και ρωτώ: Θα το δεχτείτε; Το ανέχεστε; Εμείς πάντως όχι, σας το λέω ξεκάθαρα. Εμείς τη βλέπουμε την κερκόπορτα μπροστά μας, ολοφάνερη.

Όμως θέλω να πω και κάτι ακόμα και για τους Βουλευτές, αλλά και για την κοινωνία. Η αντίδραση των πολιτών τελικά και της Αντιπολίτευσης μπορεί να αλλάξει πολλά. Μπορεί να αποκαλύψει ποιοι κυκλοφορούν με τη γίδα στην πλάτη και μπορεί να οδηγήσει τον άριστο κ. Πιερρακάκη να φέρει κακήν κακώς μια τροπολογία, που μπορεί να έχει κι άλλα προβλήματα, αλλά μην υποτιμάμε την άτακτη υποχώρηση, πρώτον, των τραπεζιτών που δεν τους έφταναν τα 4,7 δισεκατομμύρια ευρώ κέρδη το 2024, αλλά επιχείρησαν με πώληση του δικτύου ΑΤΜ να βγάλουν κι άλλα εύκολα λεφτά χωρίς επενδύσεις, χωρίς θέσεις εργασίας. Προσέξτε πώς βγαίνουν τα λεφτά από τους τραπεζίτες, που τους βάζετε πλάτη για τα υπερκέρδη, χωρίς επενδύσεις, χωρίς θέσεις εργασίας, έτοιμη δουλειά, καθαρή, γρήγορη, παστρική και με την έγκριση της Κυβέρνησης.

Κι όλα αυτά γιατί; Γιατί η Κυβέρνηση δεν θέλει να ακούσει -δεν τη συμφέρει- αυτό που εμείς λέμε εδώ και δύο χρόνια για τις τράπεζες και όχι μόνο η Κυβέρνηση -εδώ θα τα λέμε όλα-, αλλά και ο κ. Στουρνάρας. Όταν επισκεφθήκαμε τον κ. Στουρνάρα -φέτος πήγαμε και στην Τράπεζα της Ελλάδος και στην Ένωση Τραπεζών-, μας είπαν ότι είναι πολύ χαρούμενοι για την υψηλή κερδοφορία των τραπεζών εις βάρος των καταναλωτών, εις βάρος των πελατών τους, εις βάρος των μικρομεσαίων επιχειρήσεων της χώρας. Είναι φυσιολογικό, δηλαδή, να θησαυρίζουν οι τράπεζες και οι τραπεζίτες κλέβοντας στους καταναλωτές. Ε όχι, δεν είναι φυσιολογικό. Αυτό είναι φυσιολογικό μόνο στη δεξιά πολιτική του κ. Μητσοτάκη. Γιατί το μόνο που τους ενδιαφέρει είναι τα χρηματιστηριακά κέρδη, τα golden boys και τα μερίσματα. Τους θυμίζω ότι χωρίς μια κοινωνία που στέκεται όρθια, δεν θα υπάρχει βιώσιμο τραπεζικό σύστημα. Όμως η Κυβέρνηση το μόνο που κάνει είναι να τρέχει πίσω από τα σκάνδαλα για να τα κουκουλώσει. Αυτή είναι η συμβολή της στην πολιτική ζωή του τόπου. Αυτό είναι και το σκάνδαλο με τα ΑΤΜ.

Επιβάλλεται, λοιπόν, να είμαστε καχύποπτοι με μια Κυβέρνηση ανικανότητας, αδικίας, αύξησης των ανισοτήτων που έχει καταστήσει τις διακοπές πολυτέλεια και την ιδιοκατοίκηση άπιαστο όνειρο. Μας λένε οι πολίτες: «Δεν πάει άλλο με αυτήν την Κυβέρνηση».

Γι’ αυτόν τον λόγο ο ΣΥΡΙΖΑ έχει ξεκάθαρο στόχο. Η Ελλάδα δεν χρειάζεται μόνο μια δυναμική προοδευτική Αντιπολίτευση. Αλλά χρειάζεται πάνω από όλα μια προοδευτική προοπτική διακυβέρνησης. Και μόνο ο δυνατός ΣΥΡΙΖΑ - Προοδευτική Συμμαχία που μπορεί να κινητοποιήσει και την προοδευτική συνεργασία, μπορεί να δώσει λύσεις στα προβλήματα των εργαζομένων, στα προβλήματα των επιχειρήσεων, στα προβλήματα των συνταξιούχων, στα προβλήματα της νέας γενιάς. Μόνο έτσι μπορεί να γίνει πολιτική αλλαγή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η κοινωνία ξέρουμε ότι μας ζητάει περισσότερα. Δεν αρκεί να αναδεικνύουμε τα δικά σας λάθη. Τα βρίσκουν πλέον και μόνοι τους. Είστε αναξιόπιστοι και δεν έχετε νομιμοποίηση. Η κοινωνία ζητάει και να καταθέσουμε μια πρόταση ενός άλλου παραγωγικού μοντέλου, να δώσουμε ξανά την ελπίδα στην κοινωνία. Και να το πω καθαρά, δεν θέλουμε άλλους φοβισμένους πολίτες, δεν θέλουμε άλλες στερημένες ζωές. Γιατί αυτό είναι το αποτέλεσμα της πολιτικής του κ. Μητσοτάκη και της Νέας Δημοκρατίας. Οι λύσεις δεν θα έρθουν από μόνες τους. Οι λύσεις απαιτούν δουλειά, επιμονή, αγώνα, να γίνουμε καλύτεροι για να κάνουμε την κοινωνία μας καλύτερη και οφείλουμε και εμείς να ξεκινήσουμε αυτήν τη διαδρομή για να εμπιστευτεί ξανά η κοινωνία την πολιτική.

Γιατί από τις προμήθειες στα ΑΤΜ μέχρι την υγεία και την παιδεία, από την εξωτερική πολιτική μέχρι το μεταναστευτικό, όλα είναι πολιτικές επιλογές. Η ευημερία της ελληνικής κοινωνίας και η δημοκρατία που τιμούμε σήμερα είναι πολιτική επιλογή και αυτά μπορεί να τα διασφαλίσει μόνο μια δημοκρατική προοδευτική κυβέρνηση. Η Νέα Δημοκρατία και ο κ. Μητσοτάκης όχι. Απέτυχαν. Το συντομότερο, λοιπόν, να φύγουν, για να μπορέσει να ανασάνει η πατρίδα μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κυρία Πρόεδρε, σας ευχαριστώ.

Ομολογώ, κύριε Φάμελλε, κύριε Πρόεδρε, ότι όσο σας άκουγα, μπερδεύτηκα. Προσπαθούσα να καταλάβω αν όντως μιλάει Υπουργός των κυβερνήσεων ΣΥΡΙΖΑ που κυβέρνησαν τον τόπο από το 2015 μέχρι το 2019. Και αυτό το λέω γιατί έχουμε πολλά να πούμε.

Ξεκινάω με τις τράπεζες. Επί των ημερών σας ποιες ήταν οι χρεώσεις στις τράπεζες στα ΑΤΜ; Στο τραπεζικό σύστημα αμιγώς στις τράπεζες μεταξύ τους ήταν μέχρι 3 ευρώ και στους τρίτους παρόχους, τους οποίους ποτέ δεν απαγορεύσατε, τσέκαρα τώρα ενώ μιλάγατε πόσο αυξήθηκε ο στόλος ενός τρίτου παρόχου -δεν θα τον ονοματίσω- ΑΤΜ επί των ημερών σας, από το 2015 μέχρι το 2019. Διπλασιάστηκε. Πόσο χρέωνε ο τρίτος πάροχος επί ΣΥΡΙΖΑ; 5 ευρώ. Τι κάνατε για όλα αυτά τα πράγματα στο πλαίσιο και των όσων είπατε πριν από Βήματος; Κάνατε κάποια νομοθετική παρέμβαση; Πήγατε να κάνετε κάποια μείωση στις κακές τράπεζες ή απλώς το κοιτούσατε; Γιατί θυμόμαστε όλοι ότι ταυτοχρόνως είχατε στείλει τον κόσμο στα ΑΤΜ για να παίρνει χρήματα στα capital controls. Αυτό δεν πρόκειται κανείς να το ξεχάσει.

Άρα, εδώ εμείς ερχόμαστε να κάνουμε μια ρύθμιση η οποία είναι απολύτως αναγκαία, η οποία μηδενίζει το κόστος ανάμεσα στις τράπεζες οι οποίες συμμετέχουν στο ΔΙΑΣ -να πω εδώ ότι αυτή είναι η βέλτιστη ευρωπαϊκή πρακτική και ακριβώς γι’ αυτόν τον λόγο το κάναμε- και βάζουμε και ένα εθνικό πλαφόν στους τρίτους παρόχους στο 1,5 ευρώ, το οποίο είναι κατώτερο από αυτό το οποίο μέχρι σήμερα οι τράπεζες οι ίδιες χρέωναν μεταξύ τους. Κάνατε εσείς κάτι τέτοιο; Πρώτη παρατήρηση.

Δεύτερη παρατήρηση, πάμε στα αμιγώς οικονομικά. Επειδή αναφέρατε και το λαθρεμπόριο, υπάρχει συγκεκριμένο άρθρο στον νόμο το οποίο αφορά τα μέτρα δέουσας επιμέλειας για τη λαθρεμπορία καυσίμων. Είναι πολύ σημαντικό θέμα, υπάρχει και πρέπει να το λύσουμε. Τριπλασιάζουμε τα πρόστιμα. Θα κλείνουν πρατήρια. Το έχετε διαβάσει το άρθρο; Θα το στηρίξετε;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ανακοινώσατε τα ονόματα όσων κλείσανε;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Φάμελλε, «ιδού η Ρόδος» είπατε.

Πάμε, ιδού η Ρόδος: Το άρθρο αυτό που τριπλασιάζει τα πρόστιμα στο λαθρεμπόριο καυσίμων, ο ΣΥΡΙΖΑ το ψηφίζει ή δεν το ψηφίζει; «Ναι» ή «όχι»; Απλά πράγματα, απλά μαθηματικά.

**ΠΑΥΛΟΣ ΠΟΛΑΚΗΣ:** Άμα ξεκινήσεις την ιχνηλάτηση από το διυλιστήριο, θα το ψηφίσουμε. Άμα ξεκινήσεις από εκεί που ξεκινάει το λαθρεμπόριο, θα το ψηφίσουμε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Τριπλασιάζει ταπρόστιμα. Ιδού η Ρόδος. Να δούμε τι στηρίζετε.

Πάμε στο αμιγώς οικονομικό κομμάτι. Αυτήν τη στιγμή η χώρα έχει πλεόνασμα πρωτογενές 4,8% και καθαρό πλεόνασμα 1,3%. Και επί των ημερών σας μια φορά υπήρξε καθαρό πλεόνασμα, επί του κ. Τσακαλώτου και εσείς τότε το χαρακτηρίζατε επιτυχία. Εγώ δεν θα το χαρακτηρίσω «επιτυχία». Θα το χαρακτηρίσω «κατάκτηση», γιατί αυτό γίνεται με τον ιδρώτα του ελληνικού λαού. Ερχόμαστε, λοιπόν, σήμερα και η Ελλάδα έχει στηριχθεί δημοσιονομικά μετά από μια χαμένη δεκαετία, στην οποία συνέβαλε χαρακτηριστικότατα και η πρακτική σας το 2015 στο τρίτο μνημόνιο, έχασε είκοσι τέσσερις μονάδες του ΑΕΠ και η χώρα στηρίχθηκε.

Ήμουν στο ECOFIN πριν από λίγες ημέρες και η Ελλάδα έχει δημοσιονομική κατάκτηση -με ιδρώτα και αίμα- και από την άλλη η Αυστρία μπαίνει σε διαδικασία υπερβολικού ελλείμματος. Αυτό είναι κατάκτηση του ελληνικού λαού, σωρευτική. Πρέπει να μπορέσουμε, λοιπόν, να χτίσουμε πάνω σε αυτό. Γιατί φυσικά και υπάρχουν προβλήματα, ποιος τολμά να είναι αυτάρεσκος όταν υπάρχει έστω και ένα πρόβλημα το οποίο δεν έχει λυθεί. Αλλά από εκεί και πέρα τα προβλήματα χτίζονται βήμα-βήμα, όχι με έναν νόμο και ένα άρθρο, αλλά με πολλούς νόμους και πολλά άρθρα και οικοδομώντας ο ένας και πάνω στις κατακτήσεις του άλλου.

Ερχόμαστε, λοιπόν, εδώ να κάνουμε την εξής αναγνώριση. Καταθέτετε μια τροπολογία για τη δέκατη τρίτη σύνταξη. Έχετε κάνει επί των ημερών σας έστω και μια αύξηση του 1 ευρώ στους συνταξιούχους;

**ΝΙΚΟΛΑΟΣ ΠΑΠΠΑΣ:** Πλάκα μας κάνατε; Τη δέκατη τρίτη ποιος την έδωσε; Δεν δώσαμε τη δέκατη τρίτη;

**ΠΑΥΛΟΣ ΠΟΛΑΚΗΣ:** Πότε προσγειώθηκε το αεροπλάνο;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ελάτε τώρα.

Εγώ μπορώ, λοιπόν, να σας σταχυολογήσω ακριβώς τι είναι αυτό το οποίο κάναμε εμείς, γιατί ο κόσμος θυμάται την πολιτική Τσακαλώτου - Κατρούγκαλου επί των ημερών σας.

Ερχόμαστε, λοιπόν, εμείς και κάνουμε μια σειρά από αυξήσεις: 7,75% το 2023, 3% το 2024, 2,4% το 2025, σωρευτική αύξηση 13,5%.

Κατάργηση της μείωσης του 30% επί των συντάξεων των αυτοαπασχολούμενων συνταξιούχων από το 2024, αναπροσαρμογή των ορίων εισφοράς αλληλεγγύης συνταξιούχων ετησίως και τα 250 ευρώ που δόθηκαν πριν από λίγες ημέρες και πολλά άλλα.

Φτάνουν αυτά; Όχι. Πρέπει να γίνουν και άλλα. Πώς θα γίνουν; Με έναν νόμο και ένα άρθρο; Πάλι τα ίδια; Ο τρόπος με τον οποίον αυτό γίνεται, είναι οικοδομώντας. Έχουμε έρθει εδώ και έχουμε ψηφίσει το νέο ευρωπαϊκό πλαίσιο, το οποίο ορίζει τον κανόνα δαπανών. Δηλαδή, ερχόμαστε και λέμε ότι έχουμε συγκεκριμένο δημοσιονομικό χώρο ανεξαρτήτως των πλεονασμάτων. Το ψήφισαν αυτό είκοσι επτά χώρες. Είναι, πλέον, νόμος της Ελληνικής Βουλής. Έχουμε συγκεκριμένο χώρο να ξοδέψουμε. Έχω τοποθετήσει δημοσίως ποιος είναι αυτός ο χώρος. Είναι 1,5 δισεκατομμύριο, συγκεκριμένα 1.580.000.000.

Μέσα σε αυτόν τον χώρο πρέπει να έρθουμε, εκτός και εάν κανείς πάρει έξτρα μέτρα πολιτικής, άρα αυξήσει τους φόρους, άρα, να μας πει ποιους συγκεκριμένους φόρους θα αυξήσει και ποια είναι η αποτίμησή τους. Γιατί αυτό το οποίο είπατε, κύριε Φάμελλε,: «Εάν θέλετε, θα τα βρείτε» ε, δεν το λες και σεμινάριο δημόσιας φορολογικής πολιτικής. Θέλει λίγο παραπάνω σκάψιμο, για να μπορέσει κανείς να έρθει και να πει ακριβώς από πού θα τα βρει.

Άρα, πρέπει να έρθετε και να μας πείτε, διότι το κόστος αυτό που προτείνετε είναι 2,5 δισεκατομμύρια. Άρα εγώ σας λέω ότι έχουμε 1.580.000.000 με την υφιστάμενη κατάσταση και έχοντας μειώσει πάνω από εβδομήντα φόρους και πρέπει να προτεραιοποιηθούν πολλές κοινωνικές ομάδες, οι οποίες έχουν ανάγκες.

Εσείς, λοιπόν, λέτε ότι θα προτεραιοποιήσετε μόνο μία; Λέτε ότι θα το κάνετε με μία μόνο ενέργεια; Με έναν νόμο και ένα άρθρο; Με ένα πρόγραμμα της Θεσσαλονίκης; Με τι; Τι θα κάνετε για όλους τους άλλους και από πού αντικειμενικά θα βρείτε τα λεφτά;

Πάμε τώρα στην ΑΑΔΕ. Και τώρα εδώ, επίσης είναι λίγο καφκικό αυτό. Η ΑΑΔΕ ιδρύθηκε με ποιου υπογραφή; Ποιος νόμος ιδρύει την ΑΑΔΕ; Ο νόμος που ιδρύει την ΑΑΔΕ, είναι ο ν.4389/2016. Ποιος τοποθετεί επί ΣΥΡΙΖΑ τον κ. Πιτσιλή, τον ίδιο, διοικητή; Ο κ. Τσακαλώτος, ο οποίος μας έλεγε ότι τον ενοχλεί και η ανεξαρτησία, κάπου εκεί δυσκολεύτηκε. Και μάλιστα, είχε και απορίες πώς προέκυψε και η ιστορία με το ΣΔΟΕ. Αναφέρθηκε και σε αστυνομικά μυθιστορήματα. Δεν ξέρω.

Λοιπόν, ο κ. Πιτσιλής, έγινε διοικητής το 2016. Εμείς λόγω της πολύ καλής δουλειάς, που έχει κάνει και η ΑΑΔΕ και ο διοικητής, επιλέξαμε να ανανεώνουμε τη θητεία του. Είναι μια Ανεξάρτητη Αρχή και αυτήν τη στιγμή, το ΣΔΟΕ που υπάγεται μέχρι σήμερα; Υπάγεται στον Υπουργό Οικονομικών. Σήμερα, σε εμένα. Φεύγει από τον Υπουργό Οικονομικών και πάει σε μία Ανεξάρτητη Αρχή. Απλά ελληνικά, απλά μαθηματικά. Και λέτε ότι αυτό το πράγμα συνιστά διαδικασία πολιτικού ελέγχου;

Να ανταπαντήσω; Πού πήγε το ΣΔΟΕ το 2015 στην αρχή, όταν αναλάβατε τη διακυβέρνηση της χώρας; Πήγε στον Υφυπουργό κ. Νικολούδη, στο Μέγαρο Μαξίμου. Δηλαδή, το ΣΔΟΕ πήγε στον Αλέξη Τσίπρα. Μάλιστα. Και πώς έφυγε το ΣΔΟΕ από τον Αλέξη Τσίπρα; Έφυγε μετά το τρίτο μνημόνιο. Τι κάνατε τότε εσείς που συσκίζετε τα ιμάτια σας για την ισχυροποίηση του ΣΔΟΕ; Από τα επτακόσια πενήντα άτομα, τα οποία είχε, τα πεντακόσια πενήντα τα πήγατε στη Γενική Γραμματεία Δημοσίων Εσόδων, που μετά έγινε η ΑΑΔΕ. Και όλοι οι έλεγχοι που συμπεριλαμβανόντουσαν σε αυτούς, πήγαν αυτούσιοι μετά στην ΑΑΔΕ. Αυτό που κατακρίνατε δηλαδή προ ολίγου, το κάνατε αυτούσιο.

Και ερχόμαστε και λέμε με δεδομένο το ότι είναι μια διαρκής συζήτηση με τους ευρωπαϊκούς θεσμούς -ποια;- οι ελεγκτικοί μηχανισμοί να είναι σε Ανεξάρτητες Αρχές. Έρχεται μια Κυβέρνηση, λοιπόν, και παίρνει αυτό μόνο τον ελεγκτικό μηχανισμό και τον βάζει σε μία Ανεξάρτητη Αρχή, την οποία εσείς ιδρύσατε και τον διοικητή της οποίας αρχικά εσείς επιλέξατε.

Και ερωτώ: Στο δίλημμα, πώς θεμελιώνεται η ανεξαρτησία του ΣΔΟΕ, Τσίπρας ή Πιτσιλής; Εσείς τι απαντάτε; Γιατί απαντήσατε Τσίπρας. Αυτή η Κυβέρνηση απαντά Πιτσιλής. Η απάντηση σας σε αυτό ποια είναι;

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Θα προσπαθήσω, κυρία Πρόεδρε, να δώσω ορισμένα στοιχεία, τα οποία ελπίζω να κάνουν καλύτερο τον κ. Πιερρακάκη, γιατί μάλλον δεν γνωρίζει βασικά θέματα και θέτει ερωτήσεις, οι οποίες δεν αντιστοιχούν σε αυτά που ξέρει όλη η Ελλάδα.

Θα σας πω κάτι, το οποίο θα σας είναι πολύ χρήσιμο. Ρωτήσατε πότε η κυβέρνηση του ΣΥΡΙΖΑ παρενέβη στο θέμα των προμηθειών των τραπεζών και του προβλήματος, το οποίο αντιμετωπίζετε σήμερα εσείς ως πρόβλημα της δικής σας Κυβέρνησης, γιατί δεν ήταν πρόβλημα της κυβέρνησης το ’15 - ’19.

Σας ζητώ, λοιπόν, όταν θα πάτε στο γραφείο, να ζητήσετε τον ν.4465/17. Είναι ο νόμος του ΣΥΡΙΖΑ, ο οποίος έγινε σε εφαρμογή ευρωπαϊκής Οδηγίας και δίνει τη δυνατότητα στον Υπουργό Οικονομικών να βγάζει υπουργική απόφαση, που να περιορίζει ή να μηδενίζει τις προμήθειες για ευάλωτες κοινωνικές ομάδες, για αγροτικές περιοχές, για πρόσωπα τα οποία παίρνουν επίδομα, για υπερήλικες, για συνταξιούχους, το οποίο εσείς δεν κάνετε, ενώ νομοθέτησε ο ΣΥΡΙΖΑ. Άρα, μην ξύνεστε στη γκλίτσα του τσοπάνη. Ο ΣΥΡΙΖΑ είχε κάνει ρύθμιση για τις προμήθειες, αλλά εσείς είστε αδιάβαστος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πάμε στο δεύτερο θέμα. Μας ρωτάει ο αδιάβαστος κ. Πιερρακάκης, τι έκανε η κυβέρνηση του ΣΥΡΙΖΑ για τις συντάξεις και πότε αύξησε τις συντάξεις.

Λοιπόν, κύριε Πιερρακάκη, μόλις βγήκαμε από τα μνημόνια με δουλειά της κυβέρνησης του ΣΥΡΙΖΑ, γιατί οι κυβερνήσεις Νέας Δημοκρατίας και ΠΑΣΟΚ χρεοκόπησαν την Ελλάδα, υπήρξε νόμος για τη δέκατη τρίτη σύνταξη, τον οποίο ψήφισε η Νέα Δημοκρατία και πήραν δέκατη τρίτη σύνταξη οι συνταξιούχοι, που είχαν κόψει οι δικές σας κυβερνήσεις.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Άρα, και εκεί δεν είστε καλά διαβασμένος. Παρακαλώ, γυρίστε στο Υπουργείο και διαβάστε. Αλλά διαβάσατε και κάτι ακόμα, να μας πείτε, γιατί δεν είπατε τίποτα, για τις ευρωπαϊκές Οδηγίες για τη μείωση του ΦΠΑ, γιατί δεν τις προχωράτε; Δεν είπατε κάτι. Περίμενα. Σας προκάλεσα. Γι’ αυτά που ήσασταν αδιάβαστος, τολμήσατε να πείτε κάτι και τα πάτε και λάθος. Εδώ τι θα κάνετε; Θα πάμε στο Ευρωπαϊκό Δικαστήριο; Θα πληρώσουμε και πρόστιμο, ενώ η Ευρώπη έχει εργαλειοθήκη για τη μείωση του φορολογικού βάρους από την ενεργειακή κρίση εδώ και τρία χρόνια και εσείς πετάτε αετό για να τα μαζεύετε στα ταμεία με υπερπλεόνασμα;

Μας είπατε, λοιπόν, ότι ήταν σημαντικό το ότι επί κυβέρνησης ΣΥΡΙΖΑ υπήρξε πλεόνασμα και υπερπλεόνασμα. Ναι, γιατί τότε εμείς το δίναμε μέρισμα σε όλη την κοινωνία και ιδιαίτερα στις ευάλωτες κοινωνικές ομάδες. Εσείς δεν τα μοιράζετε τα 6,5 δισεκατομμύρια. Παρότι κάνατε λάθος, δεν τα μοιράζετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Σε αυτό, πράγματι, είστε άριστοι, να μας κάνετε κάποιο σεμινάριο, πώς κατορθώσατε να κλέψετε 6,5 δισεκατομμύρια φοροεπιδρομή από νοικοκυριά και επαγγελματίες, που λείπουν από την αγορά και από τα νοικοκυριά. Το ερώτημα δεν είναι, γιατί έχουμε υπερπλεόνασμα. Το ερώτημα είναι, γιατί έχουμε 6,5 δισεκατομμύρια υπερπλεόνασμα και γιατί δεν το γυρίζετε στους πολίτες, αλλά μιλάτε μόνο για 1,5. Το κάνατε το λάθος! Τα κλέψατε από την αγορά και από τα νοικοκυριά! Τώρα γιατί δεν τα επιστρέφετε πίσω;

Θέλω να προσθέσω ακόμα κάτι που αφορά την Πειραιώς. Έχει γίνει μια αγοραπωλησία ΑΤΜ. Διαβάζω ότι από αυτήν την αγοραπωλησία ATM βγήκε κέρδος 300 εκατομμύρια ευρώ, με μια αγοραπωλησία χωρίς επενδύσεις πραγματικού προϊόντος. Το έχετε ψάξει καθόλου; Έχετε ψάξει σε ποιες χώρες ελέγχονται φορολογικά ή φορολογούνται αυτές οι εταιρίες; Έχετε μια τέτοια ρύθμιση; Μήπως έτσι τώρα με αυτό που κάνετε, ανοίγετε ένα παραθυράκι, που θα έχουμε πάλι τα προβλήματα των ανεξέλεγκτων funds και servicers; Λέω, μήπως είστε διπλά πρόχειρος; Και αυτό μια ερώτηση, δεν είναι; Διαβάζω για 300 εκατομμύρια. Πώς βγήκαν αυτά; Από πού βγήκαν; Πώς πληρώθηκαν; Από ποιο μετοχικό κεφάλαιο πληρώθηκαν; Ερωτήσεις. Δεν είναι πραγματικές;

Γιατί ξέρετε σ’ αυτήν την χώρα, που σήμερα τιμά τα πενήντα ένα χρόνια δημοκρατίας, δεν ξεχνάμε ότι κάποιοι χρεοκόπησαν την πατρίδα μας και κάποιοι δούλεψαν μαζί με τον ελληνικό λαό για να βγούμε από τα μνημόνια και άφησαν στην Κυβέρνησή σας 37 δισεκατομμύρια ευρώ. Και ερωτώ: Πού έπιασαν τόπο αυτά τα 37 δισεκατομμύρια; Έπιασαν για τους πολίτες ή μόνο για τα καρτέλ, τα funds και τους κολλητούς σας και τις γαλάζιες ακρίδες;

Δεν μου είπατε τίποτα για τον ΦΠΑ. Δεν μου είπατε τίποτα για το πώς η ΑΑΔΕ έλεγξε τις παράνομες ενισχύσεις των αγροτών και με ποια εχέγγυα τώρα θέλετε να μεταφέρετε τον ΟΠΕΚΕΠΕ εκεί. Τίποτα. Τσιμουδιά. Τσιμουδιά δεν μας είπατε.

Ρωτήσατε μόνο υποκριτικά -και κλείνω με αυτό, κυρία Πρόεδρε και σας ευχαριστώ- αν δώσουμε αυτό το τμήμα του δημοσιονομικού πλεονάσματος στους συνταξιούχους, που το αξίζουν, κύριε Πιερρακάκη, και θέλω να μου απαντήσετε αν εσείς νομίζετε ότι δεν το αξίζουν…

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** …(Δεν ακούστηκε)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Το αξίζουν. Θα το δώσετε, λοιπόν, θα ψηφίσετε την τροπολογία μας;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας απάντησα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πιερρακάκη, ή το αξίζουν ή όχι. Μην κάνετε τώρα κόλπα. Σας ρώτησα, το αξίζουν οι συνταξιούχοι αυτό το οποίο προτείνει η τροπολογία μας. Σας καλώ, λοιπόν, να το ψηφίσετε, αφού το αξίζουν. Γιατί ρωτάτε πόσο κοστίζει, αλλά δεν λέτε αν αξίζει.

Εγώ, λοιπόν, λέω ότι και αξίζει και τόσο που κοστίζει μπορεί η χώρα να το αναλάβει. Αλλά ρωτάτε: «Πού θα βρούμε δημοσιονομικό χώρο για τις άλλες κοινωνικές ομάδες. Λάβαμε πρόνοια;».

Σας λέω να διαβάσετε και την προηγούμενη τροπολογία, που έχουμε καταθέσει για δέκατο τρίτο και δέκατο τέταρτο μισθό. Μην είστε τόσο αδιάβαστος. Διαβάστε την πρόταση νόμου για την ακρίβεια, έχουμε για όλες τις κοινωνικές ομάδες.

Το ερώτημα, που δημιουργείται, κυρία Πρόεδρε, είναι το εξής, για να ρωτάει ο κ. Πιερρακάκης, τι θα κάνουμε για τις άλλες κοινωνικές ομάδες, πάει να πει ότι ξέρει πολύ καλά ότι με αυτήν την Κυβέρνηση πλήττονται όλες οι κοινωνικές ομάδες και έχουν ανάγκη στήριξης. Αυτή είναι η διαφορά μας, κύριε Πιερρακάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έχετε φτάσει σε ένα σημείο να πλήττονται όλες οι κοινωνικές ομάδες, εκτός από τον «Φραπέ», τον «Χασάπη» και τα γαλάζια παιδιά. Εμείς αυτό θέλουμε να ανατρέψουμε, κυρία Πρόεδρε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώνεται ο κύκλος αυτός με την τοποθέτηση του κ. Πιερρακάκη.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θέλω να μου εξηγήσετε -επειδή πραγματικά το αναζήτησα, με καλή διάθεση αυτό που λέγατε- αν όντως, μειώσατε κάποια τραπεζική χρέωση, εκτός από το να νομοθετείτε δυνατότητες, όπως λέτε, στη βάση ευρωπαϊκών Οδηγιών. Γιατί εγώ είδα τα νούμερα -πείτε μου, αν κάνω λάθος- και είδα ότι οι χρεώσεις ανάμεσα στις τράπεζες επί ΣΥΡΙΖΑ ήταν 3 ευρώ μεταξύ τους και οι χρεώσεις των τρίτων παρόχων ήταν 5 ευρώ μεταξύ τους. Είδα ότι ο στόλος των τρίτων παρόχων αυξήθηκε -έως και διπλασιάστηκε- επί ΣΥΡΙΖΑ. Με διορθώνετε; Γιατί δεν το κάνατε, ενώ μιλήσατε. Παρατήρηση πρώτη.

Παρατήρηση δεύτερη. Όλη η κοινωνική προτεραιοποίηση, γιατί, ναι, υπάρχουν κοινωνικές ομάδες που πρέπει να στηριχθούν και οι συνταξιούχοι είναι σαφέστατα μία από αυτές, εγώ πριν ανέφερα τον τρόπο με τον οποίο το κάναμε, δεν το είπαμε, γιατί εσείς νομοθετήσατε αυτό το οποίο είπατε 13 Μαΐου του 2019. Θυμάμαι ότι ένα μήνα μετά είχαμε εκλογές…

**ΓΕΩΡΓΙΟΣ ΨΥΧΟΓΙΟΣ:** Ένας νόμος…

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ναι, απλώς το «ένας νόμος και ένα άρθρο» είδε κάπου τον Μάιο του 2019 την εξάντληση του τι είναι.

**ΕΙΡΗΝΗ (ΡΕΝΑ) ΔΟΥΡΟΥ:** Πέμπτη φορά η εξυπνάδα αυτή και είστε και νέος άνθρωπος!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Δέκατη πέμπτη φορά, εκατοστή φορά, ξέρετε γιατί; Ξέρετε γιατί; Διότι η έννοια αλήθεια έχει ετυμολογικά μέσα της…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ας μη ζωηρέψει τόσο η συζήτηση.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Και το μεγαλύτερο επιχείρημα εναντίον σας, κύριε Φάμελλε, είναι η μη λήθη.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Μεΐκόπουλε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Όταν λέμε συγκεκριμένα πεπραγμένα, μιλάμε πάνω σε αυτά. Και από κει και πέρα, όλη η φορολογική πολιτική, ο κάθε φόρος ο οποίος μειώνεται ή όχι...

**ΠΑΥΛΟΣ ΠΟΛΑΚΗΣ:** Πώς νιώθεις…

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Εγώ ξέρω ότι εμείς επί των ημερών μας…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ, οι χαρακτηρισμοί να λείπουν.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα, ξέρω ότι επί των ημερών σας είδαμε μόνο δραματικές αυξήσεις φόρων.

Τέλος, από εκεί και πέρα…

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, παρακαλώ!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Όποιος φωνάζει, κύριε Πολάκη, είναι συνήθως αυτός ο οποίος δεν έχει τίποτα να πει. Ισχύει και στο ποδόσφαιρο, ισχύει και στην πολιτική που διεξάγεται ως ποδόσφαιρο.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Από εκεί και πέρα, λοιπόν, για να το πω στη γλώσσα που καταλαβαίνετε, δεν αλλάζει απολύτως τίποτα σε σχέση με τις αρμοδιότητες του ΣΔΟΕ. Πώς τα είχατε πει, κύριε Πολάκη, «κόπι πάστε»; Αυτό είναι cut. Παίρνουμε αυτούσιες τις διαδικασίες του ΣΔΟΕ και τις πηγαίνουμε απευθείας στην ΑΑΔΕ. Και η ΑΑΔΕ αυτή τη στιγμή θα έρθει και θα κάνει όλο αυτό το οποίο εσείς εξαρχής νομοθετήσατε το 2016 και το οποίο έρχεστε σήμερα να απεκδυθείτε. Άρα, κάνετε αυτοκριτική για τη δημιουργία της Ανεξάρτητης Αρχής; Διαφωνείτε με την ίδρυση της ΑΑΔΕ το 2016; Διαφωνείτε με την επιλογή του διοικητή την οποία κάνατε το 2016;

**ΠΑΥΛΟΣ ΠΟΛΑΚΗΣ:** Προφανώς!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Πείτε το ξεκάθαρα, πείτε κάναμε λάθος. Γιατί εμείς ήρθαμε και σε καλή διάθεση και σε καλό πλαίσιο, συνεχίσαμε και συνεχίζουμε να επενδύουμε στην ανεξαρτησία μιας Ανεξάρτητης Αρχής, μιας αρχής η οποία κάνει καλά τη δουλειά της, μιας αρχής η οποία έρχεται και παράγει ολοένα και περισσότερα πλεονάσματα μέσα από τον τρόπο με τον οποίον λειτουργεί.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κυρία Πρόεδρε, τον λόγο παρακαλώ για ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Φάμελλε, για ένα λεπτό μόνο, γιατί θα απαντήσει πάλι ο Υπουργός και πρέπει να προχωρήσουμε.

Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όταν ο Υπουργός Οικονομίας της χώρας μας εκτονώνεται σε ψευτοειρωνείες επιπέδου χειρότερου της Ομάδας Αλήθειας που ταΐζουν τα υπόγεια του Μαξίμου και προσπαθεί να κάνει συμψηφισμούς, ενώ τα καρτέλ βγάζουν στις τράπεζες 4,7 δισεκατομμύρια ευρώ κέρδη, το μέλλον είναι σκοτεινό και για την επιχειρηματικότητα και για την κοινωνία!

Πέσατε πολύ χαμηλά, κύριε Πιερρακάκη, αλλά τα καρτέλ κάνουν πάρτι στις πλάτες του ελληνικού λαού, γι’ αυτό πρέπει να φύγετε το συντομότερο.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Επόμενος ομιλητής ο Βουλευτής της Νέας Δημοκρατίας κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Κυρία Πρόεδρε, συμπληρώνονται πενήντα ένα χρόνια από την αποκατάσταση της Δημοκρατίας στην Ελλάδα. Όταν ο Κωνσταντίνος Καραμανλής επιβιβάστηκε στο αεροπλάνο της επιστροφής από τη Γαλλία, τίποτα δεν ήταν δεδομένο για την Ελλάδα. Σήμερα η Ελλάδα είναι διαφορετική, είναι μια καλύτερη χώρα. Υπήρξε σημαντική πρόοδος σε όλα τα πεδία, σε όλα τα επίπεδα.

Όμως, δεν πήγαν όλα καλά. Έγιναν λάθη. Σημειώθηκαν καθυστερήσεις. Χάθηκαν ευκαιρίες. Το δικό μας χρέος είναι να προστατεύουμε τη δημοκρατία, να τη βελτιώνουμε, με σεβασμό στους θεσμούς. Να κατανοούμε και να υπηρετούμε τον λαό, ιδιαίτερα αυτούς που έχουν τη μεγαλύτερη ανάγκη, με σεβασμό σε αυτούς, με ενίσχυση της κοινωνικής συνοχής, της δικαιοσύνης και με επίδειξη ενσυναίσθησης.

Οι προκλήσεις παραμένουν μεγάλες, εθνικές, ευρωπαϊκές, παγκόσμιες. Όμως, πενήντα ένα χρόνια μετά, η Ελλάδα μπορεί να κοιτάζει το μέλλον, με αυτοπεποίθηση και αισιοδοξία. Όσο κρατούμε ζωντανές τις αξίες της δημοκρατίας, όσο έχουμε πίστη στη συλλογική δύναμη που κρύβουμε μέσα μας και όσο εργαζόμαστε με μεθοδικότητα, με σεμνότητα, με μετριοπάθεια, με διαφάνεια και εντιμότητα για μια πιο δίκαιη, ανοικτή και δημιουργική κοινωνία, τόσο περισσότερο τιμούμε εκείνους που έκαναν το μεγάλο βήμα το καλοκαίρι του 1974.

Κυρίες και κύριοι συνάδελφοι, σήμερα η Βουλή των Ελλήνων καλείται να νομοθετήσει επί ενός πολυεπίπεδου σχεδίου νόμου, που συνδυάζει διοικητική μεταρρύθμιση, φορολογική αποτελεσματικότητα και στρατηγική ανάπτυξης, επί ενός κρίσιμου εργαλείου άσκησης οικονομικής πολιτικής, τον νέο Εθνικό Τελωνειακό Κώδικα, κώδικα που δεν περιορίζεται σε τεχνικές προσαρμογές, είναι μια θεσμική ανασυγκρότηση της τελωνειακής λειτουργίας που φέρνει τη χώρα στο ύψος των ευρωπαϊκών προδιαγραφών. Συνδέεται άμεσα με τον φορολογικό και αναπτυξιακό σχεδιασμό της Κυβέρνησης, λειτουργώντας ως πυλώνας αξιοπιστίας και ενίσχυσης της εξωστρέφειας της ελληνικής οικονομίας.

Είναι αποτέλεσμα συνέχειας, συνέπειας και σταθερής στόχευσης της Κυβέρνησης για ένα σύγχρονο, ευέλικτο και διαφανές φορολογικό και τελωνειακό περιβάλλον με βαθύ, οικονομικό, θεσμικό, κοινωνικό και αναπτυξιακό αποτύπωμα που αποτελεί θεμέλιο λίθο για τη λειτουργία ενός αποτελεσματικού κράτους. Ένα κράτος που σέβεται τους πολίτες, διευκολύνει την επιχειρηματικότητα και διασφαλίζει δημοσιονομική σταθερότητα.

Κυρίες και κύριοι συνάδελφοι, για δεκαετίες οι τελωνειακές διατάξεις της χώρας βασίζονταν σε κατακερματισμένα νομοθετήματα, δυσνόητους κανόνες συχνά παρωχημένους, οι οποίοι δημιουργούσαν ασάφεια, τόσο για τις τελωνειακές αρχές, όσο και για τις επιχειρήσεις. Έκτοτε, έγιναν σημαντικές προσπάθειες και υπήρξαν θετικά βήματα.

Σήμερα θεσπίζουμε έναν ενιαίο, συστηματοποιημένο και πλήρως εναρμονισμένο με το Ευρωπαϊκό Δίκαιο, Εθνικό Τελωνειακό Κώδικα. Είναι ένας Κώδικας που διασφαλίζει τη νομιμότητα και τη διαφάνεια, ενισχύει τους ελέγχους, θέτει σαφές πλαίσιο για την προστασία του δημοσίου συμφέροντος, κατοχυρώνει τη διοικητική ασφάλεια για τους πολίτες και τους οικονομικούς φορείς, εισάγει ψηφιοποιημένες διαδικασίες, ψηφιακές ροές εργασιών, διαλειτουργικά συστήματα και ενισχύει τη λειτουργία των τελωνείων.

Σε μια εποχή, όπου η χώρα μας επιδιώκει να ενισχύσει τον εξαγωγικό της χαρακτήρα, να λειτουργήσει ως logistics hub στη Νοτιοανατολική Ευρώπη και να αξιοποιήσει τις επενδύσεις σε λιμένες, δίκτυα και υποδομές, χρειαζόμαστε τελωνεία λειτουργικά, ευέλικτα, διαφανή.

Κυρίες και κύριοι συνάδελφοι, το παρόν σχέδιο νόμου, όμως, δεν περιορίζεται μόνο στο τελωνειακό σκέλος. Εντάσσεται σε ένα πολιτικά συνεκτικό σχέδιο, σε μια συνολική φορολογική στρατηγική που έχει ξεκινήσει πριν κάποια χρόνια. Περιλαμβάνει και ρυθμίσεις, όπου ενσωματώνονται βελτιωτικές τροποποιήσεις σε βασικές διατάξεις του Κώδικα Φορολογίας Εισοδήματος του 2013 με τον ν.4172.

Επαναξιολογούνται και ενισχύονται οι προβλέψεις των άρθρων 5α, 5β, 5γ, 71η του Κώδικα Φορολογίας Εισοδήματος που θεσπίστηκαν τα τελευταία χρόνια ως εργαλείο φορολογικής προσέλκυσης φυσικών προσώπων, επενδυτών και επαγγελματιών υψηλής προστιθέμενης αξίας.

Υπενθυμίζεται ότι η Ελλάδα την περίοδο 2019-2021 εισήγαγε ένα πλέγμα ειδικών καθεστώτων με στόχο να δημιουργήσει ένα νομικό, φορολογικό και διοικητικό οικοσύστημα, που θα προσελκύει ανθρώπους, κεφάλαια, τεχνογνωσία, να αντιστραφεί -και το πέτυχε- η τάση του brain drain και να μπει η χώρα στον παγκόσμιο χάρτη της επενδυτικής επιλογής. Με τη νομοθεσία εκείνης της περιόδου, κύριε Βεσυρόπουλε, τα καταφέραμε.

Περισσότεροι από διακόσιοι επενδυτές υψηλής καθαρής αξίας έχουν μεταφέρει τη φορολογική τους κατοικία στην Ελλάδα, επενδύοντας πάνω από 300 εκατομμύρια ευρώ σε στρατηγικούς τομείς. Επίσης, χίλιοι πενήντα αλλοδαποί συνταξιούχοι έχουν ήδη επιλέξει την Ελλάδα ως φορολογικό και μόνιμο προορισμό με ειδική συμβολή στις τοπικές οικονομίες της περιφέρειας και με φορολογικά έσοδα άνω των 10 εκατομμυρίων ευρώ. Πάνω από πέντε χιλιάδες ψηφιακοί νομάδες και ελεύθεροι επαγγελματίες έχουν εγκατασταθεί στη χώρα μας, συμβάλλοντας στην ανανέωση του ανθρώπινου κεφαλαίου.

Καινοτομία αποτέλεσε και η εισαγωγή των «Family Offices» ενός νέου, θεσμικά θωρακισμένου μηχανισμού διαχείρισης περιουσίας, τα οποία δημιουργούν θέσεις εργασίας, ενισχύοντας την εγχώρια αγορά επαγγελματικών υπηρεσιών και επενδύσεων. Και όλα αυτά, με απόλυτη συμμόρφωση προς το ευρωπαϊκό και διεθνές ρυθμιστικό πλαίσιο, με πλήρη διαφάνεια και σε συνεργασία με την Ευρωπαϊκή Επιτροπή και τον ΟΟΣΑ, χωρίς επιζήμιες εξαιρέσεις, χωρίς φορολογικά καταφύγια. Πρόκειται για μια νέα προσέγγιση ανάπτυξης με επίκεντρο τη φορολογική προβλεψιμότητα, τη διαφάνεια και την εξωστρέφεια. Το αποτύπωμα είναι ήδη ορατό. Νέα κεφάλαια, νέες δεξιότητες, νέες ευκαιρίες για τη χώρα.

Συνεπώς οι τροποποιήσεις που σήμερα συζητούμε, δεν γίνονται αποσπασματικά. Γίνονται με στόχο τη βελτιστοποίηση των προϋποθέσεων υπαγωγής, την απλοποίηση διαδικασιών, τη διευκόλυνση εφαρμογής, τη βελτίωση της αποτελεσματικότητας και της ταχύτητας, την ενίσχυση της εποπτείας και της φορολογικής συμμόρφωσης.

Συνεχίζεται συνεπώς μια πολιτική που ήδη από το 2019 αποδίδει και ενώνει την τελωνειακή διοίκηση με τη φορολογική μεταρρύθμιση, την αναπτυξιακή προοπτική με την οικονομική εξωστρέφεια. Γιατί ένα φορολογικό κίνητρο χωρίς λειτουργικό κράτος δεν πείθει. Και ένα τελωνειακό σύστημα χωρίς ελκυστικό φορολογικό πλαίσιο, δεν αρκεί. Η επιτυχία βρίσκεται στη σύνθεση, στην ολιστική προσέγγιση, στο στρατηγικό βάθος και πρωτίστως στην πρόνοια για κοινωνική δικαιοσύνη, ευαισθησία, συνοχή και ενσυναίσθηση.

Κυρίες και κύριοι συνάδελφοι, η Κυβέρνηση με συνέπεια και όραμα οικοδομεί ένα νέο φορολογικό και τελωνειακό πλαίσιο, ένα νέο τοπίο που ενδυναμώνει την εμπιστοσύνη πολιτών και επενδυτών και συνδέει τη δημόσια διοίκηση με τις ανάγκες της οικονομίας και της κοινωνίας.

Με αυτά τα δεδομένα σας καλώ να ψηφίσουμε για μια Ελλάδα με αυτοπεποίθηση, προοπτική και ρόλο στον διεθνή φορολογικό και επενδυτικό χάρτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω βεβαίως με το μεγάλο θέμα, με το θέμα των τραπεζών ή μάλλον, για να το πω πιο σωστά, με το θέμα της ασυδοσίας των τραπεζών, γιατί περί αυτού πρόκειται. Αυτό πρέπει να συζητάμε σε αυτήν εδώ την Αίθουσα. Είναι ένα θέμα, το οποίο και εσείς το ξέρετε πάρα πολύ καλά και εμείς το γνωρίζουμε πάρα πολύ καλά. Εσείς στην Κυβέρνηση το γνωρίζετε, γιατί το επιτρέπετε και το διευκολύνετε. Η Κυβέρνηση της Νέας Δημοκρατίας περιβάλλει τις τράπεζες με προκλητική στοργή.

Και εμείς το γνωρίζουμε, γιατί το πολεμάμε και γιατί το πολεμήσαμε πολύ πρόσφατα αυτές τις μέρες. Γιατί ακούσαμε τη δίκαιη οργή των πολιτών, τα αιτήματά τους, τα παράπονά τους, την οργή την οποία νιώθουν μπροστά στο ATM όταν κάνουν ανάληψη και τους κρατάει 2 ευρώ νόμιμα. Και εμείς ως Κοινοβουλευτική Ομάδα της Νέας Αριστεράς φέραμε μια τροπολογία, για να καταργηθούν τώρα όλες οι χρεώσεις και οι προμήθειες στα ATM, σε όλα τα ATM και εντός και εκτός καταστημάτων και αυτά που ανήκουν στις τράπεζες και αυτά που έχουν δοθεί σε τρίτες εταιρείες. Αυτή είναι η μόνη ρεαλιστική πρόταση σήμερα και όχι βεβαίως τα επικοινωνιακά παιχνίδια της Κυβέρνησης.

Σας άκουσα, κύριε Υπουργέ, να σπεύδετε τη Δευτέρα να ανακοινώσετε άρον-άρον μέτρα, μιλώντας μάλιστα για αδικαιολόγητες χρεώσεις. Άκουσα τον Αντιπρόεδρο της Κυβέρνησης, τον κ. Χατζηδάκη, να δηλώνει ότι οι τράπεζες πήγαιναν γυρεύοντας. Έτσι είπε ο κ. Χατζηδάκης. Άκουσα και τον ίδιο τον Πρωθυπουργό στο TikTok να λέει ότι κάποιοι βρήκαν παραθυράκι.

Εδώ δεν μιλάμε όμως για ένα παραθυράκι, κυρίες και κύριοι της Κυβέρνησης. Μιλάμε για μια ολόκληρη συγκροτημένη δομή εξουσίας. Μιλάμε για πολιτική κάλυψη. Και μιλάμε γι’ αυτό το οποίο δεν είναι η εξαίρεση, δεν είναι η αστοχία, αλλά είναι ο κανόνας του πώς λειτουργεί το σύστημα. Δεν είναι παραθυράκι η μη φορολόγηση των τραπεζικών υπερκερδών. Είναι πολιτική απόφαση η εξαίρεση των τραπεζών από κάθε εισφορά. Είναι διαρκές προνόμιο σε βάρος της κοινωνίας.

 Δεν είναι παραθυράκι η μη δανειοδότηση μικρών και μεσαίων επιχειρήσεων. Είναι τραπεζική στρατηγική. Αν έχεις λιγότερους από δέκα εργαζόμενους, οι τράπεζες δεν σου μιλάνε καν. Ούτε είναι παραθυράκι, όταν μια επιχείρηση ζητάει για παράδειγμα 80.000 δάνειο με βιώσιμο σχέδιο και η τράπεζα απαιτεί, στις περισσότερες περιπτώσεις, εμπράγματες εγγυήσεις μεγαλύτερες από την αξία της ίδιας επιχείρησης, ούτε καν του δανείου το οποίο αιτείται. Είναι ένας ολόκληρος μηχανισμός αποκλεισμού των μικρών, αποκλεισμού των μεσαίων από την οικονομία και από τη χρηματοδότηση.

Κι ούτε βεβαίως είναι παραθυράκι, όπως μας λέει ο κ. Μητσοτάκης, όταν το μέσο επιτόκιο δανεισμού είναι 6,5% και το μέσο επιτόκιο καταθέσεων είναι 0,15%. Είναι μοντέλο υπερκέρδους. Είναι αισχροκέρδεια.

Δεν είναι επίσης παραθυράκι, όταν η τράπεζα βγάζει στο σφυρί δύο χιλιάδες ακίνητα ανά τρίμηνο. Τα περνά μετά στα funds και ύστερα τα ξαναπουλάει στον κόσμο 40% πάνω από την αρχική τους τιμή. Κι αυτό είναι αλητεία, για να λέμε τα πράγματα με το όνομά τους! Αυτό που κάνουν οι τράπεζες με τα funds είναι αλητεία.

(Χειροκροτήματα από την πτέρυγα της Νέας Αριστεράς)

Ούτε βεβαίως είναι παραθυράκι, αλλά αντιθέτως είναι πολιτική επιλογή της Κυβέρνησης, η μείωση της φορολογίας των μερισμάτων στο 5%. Είναι επιλογή, λοιπόν, της Κυβέρνησης να χάνει το ελληνικό δημόσιο 327 εκατομμύρια ευρώ μόνο την τελευταία διετία ακριβώς απ’ αυτήν τη χαριστική ρύθμιση. Τα 327 εκατομμύρια ευρώ υπολογίζονται σε σχέση με τον ευρωπαϊκό μέσο όρο, κύριε Υπουργέ. Αν είμαστε, δηλαδή, στον ευρωπαϊκό μέσο όρο στο 21%, που είναι η φορολογία των μερισμάτων, θα είχαμε 327 εκατομμύρια περισσότερα έσοδα για το ελληνικό δημόσιο απ’ αυτά τα οποία έχει σήμερα.

Όχι, λοιπόν, οι τράπεζες δεν βρήκαν κάποιο παραθυράκι. Οι τράπεζες έχουν εκλέξει την Κυβέρνηση που θέλουν. Γιατί αυτό έχει κάνει η Κυβέρνηση. Έχει μετατρέψει τη χώρα σε φορολογικό παράδεισο για το τραπεζικό κεφάλαιο. Η κοινωνία, όμως, δεν έχει την κυβέρνηση που της αξίζει. Και αυτό είναι κάτι το οποίο πρέπει να τελειώσει και πρέπει να τελειώσει άμεσα.

Κυρίες και κύριοι της Κυβέρνησης, ισχυρίζεστε ότι έχουμε επιστροφή στην κανονικότητα και ότι έχουμε ανάπτυξη. Μάλιστα. Μας λέτε ότι το ΑΕΠ αυξάνεται. Μας λέτε ότι οι οίκοι μας χειροκροτούν. Μάλιστα. Όλα μας τα παρουσιάζετε πάρα πολύ ωραία, ένα ακόμη περίφημο success story.

Ένα πράγμα δεν μας λέτε, όμως, ένα πράγμα αποκρύπτετε, ότι για την πλειοψηφία της κοινωνίας εξακολουθούμε να βρισκόμαστε σε διαρκές μνημόνιο. Αυτό αποκρύπτετε από την κοινωνία. Γιατί το success story της Κυβέρνησης -ναι, πράγματι είναι success story για τους λίγους, είναι success story για τις εισηγμένες στο Χρηματιστήριο, είναι success story για τις τράπεζες-, δεν ισχύει για τους μισθωτούς, που έχουν τραγικούς μισθούς, που δεν μπορούν να έχουν συλλογικές συμβάσεις, που πλέον τους υποχρεώνετε και με το νέο νομοσχέδιο να δουλεύουν δεκατριάωρα. Δεν ισχύει για τους νέους, που αναγκάζονται να επιστρέψουν στα παιδικά τους δωμάτια, γιατί δεν μπορούν να πληρώσουν το νοίκι. Δεν ισχύει για τους συνταξιούχους, δεν ισχύει για τους εργαζόμενους, δεν ισχύει για τους επαγγελματίες, δεν ισχύει για τους αγρότες, δεν ισχύει γι’ αυτούς οι οποίοι παράγουν τον πλούτο σε αυτή τη χώρα.

Στις τράπεζες όμως η Κυβέρνηση δίνει τον νυν υπέρ πάντων αγώνα: Μην τις φορολογήσουμε. Μη διασαλευτεί η κεφαλαιακή τους θωράκιση. Μην αγγίξουμε το θεσμικό κειμήλιο του αναβαλλόμενου φόρου. Και ποιο είναι το αποτέλεσμα; Πάνω από 4,5 δισεκατομμύρια καθαρά κέρδη μόνο για το 2024. 4,5 δισεκατομμύρια ευρώ! Το ξαναλέω, για να το εμπεδώσουμε, μήπως και καταλάβουμε πού οδηγεί αυτό το προκλητικό αφήγημα της Κυβέρνησης να μην αγγίξουμε τις τράπεζες.

Από πού προκύπτει όλο αυτό; Από τα επιτόκια. Είπα και πριν, δανείζουν με 7%, καταθέτουμε εμείς με 0,2%. Εκεί βρίσκεται η τεράστια απόκλιση. Είναι δίκαιο αυτό; Όχι, προφανώς και δεν είναι. Προκύπτει από τις τραπεζικές χρεώσεις.

Το ξέρετε ότι κάθε πολίτης ο οποίος εκδίδει μια νέα πιστωτική κάρτα χρεώνεται με 6 ευρώ, ότι για να φορτίσει μια προπληρωμένη κάρτα μπορεί να χρειαστεί να πληρώσει μέχρι και 100 ευρώ; Και φτάνουμε έτσι στο +17% από έσοδα από προμήθειες, που ανακοινώνουν οι τράπεζες.

Εδώ δεν έχουμε έναν υγιή τραπεζικό τομέα που λειτουργεί με τους κανόνες του ανταγωνισμού. Εδώ αυτό το οποίο έχουμε είναι ένα καρτέλ, το οποίο παράγει υπερκέρδη για τους μετόχους του και το οποίο φορολογείται με τρόπο προσβλητικό για την υπόλοιπη οικονομία και για την κοινωνία.

(Χειροκροτήματα από την πτέρυγα της Νέας Αριστεράς)

Ξέρουμε ότι δεν πρόκειται να κάνετε κάτι ριζοσπαστικό, κύριε Υπουργέ. Δεν πρόκειται να ανοίξετε μέτωπο με τις τράπεζες. Θα μπορούσατε να κάνετε το εξής απλό, το οποίο κάνουν άλλες χώρες, το οποίο το κάνει η Ισπανία, το κάνουν ακόμα και οι ομοϊδεάτες σας στην Ιταλία, ένα στοχευμένο τέλος στα υπερκέρδη από τόκους. Δεν θα τους στερήσετε την υπέρογκη κερδοφορία με ένα τέτοιο μέτρο. Η φορολόγηση ενός ποσοστού από τα υπερκέρδη των τραπεζών δεν συνιστά και καμία επανάσταση. Αυτονόητο μέτρο θα έπρεπε να θεωρείται. Δυστυχώς, όμως, δεν μπορείτε να κάνετε ούτε αυτό.

Αυτό δεν είναι ζήτημα αστοχίας, είναι ζήτημα πολιτικής επιλογής. Και είναι επιλογή σας να αναμασάτε τις δικαιολογίες περί μηδενικού δημοσιονομικού χώρου όταν πρόκειται για μέτρα στήριξης της κοινωνίας, την ώρα που πετάτε λεφτά από το παράθυρο για ψηφοθηρικούς λόγους. Περιμένουμε να ακούσουμε στη Διεθνή Έκθεση Θεσσαλονίκης τις νέες εξαγγελίες του κ. Μητσοτάκη, μήπως και καταφέρει να αλλάξει την ατζέντα.

Είναι επιλογή σας ότι δεν προχωράτε σε αποκατάσταση των αδικιών της μνημονιακής περιόδου, των μισθολογικών αδικιών, την ώρα που οι μόνοι που έχουν δικαίωμα να θησαυρίζουν είναι οι τράπεζες και οι μεγάλοι επιχειρηματικοί όμιλοι.

Είναι επιλογή σας ότι δεν προχωράτε σε επαναφορά της δέκατης τρίτης σύνταξης για όλους τους δικαιούχους κύριας σύνταξης, συμπεριλαμβανομένων και των ανασφάλιστων υπερηλίκων.

Είναι επιλογή σας να μην προχωρήσετε στην κατάργηση της εισφοράς αλληλεγγύης συνταξιούχων, ενός χαρατσιού που επέβαλε μόνιμες περικοπές στις συντάξεις και είχε οδηγήσει σε δραματική συρρίκνωση του εισοδήματός τους. Έχουμε το ένα τρίτο των συνταξιούχων να βρίσκεται στη χώρα μας το 2025 κάτω από το όριο της φτώχειας.

Είναι επιλογή σας να μην προχωρήσετε σε ενσωμάτωση της προσωπικής διαφοράς, ώστε κάθε νέα ετήσια αύξηση να περνάει πλήρως στους δικαιούχους, να περνάει πλήρως στους συνταξιούχους.

Εμείς, λοιπόν, κάνουμε μια άλλη πολιτική επιλογή, γιατί όλα είναι ζήτημα πολιτικών επιλογών, και καταθέσαμε ως Κοινοβουλευτική Ομάδα της Νέας Αριστεράς μαζί με την Κοινοβουλευτική Ομάδα του ΣΥΡΙΖΑ μια τροπολογία η οποία αποκαθιστά αυτήν την αδικία. Και σας ρωτώ λοιπόν θα την ψηφίσετε, ναι ή όχι, αυτή την τροπολογία;

(Χειροκροτήματα από την πτέρυγα της Νέας Αριστεράς)

Αν θέλετε να αποκαταστήσετε έστω και στοιχειωδώς τις αδικίες που υπάρχουν αυτή τη στιγμή απέναντι στους συνταξιούχους, οφείλετε να την αποδεχτείτε την τροπολογία.

Το ερώτημα δεν απευθύνεται μόνο στην Κυβέρνηση, απευθύνεται και στις δυνάμεις της Αντιπολίτευσης. Θα στηρίξετε αυτήν την τροπολογία αποκατάστασης των αδικιών; Απευθύνομαι και στις δυνάμεις οι οποίες δεν συνυπογράφουν αυτή την πρόταση. Θεωρώ απαραίτητο να υπάρχει ένα μέτωπο της Αντιπολίτευσης σε τέτοια κοινωνικά ζητήματα τα οποία οδηγούν στην αποκατάσταση αδικιών και τη στήριξη των εργαζομένων, τη στήριξη των συνταξιούχων, τη στήριξη των αγροτών, τη στήριξη των νέων ανθρώπων, σε αυτές τις εξαιρετικά δύσκολες συνθήκες.

Επιστρέφω όμως, κύριε Υπουργέ, στα δεδομένα, στα στοιχεία, στους αριθμούς, εκεί όπου υποτίθεται ότι θεμελιώνεται το success story της Κυβέρνησης Μητσοτάκη.

Η ΕΛΣΤΑΤ ανακοίνωσε τον πληθωρισμό για τον Ιούνιο. Είναι πληθωρισμός υψηλότερος το τελευταίο δεκάμηνο από τον Σεπτέμβριο του 2024. Και δεν θα σταθώ τόσο πολύ στον πληθωρισμό καθαυτόν ως μέσο όρο, αλλά να δούμε συγκεκριμένα μεγέθη πίσω από τα οποία κρύβεται και η μεγάλη κοινωνική πίεση που δέχεται αυτή τη στιγμή η πλειοψηφία των συμπολιτών μας: 23% αύξηση στο ρεύμα, 11% αύξηση στα ενοίκια, 8% αύξηση σε κατηγορίες τροφίμων, σε επίπεδα τιμών τα οποία ήδη είναι πάρα πολύ υψηλά. Αυτή είναι η πίεση την οποία δέχεται σήμερα η κοινωνία.

Ενώ ο πληθωρισμός της χώρας είναι στα ύψη, ενώ το διαθέσιμο εισόδημα συρρικνώνεται, η Κυβέρνηση διατηρεί τον πιο άδικο οριζόντιο φόρο, τον ΦΠΑ, ως βασικό εργαλείο είσπραξης, ως βασικό εργαλείο αφαίμαξης των εισοδημάτων των πολιτών, αν θέλουμε να λέμε τα πράγματα με το όνομά τους.

Κυρίες και κύριοι της Κυβέρνησης, η Ευρωπαϊκή Ένωση έδωσε στα κράτη-μέλη ένα πολύ συγκεκριμένο εργαλείο -ήταν στην εργαλειοθήκη που έστειλε ως Οδηγία στα κράτη μέλη- για τη μείωση του ΦΠΑ σε βασικά αγαθά. Έδωσε επίσης τη δυνατότητα ελάφρυνσης από ΦΠΑ για τις μικρές επιχειρήσεις και διαφοροποιημένων συντελεστών για τις νησιωτικές περιοχές.

Το εργαλείο αυτό ήταν διαθέσιμο. Η Κυβέρνηση, όπως κάθε κυβέρνηση στην Ευρώπη, είχε το δικαίωμα να το χρησιμοποιήσει και επέλεξε απλώς να μην το κάνει, όχι γιατί δεν γνώριζε, αλλά γιατί δεν ήθελε, γιατί δεν είχε την πολιτική βούληση να το κάνει.

Είναι εντυπωσιακή η συνέπεια με την οποία η Κυβέρνηση εφαρμόζει αυτά τα οποία λέει η Ευρώπη εκεί που τη συμφέρει και αγνοεί την Ευρώπη εκεί που δεν τη συμφέρει. Στις αγορές, πλήρης συμμόρφωση. Στην προστασία των πολιτών, πλήρης αποχή.

Τέτοιες είναι οι επιλογές της Κυβέρνησης, κυρίες και κύριοι Υπουργοί, και είναι επιλογές οι οποίες είναι ταξικά και κοινωνικά άδικες. Αυτές είναι οι επιλογές της Κυβέρνησης, τέτοιες και άλλες παρόμοιες.

Θα αναφέρω μία μόνο των τελευταίων ημερών. Την ώρα που έχουμε μια χώρα η οποία έχει βυθιστεί σε μια πρωτοφανή στεγαστική κρίση, την ώρα που έχουμε ενοίκια και τιμές των ακινήτων να εκτοξεύονται σε πρωτοφανή επίπεδα, η Κυβέρνηση τι κάνει; Αποφασίζει να ενισχύσει το real estate με όχημα ακόμη και τα στρατόπεδα. Ακόμη και τα στρατόπεδα! Εκατό τριάντα επτά στρατόπεδα προγραμματίζει να κλείσει το Υπουργείο Εθνικής Άμυνας, με τον στόχο να φτάσουν μέχρι και τα διακόσια πενήντα σε όλη τη χώρα.

Αντί να δούμε, λοιπόν, αυτές τις εκτάσεις ως μια ευκαιρία για να υπάρξει επιτέλους κοινωνική ανακούφιση σε αυτό το πολύ μεγάλο ζήτημα της στεγαστικής κρίσης, να υπάρξουν φθηνές κατοικίες, να υπάρξει κοινωνική κατοικία, να υπάρξουν δημόσιες υποδομές, να υπάρξει πράσινο, να υπάρξουν κοινωφελείς υπηρεσίες, έτσι να αξιοποιήσουμε όλες αυτές τις εκτάσεις, βλέπουμε να μετατρέπονται αυτές οι εκτάσεις σε ένα νέο επενδυτικό απόθεμα. Πάλι λοιπόν ευκαιρία για μπίζνες, πάλι ευκαιρία για κέρδη για κάποιους επιτήδειους θα είναι αυτό το σημαντικό κτιριακό και ακίνητο απόθεμα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κυρίες και κύριοι συνάδελφοι, θα ήθελα να επικαλεστώ, για να ενισχύσω το επιχείρημά μου, όχι κάποια ανάλυση Αριστερού οικονομολόγου από αυτές οι οποίες προκαλούν αποστροφή στην Κυβέρνηση της Δεξιάς, αλλά θα ήθελα να επικαλεστώ και την πρόσφατη έκθεση της Ευρωπαϊκής Επιτροπής αναφορικά με την κατάσταση της ελληνικής οικονομίας.

Είναι μια τεχνοκρατική αποτύπωση της κατάστασης. Ακόμα όμως και αυτή η τεχνοκρατική αποτύπωση της κατάστασης τι μας λέει; Αποδομεί ουσιαστικά κομμάτι -κομμάτι το κυβερνητικό αφήγημα.

Τι λέει η έκθεση; Το ισοζύγιο τρεχουσών συναλλαγών παρουσιάζει σημαντικό έλλειμμα, είναι από τα μεγαλύτερα στην Ευρωπαϊκή Ένωση. Για να το πούμε με απλά λόγια, η χώρα εισάγει περισσότερα απ’ όσα παράγει και το αναπτυξιακό θαύμα είναι στην πραγματικότητα ένα εισαγόμενο δάνειο ευμάρειας. Εξαρτόμαστε από ξένα κεφάλαια γιατί δεν παράγουμε εδώ στη χώρα μας.

Τι άλλο λέει η έκθεση; Μόνο το 1,4% της απασχόλησης βρίσκεται σε βιομηχανία μέσης-υψηλής τεχνολογίας έναντι 6% στην Ευρώπη. Δεν υπάρχει καμία νέα παραγωγική Ελλάδα, όπως μας λέει ο κ. Μητσοτάκης. Το παραγωγικό μοντέλο έχει μείνει καθηλωμένο στον τουρισμό και στους καφέδες, χωρίς βιομηχανία, χωρίς μεταποίηση, χωρίς τεχνολογία. Γι’ αυτό και όσο και αν η Κυβέρνηση προσπαθεί να παραχαράσσει τα στοιχεία, η αλήθεια είναι ότι το brain drain δυστυχώς ζει και βασιλεύει και όσοι νέοι άνθρωποι επιστρέφουν στη χώρα, επιστρέφουν μόνο για οικογενειακούς λόγους και όχι για επαγγελματικούς λόγους, όχι γιατί έχουν βελτιωθεί οι συνθήκες εργασίας στη χώρα μας.

Λέει και κάτι άλλο η έκθεση. Η πρόσβαση σε προσιτή κατοικία γίνεται ολοένα και δυσκολότερη, λέει η έκθεση της Ευρωπαϊκής Επιτροπής. Το ποσοστό επιβάρυνσης από την κατοικία στα χαμηλά εισοδήματα είναι πάνω από 50%. Καμία ουσιαστική πολιτική για τη στέγαση των νέων, κανένα όραμα για κοινωνική κατοικία, Airbnb και άγιος ο Θεός, τουριστική «φούσκα» και αγορά ακινήτων από τα funds, βεβαίως ταυτόχρονα και fast track εξώσεις ενοικιαστών για να ικανοποιηθούν τα συμφέροντα.

Τι άλλο λέει η έκθεση της Ευρωπαϊκής Επιτροπής; Οι περιφέρειες εκτός Αττικής, δηλαδή οι δώδεκα από τις δεκατρείς περιφέρειες της χώρας, δεν έχουν παρουσιάσει αύξηση παραγωγικότητας από το 2015, εδώ και μια δεκαετία. Η Ελλάδα δεν προχωράει ισόρροπα. Η Κυβέρνηση διευρύνει τα τελευταία χρόνια τις εσωτερικές ανισότητες και τις περιφερειακές ανισότητες, αντί να τις θεραπεύσει.

Επαναλαμβάνω ότι αυτήν την αποτυχία του κυβερνητικού αφηγήματος δεν την περιγράφει κάποιο αριστερό μανιφέστο. Την περιγράφει ένα τεχνοκρατικό κείμενο της Ευρωπαϊκής Επιτροπής.

Αναφέρω άλλο ένα σημείο αυτής της έκθεσης, πολύ ενδεικτικό. Κύριε Υπουργέ, οι δημόσιες επενδύσεις -αυτό θα με φέρει και σε ένα άλλο κρίσιμο ζήτημα- παραμένουν χαμηλές, παρότι υπάρχει το Ταμείο Ανάκαμψης, το οποίο θα έπρεπε να έχει δώσει μια μεγάλη ώθηση στις δημόσιες επενδύσεις και πολλαπλασιαστικά και στις ιδιωτικές.

Πολύ φοβάμαι, κυρίες και κύριοι συνάδελφοι, ότι βρισκόμαστε σε ακριβώς αυτήν τη στιγμή που διαπιστώνουμε αυτό το οποίο είχαμε προβλέψει, δηλαδή ότι το Ταμείο Ανάκαμψης, το οποίο πραγματικά θα μπορούσε να λειτουργήσει ως βασικό όχημα για έναν συνολικό μετασχηματισμό της ελληνικής οικονομίας, αποδεικνύεται μία ακόμη χαμένη ιστορική ευκαιρία για τη χώρα, όχι βεβαίως για εκείνα τα οικονομικά συμφέροντα τα οποία νέμονται και λυμαίνονται σήμερα το Ταμείο Ανάκαμψης.

Η Κυβέρνηση Μητσοτάκη μετέτρεψε το Ταμείο Ανάκαμψης, αυτήν τη μεγάλη ευκαιρία για παραγωγική και θεσμική ανασυγκρότηση, σε μια χαμένη ιστορική ευκαιρία. Δεν υπηρετεί ούτε την ανάπτυξη ούτε τη βιωσιμότητα ούτε τη δικαιοσύνη. Ταμείο αδιαφάνειας και ασυδοσίας.

(Χειροκροτήματα από την πτέρυγα της Νέας Αριστεράς)

Αυτό είναι το ταμείο το οποίο υλοποιεί σήμερα η Κυβέρνηση Μητσοτάκη. Αυτό είναι το έργο της Κυβέρνησης. Αυτή είναι η κληρονομιά την οποία θα αφήσετε στη χώρα. Αυτή είναι η Δεξιά δυστυχώς, ασυδοσία και αδιαφάνεια παντού. Αν έχετε αντίθετη γνώμη, θα περιμένω να απαντήσετε και σε ερωτήματα.

Τι ακριβώς θα αφήσει πίσω του το Ταμείο Ανάκαμψης και Ανθεκτικότητας σε αυτήν τη χώρα; Αντί για δημόσιες επενδύσεις σε υποδομές, σε κοινωνικές υπηρεσίες, σε πράσινο μετασχηματισμό, σε τεχνολογική αναβάθμιση, τι βλέπουμε; Βλέπουμε έργα που ακυρώνονται ή απεντάσσονται λόγω κακής προετοιμασίας και έλλειψης χρόνου.

Η πιο πρόσφατη απόδειξη είναι το πρόγραμμα που έχει να κάνει με το σχέδιο 340 εκατομμυρίων για τη χάραξη τοπικών πολεοδομικών σχεδίων, μια μεγάλη εκκρεμότητα η οποία θα έκλεινε όλες τις πολεοδομικές «τρύπες» που υπάρχουν σε όλη τη χώρα, θα ρύθμιζε τον χώρο, θα προστάτευε το περιβάλλον, θα έδινε προβλεψιμότητα σε επενδύσεις για πολίτες και τι έγινε τελικά; Το 40% των μελετών απεντάσσεται γιατί δεν προλαβαίνουν να ολοκληρωθούν και δεν υπήρξε καμία διαδικασία ωρίμανσης. Οι αναθέσεις έγιναν με τεράστιες εκπτώσεις, «κοψοχρονιά», κάτι το οποίο προφανώς επηρεάζει και την ποιότητα των μελετών. Αυτός δυστυχώς είναι ο σχεδιασμός της Κυβέρνησης για το Ταμείο Ανάκαμψης συνολικά.

Τι άλλο βλέπουμε; Βλέπουμε ενισχύσεις σε πολύ συγκεκριμένα επιχειρηματικά σχήματα και πλέον, κύριε Υπουργέ, βλέπουμε και ελέγχους για πιθανές παρατυπίες που απειλούν να τινάξουν στον αέρα και τη χρηματοδότηση και την αξιοπιστία συνολικά του προγράμματος.

Όταν η Νέα Αριστερά, κύριε Υπουργέ, αναδεικνύει το θέμα της αδιαφάνειας και θέτει ερωτήματα κατά πόσον υπάρχουν συγκεκριμένα συμφέροντα, τα οποία ευνοήθηκαν δυσανάλογα στο μοίρασμα της πίτας, όταν θέτουμε ερωτήματα για τα ολιγοπωλιακά σχήματα, όταν θέτουμε ερωτήματα για τους ευρωπαϊκούς ελέγχους, δεν μπορεί η απάντηση της Κυβέρνησης να είναι και πάλι η επίκληση κραυγών περί λαϊκισμού. Οφείλετε, κύριε Υπουργέ, και οφείλει η Κυβέρνηση να απαντάει επί της ουσίας.

Εγώ δεν θα μπω, κύριε Υπουργέ, σε μια λογική προσωπικής αντιπαράθεσης. Εσείς επιλέξατε μια προσωπική επίθεση και μια προσωπική αντιπαράθεση, την οποία εγώ δεν θέλω να ακολουθήσω. Δεν με ενδιαφέρει αυτού του τύπου η αντιπαράθεση. Πολιτική είναι η αντιπαράθεση. Όπως έχω το δικαίωμα, αλλά και την ευθύνη -επιτρέψτε μου να πω- απέναντι στους πολίτες, ασκώντας κοινοβουλευτικό έλεγχο ζητάω συγκεκριμένες απαντήσεις σε συγκεκριμένα ερωτήματα από την Κυβέρνηση.

Τι γίνεται όμως τελικά; Γιατί τόσο μεγάλη ένταση και οργή -υποτίθεται-, ιερά οργή από τον Υπουργό, όταν ρωτάμε τι γίνεται με τη διαχείριση των κονδυλίων του Ταμείου Ανάκαμψης και Ανθεκτικότητας; Διότι δεν είναι λογικό να βγαίνετε οργισμένοι, αλλά να μην απαντάτε επί της ουσίας στον κοινοβουλευτικό έλεγχο.

Ρωτάω, λοιπόν, για μία ακόμη φορά πολύ συγκεκριμένα: Διεξήχθη κατόπιν καταγγελίας έρευνα από τις ευρωπαϊκές και τις εθνικές αρχές σχετικά με την ανάθεση σε μόλις δέκα εταιρείες μεγάλου αριθμού έργων, πλέον των εξακοσίων, στον τομέα της τεχνολογίας, συνολικού προϋπολογισμού 2,5 δισεκατομμυρίων ευρώ, που χρηματοδοτούνται από πόρους του Ταμείου Ανάκαμψης και Ανθεκτικότητας, ναι ή όχι; Είναι ένα πολύ συγκεκριμένο το ερώτημα.

Έχετε, κύριε Υπουργέ, να μας καταθέσετε έγγραφο εδώ στη Βουλή, σύμφωνα με το οποίο, όπως εσείς ισχυριστήκατε τις προάλλες, το ίδιο το Υπουργείο Ανάπτυξης ζήτησε από την Επιτροπή Ανταγωνισμού ήδη από τον Ιανουάριο του 2024 να κάνει ελέγχους; Και γιατί αφού εσείς ζητήσατε, όπως ισχυριστήκατε, να γίνουν αυτοί οι έλεγχοι από την Επιτροπή Ανταγωνισμού, κάποιους μήνες μετά, τον Μάιο του 2024 ο Αναπληρωτής Υπουργός σας σήμερα, ο κ. Παπαθανάσης, επίσημα και εγγράφως διαβεβαίωνε σε αντίστοιχη ερώτησή μας τότε ότι δεν υπάρχει καμία αναγγελία για ελέγχους;

Κατέθεσα τα σχετικά έγγραφα στην επίκαιρη ερώτηση την οποία συζητήσαμε με τον κ. Παπαθανάση την προηγούμενη εβδομάδα, στην οποία ήλθε αυτός να απαντήσει και όχι εσείς. Αν δεν το έχετε εδώ αυτό το έγγραφο σχετικά με τους ελέγχους, δεν πειράζει. Εμείς σας το ζητάμε και με αίτηση κατάθεσης εγγράφων, όπως προβλέπει η κοινοβουλευτική διαδικασία. Φαντάζομαι ότι εκεί θα ανταποκριθείτε και θα μου τα καταθέσετε, για να δούμε τελικά τι ακριβώς συμβαίνει. Υπάρχει αυτήν τη στιγμή διαδικασία έρευνας σε εξέλιξη; Υπάρχουν έλεγχοι; Τι συμβαίνει με αυτά τα έργα;

Τρίτη ερώτηση. Είδατε το τελευταίο ευρωβαρόμετρο; Τι λέει; Λέει ότι το 48% των εταιρειών, της αγοράς δηλαδή στη χώρα μας, δηλώνει ότι αποκλείστηκε από δημόσιες συμβάσεις στο Ταμείο Ανάκαμψης λόγω διαφθοράς. Οι μισές εταιρείες αυτό λένε, δηλαδή. Στην Ευρώπη ο αντίστοιχος μέσος όρος είναι 25%, το μισό. Πώς γίνεται σχεδόν μία στις δύο εταιρείες να καταγγέλλει αποκλεισμό από δημόσιο διαγωνισμό ή από δημόσιες συμβάσεις λόγω φαινομένων διαφθοράς και να μην ιδρώνει το αυτί κανενός; Ποια μεταρρύθμιση ακριβώς υλοποιείτε ως Κυβέρνηση, όταν η ίδια η αγορά θεωρεί ότι τα δημόσια έργα γίνονται εργολαβία πελατειακής εξυπηρέτησης;

Να κάνω και μία ακόμα ερώτηση. Πώς ακριβώς υπηρετείτε τη διαφάνεια σε αυτήν την Κυβέρνηση όταν σκάει αυτό το τεράστιο σκάνδαλο του ΟΠΕΚΕΠΕ; Δεν πέσαμε από τα σύννεφα εμείς, επιτρέψτε μου να σας πω. Το έχω ξαναπεί. Η Κοινοβουλευτική μας Ομάδα έχει κάνει οκτώ κοινοβουλευτικές ερωτήσεις τον τελευταίο χρόνο, προτού σκάσει το σκάνδαλο, για τα θέματα του ΟΠΕΚΕΠΕ, για τα παράτυπα ΑΦΜ, για τα αιγοπρόβατα και για τις εκτάσεις. Όλα καλώς καμωμένα μας έλεγε η Κυβέρνηση τότε, αλλά το αφήνω αυτό στην άκρη τώρα.

Σκάει το σκάνδαλο του ΟΠΕΚΕΠΕ. Και την ίδια στιγμή μαθαίνουμε ότι το ΣΔΟΕ που φαίνεται ότι είχε ενεργό ρόλο στις έρευνες, που φέρεται να παρέδωσε σχετικό πόρισμα στην Εισαγγελία μεταφέρεται μαζί με τον ΟΠΕΚΕΠΕ στην ΑΑΔΕ, ελεγκτής και ελεγχόμενος δηλαδή μαζί, κάτω από την ίδια στέγη. «Γιάννης κερνάει, Γιάννης πίνει». Αυτό πώς σας ακούγεται; Λογικό;

Κύριοι Υπουργοί, κυρίες και κύριοι συνάδελφοι, νομίζω ότι πλέον έχει καταστεί σαφές στους πολίτες ότι η Κυβέρνηση ακολουθεί την ίδια τακτική σε όλες τις μεγάλες υποθέσεις, σε όλα τα σκάνδαλα τα οποία προκύπτουν, σε όλες τις υποθέσεις οι οποίες πλήττουν το κράτος δικαίου στη χώρα μας. Και αναφέρομαι στις υποκλοπές στις οποίες έκανε τον «ψόφιο κοριό» η Κυβέρνηση, στο θέμα των Τεμπών στο οποίο βεβαίως κινηθήκατε με τον πιο ανήθικο τρόπο, τώρα στον ΟΠΕΚΕΠΕ που προσπαθείτε και πάλι με αυτήν τη νέα εξεταστική παρωδία, που προσπαθείτε να στήσετε, να υπάρξει διάχυση των ευθυνών στους πάντες, άρα ουσιαστικά να μη φταίει κανείς. Και στο θέμα του Ταμείου Ανάκαμψης, μέχρι τώρα τουλάχιστον, να κρύβεστε.

Επιλέγετε την ασάφεια. Επιλέγετε τις αντιφάσεις. Επιλέγετε τις μισές αλήθειες και αυτό δεν είναι πρόβλημα επικοινωνίας. Και πρέπει να το καταλάβετε αυτό. Αυτό είναι ζήτημα δημοκρατίας. Είναι ζήτημα δημοκρατίας. Έχει να κάνει με την ποιότητα της δημοκρατίας στη χώρα μας.

(Χειροκροτήματα από την πτέρυγα της Νέας Αριστεράς)

Αυτή η λογική της συγκάλυψης των πάντων έχει να κάνει με την ποιότητα της δημοκρατίας και φανερώνει μία Κυβέρνηση η οποία δεν λειτουργεί πλέον ως Κυβέρνηση. Θέλει να λειτουργεί ως καθεστώς. Αυτή είναι η πραγματικότητα. Και εδώ όμως έχουμε δημοκρατία. Και γι’ αυτό το καθεστώς της Δεξιάς πρέπει να πέσει. Πρέπει να πέσει το συντομότερο δυνατό.

Θα μου επιτρέψετε να κλείσω με μια αναφορά στη δημοκρατία, μιας και αναφέρθηκα ήδη και επειδή σήμερα είναι η επέτειος αποκατάστασης της Δημοκρατίας στη χώρα μας, τα πενήντα ένα χρόνια από την 24η Ιουλίου 1974. Θα ήθελα να κλείσω με μια αναφορά σε αυτήν τη σημαντική επέτειο, γιατί η 24η Ιουλίου είναι μια μέρα σημαντικής δημοκρατικής ανάσας για τον τόπο μας, για τη χώρα μας.

Έκλεισε μια πολύ σκοτεινή περίοδος. Δεν είναι όμως μόνο αυτό. Για τη χώρα μας η οικοδόμηση της πολιτικής ομαλότητας σημαδεύτηκε δυστυχώς και από μια εθνική τραγωδία, από την εθνική τραγωδία της Κύπρου. Γιατί είναι και πενήντα ένα χρόνια μετά την τουρκική εισβολή. Και η Κύπρος παραμένει σήμερα διαιρεμένη. Και αυτή η επίγνωση του δράματος της Κύπρου, του δράματος της εισβολής και της προσφυγιάς μάς καλεί να μη στρέφουμε, κυρίες και κύριοι συνάδελφοι, το βλέμμα μας αλλού. Να μην προσπερνάμε τη μεγάλη τραγωδία της εποχής μας, του σήμερα. Να μην αποστρέφουμε το βλέμμα από την καταπάτηση του Διεθνούς Δικαίου και τα εγκλήματα πολέμου που συμβαίνουν σήμερα στη γειτονιά μας, την κατοχή εδαφών, την εκτόπιση πληθυσμών, τους βομβαρδισμούς και τη λιμοκτονία που σήμερα στην Παλαιστίνη οδηγούν σε ανοιχτή γενοκτονία.

(Χειροκροτήματα από την πτέρυγα της Νέας Αριστεράς)

Η 24η Ιουλίου, λοιπόν, δεν είναι μόνο μια επέτειος. Δεν είναι μόνο μια αφορμή για πανηγυρισμούς. Πρέπει να είναι κάτι πολύ πιο βαθύ από αυτό. Πρέπει να είναι μια ζώσα υπενθύμιση, μια υπενθύμιση ότι χωρίς δημοκρατία, δικαιοσύνη και ελευθερία για όλους η δημοκρατία μας δεν μπορεί ποτέ να είναι πραγματική.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Χαρίτση, θα απαντήσω στα ερωτήματά σας ξεκινώντας πρώτα από το τελευταίο σκέλος των ερωτημάτων που απευθύνονται προσωπικά σε εμένα, παρά το γεγονός ότι κατά τη γνώμη μου, έχοντας έρθει πριν, απ’ αυτό το Βήμα σας έχω ήδη απαντήσει, αλλά με δεδομένο αυτό που λέει και το ρητό «repetitio est mater studiorum», θα τα επαναλάβω στο ίδιο πνεύμα που μιλήσατε και εσείς χωρίς καμία προσωπική διάθεση, με διάθεση στοιχείων.

Με βάση τα στοιχεία που σας κατέθεσα η «Κοινωνία της Πληροφορίας», όπως σας είχα πει, προκήρυξε πάνω από διακόσια τρία έργα, αν δεν κάνω λάθος. Ο οργανισμός ήταν υπό την εποπτεία μου. Τα έχω καταθέσει. Μπορείτε να τα δείτε. Μπορείτε να δείτε τις αναδόχους εταιρείες. Μπορείτε να δείτε ότι στα 2/3 των έργων υπήρξαν άνω της μίας προσφοράς, στο 1/3 ήταν μία, αλλά οι μισές από αυτές ήταν από κοινοπραξία, άρα περισσότερες από μία εταιρείες. Και ότι, εν αντιθέσει με αυτά τα οποία είχαν δει το φως της δημοσιότητας, σε αυτά τα διακόσια έργα οι εταιρείες οι οποίες έλαβαν έργα είναι πάνω από εκατό, αν δεν κάνω λάθος. Προσθέτω σε αυτό τους είκοσι έξι ελέγχους του Ταμείου Ανάκαμψης τους οποίους ανέφερα για τα συγκεκριμένα έργα. Ο κ. Παπαθανάσης ανέφερε και μια σειρά από άλλους ελέγχους που κάνει συγκεκριμένο σύστημα ελέγχων το οποίο γνωρίζετε και εσείς πολύ καλά από τη δική σας θητεία. Γίνεται σε όλα αυτά τα έργα. Άρα, είμαστε σε ένα πολλαπλό πλέγμα ελέγχων, εθνικών και ευρωπαϊκών.

Ανέφερα το χαρτί, το οποίο έχει στείλει ο Γενικός Γραμματέας του Υπουργείου Ανάπτυξης κ. Αναγνωστόπουλος, με βάση το οποίο για συγκεκριμένο έργο ζητούσε έλεγχο από την Επιτροπή Ανταγωνισμού τον Ιανουάριο του 2024. Με δεδομένο ότι δεν το έχω πάνω μου, θα φροντίσω να φτάσει στα χέρια σας.

Σας είχα κάνει κι εγώ μία ερώτηση, ξανά χωρίς προσωπική διάθεση, η οποία ήταν ότι έχοντας καταθέσει τα διακόσια έργα τα οποία δημοπρατήθηκαν επί των ημερών μου σε αυτό το πλαίσιο κατέθεσα τα δεκατρία τα οποία δημοπρατήθηκαν επί ΣΥΡΙΖΑ για τον χώρο της πληροφορικής. Και στα δεκατρία υπήρχε μόνο μία προσφορά.

Διατελέσατε Αναπληρωτής Υπουργός Ανάπτυξης μέχρι το 2018, Υφυπουργός Ανάπτυξης. Είχατε την αρμοδιότητα του ΕΣΠΑ και του Προγράμματος Δημοσίων Επενδύσεων. Συμπτωματικά όλα τα έργα είναι απ’ αυτό. Οπότε οφείλω κι εγώ να σας ρωτήσω. Κάνατε κάποια ενέργεια να το καταγγείλετε αυτό στην Επιτροπή Ανταγωνισμού, να αναρωτηθείτε γιατί σε όλα η προσφορά ήταν μία, γιατί στο πλαίσιο της εποπτείας του Υπουργείου Ανάπτυξης…

Σας απασχόλησε; Σας απασχόλησε με έναν τρόπο που ήρθε να συνδεθεί έπειτα από μια σειρά δημοσιευμάτων από ακροδεξιά έντυπα. Ήταν της ίδιας ημέρας που κάνατε την ερώτηση. Δεν κάνατε αναπαραγωγή του ίδιου περιεχομένου, αλλά ήρθατε αμέσως μετά από μια σειρά από δημοσιεύματα τα οποία ήταν προσωπικές επιθέσεις αβάσιμες. Σήμερα κιόλας κατέθεσα μήνυση στην Εισαγγελία Πρωτοδικών Αθηνών. Θα καταθέσω και αγωγή. Και τα έσοδα της αγωγής θα πάνε στο Ταμείο Άνεργων Δημοσιογράφων.

Πρέπει να ασκείται πάντα πολύ σκληρή κριτική στην Κυβέρνηση. Είναι ευεργετικό αυτό. Διαρκώς πρέπει να αντλούμε ιδέες. Αλλά δεν πρέπει να παραβιάζει κάποιους κανόνες σε οποιοδήποτε πλαίσιο ανταλλαγής επιχειρημάτων, που αν θέλετε θίγουν βάναυσα και το δημοκρατικό πολίτευμα καθ’ αυτό.

Άρα σε αυτό το πλαίσιο ακολουθήθηκε μια συγκεκριμένη διαδρομή. Η μόνη διαδικασία ελέγχου την οποία γνωρίζουμε -για να απαντήσω στο ερώτημά σας- είναι αυτή. Καμία άλλη, είτε εθνική είτε ευρωπαϊκή. Και σας προσθέτω ότι αν υπήρχε κάποια άλλη θα το ξέραμε διότι σε όλα αυτά υπάρχουν αλληλογραφίες. Είναι άλλο πράγμα κάποιος να έρχεται να ισχυριστεί κάτι, να καταγγείλει κάτι, που συμβαίνει καθημερινά όπως ξέρετε, δικαίως ή αδίκως, επί των ημερών σας, επί των ημερών μας και επί των ημερών του οποιουδήποτε και άλλο πράγμα να υπάρχει διαδικασία έρευνας.

Η μόνη έρευνα, λοιπόν, που ξέρουμε είναι αυτή της Επιτροπής Ανταγωνισμού και η οποία έρχεται μετά από ένα έγγραφο που στείλαμε εμείς. Τελεία, παύλα, παράγραφος. Αυτά είναι τα δεδομένα και νομίζω ότι η απάντησή μου είναι εξαιρετικά πλήρης. Εγώ θα περιμένω να ακούσω και τη δική σας για τα δεκατρία δικά σας έργα.

Από εκεί και πέρα -για να πάμε τώρα στο ζουμί, δηλαδή τη σημερινή συζήτηση- υπάρχουν δύο σημεία. Σε ό,τι αφορά στον ΦΠΑ, επειδή το αναφέρατε κι εσείς, απλώς να πω ότι η φορολογική πολιτική στο πλαίσιο της ευρωπαϊκής Οδηγίας συνιστά δυνατότητα, όχι υποχρέωση. Οι φορολογικές αρχές, το Υπουργείο Οικονομικών, το οικονομικό επιτελείο, εμείς, ο Πρωθυπουργός, λαμβάνουμε αποφάσεις με βάση τον δημοσιονομικό χώρο τον οποίο έχουμε στα χέρια μας.

Όπως είπα πριν στον κ. Φάμελλο, λέω και σε σας ότι προτεραιοποιούμε. Η προτεραιοποίηση που γίνεται, γίνεται για να μπορέσουμε να ακουμπήσουμε όσο περισσότερους συμπολίτες μας μπορούμε στο πλαίσιο του πραγματικού και στο πλαίσιο του πραγματικού δημοσιονομικού χώρου τον οποίο έχουμε. Δεν έχουμε ούτε λιγότερο ούτε παραπάνω, χωρίς να κοκκινίσει κάτι -να το πω έτσι- χωρίς να μπει η χώρα σε πρόβλημα. Και είμαστε μια Κυβέρνηση που έχει εκλεγεί με μία σαφή εντολή. Αυτό το οποίο έγινε το 2015 να μη συμβεί ποτέ ξανά. Να μην περάσουμε κι εμείς τον λογαριασμό στους επόμενους.

Τώρα, με δεδομένο όλο αυτό, υπήρξε μία συζήτηση περί ΣΔΟΕ-ΑΑΔΕ την οποία θέλω να σχολιάσω. Το ανέφερε και ο κ. Τσακαλώτος από το κόμμα σας. Είπε ότι είχε προβλήματα με την ανεξαρτησία της ΑΑΔΕ. Την ανεξαρτησία της ΑΑΔΕ τη νομοθέτησε εκείνος. Τον κ. Πιτσιλή τον επέλεξε και υπέγραψε την τοποθέτησή του, εκείνος. Το πρόβλημα του κ. Τσακαλώτου ποιο είναι; Θέλω να το καταλάβω.

Και προσθέτω σε αυτό ότι, του έκανε, λέει, εντύπωση ότι σκέφτηκα ταυτόχρονα εγώ, ως Υπουργός Οικονομικών, και ο κ. Πιτσιλής το να μεταφέρουμε επιτέλους το ΣΔΟΕ στην ΑΑΔΕ. Όπως είχε ξεκινήσει και αυτή η μεταφορά επί των ημερών σας, τότε στον ενιαίο ΣΥΡΙΖΑ, θυμίζω -όπως είπα και πριν- από τα επτακόσια πενήντα στελέχη τα διακόσια έμειναν στο ΣΔΟΕ, στον Υπουργό Οικονομικών και τα πεντακόσια πενήντα πήγαν στη Γενική Γραμματεία Δημοσίων Εσόδων, μετέπειτα στην ΑΑΔΕ. Αυτό ξεκίνησε επί των ημερών σας. Δεν ολοκληρώθηκε.

Και αυτήν τη στιγμή η Κυβέρνηση αυτή έρχεται και κάνει μία επιλογή να δώσει το ΣΔΟΕ σε μια Ανεξάρτητη Αρχή και όχι στον Υπουργό Οικονομικών. Είναι μια κίνηση ενίσχυσης της ανεξαρτησίας των ελεγκτικών μηχανισμών, που σε κάθε συζήτηση με τους ευρωπαϊκούς θεσμούς την ακούγαμε.

Ερχόμαστε, λοιπόν, να ολοκληρώσουμε αυτό και ο κ. Τσακαλώτος μού αναφέρει ότι στα αστυνομικά μυθιστορήματα δεν υπάρχουν συμπτώσεις. Δεν ξέρω τώρα εάν τον έχει επηρεάσει ο επιθεωρητής Μεγκρέ ή ο επιθεωρητής Μονταλμπάνο, αλλά σας διαβεβαιώ ότι ο στόχος είναι η ενίσχυση της ανεξαρτησίας. Και αυτό είναι κάτι το οποίο είναι πολύ καλό να γίνεται, για να μπορούμε να κάνουμε τη δουλειά μας όλοι αποτελεσματικότερα.

Η ΑΑΔΕ είναι ένα κεκτημένο, γι’ αυτό και συνεχίσαμε αυτήν τη θεσμική διαδρομή, γι’ αυτό και ενισχύσαμε αυτήν τη θεσμική διαδρομή. Έτσι παράγονται τα πλεονάσματα, έτσι χτίζεται μια καλύτερη οικονομία. Ούτε χώρος για θεωρίες συνωμοσίας υπάρχει, ούτε χρειάζονται όλα αυτά. Πάμε να κάνουμε κάτι καλύτερο, για να φτιάξουμε καλύτερους ελεγκτικούς μηχανισμούς. Αυτό είναι και ένα νομοσχέδιο που, αν δείτε μέσα, αυξάνει τα πρόστιμα για το λαθρεμπόριο καυσίμων, αυξάνει τα πρόστιμα για το λαθρεμπόριο των φορτηγών, η ΑΑΔΕ θα μπορεί να βάζει πρόστιμα για τον ΟΠΕΚΕΠΕ σε όποιον δεν δίνει πληροφορίες. Γιατί ποια είναι η απάντηση σε αυτό; Περνάμε από τη δειγματοληψία, στον πλήρη έλεγχο σε αυτήν τη διαδικασία. Όλα αυτά γιατί δεν τα στηρίζετε;

Κλείνω, θέτοντάς σας ένα τελευταίο ερώτημα, αυτό που έθεσα και στον κ. Φάμελλο. Επί των ημερών του ΣΥΡΙΖΑ το ΣΔΟΕ ήταν στον Αλέξη Τσίπρα, στην αρχή, για να περάσει μετά από το τρίτο μνημόνιο στο Υπουργείο Οικονομικών. Τσίπρας ή Πιτσιλής; Τι είναι καλύτερο για το ΣΔΟΕ; Θα ήθελα να μου απαντήσετε και εσείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κατ’ αρχάς, κύριε Υπουργέ, σε σχέση με τον ΦΠΑ, μιας και αναφερθήκατε σε αυτό, χαίρομαι που με επιβεβαιώνετε. Αυτό είπα και εγώ πριν. Είπα ακριβώς ότι είναι ζήτημα πολιτικών επιλογών. Είναι ζήτημα πολιτικής επιλογής της Κυβέρνησης αυτή η δυνατότητα, όπως είπατε και εσείς τώρα, την οποία παρέχει η Ευρωπαϊκή Επιτροπή, το αν θα την ασκήσει η Κυβέρνηση για να ελαφρύνει ακριβώς αυτούς οι οποίοι επιβαρύνονται υπέρμετρα από τον ΦΠΑ, που είναι τα λαϊκά στρώματα.

Γνωρίζετε πολύ καλά, έχετε το επιτελείο σας να σας ενημερώσει, η οριακή ροπή προς την κατανάλωση είναι πολύ αυξημένη σε όσους έχουν χαμηλότερο διαθέσιμο εισόδημα. Έτσι δεν είναι; Άρα αυτούς επιβαρύνει ο ΦΠΑ. Άρα η μείωση του ΦΠΑ ελαφρύνει τα λαϊκά στρώματα.

Δεν επιλέγετε, όμως, αυτό. Την ίδια στιγμή, όμως, επιλέγετε να παίρνετε μέτρα τα οποία ενισχύουν την κερδοφορία των τραπεζών. Σας έφερα το παράδειγμα με τα μερίσματα. Μόνο για την τελευταία διετία θα είχαμε 327 εκατομμύρια ως όφελος για το Δημόσιο, αν ήμασταν στον μέσο όρο της Ευρωπαϊκής Ένωσης.

Γι’ αυτό μίλησα πριν για πολιτικές επιλογές. Όντως, είναι θέμα δυνατότητας και είναι θέμα πολιτικών επιλογών. Εσείς έχετε κάνει τις πολιτικές σας επιλογές και είναι επιλογές οι οποίες βρίσκονται στον αντίποδα των συμφερόντων της κοινωνικής πλειοψηφίας.

Θα μου επιτρέψετε να σας πω ότι όταν ακούς στελέχη της Κυβέρνησης -και αυτό δεν είναι προσωπική μομφή προς εσάς, γιατί δεν αφορά και στην αρμοδιότητά σας- να μιλούν για τις Ανεξάρτητες Αρχές, εντάξει, μετά από αυτά που έχουν γίνει σε αυτήν τη χώρα τα τελευταία χρόνια -γιατί εκτός από την ΑΑΔΕ υπάρχει και η ΑΔΑΕ, επιτρέψτε μου να σας πω, κύριε Υπουργέ- το πώς έχει αυτή η Κυβέρνηση όχι απλώς κατακρεουργήσει, έχει διαλύσει την ανεξαρτησία των Ανεξάρτητων Αρχών, νομίζω ότι είναι κάτι το οποίο πλέον για όλη την Ευρώπη αποτελεί παράδειγμα προς αποφυγή.

(Χειροκροτήματα από την πτέρυγα της Νέας Αριστεράς)

Να μη μιλάνε, παρακαλώ πολύ, τα στελέχη αυτής της Κυβέρνησης για την ανεξαρτησία των Ανεξάρτητων Αρχών. Συνιστά προσβολή στη νοημοσύνη των Ελλήνων πολιτών.

Να κλείσω με το ζήτημα του Ταμείου Ανάκαμψης και θα προσπαθήσω να είμαι όσο πιο συνοπτικός γίνεται.

Πρέπει να υπάρξει και μια συνεννόηση μεταξύ σας στο Υπουργείο, στο ίδιο Υπουργείο είστε. Γιατί ο κ. Παπαθανάσης ήρθε και μας είπε ότι δεν υπάρχει κανένας έλεγχος σε εξέλιξη. Εσείς μας λέτε ότι υπάρχει ένας έλεγχος από την Επιτροπή Ανταγωνισμού. Μας καταθέσατε και τα σχετικά έγγραφα. Συνεννοηθείτε λίγο μεταξύ σας για το τι συμβαίνει.

Και σε κάθε περίπτωση, αποφύγατε να αναφέρετε δύο λέξεις: Ευρωπαϊκή Εισαγγελία. Τι γίνεται με την Ευρωπαϊκή Εισαγγελία; Τι γίνεται; Και εγώ δεν αναπαρήγαγα κανένα ακροδεξιό -όπως είπατε- δημοσίευμα. Σήμερα ήσασταν λίγο πιο ήπιος. Είχατε χρησιμοποιήσει χειρότερες εκφράσεις στην προηγούμενη τοποθέτησή σας, αλλά μένω σε αυτό. Εκτός εάν θεωρείτε ότι είναι ακροδεξιό το «Politico» το οποίο έκανε το συγκεκριμένο δημοσίευμα. Το δημοσίευμα του «Politico» χρησιμοποιήσαμε για να κάνουμε τη συγκεκριμένη κοινοβουλευτική ερώτηση και να ζητήσουμε από την Κυβέρνηση να μας εξηγήσει τι ακριβώς συμβαίνει.

Και όσο για τα πεπραγμένα τα δικά μας –επειδή δεν θέλω να το παρακάμψω- κύριε Υπουργέ, νομίζω ότι το γνωρίζετε πάρα πολύ καλά, μιας και είναι ο τομέας σας, ότι το 2015 στο Υπουργείο Ανάπτυξης -Υπουργείο Οικονομίας τότε- παραλάβαμε ένα πρόγραμμα του ΕΣΠΑ με μια αιρεσιμότητα για τα ψηφιακά έργα, η οποία είχε μπλοκάρει οποιοδήποτε ψηφιακό έργο πήγαινε να κάνει αυτή η χώρα. Και καταφέραμε να επιλύσουμε αυτήν την εκκρεμότητα της προηγούμενης κυβέρνησης για να μπορέσουν να προχωρήσουν τα ψηφιακά έργα κατά τα επόμενα χρόνια. Κινδύνευε η χώρα να χάσει δισεκατομμύρια, ακριβώς, από το γεγονός ότι δεν μπορούσαμε να υλοποιήσουμε ψηφιακά έργα.

Αυτά, λοιπόν, είναι τα πεπραγμένα τα οποία εμείς είχαμε τότε στο Υπουργείο, για να μπορέσει η χώρα μετά να ασκήσει ψηφιακή πολιτική.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον Βουλευτή της Νέας Δημοκρατίας κ. Αριστοτέλη Σπάνια, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 25 Ιουλίου 2025, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1233/21-7-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Φραγκίσκου Παρασύρη προς την Υπουργό Πολιτισμού, με θέμα: «Ανάδειξη και προστασία του αρχαιολογικού χώρου στην Παπούρα του Καστελλίου».

2. Η με αριθμό 1217/16-7-2025 επίκαιρη ερώτηση του Βουλευτή Ευβοίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Συμεών Κεδίκογλουπρος τον Υπουργό Ναυτιλίας και Νησιωτικής Πολιτικής, με θέμα: «Σημαντικά προβλήματα και εκκρεμότητες εντοπίζονται σε ζητήματα που αφορούν στην ακτοπλοϊκή σύνδεση της Εύβοιας με άλλες νησιωτικές περιοχές, καθώς και με την ηπειρωτική χώρα».

3. Η με αριθμό 1228/21-7-2025 επίκαιρη ερώτηση της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Άμεση κάλυψη του Νοσοκομείου Λήμνου με μόνιμους χειρουργούς και άλλους υγειονομικούς».

4. Η με αριθμό 1236/21-7-2025 επίκαιρη ερώτηση της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς την Υπουργό Παιδείας, Θρησκευμάτων και Αθλητισμού, με θέμα: «Πειθαρχικό παράπτωμα για το Υπουργείο Παιδείας η ελευθερία του λόγου. Σε ΕΔΕ κλήθηκε η εκπαιδευτικός που ανέβασε το έργο "Η Άννα Φρανκ συνομιλεί με τα παιδιά της Παλαιστίνης"».

5. Η με αριθμό 1235/21-7-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Γεωργίας Κεφαλά προς την ΥπουργόΠαιδείας, Θρησκευμάτων και Αθλητισμού, με θέμα: «Αποκλεισμός εμπειροτεχνών εκπαιδευτικών παραδοσιακής και βυζαντινής μουσικής (ΕΜ16) από διορισμούς σε μουσικά σχολεία».

6. Η με αριθμό 1215/14-7-2025 επίκαιρη ερώτηση του ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλουπρος τον Υπουργό Εθνικής Οικονομίας και Οικονομικών, με θέμα: «Εξηγήσεις σχετικά με τα φυσικά αποθέματα του νομισματικού χρυσού της Ελλάδας».

7. Η με αριθμό 1220/17-7-2025 επίκαιρη ερώτηση του ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας, με θέμα: «Εγκατάλειψη του έργου “Ύδρευση Κέρκυρας” και σχεδιασμοί για ιδιωτικοποίηση του νερού της Κέρκυρας;».

8. Η με αριθμό 1226/20-7-2025 επίκαιρη ερώτηση της ανεξάρτητης Βουλευτού Β3΄ Νοτίου Τομέα Αθηνών κ.Ραλλίας Χρηστίδουπρος τον Υπουργό Περιβάλλοντος και Ενέργειας,με θέμα: «Ο Έβρος στερεύει: Λειψυδρία, αδιαφάνεια και περιβαλλοντική κατάρρευση απειλούν την επιβίωση αγροτών και οικοσυστημάτων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1218/16-7-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον Υπουργό Εθνικής Οικονομίας και Οικονομικών, με θέμα: «Αδικαιολόγητες, πολυετείς καθυστερήσεις για την παραχώρηση κτιρίου του πρώην αστυνομικού τμήματος Εράτυρας στον Δήμο Βοΐου (Κοινότητα Εράτυρας)».

2. Η με αριθμό 1229/21-7-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εσωτερικών,με θέμα: «Άμεση αποκατάσταση της γέφυρας στην Τορώνη του Δήμου Σιθωνίας στην Περιφερειακή Ενότητα Χαλκιδικής.»

3. Η με αριθμό 1222/17-7-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών, με θέμα: «Επ’ αόριστον κατάργηση των τοπικών δρομολογίων του προαστιακού σιδηρόδρομου Αθηνών από Λιόσια προς Κάντζα».

4. Η με αριθμό 1230/21-7-2025 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Τσοκάνη προς τον Υπουργό Εθνικής Οικονομίας και Οικονομικών, με θέμα: «Διαγραφή των οφειλών στους Έλληνες ομογενείς από τις χώρες της πρώην ΕΣΣΔ για την επιχορήγηση που είχαν λάβει για την εγκατάσταση και την εξασφάλιση στέγης στην Ελλάδα».

5. Η με αριθμό 1223/18-7-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Αγροτικής Ανάπτυξης και Τροφίμων,με θέμα: «Άμεση πληρωμή των γεωργοπεριβαλλοντικών μέτρων Προγράμματος Αγροτικής Ανάπτυξης (ΠΑΑ) που έληγαν 30-6-2025».

6. Η με αριθμό 1232/21-7-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Αγροτικής Ανάπτυξης και Τροφίμων, με θέμα: «Η Κυβέρνηση της ΝΔ έχει τεράστιες ευθύνες για τη βιβλική καταστροφή που έχει προκαλέσει η ζωονόσος ευλογιά στους βιοπαλαιστές κτηνοτρόφους. Να πάρει έστω και αυτή την ύστατη στιγμή όλα τα απαραίτητα μέτρα ελέγχου της νόσου και να στηρίξει την παραμονή των κτηνοτρόφων στο επάγγελμα».

7. Η με αριθμό 1224/18-7-2025 επίκαιρη ερώτηση του Βουλευτή Χανίων της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Αγροτικής Ανάπτυξης και Τροφίμων,με θέμα: «Καθυστερήσεις πληρωμών και ορατός ο κίνδυνος να μην πραγματοποιηθούν από τον ΟΠΕΚΕΠΕ οι πληρωμές του Οκτωβρίου 2025».

8. Η με αριθμό 1234/21-7-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον ΥπουργόΕσωτερικών, με θέμα: «Για τα προβλήματα μετακίνησης των μαθητών/μαθητριών των καλλιτεχνικών σχολείων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6024/11-6-2025 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης, με θέμα: «Να αποδοθούν ευθύνες για τη μη λειτουργία του βρεφονηπιακού σταθμού της Γιάννουλης στη Λάρισα και για την κατασπατάληση δημόσιου χρήματος που προκαλούν οι αποφάσεις της διοίκησης της Δημόσιας Υπηρεσίας Απασχόλησης (ΔΥΠΑ)».

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών. Στο σχέδιο νόμου εισάγονται σημαντικές αλλαγές στον Τελωνειακό Κώδικα με στόχο τον εκσυγχρονισμό των τελωνειακών διαδικασιών, την καταπολέμηση της φοροδιαφυγής, την ενίσχυση της διαφάνειας και την απλούστευση των συναλλαγών μεταξύ πολιτών, επιχειρήσεων και των τελωνειακών αρχών.

Ο κώδικας αναμορφώνεται και προσαρμόζεται στο ευρωπαϊκό και διεθνές πλαίσιο και επικαιροποιείται με βάση τα σύγχρονα δεδομένα λειτουργίας της αγοράς και της διακίνησης των προϊόντων εντός και εκτός της Ευρωπαϊκής Ένωσης.

Το νομοσχέδιο ενσωματώνει ψηφιακά εργαλεία και συστήματα, επιταχύνοντας τις διεργασίες και αυξάνοντας την ασφάλεια και την αξιοπιστία τους. Μεταξύ των αλλαγών είναι η χρήση ψηφιοποιημένης υπογραφής κατά τη διάρκεια των τελωνειακών ελέγχων, η οποία εξασφαλίζει την ταχεία και ασφαλή ολοκλήρωσή τους. Η ψηφιακή κοινοποίηση των πράξεων επιβολής προστίμων μειώνει τη γραφειοκρατία και ενισχύει τη διαφάνεια και την αποτελεσματικότητα στην επιβολή κυρώσεων.

Συστήνεται ψηφιακό σύστημα παρακολούθησης επαγγελματικών οχημάτων και εμπορευματοκιβωτίων, το οποίο θα λειτουργεί σε κρίσιμα σημεία εισόδου και εξόδου της χώρας, όπου εκεί μέσω της χρήσης σύγχρονου τεχνολογικού εξοπλισμού -ακτινοσκοπήσεις, κάμερες αυτόματης αναγνώρισης πινακίδων- θα ενισχύεται η καταπολέμηση του λαθρεμπορίου.

Αυστηροποιούνται τα πρόστιμα σε περιπτώσεις παραβάσεων που αφορούν στη διάθεση και διακίνηση ενεργειακών προϊόντων όπως τα καύσιμα. Τα πρόστιμα τριπλασιάζονται και εισάγεται η έννοια της «υποτροπής» με αυστηρές συνέπειες, όπως η απαγόρευση διάθεσης καυσίμων για συγκεκριμένο χρονικό διάστημα σε περίπτωση επαναλαμβανόμενων παραβάσεων.

Διευρύνεται το Μητρώο Εφοδιαστικής Αλυσίδας καπνού, το οποίο πλέον περιλαμβάνει και προϊόντα όπως τα ηλεκτρονικά τσιγάρα και τα ηλεκτρονικά θερμαινόμενα προϊόντα καπνού. Με αυτόν τον τρόπο η πολιτεία αποκτά ευρύτερη εποπτεία της αγοράς και μπορεί να αντιμετωπίσει αποτελεσματικότερα το λαθρεμπόριο και τις φορολογικές απώλειες. Δημιουργείται ηλεκτρονικό μητρώο κατόχων αποστακτικών μηχανημάτων και μικρών αποσταγματοποιών, με στόχο την ορθή παρακολούθηση και διαφάνεια της λειτουργίας τους.

Επιπλέον, οι τελωνειακές αρχές θα έχουν πρόσβαση στα πληροφοριακά συστήματα άλλων διωκτικών αρχών, μέσω συνεργασιών, ώστε να διευκολύνεται ο συντονισμός και η αποτελεσματικότητα των ελέγχων.

Θεσπίζονται αυστηρές ποινές σε περιπτώσεις μη ορθής δήλωσης αξίας εισαγομένων εμπορευμάτων με στόχο τον περιορισμό της φοροδιαφυγής και την προστασία των δημοσιονομικών συμφερόντων.

Προωθείται η απαλλαγή από τα τέλη ταξινόμησης για οχήματα με κυψέλες υδρογόνου, μηδενικών ρύπων, εξομοιώνοντάς τα με τα ηλεκτρικά οχήματα και στηρίζοντας έτσι την πράσινη κινητικότητα στη χώρα μας.

Εκσυγχρονίζονται οι κανόνες για την απαλλαγή από τέλη ταξινόμησης οχημάτων σε τρίτεκνες και πολύτεκνες οικογένειες, με πιο ευέλικτες και δίκαιες διαδικασίες που λαμβάνουν υπ’ όψιν τις σύγχρονες κοινωνικές και οικογενειακές δομές.

Προβλέπεται απαλλαγή από τέλη ταξινόμησης για οχήματα που αποκτούν μη κερδοσκοπικοί φορείς που δραστηριοποιούνται στον τομέα της πυρόσβεσης, ενώ παράλληλα θεσπίζονται κυρώσεις για τυχόν κακή χρήση αυτών των οχημάτων, διασφαλίζοντας την αποκλειστική τους χρήση για υπηρεσίες της Πολιτικής Προστασίας.

Παράλληλα, προβάλλονται αλλαγές στον φορολογικό τομέα. Εισάγεται η υποχρεωτική πληρωμή ενοικίων μέσω τραπεζικού λογαριασμού, με αυστηρές συνέπειες σε περίπτωση μη συμμόρφωσης, όπως η απώλεια φορολογικών ευεργετημάτων και εκπτώσεων.

Συστήνεται, επίσης, το Μητρώο Ιδιοκτησίας και Διαχείρισης Ακινήτων που θα λειτουργεί ως το ψηφιακό εργαλείο παρακολούθησης της ιδιοκτησίας και της διαχείρισης ακινήτων στη χώρα μας, αξιοποιώντας τη διαλειτουργικότητα των βάσεων δεδομένων.

Τα πρόστιμα για τη διακίνηση αγαθών χωρίς τα απαιτούμενα ψηφιακά παραστατικά πολλαπλασιάζονται, συμβάλλοντας στη σταδιακή επέκταση της ηλεκτρονικής τιμολόγησης και τη βελτίωση της φορολογικής συμμόρφωσης.

Μεταξύ των ρυθμίσεων περιλαμβάνονται, επίσης, ευνοϊκές διατάξεις που επιτρέπουν τη μεταβίβαση περιουσιακών στοιχείων φυσικών προσώπων που συνδέονται με εταιρείες με οφειλές προς το Δημόσιο, υπό συγκεκριμένες προϋποθέσεις, διευκολύνοντας τις οικονομικές συναλλαγές και την επιχειρηματική δραστηριότητα.

Ένα σημαντικό κοινωνικό μέτρο είναι η εξαίρεση από τον υπολογισμό του εισοδήματος από μισθωτή εργασία της παροχής εργοδότη προς εργαζόμενο για την κάλυψη δαπανών νοσηλείας του ιδίου ή συγγενικού προσώπου, ενισχύοντας έτσι την κοινωνική προστασία.

Επίσης, προβλέπεται η υποχρεωτική αποδοχή άμεσων πληρωμών μέσω συστημάτων, όπως το IRIS, στις λιανικές συναλλαγές, με αυστηρά πρόστιμα για μη συμμόρφωση, ενθαρρύνοντας τη χρήση καινοτόμων ψηφιακών λύσεων στην οικονομία.

Σε ό,τι αφορά στους κατοίκους εξωτερικού που εγκαθίστανται μόνιμα στην Ελλάδα και πραγματοποιούν επενδύσεις, θεσπίζονται φορολογικά κίνητρα, ενισχύοντας έτσι την προσέλκυση επενδυτών και τον επαναπατρισμό κεφαλαίων.

Μειώνεται ο χρόνος παραμονής στο εξωτερικό για τους Έλληνες που επιστρέφουν μόνιμα στη χώρα ώστε να απαλλάσσονται από φόρους κληρονομιάς στη γενική περιουσία τους.

Μεταφέρεται η Γενική Διεύθυνση του ΣΔΟΕ στην Ανεξάρτητη Αρχή Δημοσίων Εσόδων ενισχύοντας τον συντονισμό και την αποτελεσματικότητα των ελέγχων.

Επιπλέον, δίνει τη δυνατότητα ένταξης στη ρύθμιση οφειλών εβδομήντα δύο δόσεων βεβαιωμένων οφειλών ασφαλιστικών ή φορολογικών, ρυθμισμένων ή μη, σε οφειλέτες που επλήγησαν από την κακοκαιρία «Daniel» και τη θαλάσσια ρύπανση στον Παγασητικό Κόλπο.

Θεσπίζονται συνταξιολογικές ρύθμισης για γονείς ενστόλων που απεβίωσαν σε υπηρεσία ή ένεκα αυτής.

Τέλος, στο νομοσχέδιο περιέχονται οι διαδικασίες για την ενσωμάτωση των λειτουργιών του ΟΠΕΚΕΠΕ στην ΑΑΔΕ, όπως η τροπολογία που βάζει περιορισμούς στις προμήθειες και στις λοιπές χρεώσεις των παροχών υπηρεσιών πληρωμών και επιχειρήσεων που εκμεταλλεύονται αυτόματες ταμειολογιστικές μηχανές, τα ΑΤΜ.

Κυρίες και κύριοι συνάδελφοι, με τις αλλαγές που εισάγονται στο σχέδιο νόμου προωθείται ο εκσυγχρονισμός του τελωνειακού και φορολογικού πλαισίου της χώρας, ικανό να ανταποκρίνεται στις σύγχρονες ανάγκες της οικονομίας και της κοινωνίας, ενώ ταυτόχρονα ενισχύεται η εμπιστοσύνη των πολιτών στους θεσμούς και διαμορφώνεται ένα πιο φιλικό και αποτελεσματικό περιβάλλον για όλους τους συναλλασσόμενους με τις τελωνειακές και φορολογικές αρχές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σπάνια.

Τον λόγο τώρα έχει ο κ. Ιωάννης Δημητροκάλλης, ανεξάρτητος Βουλευτής.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Πριν ξεκινήσω την ομιλία μου θα ήθελα να δώσω συγχαρητήρια στη γυναικεία ομάδα της εθνικής στο πόλο που μας έκανε περήφανους με το χρυσό μετάλλιο που κατέκτησε και ελπίζω να μην την ξεχάσει η πολιτεία, καθώς επίσης και στην εθνική ανδρών που κατέκτησε το χάλκινο μετάλλιο.

Στα δικά μας τώρα. Παρακολούθησα με προσοχή τη μαγνητοσκοπημένη συνέντευξη του Κυριάκου Μητσοτάκη και ομολογώ πως ένιωσα έντονη ανησυχία όχι μόνο ως πολίτης, αλλά και ως Έλληνας με βαθιά εθνική συνείδηση.

Όταν άκουσα τον Πρωθυπουργό να δηλώνει ότι αναβάλλει την ΑΟΖ με την Τουρκία για να διατηρηθούν τα «ήρεμα νερά», κατάλαβα πως δεν μιλάμε πια για στρατηγική ψυχραιμία, αλλά για ξεκάθαρη υποχώρηση. Σε μία εποχή που η Τουρκία εργαλειοποιεί τα πάντα, από τους μετανάστες, μέχρι τη ναυτική της ισχύ, η απουσία αποφασιστικότητας από τον Έλληνα Πρωθυπουργό δεν είναι απλώς απογοητευτική. Είναι επικίνδυνη.

Και σαν να μην έφτανε αυτό, η υπόθεση ΟΠΕΚΕΠΕ αποκάλυψε ένα βαθύ δίκτυο διαφθοράς με ψεύτικα ΑΦΜ και στημένες επιδοτήσεις εκατομμυρίων ευρώ. Κι, όμως, ο κ. Μητσοτάκης δεν ανέλαβε καμία ουσιαστική ευθύνη. Μίλησε γενικά για διαχρονικά προβλήματα και ευθύνες όλων. Ειλικρινά, περίμενα μία πιο ξεκάθαρη στάση. Αυτό που είδα, όμως, ήταν σιωπή, υπεκφυγές και μια επικίνδυνη ανοχή σε ό,τι υπονομεύει την Ελλάδα.

Κι έρχομαι στο νομοσχέδιο. Σήμερα, λοιπόν, έχουμε στην Ολομέλεια την ψήφιση ενός νομοσχεδίου με τίτλο: «Εθνικός Τελωνειακός Κώδικας και άλλες διατάξεις - συνταξιοδοτικές διατάξεις». Πρόκειται για ένα σχέδιο νόμου που η ίδια η Κυβέρνηση καθυστέρησε όσο μπορούσε. Δεν το έφερε εγκαίρως, δεν το προώθησε όταν έπρεπε και, τελικά, περίμενε μέχρι να έρθει η Ευρωπαϊκή Επιτροπή να μας τραβήξει το αυτί. Γιατί; Διότι η Ελλάδα απέτυχε να ενσωματώσει δύο κρίσιμες ευρωπαϊκές Οδηγίες. Η μία αφορά στον ΦΠΑ στα είδη πρώτης ανάγκης και η άλλη στην απαλλαγή των μικρών επιχειρήσεων από τον ΦΠΑ για τζίρους μέχρι 25.000 ευρώ.

Τι αποδεικνύεται για άλλη μια φορά; Αποδεικνύεται ότι ο Πρωθυπουργός και η Κυβέρνησή του λατρεύουν τη φορολογία. Για να μειωθεί ένας συντελεστής πρέπει να φτάσουμε στα ευρωπαϊκά δικαστήρια. Και όχι μόνο αυτό. Μας λέτε ότι ενσωματώνετε τώρα τις Οδηγίες. Μα, ή δεν τις έχετε δει ή δεν τις έχετε διαβάσει ή κάνετε ότι δεν τις βλέπετε. Δεν ξέρω τι να πω.

Η Οδηγία 245/2022 αναφέρει ξεκάθαρα -στο άρθρο 4 παράγραφος 2- ότι η Ελλάδα μπορεί να εφαρμόζει χαμηλότερους συντελεστές ΦΠΑ έως και 30% σε Λέσβο, Χίο, Σάμο, Δωδεκάνησα, Κυκλάδες, Θάσο, Σποράδες, Σαμοθράκη και Σκύρο. Πού αναφέρεται αυτό στο νομοσχέδιο; Πουθενά. Τόσο πολύ, λοιπόν, υπολογίζετε τους Έλληνες των ακριτικών νησιών, αυτούς που κρατούν Θερμοπύλες απέναντι στον Ερντογάν.

Την ίδια ώρα η ευρωπαϊκή Οδηγία επιτρέπει μειωμένους ή και μηδενικούς συντελεστές ΦΠΑ για τρόφιμα πρώτης ανάγκης, πρώτες ύλες, νερό, φάρμακα, μεταφορές επιβατών και αγαθών, ακόμα και για κοινωνική στέγαση. Εσείς τα πετάτε όλα αυτά και τι κάνετε; Φέρνετε μείωση ΦΠΑ σε έργα και συλλογές από 13% σε 6%. Είστε για γέλια και για κλάματα.

Όμως, τι να περιμένει κάποιος από ειδικούς της οικονομικής παράνοιας, όπως ο κ. Κυρανάκης και ο κ. Χατζηδάκης. Ο πρώτος είχε δηλώσει ότι δεν μειώνει τον ΦΠΑ στα μακαρόνια γιατί -λέει- τρώνε περισσότερο οι πλούσιοι και ο δεύτερος δεν τον μείωνε στα τρόφιμα γιατί δεν θέλει -λέει- να ενθαρρύνει την κατανάλωση. Πραγματικά, σηκώνω τα χέρια ψηλά.

Πάμε τώρα στην άλλη Οδηγία, την Οδηγία 285/2020 που ενσωματώνεται στο περίπου. Αυτή προβλέπει ειδικό καθεστώς απαλλαγής από το ΦΠΑ για επιχειρήσεις με τζίρο έως 85.000 ευρώ, με απλούστερες διαδικασίες. Είναι μια ρύθμιση που θα έδινε πραγματική ανάσα σε μικρομεσαίους που ματώνουν εδώ και δεκαπέντε χρόνια. Εσείς, όμως, το περιορίζετε στα 10.000 ευρώ. Ξέρετε ποια χώρα πήγε ήδη στο όριο των 85.000 ευρώ; Η Ρουμανία.

Αυτές, λοιπόν, είναι οι επιλογές σας. Αυτές είναι οι προτεραιότητες σας. Όχι με τον λαό, αλλά με τους λίγους. Ο Κυριάκος Μητσοτάκης θα μείνει στην ιστορία ως ο πιο φορολάγνος Πρωθυπουργός της Μεταπολίτευσης. Όλο τον χρόνο ληστεύει τον πολίτη με φόρους και κάθε Σεπτέμβρη πηγαίνει στη ΔΕΘ και ανακοινώνει επιδόματα ενός, δύο, τριών δισεκατομμυρίων και παρουσιάζει τις αναγκαστικές φοροελαφρύνσεις που του επιβάλλει η Ευρωπαϊκή Ένωση ως προσωπικό του επίτευγμα.

Κλείνοντας την ομιλία μου για το νομοσχέδιο οφείλω να πω τα εξής στους Έλληνες πολίτες. Δεν αρκεί η ψήφιση αυτών των Οδηγιών. Η Κυβέρνηση πρέπει να φέρει και εφαρμοστικό νόμο για να γίνουν πράξη. Εγώ, όμως, δεν τρέφω αυταπάτες. Γιατί η χώρα, μην το ξεχνάμε, είναι σε καθεστώς μνημονίου επιτήρησης έως το 2070, μέχρι να αποπληρώσει τα δάνεια των τριών μνημονίων που έφεραν Νέα Δημοκρατία, ΠΑΣΟΚ και ΣΥΡΙΖΑ και κατέστησαν την πατρίδα μας μια Ελλάδα χωρίς εθνική κυριαρχία, χωρίς δημοσιονομική ανεξαρτησία και χωρίς νομισματική πολιτική από τη στιγμή που εντάχθηκε στην ΟΝΕ. Αυτή είναι η πραγματικότητα και είναι καιρός να την ανατρέψουμε.

Αφού έχω και λίγο χρόνο ακόμη, πριν κλείσω θέλω να κάνω και μία αναφορά στις τελευταίες εξελίξεις για το λαθρομεταναστευτικό που επιβεβαιώνουν με τον πιο ξεκάθαρο τρόπο αυτό που ο ελληνικός λαός ζει εδώ και χρόνια. Η χώρα έχει αφεθεί στην τύχη της. Ο ίδιος ο Πρωθυπουργός είχε ομολογήσει ότι το μεταναστευτικό δεν είναι κρίση που τελειώνει, πως θα κάνει ό,τι μπορεί για να το αντιμετωπίσει. Μα, τι ακριβώς έκανε τόσα χρόνια; Ποιο ήταν το σχέδιο; Πού είναι η στρατηγική;

Ο ελληνικός λαός δεν ζητά υποσχέσεις. Ζητάει αποτέλεσμα, ζητά ασφάλεια, ζητά σύνορα, ζητά σεβασμό. Και αντί γι’ αυτά, βλέπει την Κυβέρνηση της Νέας Δημοκρατίας να μετατρέπει τα νησιά μας σε αποθήκες ψυχών, να προτείνει κλειστές δομές-φυλακές και να παρακαλεί τη Λιβύη και κάθε Χαφτάρ της Μεσογείου να αναλάβει ρόλο συνοριοφύλακα για την πατρίδα μας.

Αυτό δεν είναι σχέδιο. Είναι ομολογία αποτυχίας, είναι εθνικός κίνδυνος. Η πατρίδα μας δεν είναι ξέφραγο αμπέλι. Είναι χώρα ιστορίας, είναι χώρα πολιτισμού, είναι χώρα που έχει χύσει αίμα για τα σύνορά της και αυτά τα σύνορα ούτε τα παζαρεύουμε ούτε τα παραχωρούμε ούτε τα χαρίζουμε. Ήρθε η ώρα η Ελλάδα να ξανασταθεί στα πόδια της. Ήρθε η ώρα η πολιτική να αποκτήσει ξανά πατριωτικό πρόσημο. Ήρθε η ώρα να μιλήσει η Ελλάδα της αξιοπρέπειας, της ελευθερίας και της εθνικής κυριαρχίας και αυτή η φωνή θα ακουστεί όσο και αν κάποιοι την τρέμουν εδώ μέσα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Ιωάννη Κόντη, ανεξάρτητο Βουλευτή.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, αυτό το νομοσχέδιο που συζητάμε σήμερα είναι ένα νομοσχέδιο το οποίο -στο πλαίσιο πάντα που κινείται η Ευρωπαϊκή Ένωση- έχει μόνο κακά να επιφέρει για τον πολίτη, για τους Έλληνες, έχει αχρείαστα πράγματα τα οποία ποσώς ενδιαφέρουν. Δηλαδή, βλέπουμε να γίνεται μια σύντμηση και μια εισαγωγή του ΣΔΟΕ στην ΑΑΔΕ, η ΑΑΔΕ η οποία πήρε και τον ΟΠΕΚΕΠΕ προχθές στην ουσία, θα έχουμε το οξύμωρο να ελέγχει και να ελέγχεται η ίδια η υπηρεσία, τα ίδια άτομα και δεν καταλαβαίνουμε τι προσφέρει στους Έλληνες πολίτες αυτή η σύντμηση. Αύριο να βάλουμε και ό,τι υπηρεσία υπάρχει άλλη και έχει απομείνει, να γίνουν μια υπηρεσία και να συζητάμε να λέγεται ΑΑΔΕ. Έχουμε και κάποια αμφιβολία στο κατά πόσο η ΑΑΔΕ είναι ελληνική εταιρεία, γιατί στην ουσία είναι ανεξέλεγκτη και από το Κοινοβούλιο και από παντού και το ξέρετε καλύτερα.

Αυτοί που δεν ελέγχονται, επίσης, είναι οι τράπεζες, οι οποίες είναι ένα άλλο σημαντικό σημείο, ένα βαρίδι στην ελληνική οικονομία. Σε όλο τον κόσμο οι τράπεζες βοηθούν την οικονομία, σε κάθε χώρα. Οι τράπεζες μας εδώ είναι ανεξέλεγκτες. Δεν υπάρχει ελληνική τράπεζα πλέον. Είναι όλες τράπεζες του εξωτερικού. Έχουν δημιουργήσει εδώ funds. Θα παίρνουν τώρα και τα χρέη από τις απλήρωτες εισφορές του ΕΦΚΑ, τα funds τα οποία έχουν δημιουργήσει, με funds-φαντάσματα που δεν τολμάνε καν να παραδεχτούν ότι είναι αυτοί οι οποίοι παίρνουν τα σπίτια των Ελλήνων. Κάθε μέρα γίνονται εκατοντάδες πλειστηριασμοί. Τώρα μας πούλησαν, δήθεν, και τα ΑΤΜ τους σε άλλες εταιρείες-φαντάσματα δικές τους. Διάβασα ότι διαμαρτυρήθηκαν από το πλαφόν που πήγατε να πάρετε και είπαν ότι χάνουν υπολογιστικά 20 εκατομμύρια ευρώ τον χρόνο.

Προσέξτε τώρα, η απληστία είναι τόσο μεγάλη, κύριε Υφυπουργέ. Καταλαβαίνετε σίγουρα, αλλά δεν θέλετε να το πείτε, γιατί δεν πάει να το πείτε. Οι τράπεζες που κερδίζουν 4, 5 δισεκατομμύρια ευρώ αθροιστικά τον χρόνο διαμαρτύρονται αν χάσουν 20 εκατομμύρια ευρώ, που θα έπρεπε «να τους πιάσετε από τα αυτιά» και να τους πείτε ότι από τα υπερκέρδη των 5 δισεκατομμυρίων ευρώ θα φορολογηθούν ένα 20% με 30%. Όταν χάνουν 20 εκατομμύρια ευρώ, τα οποία είναι κάτι τοις χιλίοις πάνω σε αυτά τα δισεκατομμύρια ευρώ, διαμαρτύρονται και θέλουν να σας βγουν επιθετικά.

Εγώ θα έλεγα, λοιπόν, να τους επιβάλλετε και άλλα μέτρα, αν θέλετε και είστε Κυβέρνηση, για να καταλάβουν και αυτοί ότι δεν είναι νομοθέτες ούτε είναι εκτελεστική εξουσία. Είναι απλοί αποταμιευτές και, μάλιστα, παίρνουν τα χρήματα των Ελλήνων. Οι Έλληνες, κύριε Υπουργέ, τους δανείζουν τα χρήματά τους. Το κράτος όταν τοποθετεί χρήματα σε μια τράπεζα δανείζει στις τράπεζες, άσχετα αν έχετε συναλλαχτεί τα κόμματα όλα και χρωστάτε στις τράπεζες και δεν μπορείτε να τους επιβάλλετε κάποιες κυρώσεις ή να τους ζητήσετε. Οι Έλληνες, όμως, βάζουν τα χρήματά τους, τις δανείζουν. Δεν είναι επαίτες των τραπεζών, από τον τελευταίο χαμηλόμισθο μέχρι το μεγαλύτερο υψηλόμισθο. Δεν το έχουν καταλάβει αυτό οι κύριοι των τραπεζών, που στο τέλος του χρόνου παίρνουν και κάτι μερίσματα 2 εκατομμύρια ευρώ ο καθένας. Ευλογούν τα γένια τους, δηλαδή και πάνε και ανοίγουν σαμπάνιες. Αυτό είναι, δυστυχώς, η Ελλάδα σήμερα και αν δεν το καταλάβετε, θα το καταλάβουμε αργά όλοι μαζί.

Να πω, επίσης -μια και τα λέμε τώρα όλα-, ότι ανακοινώσαμε αυτούς τους χάρτες, τα θαλάσσια πάρκα, Ιονίου και Κυκλάδων. Για ποιον λόγο δεν ανακοινώσαμε στα Δωδεκάνησα; Για ποιον λόγο δεν ανακοινώνουμε στη νότια Κρήτη; Για ποιον λόγο δεν πάμε να τρυπήσουμε στην Κρήτη, για να προλάβουμε όπως είπαμε την άλλη φορά, αν πάνε οι Τούρκοι -σε σημείο που έστω φαινομενικά δεν επηρεάζει- στην ουσία με de facto αναγνώριση αναγνωρίζεται το τουρκολιβυκό μνημόνιο, άμα είναι σε ένα σημείο εκεί από αυτό που σχεδίασε η Λιβύη. Για ποιον λόγο δεν πάμε; Όταν εμείς φερόμαστε έτσι και δεν πάμε να ασκήσουμε κυριαρχικά δικαιώματα στα Δωδεκάνησα ή στην Κρήτη, είναι σαν να λέμε αποδεδειγμένα στους Τούρκους ή μάλλον μπορούν να χρησιμοποιήσουν οι Τούρκοι σαν απόδειξη ότι για να μην τολμάμε να πάμε εκεί, σημαίνει ότι ενσυνείδητα δεχόμαστε ότι υπάρχει δική τους συμμετοχή σε αυτά τα πάρκα, σε αυτά τα μέρη.

Επίσης, να πω ότι συνεχίζονται οι ροές των λαθρομεταναστών. Ήρθαν στη Ρόδο καμιά εκατοστή και στην Κρήτη πήγαν άλλοι εκατό, οι οποίοι είπαν -όπως μας είπε το Λιμενικό ή όπως μας είπαν οι αρχές- ότι τούς περισυνέλεξε ένα πλοίο με λιβεριανή σημαία. Σας λέω ξανά εγώ, κύριε Υπουργέ, ότι δεν είναι δυνατόν με τα βαρκάκια που υποτίθεται ναυάγησαν ανοικτά της Κρήτης και τους περισυνέλεξε ένα πλοίο με λιβεριανή σημαία, να μπορούν να διανύσουν τα εκατόν ογδόντα μίλια, τα οποία είναι τριακόσια ογδόντα χιλιόμετρα, από το Λιβυκό Πέλαγος μέχρι την Κρήτη. Δεν διανύονται αυτά σε βαρκάκια και, μάλιστα, με ανθρώπινο φορτίο το οποίο κινείται μέσα στη θάλασσα και με το παραμικρό κυματισμό ανατρέπεται.

Αφήνουμε, λοιπόν και γίνεται αυτή η λαθραία είσοδος με μεγάλα πλοία πλέον, τους φέρνουν εδώ και τους αφήνουν κοντά στις ακτές και δεν ασχολούμαστε. Αυτό είναι πειρατεία που κάνουν όλοι αυτοί και λαθρεμπορία. Να συλλάβουμε και τα πλοία αυτά τα μεγάλα που τους φέρνουν και να μην δεχόμαστε a priori ένα πλοίο που έρχεται απέξω με μια οποιαδήποτε σημαία ευκαιρίας -λιβεριανή, Παναμά, δεν ξέρω τι είναι-, να μας δει ότι τους βρήκε ναυαγούς. Είναι ψέμα. Και να σας πω και κάτι από την εμπειρία μου; Κανένας δεν μπορεί να συλλέξει μαζεμένους εκατόν πενήντα ναυαγούς. Στο «man overboard» ή εκεί που κυνηγάνε τους ανθρώπους να τους πιάσουν στη θάλασσα όταν έχουν πέσει πάντα θα χαθούν αρκετοί. Αυτοί περισυλλέγουν τους πάντες. Δεν χάνεται κανένας από όλα τα βαρκάκια που μαζεύονται. Είναι ψέμα και πρέπει να συλλαμβάνονται όλοι αυτοί οι λαθρέμποροι που έρχονται πλέον με φορτηγά πλοία.

Να πω και εγώ συγχαρητήρια στα κορίτσια του πόλο, γιατί είναι η λευκή και λαμπρή σελίδα του ελληνικού αθλητισμού και οι άνδρες που κατέκτησαν την 3η θέση, ενώ θα έπρεπε να είναι και χρυσό μετάλλιο. Από ατυχία δεν πέρασαν στον τελικό.

Να πω και να κλείσω -δεν είναι ο κύριος Υπουργός εδώ, αλλά είστε εσείς μαζί-, ήρθαν και σας βρήκαν από τον Άρη Θεσσαλονίκης για το μπάσκετ και για τον ερασιτέχνη, για τα χρέη που υπάρχουν στην ΚΑΕ και στον ερασιτέχνη. Σε όλες τις ομάδες -Παναθηναϊκό, ΑΕΚ, ΠΑΟΚ, Ολυμπιακό- έχετε χαριστεί. Έχετε κάνει παραχώρηση του γηπέδου για σαράντα χρόνια, η πολιτεία. Στον Άρη μόνο έχει γίνει για οκτώ χρόνια πέρυσι. Κάντε το ίδιο τώρα που έχει μια νέα διοίκηση ο Άρης, η οποία έχει θέληση να φτιάξει μια καινούργια κερκίδα στο Παλέ. Ψάξτε να δείτε τα χρέη τα οποία αυτά είναι ανεκπλήρωτα, είναι παλιά χρέη στον ερασιτέχνη, με παλιές καταστάσεις, με τιμολογήσεις κ.λπ. που ξέρετε τι γινόταν και βοηθήστε τον Άρη να βρει τον δρόμο του και στο μπάσκετ. Δεν χρειάζεται να έχετε παιδιά και αποπαίδια. Είναι οικονομικό το θέμα. Θα κάνω και στον Υπουργό Αθλητισμού την ίδια ερώτηση, αλλά νομίζω ότι ο κ. Πιερρακάκης είχε πρόσφατα συνάντηση. Είναι εύκολο να το λύσετε, όχι να υπόσχεστε μόνο. Να το λύσατε.

Τέλος -και κλείνω- έχουμε τον υπερτουρισμό, τον άθλιο υπερτουρισμό ο οποίος δεν προσφέρει τίποτα στην Ελλάδα, κύριε Υπουργέ. Άκουγα έναν δήμαρχο από τη Σύμη να διαμαρτύρεται: «Εμείς αφαλατώνουμε το νερό, έχουμε κόστη και το χαλάνε οι τουρίστες, ανεβαίνει η κατανάλωση κατά 100%». Μήπως είναι καιρός να βάλουμε -να ένας τρόπος να βγάλετε χρήματα- έναν φόρο 10 ευρώ στον κάθε τουρίστα που μπαίνει στην Ελλάδα για την κατανάλωση του νερού μας; Γιατί στην πατρίδα τους δεν το καταναλώνουν έτσι όπως εδώ. Εδώ και το πίνουν και κάνουν μπάνια και το πετάνε και στον δρόμο. Μήπως πρέπει να τους βάλουμε έναν φόρο; Σε πολλές χώρες που έχουν θέμα με το νερό γίνεται αυτό. Δεν χαλάνε που δεν χαλάνε χρήματα, ας πληρώσουν ένα δεκάευρω, τουλάχιστον, για το νερό που χαλάνε εδώ, το οποίο είναι δύσκολο στα νησιά μας που πηγαίνουν, είτε είναι Νάξος, είτε είναι Μήλος, είτε είναι όλα τα νησιά αυτά.

Είναι μία ιδέα, που έρχεται από χώρες, οι οποίες έχουν προβλήματα τέτοια.

Και ελπίζω να βγάλετε και άκρη με αυτούς, οι οποίοι απέκλεισαν το σκάφος που μετέφερε τους Ισραηλινούς τουρίστες. Ποιοι ήταν αυτοί που πήραν την πρωτοβουλία; Ποιοι είναι αυτοί που μάζεψαν Πακιστανούς και Μουσουλμάνους και τους έβαλαν στην παραλία της Σύρου; Από πού ήρθε αυτή η πρωτοβουλία και απέκλεισαν το νησί της Σύρου από τη δυνατότητα να έχει τουρίστες σε μία ημέρα και τους οποίους έδιωξαν με τον τρόπο που τους έδιωξαν; Είναι θέμα, το οποίο κι αυτό αφορά οικονομικά έσοδα και να αφήσουμε αυτά τα ψεύτικα κλάματα για την Παλαιστίνη και την Παλαιστίνη κάθε μέρα.

Έχουμε σήμερα την επέτειο της δημοκρατίας και την επέτειο της Κύπρου και δεν είδα κανέναν να κόπτεται για την Κύπρο σήμερα ούτε πορείες στον δρόμο ούτε τίποτα άλλο. Όλοι αυτοί για την Παλαιστίνη, ο καθένας έχει ράψει μια σημαία παλαιστινιακή και την φοράει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, πολλές φορές έχουμε εξηγήσει με στοιχεία ότι η αγορά δεν λειτουργεί, ότι η Νέα Δημοκρατία υμνεί μια φιλελεύθερη αγορά, η οποία αυτορυθμίζεται, αλλά όχι μόνο δεν αυτορυθμίζεται με Κυβέρνηση της Νέας Δημοκρατίας, αλλά, συνεχώς, βλέπουμε τα ολιγοπώλια να γίνονται πιο ισχυρά, βλέπουμε καρτέλ να λειτουργούν σε πολλούς τομείς της οικονομίας και πάντα θύμα η μεσαία τάξη και οι πιο αδύναμοι Έλληνες. Βλέπουμε ολιγοπώλια στις ιδιωτικές εταιρείες υγείας, ολιγοπώλια στις τράπεζες, ολιγοπώλια στην ενέργεια, ολιγοπώλια στα ακτοπλοϊκά, αλλά ο Πρωθυπουργός δεν ξέρει τίποτα.

Δεν γνώριζε ο Πρωθυπουργός, εχθές σε ερώτηση δημοσιογράφου, πόσοι Έλληνες δεν μπορούν να κάνουν ούτε μια εβδομάδα διακοπές. Δεν έχει αυτήν την αγωνία ο κ. Μητσοτάκης; Η αδυναμία του ελληνικού λαού να μην μπορεί να κάνει ούτε ολιγοήμερες διακοπές δεν εικονοποιεί την πολιτική σας;

Αφού, λοιπόν, δεν γνωρίζει, να τον ενημερώσουμε. Το 2023 δεν μπορούσε το 43% του ελληνικού λαού να κάνει μια βδομάδα διακοπές. Το 2024 -περνάμε στη δεύτερη χειρότερη θέση της Ευρώπης- το 46% του ελληνικού λαού δεν μπορεί να κάνει διακοπές. Τα καταθέτω στα Πρακτικά για να ενημερώσετε τον Πρωθυπουργό μειωμένης ευθύνης και μειωμένης γνώσης για τα όσα βιώνει ο ελληνικός λαός παρεπόμενα των πολιτικών του επιλογών.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά τα στοιχεία έχουν να κάνουν και με τα ολιγοπώλια στα ακτοπλοϊκά. Πήγα πέρυσι στην Επιτροπή Ανταγωνισμού γι’ αυτό το θέμα, πήγα φέτος ξανά. Περιμένουμε την έρευνα. Επιτέλους, όμως, θα κάνετε κάτι; Δεν καταλαβαίνετε ότι όλη αυτή η ακρίβεια σαρώνει τα εισοδήματα, δυσκολεύει την καθημερινότητα, δυσκολεύει τον σχεδιασμό του να μεγαλώσεις τα παιδιά σου σε ένα περιβάλλον ασφάλειας, προοπτικής, δυσκολεύει να σπουδάσεις τα παιδιά σου;

Δυσκολεύει τον μικρομεσαίο επιχειρηματία να δημιουργήσει συνθήκες ανθεκτικότητας για την επιχείρησή του, για να μπω στο θέμα των τραπεζών, γιατί και εδώ η ίδια η Τράπεζα της Ελλάδος μιλάει για ολιγοπώλια.

Όλα αυτά δεν τα λέμε μόνο εμείς, τα λένε και οι θεσμοί ότι επί της εποχής σας έχουν κλιμακωθεί οι ολιγοπωλιακές πρακτικές. Και τι κάνετε; Τους τροχονόμους των ισχυρών. Άτολμες παρεμβάσεις, βολικές αποφάσεις, ημίμετρα και ειδικά για τις τράπεζες.

Τον Δεκέμβριο πέρυσι παίρνουμε μια πρωτοβουλία ως κόμμα και σας λέμε απλά πράγματα όσον αφορά στα κέρδη των τραπεζών, μετά από χρόνια που αυτός ο λαός πλήρωσε δισεκατομμύρια από τους φόρους του για επαναλαμβανόμενες ανακεφαλαιοποιήσεις -με πολλές και διαφορετικές κυβερνήσεις- να κρατηθούν όρθιες με τις καταθέσεις του, με την πραγματική αγορά και, επιτέλους, ήθελαν αντίδωρο τα χρόνια της κερδοφορίας τους να δείξουν ένα κοινωνικό πρόσωπο στις χρεώσεις, στα επιτόκια.

Ήρθαμε, λοιπόν, και σας είπαμε: Το 2022 ήταν 3,27 δισεκατομμύρια τα κέρδη, το 2023 ήταν 3,65 δισεκατομμύρια τα κέρδη, το 2024 ήταν 4,5 δισεκατομμύρια τα κέρδη. Θα κάνετε κάτι; Τα έσοδα από προμήθειες το 2021 ήταν 1,25 δισεκατομμύριο, το 2022 ήταν 1,5 δισεκατομμύριο, το 2023 ήταν 1,8 δισεκατομμύριο, το 2024 2,1 δισεκατομμύρια. Και προτείνουμε για τα υπερκέρδη των τραπεζών που αφορούν σε προμήθειες, υπερχρεώσεις και το ότι είναι πρωταθλητές στη διαφορά επιτοκίου καταθέσεων-χορηγήσεων, δηλαδή χαμηλά επιτόκια για τις καταθέσεις του ελληνικού λαού και πολύ υψηλά επιτόκια για τα δάνεια των επιχειρήσεων και των πολιτών.

Λέμε, λοιπόν: Ελάτε να ψηφίσουμε, μαζί όλα τα κόμματα, ένα μέτρο- μήνυμα. Όσο τα παίρνετε άδικα από τον λαό που σας κράτησε όρθιες, τόσο εμείς θα ερχόμαστε με εφάπαξ φορολόγηση για να παίρνουμε τα χρήματα πίσω για να μάθετε και να αλλάξετε στάση απέναντι στους πολίτες. Μας είπατε λαϊκιστές. Είπατε ότι αυτά δεν γίνονται. Τα έκανε η Ισπανία. Η Ισπανία με Santander, με μια από τις μεγαλύτερες τράπεζες παγκοσμίως, αλλά ο κ. Μητσοτάκης από δίπλα, ώστε να μη συγκρουστεί, να μη γίνει κακός, μην τα χαλάσει με τους τραπεζίτες, με τους ολιγάρχες -είμαστε λαϊκιστές-, φέρνει μέτρα.

Επειδή, λοιπόν, εμείς είμαστε και ρεαλιστές και αξιόπιστοι, λέμε ότι κάνατε ένα βήμα-ημίμετρο. Δεν θα φέρει αποτέλεσμα. Έφερε αποτέλεσμα; Ποιος είχε δίκιο; Εγώ ή ο κ. Μητσοτάκης;

Ακούστε, λοιπόν, τα στοιχεία, κυρίες και κύριοι συνάδελφοι: Το πρώτο τρίμηνο του 2025 τα καθαρά έσοδα από προμήθειες των τεσσάρων συστημικών τραπεζών ανήλθαν στα 544 εκατομμύρια ευρώ. Το ίδιο χρονικό διάστημα, το 2024, ήταν 477 εκατομμύρια ευρώ, περίπου 60 εκατομμύρια κάτω. Άρα, μας είπατε ότι θα φέρετε μέτρα-λύσεις και αντί να μειωθεί το φορτίο που επωμίζεται ο ελληνικός λαός, αυξήθηκε κατά 16 εκατομμύρια σε ένα τρίμηνο.

Στα επιτόκια τι καταφέρατε; Άλλαξαν στρατηγική στα επιτόκια οι τράπεζες; Η διαφορά επιτοκίου χορηγήσεων-καταθέσεων όχι μόνο παρέμεινε η μεγαλύτερη σε όλη την Ευρώπη, αλλά διευρύνθηκε περαιτέρω. Άρα, αποτύχατε σε χρεώσεις, σε προμήθειες και σε επιτόκια. Και έρχεστε τώρα πάλι με την πίεση της κοινής γνώμης να φέρετε πάλι ημίμετρα. Αν πέρυσι μας είχατε ακούσει και είχαν λάβει το μήνυμα οι ολιγάρχες τραπεζών, ότι αν συνεχίσουν τον ίδιο δρόμο, θα τους πάρουμε τα 500 εκατομμύρια ευρώ που σας προτείναμε με εφάπαξ φορολόγηση για το 2023 και το 2024 και όχι διαπραγματεύσεις κάτω από το τραπέζι για 100 εκατομμύρια ευρώ οικειοθελώς -ακούστε παρακαλώ, η πολιτική της Κυβέρνησης ήταν να τους πιέσουμε οικειοθελώς και όχι με θεσμική παρέμβαση- θα είχαμε άλλα αποτελέσματα. Μας λέγατε ότι απειλούμε το τραπεζικό σύστημα. Μας είπατε ότι αυτά που λέμε δεν γίνονται πουθενά.

Αυτά που ζει ο ελληνικός λαός, κύριε Πιερρακάκη, δεν συμβαίνουν πουθενά, που ζει τη μεγαλύτερη ακρίβεια, τις μεγαλύτερες ανισότητες, την κατάρρευση του Εθνικού Συστήματος Υγείας, ολιγοπώλια παντού και εσείς τροχονόμοι όλων αυτών των οικονομικών συμφερόντων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σύρεστε σήμερα. Σύρεστε. Εμείς, λοιπόν, ευθαρσώς λέμε: Και σήμερα αυτό το νέο δειλό βήμα -δεν έχουμε εμείς θέμα να το ψηφίσουμε-, αλλά εμείς προτείνουμε ένα γενναίο βήμα, ένα ριζοσπαστικό βήμα, αφού, όπως πέρυσι τον Δεκέμβρη μας περιφρονήσατε και σήμερα είστε υπόλογοι απέναντι στους πολίτες, σας καλούμε να σας γίνει το πάθημα μάθημα, να μη μας ξαναπεριφρονήσετε, να στηρίξετε τη δική μας τροπολογία για να αλλάξει κάπως και να βελτιωθεί η ζωή των πολιτών.

Η δική μας τροπολογία, λοιπόν, καταργεί μια σειρά από αυθαίρετες προμήθειες, όπως χρεώσεις για ενημέρωση κινήσεων, έξοδα για χορήγηση δανείου, πληρωμές για χορήγηση βεβαιώσεων και εγγράφων, χρεώσεις για εξετάσεις πιστοληπτικής ικανότητας, γιατί οι πολίτες, κύριοι της Νέας Δημοκρατίας, έχουν και δικαιώματα έναντι των τραπεζών, δεν έχουν μόνο υποχρεώσεις για τα μεγάλα ή τα μικρά γράμματα.

Επίσης, προτείνουμε καθολική απαγόρευση κάθε χρέωσης για αναλήψεις χρημάτων από ΑΤΜ. Είναι ένα ακόμα σοβαρό ζήτημα. Άνθρωποι ηλικιωμένοι, φυσικά πρόσωπα άνω των εβδομήντα ετών, άτομα με αναπηρία, με σοβαρές ασθένειες, με μια αποδεδειγμένη εν ολίγοις αδυναμία να μπορούν να πραγματοποιούν μια διατραπεζική συναλλαγή ανά μήνα σε κάθε κατάστημα με χρέωση ίση της αντίστοιχης που έχει με ηλεκτρονική συναλλαγή. Όπως γνωρίζετε πολύ καλά, η χρέωση με την ηλεκτρονική συναλλαγή είναι πολύ φτηνότερη. Ας στηρίξουμε αυτούς τους ανθρώπους που έχουν μια αποδεδειγμένη αδυναμία, όπως, επίσης, να θεσπίσουμε ως κράτος και την υποχρεωτική λειτουργία ταμείων για ένα συγκεκριμένο διάστημα ημερησίως, να διευκολύνουμε τους πολίτες της περιφέρειας.

Το γνωρίζετε το πρόβλημα όλοι οι Βουλευτές της περιφέρειας. Δηλαδή, μιλάμε για περιφερειακή ανάπτυξη, μιλάμε για μια περιφέρεια που γερνάει και θα επιτρέψουμε στις τράπεζες να περιφρονούν όλους αυτούς τους ανθρώπους που έχουν μια αποδεδειγμένη αδυναμία, επειδή εσείς κάνετε δημόσιες σχέσεις με τους τραπεζίτες;

Εμείς είμαστε εδώ κάθε φορά για να προτείνουμε λύσεις που αφορούν στην κοινωνική πλειοψηφία, στους αδύναμους και στη μεσαία τάξη, που είναι θύμα της οικονομικής αλαζονείας των ισχυρών.

Όχι, λοιπόν, αποσπασματικά μέτρα. Πρέπει να πάρουμε αποφάσεις γενναίες που αντιμετωπίζουν ολιστικά το πρόβλημα αντιμετώπισης των πολιτών από τις τράπεζες είτε είναι φυσικά πρόσωπα είτε είναι μικρομεσαίες επιχειρήσεις.

Όμως, για να τα κάνεις όλα αυτά χρειάζεται βούληση, χρειάζεται αίσθηση των πραγματικών αναγκών των πολιτών, χρειάζεται μια ιδεολογία που σου δημιουργεί την αίσθηση ότι αυτό που κάνεις είναι κακό, διότι εμείς έχουμε μια ιδεολογία που ξεχωρίζει το καλό από το κακό, όπως πρέπει να έχει και κάθε άνθρωπος.

Τι λέμε, λοιπόν; Δεν μπορεί να σας φαίνεται καλό αυτό που συμβαίνει σήμερα. Δεν είναι καλό αυτό που συμβαίνει σήμερα με τα εγχώρια ολιγοπώλια σε όλους τους τομείς της οικονομίας. Στραγγαλίζουν τις μικρομεσαίες επιχειρήσεις, στραγγαλίζουν την πραγματική οικονομία, δυσκολεύουν την καθημερινότητα.

Ξέρετε, αυτή η ιδεολογία που πρέπει να έχει κάθε πολιτικός δεν φαίνεται μόνο στις οικονομικές επιλογές. Φαίνεται πάνω από όλα στις πολιτικές, οικονομικές και κοινωνικές επιλογές. Φαίνεται και στο πώς εκφέρει δημόσιο λόγο. Φαίνεται από τη στάση του στα δημόσια πράγματα. Φαίνεται από τη συνέπειά του, από τη σοβαρότητά του, από το πώς ασκεί εν ολίγοις εξουσία.

Πώς ασκεί εξουσία σήμερα το Μέγαρο Μαξίμου και η παρέα Μητσοτάκη; Με αυτά τα χαρακτηριστικά που περιέγραψα βλέπει ο ελληνικός λαός μια Κυβέρνηση με ευαισθησία απέναντι στους θεσμούς, απέναντι στις ανισότητες, απέναντι στην ποιότητα της δημοκρατίας, απέναντι στα ανθρώπινα δικαιώματα; Από τη μια ο Πλεύρης να μειώσει το φαγητό. Δεν γνώριζε εχθές ο κ. Μητσοτάκης τα περί αντικατάστασης πληθυσμού και διάφορες άλλες ακροδεξιές ανοησίες, δεν γνώριζε πόσοι δεν μπορούν να κάνουν διακοπές, δεν γνώριζε πώς θα ποντιστεί το καλώδιο; Τελικά, η μπάλα φεύγει από την κερκίδα και πάει στην Κύπρο, φταίνε τώρα οι Κύπριοι.

Όμως, είχαμε και κάτι άλλο που δείχνει τη βαθύτερη νοοτροπία αυτού του κλειστού συστήματος εξουσίας που είναι πρωταγωνιστής στη διαφθορά και την ατιμωρησία, δείχνοντας ότι δεν νιώθει τι πέρασε ο λαός δέκα χρόνια μνημονίων. Είναι ένα αμετανόητο, σκληρό σύστημα εξουσίας, διεφθαρμένο, χωρίς μέτρο, που οφείλει να έχει κάθε πολιτικός που κυβερνά έναν λαό που πέρασε τέτοια βάσανα και τέτοιες ταλαιπωρίες. Πώς φαίνεται αυτό; Από τις αδιανόητες δηλώσεις του κ. Σκέρτσου. Πραγματικά, το ότι παραμένει στο Μαξίμου σήμερα δείχνει ότι δεν έχετε κανένα μέτρο. Είστε επικίνδυνοι! Είστε επικίνδυνοι, το λέω ευθαρσώς. Είστε επικίνδυνοι ως δημόσια πρόσωπα, όταν βγαίνει το δεξί χέρι του κ. Μητσοτάκη και λέει σε μία δημοσιογράφο: «Σε πληρώνει η Κυβέρνηση της Δεξιάς, σκάσε, μη μιλάς!».

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ντροπή σας, κύριε Πιερρακάκη! Ντροπή σας και όλων των Βουλευτών της Νέας Δημοκρατίας που στηρίζετε αυτήν την αλαζονεία, αυτήν τη χυδαιότητα! Τι μήνυμα στέλνετε στις νέες γενιές της χώρας; Πόσα χρόνια είχε να βιώσει τέτοιες συμπεριφορές; Εσείς, βέβαια, λέγατε ότι θα τα αλλάξετε όλα, θα βελτιώσετε τους θεσμούς! Τέτοια παρακμή; Τέτοια χυδαιότητα, να λέει σε μία δημοσιογράφο που τόλμησε να κάνει ένα σχόλιο στα social media «Σε πληρώνουμε, μη μιλάς! Σε πληρώνουν οι δικοί μας!». Ποιοι νομίζετε ότι είστε; Ποιοι νομίζετε ότι είστε;

Άρα τι λέτε στον λαό; «Οι ολιγάρχες μάς πληρώνουν την Ομάδα Αλήθειας για να σας χτυπάμε, εμείς πληρώνουμε δημοσιογράφους για να σας χτυπούν και αν τολμήσουν την παραμικρή κριτική για εμάς, τους κρεμάμε στα μανταλάκια». Απέναντι σε αυτό έχετε εμάς και την αντίληψή μας για την ποιότητα της δημοκρατίας, την ποιότητα του δημοσίου διαλόγου και τον σεβασμό στη δημοκρατία.

Και επειδή σήμερα είναι μια ημέρα πολύ σημαντική για την ιστορία μας και αυτήν την ημέρα βγήκαν αυτοί οι διάλογοι στο προσκήνιο, θα έπρεπε και μόνο για λόγους ιστορίας και συνέπειας απέναντι στους χιλιάδες ήρωες της Ελληνικής Δημοκρατίας να τον έχετε στείλει σπίτι του, αλλά είστε ξεδιάντροποι, κύριε Πιερρακάκη!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Ανδρουλάκη, ξεκινώ λέγοντας ότι θέλω να μοιραστώ τη χαρά μου -αν αντιλήφθηκα σωστά- ότι θα ψηφίσετε την τροπολογία της Κυβέρνησης για την παρέμβαση στις χρεώσεις στα ATM -αυτό κατάλαβα ότι υπονοήσατε παρά την κριτική σας από Βήματος- και αυτό είναι ένα βήμα το οποίο έρχεται και είναι απολύτως συμβατό με τις βέλτιστες ευρωπαϊκές πρακτικές. Αν κατάλαβα καλά, αυτό το οποίο προτείνατε από Βήματος ήταν να επεκταθεί το μέτρο, ζητώντας μηδέν χρέωση σε οποιοδήποτε ATM στη χώρα. Το κατάλαβα καλά; Δηλαδή και σε τρίτους παρόχους. Ρητορικό ερώτημα το οποίο θα θέσω είναι το εξής: Σε πόσες χώρες της Ευρώπης ισχύει αυτό; Σε καμία! Δεν είναι μία πρακτική η οποία μπορεί να γίνει, δεν νομίζω καν ότι θα μπορούσε να σταθεί.

Εμείς πολύ καλοπροαίρετα ακούμε οποιοδήποτε μέτρο μπορεί να μας έρθει από την Αντιπολίτευση και εδώ επιτρέψτε μου να προσωποποιήσω τη συζήτηση, νομίζω ότι το έχω αποδείξει και προσωπικά, αλλά από εκεί και πέρα, διαβάζοντας την τροπολογία, την πρόταση τροπολογίας την οποία καταθέσατε σήμερα έπειτα από την κυβερνητική παρέμβαση -πράγμα το οποίο δεν είθισται, συνήθως η Αντιπολίτευση προηγείται σε τέτοιου τύπου παρεμβάσεις- οφείλω να πω ότι εδώ έχουμε μία υπερρύθμιση την οποία προτείνετε. Θα την πω σοβιετικού τύπου υπερρύθμιση, δηλαδή το μόνο πράγμα το οποίο δεν τους λέμε είναι τι ώρα θα ανοιγοκλείνουν τα φώτα. Εντάξει, άμα θέλετε να κλείσετε τις τράπεζες, να πάτε στον ΣΥΡΙΖΑ που έχει και το know how. Νομίζω ότι είναι πολύ πιο αποτελεσματικό εκεί όπου πραγματικά βλέπουμε την αγορά να αποτυγχάνει να παρεμβαίνουμε με τον τρόπο που πρέπει να παρέμβουμε όταν το διαπιστώνουμε και εδώ υπήρξε αποτυχία αγοράς, ξεκάθαρη.

Και ακριβώς γι’ αυτόν τον λόγο η Κυβέρνηση ήρθε και κάνει αυτήν την παρέμβαση η οποία μηδενίζει τις χρεώσεις και βάζει και ένα εθνικό πλαφόν στη χρέωση σε οποιονδήποτε τρίτο πάροχο. Απαγορεύει δε τη δυνατότητα σε οποιονδήποτε τρίτο πάροχο να χρεώνει πελάτες τράπεζας αν είναι συνδεδεμένοι με αυτήν. Γιατί αυτό το βήμα χαρακτηρίζεται δειλό από εσάς; Νομίζω ότι είναι απολύτως συμβατό δε με πάρα πολλά σχόλια τα οποία είχαν ακουστεί και από δικούς σας Βουλευτές τις προηγούμενες ημέρες.

Η διαρκής μετακίνηση του goalpost, όμως, νομίζω ότι είναι απολύτως συμβατή με το λεξιλόγιο το οποίο χρησιμοποιείτε για την κατάσταση της ελληνικής οικονομίας. Οποιοσδήποτε έρθει με την ιδιότητα του Υπουργού Εθνικής Οικονομίας, ενώ υπάρχουν ακόμη εκκρεμότητες, προβλήματα που δεν έχουν λυθεί, πολίτες οι οποίοι έχουν ανάγκες, με αυταρέσκεια να πει ότι τα προβλήματα αυτά μαγικά λύθηκαν ή ότι η Ελλάδα είναι ένας παράδεισος, στην καλύτερη περίπτωση αυτός ο άνθρωπος θα ήταν αφελής. Έχουμε τεράστιες προκλήσεις μπροστά μας, έχουμε τεράστια πράγματα τα οποία πρέπει να κάνουμε.

Όμως, από εκεί και πέρα, η διαδρομή είναι, ναι, απολύτως θετική. Πού ήταν η ανεργία όταν αναλάβαμε και πού είναι σήμερα; Ήταν πάνω από 17%, σήμερα είναι 7,9%. Αν συγκρίνετε τα νούμερα ακόμα και με σκανδιναβικές χώρες, είναι χαμηλότερα. Είναι οι μισθοί εκεί όπου θέλουμε; Όχι, αλλά διαρκώς προσπαθούμε να τους βελτιώνουμε χρόνο με τον χρόνο. Ο ρυθμός ανάπτυξης είναι 2,3%, τα δημοσιονομικά της χώρας με τεράστιες προσπάθειες του ελληνικού λαού πάνε καλά. Αυτά είναι λάθος να τα μηδενίζουμε με πάρα πολύ σκληρούς και βίαιους χαρακτηρισμούς. Το ιδανικό το οποίο πρέπει να κάνει κάποιος νομίζω είναι να μπορεί να χτίζει πάνω στα αθροιστικά κεκτημένα καθενός μας, για να μπορεί να προσθέτει με τις ιδέες του και να έρχεται να πει «πάμε να πετύχουμε κάτι καλύτερο εδώ, πάμε να κάνουμε κάτι καλύτερο εκεί». Χρειάζεται μια διαρκής ώσμωση ιδεών για να μπορούμε να πετυχαίνουμε κάτι καλύτερο.

Εγώ χαίρομαι που στηρίξατε τον πέμπτο πυλώνα του ελληνικού τραπεζικού συστήματος που αυξάνει τον ανταγωνισμό στο ελληνικό τραπεζικό σύστημα, που έγινε επί των ημερών αυτής της Κυβέρνησης. Να δούμε και τι άλλα μέτρα μπορούμε να κάνουμε, αλλά τα μέτρα αυτά πρέπει να γίνουν με φειδώ και με παρέμβαση συμβατή με τους κανόνες του ανταγωνισμού και της αγοράς.

Εμείς δεν θέλουμε -για να το πω χαμογελώντας- κερδοσκοπία. Δεν ενοχοποιούμε το κέρδος. Δεν θέλουμε κερδοσκοπία. Σίγουρα, όμως, δεν πιστεύουμε ότι υπάρχουν και «χασοσκόποι». Πρέπει να μπορέσουμε να στηρίξουμε την οικονομία με σοφά, σταθερά, απλά βήματα, όπως αυτά τα οποία ανακοινώσαμε σε αυτήν την τροπολογία. Και ακριβώς γι’ αυτόν τον λόγο νομίζω ότι δεν έχουν χώρο ούτε οι υπερβολικοί χαρακτηρισμοί ούτε η ενοχοποίηση κανενός. Πρέπει να βλέπουμε κάθε φορά τι δουλεύει και να το κάνουμε και αυτή ακριβώς ήταν η παρέμβαση της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εμείς μιλάμε για αύξηση των ΑΤΜ των τραπεζών και μηδενικές χρεώσεις σε αυτά, όχι για outsourcing από τις τράπεζες.

Όμως, εδώ λέμε για χρεώσεις για ενημέρωση κινήσεων και δεν μας είπατε τίποτα. Λέμε για έξοδα για τη χορήγηση του δανείου και δεν μας είπατε τίποτα. Λέμε για πληρωμές για χορήγηση βεβαιώσεων και εγγράφων και πάλι δεν μας λέτε κάτι. Λέμε για χρεώσεις για εξέταση πιστοληπτικής ικανότητας και ούτε εδώ μας λέτε κάτι.

Κύριε Πιερρακάκη, τα πράγματα είναι απλά. Ξέρετε, στην πολιτική πάει μπροστά αυτός που ξέρει να μετράει καλά και ξέρει καλά μαθηματικά. Νομίζω ότι ξέρετε καλά μαθηματικά. Φέρατε πακέτο μέτρων τον Δεκέμβριο. Πάλι τα στηρίξαμε και σας είπαμε ό,τι λέμε και σήμερα: λειψό βήμα, άτολμο βήμα που δείχνει ότι δεν θέλετε να συγκρουστείτε. Και μου απαντάει ο Πρωθυπουργός ότι με αυτά που λες θα καταρρεύσει το τραπεζικό σύστημα, αυτά που λέμε θα φέρουν αποτέλεσμα.

Και έρχομαι, λοιπόν, με τα μαθηματικά μου και σας διαβάζω: Το αποτέλεσμα που φέρατε το πρώτο τρίμηνο του 2025. Βγάζουν καθαρά έσοδα από προμήθειες 543 εκατομμύρια έναντι 477 εκατομμυρίων πέρυσι. Ε, πώς τα καταφέρατε; Τα καταφέρατε βάζοντας 60 εκατομμύρια παραπάνω στην πλάτη του ελληνικού λαού; Σας απαντώ πάλι με τα απλά μαθηματικά. Αντί να μειωθεί η διαφορά επιτοκίου χορηγήσεων-καταθέσεων που ήδη είναι η μεγαλύτερη στην Ευρώπη, έγινε ακόμα μεγαλύτερη. Ε, πώς τα καταφέρατε; Πώς τα καταφέρατε;

Αφήστε, λοιπόν, τι συμβαίνει στις άλλες χώρες. Εγώ ξέρω τι συμβαίνει στη χώρα μου. Και στη χώρα μου συμβαίνουν αυτά που σας λέω. Οι τράπεζες, δηλαδή, έχουν τη μεγαλύτερη διαφορά επιτοκίου χορηγήσεων-καταθέσεων. Ισχύει, ναι ή όχι; Αυξήθηκε αυτό μετά τα πρώτα μέτρα που πήρατε τον Δεκέμβριο, ναι ή όχι; Αυξήθηκαν οι προμήθειες το πρώτο τρίμηνο του 2025 σε σχέση με το 2024, ναι ή όχι; Ναι σε όλα! Άρα, αποτύχατε, όπως λένε τα απλά μαθηματικά. Ποιος πληρώνει την αποτυχία; Ο ελληνικός λαός.

Μου λέτε για σκληρές εκφράσεις. Μα, συγγνώμη, εσείς δεν νιώθετε την ανάγκη να σχολιάσετε και να πείτε μία λέξη για τον ευθύ εκβιασμό Σκέρτσου; Δεν καταλαβαίνω, δηλαδή! Εκπροσωπείτε την Κυβέρνηση; Είστε Υπουργός άλλης ευρωπαϊκής χώρας; Εκπροσωπείτε τον κ. Μητσοτάκη εδώ; Σήμερα είναι η Ημέρα Αποκατάστασης της Δημοκρατίας με θυσίες, αγώνα, κόπο και με μία τραγωδία. Και δεν έχει κατάληψη, κύριε Μητσοτάκη, όπως είπατε εχθές, έχει κατοχή! Η Βόρεια Κύπρος έχει κατοχή, δεν έχει κατάληψη! Μπερδέψατε τα Εξάρχεια με τη Βόρεια Κύπρο.

Περιμένω, λοιπόν, αυτήν την ημέρα, αυτήν την ιστορική ημέρα, αυτήν τη συμβολική ημέρα, όχι μόνο να μου απαντήσετε για τα μαθηματικά στοιχεία που σας παραθέτω, για τα επίσημα στοιχεία των τραπεζών, αλλά να πείτε και μία κουβέντα, γιατί μου είπατε ότι έχω σκληρό λόγο. Έχω τον λόγο που σας αξίζει, τον λόγο που αξίζει σε μία Κυβέρνηση που εκβιάζει δημοσίως δημοσιογράφους, όταν τους πληρώνει και της ασκούν κριτική. Φανταστείτε τι θα είχε πει το στόμα του κ. Μητσοτάκη, του κ. Πιερρακάκη και όλων των στελεχών της Νέας Δημοκρατίας αν αυτό το είχε κάνει Υπουργός άλλης κυβέρνησης!

Αυτή την ημέρα, λοιπόν, πέρα από τις απαντήσεις για τα στοιχεία που δείχνουν ότι τα μέτρα σας απέτυχαν και διεύρυναν το πρόβλημα, θα ήθελα και μια καθαρή απάντηση για τις σκληρές εκφράσεις, όπως είπατε, που αφορούν σε ένα θέμα αξιακό, ιστορικό, δημοκρατικό, μία πολύ σημαντική μέρα για τη σύγχρονη ελληνική ιστορία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Θέλω να πω, κύριε Πρόεδρε, κύριε Ανδρουλάκη, ότι έχω μπερδευτεί. Και έχω μπερδευτεί υπό την εξής έννοια: Η αξιολόγηση του τι συμβαίνει στις τράπεζες και για το ποια παρέμβαση πρέπει να κάνουμε συσχετίζεται με το να βλέπετε τα οικονομικά τους στοιχεία και να επιτίθεστε στα τετραγωνάκια του Excel τους; Το θέμα μας, δηλαδή, είναι να κυνηγήσουμε τις τράπεζες ή να πετύχουμε το καλύτερο κοινωνικό αποτέλεσμα για κάθε πολίτη; Διότι έχω την εντύπωση ότι εδώ πέρα κάνετε ένα κυνήγι μαγισσών. Εμείς είδαμε πραγματικό πρόβλημα, πραγματική αποτυχία στο πεδίο και κάναμε μία ακαριαία παρέμβαση μόλις τη διαπιστώσαμε. Εσείς κάθεστε τώρα και κοιτάτε ένα, ένα τα στοιχεία του ενεργητικού των τραπεζών και του παθητικού τους, για να πείτε αυτό να το «κουνήσουμε» πάνω; Αν θέλετε, μπορείτε να αναλάβετε ο ίδιος μία τράπεζα ή την Τράπεζα της Ελλάδος, για να καθίσετε να κάνετε τη δουλειά αυτού του τύπου. Αυτή δεν είναι μια συζήτηση που έχει να κάνει με πράγματα στα οποία μπορούμε να παρέμβουμε εμείς. Γι’ αυτό και το χαρακτήρισα υπερρύθμιση και ότι θα τους λέμε και πότε θα ανοιγοκλείνουν τα φώτα!

Από εκεί και πέρα, όταν είπα για τις εκφράσεις, αναφερόμουν στη συνολική κατάσταση της ελληνικής οικονομίας, η οποία κατάσταση της ελληνικής οικονομίας πραγματικά, εν τέλει, είναι ο αθροιστικός κόπος του ελληνικού λαού που τη συνοδεύει, πέρα από τα πεπραγμένα της όποιας κυβέρνησης, εμάς εν προκειμένω. Έχουν γίνει κατακτήσεις. Υπάρχουν και τεράστιες εκκρεμότητες, υπάρχουν και τεράστια προβλήματα. Όμως, κανείς δεν μπορεί να αμφισβητήσει όλα αυτά τα οποία είπα πριν, ότι δηλαδή η Ελλάδα το 2029 δεν θα είναι η πιο υπερχρεωμένη χώρα στην Ευρώπη, ότι η Ελλάδα και η οικονομία της αναπτύσσονται, ότι αυξάνονται οι εξαγωγές, ότι αυξάνονται οι επενδύσεις. Όλα αυτά συμβαίνουν. Όσο θέλουμε; Όχι. Χρειάζεται να γίνουν ακόμα πάρα, μα πάρα πολλά. Όμως, ο τρόπος για να γίνουν είναι ο εποικοδομητικός, η συζήτηση επί πολιτικών και όχι επί χαρακτηρισμών.

Εγώ, λοιπόν, έκανα μία πάρα πολύ συγκεκριμένη ανάλυση σε σχέση και με την τροπολογία την οποία καταθέσατε. Τη θεωρούμε υπερρύθμιση. Ωστόσο, είμαστε και είμαι διατεθειμένος να συζητήσουμε κάθε θετική πρόταση και κάθε διάσταση που περιλαμβάνεται σε αυτήν.

Από εκεί και πέρα, όσον αφορά στο τελευταίο κομμάτι το οποίο αναφέρατε, εγώ θα πω ότι έχει ήδη απαντήσει ο Κυβερνητικός Εκπρόσωπος. Σε κάθε περίπτωση, όμως, εγώ είμαι εδώ για να σας απαντήσω επί πολιτικής. Αν θέλετε, για τα επί παραπολιτικής, μπορούμε να μεταβούμε κάλλιστα δίπλα στο καφενείο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, έχετε τον λόγο για να ολοκληρώσουμε αυτήν τη διαδικασία και να προχωρήσουμε στον κατάλογο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Πιερρακάκης περιγράφει ως παραπολιτική που πρέπει να συζητήσει στο καφενείο αυτή τη μέρα τον δημόσιο τραμπουκισμό μιας δημοσιογράφου από μέλος της Κυβέρνησης. Αυτό για τον κ. Πιερρακάκη είναι παραπολιτική! Το κρατάμε αυτό, κύριε Πιερρακάκη.

Ξέρετε, όσον αφορά στο κοινωνικό αποτύπωμα της πολιτικής σας, γιατί μιλάτε συνεχώς για την ανεργία, θα ήθελα να πω ότι η Ελλάδα πέρασε πολλά χρόνια μνημονίων, καταστροφής επιχειρήσεων και ιδιωτικού κεφαλαίου. Άρα το θέμα δεν είναι μόνο ότι μειώνεται η ανεργία, αλλά το πώς μειώνεται η ανεργία. Είναι προφανές πως όταν μια οικονομία χάνει το 25% του ΑΕΠ και αρχίζει να επανακτά δυνάμεις, η ανεργία θα αρχίσει να μειώνεται. Έλεος! Αυτοί είναι στοιχειώδεις κανόνες της οικονομίας. Το θέμα είναι άλλο! Οι δουλειές αυτές προσφέρουν μισθούς αξιοπρέπειας; Μειώνουν τις ανισότητες; Δίνουν προοπτική; Τι λένε τα στοιχεία; Ως ποσοστό του ΑΕΠ οι μισθοί στη χώρα είναι δεύτεροι από το τέλος της Ευρωπαϊκής Ένωσης. Ως ποσοστό του ΑΕΠ τα κέρδη είναι τρίτα από την κορυφή των χωρών της Ευρωπαϊκής Ένωσης. Αυτό δείχνει μία άνιση ανάπτυξη, μια ανάπτυξη που δεν δίνει οφέλη στο νοικοκυριό και στον εργαζόμενο.

Και πάμε και στο άλλο στοιχείο. Είναι ανθεκτική η ανάπτυξη την οποία περιγράφετε; Ανθεκτική ανάπτυξη με 1 στα 2 ευρώ άμεσων ξένων επενδύσεων real estate, συγγνώμη, κύριε Πιερρακάκη, αλλά αυτά είναι σε χώρες failed state που πέφτουν οι τιμές των ακινήτων, μπουκάρουν τα funds και οι ισχυροί παίκτες και αγοράζουν και, μάλιστα, αγοράζουν και με Golden Visa φυσικά πρόσωπα, αυξάνουν τις τιμές των ακινήτων και αντί η Κυβέρνηση να πάρει μέτρα, πετά ένα ξεροκόμματο δικής σας επιλογής, ενός ενοικίου τον χρόνο που θα ενσωματωθεί στην αγορά, διότι πολύ απλά δεν απαντά στο ζήτημα της προσφοράς που δεν υπάρχει.

Άρα, τι είναι αυτή η ανάπτυξη; Μικροί μισθοί, πανάκριβα ενοίκια, κοινωνικό κράτος που φθίνει, δεύτεροι στις ιδιωτικές δαπάνες υγείας οι Έλληνες και πανάκριβη καθημερινότητα. Κι εσείς πανηγυρίζετε για την ανάπτυξη και τα έσοδα!

Ποια έσοδα; Μα, είναι τα έσοδα της ακρίβειας. Μεγάλη ακρίβεια, μεγάλοι έμμεσοι φόροι. Υπερπλεόνασμα. Αυτή είναι η ανθεκτική οικονομία, η βιώσιμη ανάπτυξη με κοινωνικό αποτέλεσμα και μου λέτε γιατί τα βάζω με τις τράπεζες;

Ξέρετε, δεν έχω καμία «καψούρα» να συγκρούομαι με τις τράπεζες. Το λέω, γιατί όταν στη χώρα μας, που έδωσαν οι πολίτες δισεκατομμύρια ευρώ ανακεφαλαιοποιήσεων, βιώνουν αυτές τις χρεώσεις και τόσο υψηλά επιτόκια χορηγήσεων και τόσο χαμηλά επιτόκια δανείων, πρέπει κάποιος να μιλήσει, κύριε Πιερρακάκη. Εσείς δεν μιλάτε. Θα μιλήσουμε εμείς. Γι’ αυτό είμαστε Αντιπολίτευση, για να λέμε τι συμβαίνει στην κοινωνία και τι προτείνουμε. Και προτείναμε.

Σας είπαμε τον Δεκέμβρη: Εφάπαξ φορολόγηση για να αλλάξουν στρατηγική και είπατε όχι. Προτείναμε για την ακρίβεια, Ενιαία Αρχή Καταναλωτών, να ενημερώνεται ο πολίτης για το ποιοι βάζουν το χέρι τους στην τσέπη του, με πανάκριβα προϊόντα συγκριτικά με άλλες χώρες και είπατε όχι. Είπαμε: περισσότεροι έλεγχοι, μεγαλύτερα πρόστιμα. Ανακοινώστε πόσοι έλεγχοι έγιναν και πόσα πρόστιμα έχουν επιβληθεί, για να καταλάβει ο κόσμος ποια είναι τα υπερκέρδη των ολιγοπωλίων και την αντίδραση του κράτους.

Μου λέτε για Ευρώπη. Ποια Ευρώπη; Μας απομακρύνετε σταθερά, όχι μόνο στα θέματα που αφορούν στην ποιότητα της δημοκρατίας και των θεσμών, που αυτό είναι δεδομένο, αλλά και σε θέματα οικονομίας και ανισοτήτων.

Κλείνω με ένα στοιχείο το οποίο είναι το κορυφαίο. Ε, τι να κάνουμε; Κυβερνάτε έναν λαό που είναι ο δεύτερος με τη χαμηλότερη αγοραστική δύναμη στην Ευρώπη. Να σας πούμε και μπράβο; Η δεύτερη χαμηλότερη αγοραστική δύναμη στην Ευρώπη είναι των Ελλήνων. Μας ξεπερνάει μόνο η Βουλγαρία και μας λέτε γιατί τα βάζουμε με τα ολιγοπώλια; Τα βάζουμε, γιατί εσείς έχετε επιλέξει τις δημόσιες σχέσεις με αυτά και εμείς έχουμε επιλέξει τη σύγκρουση με αυτά, διότι, έχουμε άλλη ιδεολογία, άλλες αξίες και άλλες προτεραιότητες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, παρακαλώ…

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, όμως, κάπου να ολοκληρωθεί η αντιπαράθεση -να το πω έτσι- και να προχωρήσουμε και στον κατάλογο.

Τώρα ειρήσθω εν παρόδω, μιας που σας πήρα τον λόγο -και ζητάω συγγνώμη-, κύριε Υπουργέ, πριν ξεκινήσετε, επειδή δικαίως πολλοί συνάδελφοι ρωτούν εάν θα συνεχίσουμε και μέχρι τι ώρα, να σας ανακοινώσω ότι περίπου στις 19.00΄ θα διακόψουμε τη συνεδρίαση για σήμερα και θα συνεχιστεί αύριο από τις 9.00΄.

Ορίστε, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Τρία πολύ γρήγορα, τηλεγραφικά σχόλια θα ήθελα να κάνω.

Το πρώτο είναι, κύριε Ανδρουλάκη, ότι ουσιαστικά σήμερα εμμέσως σας άκουσα όπως αμφισβητήσατε τη δικαιοσύνη, να αμφισβητείτε και την ελευθερία του Τύπου στην Ελλάδα, όταν ξέρετε ότι στη χώρα μας σήμερα κυκλοφορούν πρωτοσέλιδα που έχουν γράψει αλγεινά πράγματα και για εσάς και για εμένα και ακόμη κυκλοφορούν. Είναι η ανώτερη απόδειξη του ποια είναι ελευθερία του Τύπου στη χώρα μας.

Δεύτερον, μιλάτε για δημόσιες σχέσεις, όταν οι δημόσιες σχέσεις αυτές δεν έχουν δει την αντανάκλασή τους στη συγκεκριμένη τροπολογία, την οποία εσείς θα έπρεπε να ψηφίσετε σήμερα. Όπως αντιλαμβάνεστε, η τροπολογία αυτή την οποία φέραμε, δεν είναι μια ευχάριστη τροπολογία για τον ρυθμιζόμενο. Αν υπήρχε, λοιπόν, η διάσταση την οποία βάλατε με τόση επιθετικότητα, δεν θα ερχόταν και αυτή η τροπολογία στη Βουλή σήμερα για να την ψηφίσετε κι εσείς.

Τρίτο και τελευταίο σημείο. Υπάρχει μια υπαρξιακή διαφορά. Η διαφορά ανάμεσά μας είναι ανάμεσα στο «λέγω» και στο «πράττω».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε ζητήσει τον λόγο, αλλά θα δώσουμε τον λόγο σε δύο Βουλευτές και μετά σε εσάς.

Τον λόγο έχει ο κ. Δημήτριος Κούβελας από τη Νέα Δημοκρατία, μετά η κ. Μάλαμα και μετά ο κ. Παππάς.

Ορίστε, κύριε Κούβελα.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ, κύριε Πρόεδρε, και για την τήρηση των συμφωνηθέντων σε σχέση με τη διαδικασία και την απόδοση του Βήματος στους Βουλευτές.

Κύριε Υπουργέ, κυρίες και κύριοι Βουλευτές, σαν σήμερα, στις 24 Ιουλίου του 1974, με την κατάρρευση της δικτατορίας και την ιστορική επιστροφή του Εθνάρχη Κωνσταντίνου Καραμανλή στην Ελλάδα, η Δημοκρατία επανήλθε στον τόπο που τη γέννησε. Η Μεταπολίτευση σηματοδότησε την επιστροφή της πολιτικής ομαλότητας και έθεσε τα θεμέλια για τη θεσμική ανασυγκρότηση και τον ευρωπαϊκό προσανατολισμό της χώρας. Πενήντα ένα χρόνια μετά τιμούμε τους αγώνες για την ελευθερία και υπενθυμίζουμε ότι η δημοκρατία δεν είναι δεδομένη. Οφείλουμε όλοι να την προστατεύουμε με πράξεις και καλόπιστο διάλογο, με ήθος και με σεβασμό στους θεσμούς, γιατί έχουμε χρέος να παραδώσουμε στις επόμενες γενιές τη δημοκρατία μας πιο ουσιαστική, πιο ανθεκτική, πιο δίκαιη. Η παράταξή μας, η Νέα Δημοκρατία, θα συνεχίσει να διαδραματίζει κεντρικό ρόλο στην προσπάθεια αυτή.

Το νομοσχέδιο που συζητάμε σήμερα, αν και φαίνεται τεχνικού χαρακτήρα, φέρει έντονο κοινωνικό και πολιτικό αποτύπωμα. Ο νέος Εθνικός Τελωνειακός Κώδικας αποτελεί θεμέλιο για μια σύγχρονη ψηφιακή, πιο διαφανή δημόσια διοίκηση, μια διοίκηση που εμπιστεύεται τους πολίτες και ταυτόχρονα η ίδια κερδίζει τη δική τους εμπιστοσύνη.

Πρόκειται για έναν από τους πρώτους εθνικούς κώδικες στην Ευρωπαϊκή Ένωση που ενσωματώνουν ψηφιακά εργαλεία τεχνητής νοημοσύνης στην παρακολούθηση της εφοδιαστικής αλυσίδας των μεταφορών. Δημιουργείται μητρώο τακτικών μηχανών με πλήρες ηλεκτρονικό σύστημα εφοδιασμού πλοίων και κρουαζιερόπλοιων και διευκολύνονται οι ελεγκτικές συνέργειες με άλλες διωκτικές και εποπτικές αρχές μέσω διαλειτουργικότητας συστημάτων.

Η αυστηροποίηση των ποινών για επαναλαμβανόμενες περιπτώσεις λαθρεμπορίου, η επέκταση του Μητρώου Εφοδιαστικής Αλυσίδας καπνού, καθώς και η επιβολή προστίμων στις εταιρείες πετρελαιοειδών που δεν ελέγχουν επαρκώς το δίκτυό τους, αποτελούν κρίσιμα βήματα για την ενίσχυση της ελεγκτικής ικανότητας του κράτους και την καταπολέμηση της παραοικονομίας.

Παράλληλα, το νομοσχέδιο περιλαμβάνει ένα σύνολο στοχευμένων ρυθμίσεων κοινωνικού και οικονομικού χαρακτήρα ταυτόχρονα. Ανάμεσα σε άλλα, φέρνει φορολογικά κίνητρα για τον επαναπατρισμό Ελλήνων και την προσέλκυση επενδυτών, μέτρα στήριξης των πολιτών που επλήγησαν από φυσικές καταστροφές, απαλλαγή των δαπανών νοσηλείας από τη φορολόγηση μισθωτών.

Εισάγονται, επιπλέον: υποχρεωτική τραπεζική καταβολή των ενοικίων ενισχύοντας τη διαφάνεια στις μισθώσεις, κίνητρα για ηλεκτρονική τιμολόγηση και ψηφιακή λογιστική, πλαίσιο φορολόγησης και περιορισμού της αδήλωτης δραστηριότητας από βραχυχρόνιες μισθώσεις.

Ιδιαίτερης σημασίας είναι η μεταφορά του Σώματος Δίωξης Οικονομικού Εγκλήματος στην ΑΑΔΕ. Η ενσωμάτωση αυτή έχει ως στόχο την επιπλέον ανεξαρτησία του οικονομικού ελέγχου, θωρακίζοντάς την από πολιτικές παρεμβάσεις που γνωρίσαμε στο παρελθόν. Συνδυάζονται πλέον το επιχειρησιακό υπόβαθρο του ΣΔΟΕ με την τεχνογνωσία και την ανεξαρτησία της ΑΑΔΕ.

Παράλληλα, η διάταξη για την πρόσβαση στα ψηφιακά αρχεία του ΟΠΕΚΕΠΕ είναι βήμα αναγκαίο, τόσο για την ορθή καταβολή όσο και για την επιστροφή των αχρεωστήτως καταβληθέντων ποσών. Αυτή είναι πολιτική επιλογή της Κυβέρνησης. Αντιμετωπίζουμε τις παθογένειες με θεσμικά εργαλεία και όχι με υπεκφυγές.

Έρχομαι σε τρία ειδικότερα θέματα που έχω θίξει και αναδείξει με κοινοβουλευτικές μου παρεμβάσεις. Είναι περισσότερο από καλοδεχούμενη η προτεινόμενη ρύθμιση που απαλλάσσει τους τρίτεκνους και πολύτεκνους από τα τέλη ταξινόμησης για τα αυτοκίνητα, όμως, δεν αρκεί, κύριε Υπουργέ.

Παράλληλα πρέπει να εξεταστεί τόσο η απαλλαγή από τον ειδικό φόρο πολυτελείας στο τελωνείο, όσο και η απαλλαγή από τον φόρο πολυτελούς διαβίωσης κάθε χρόνο για τα οχήματα μεγάλου κυβισμού που χρησιμοποιούνται από πολυμελείς οικογένειες. Δεν πρόκειται για είδος πολυτελείας, αλλά για μέσο εξυπηρέτησης της καθημερινότητας των παιδιών τους. Επιπλέον, σας ζητώ να εξετάσετε την απαλλαγή από τα τέλη κυκλοφορίας για οχήματα που εξυπηρετούν τις ανάγκες των μελών οικογενειών, για τα δικά τους οχήματα, δηλαδή το ένα που δικαιούνται και τις περισσότερες φορές διαθέτουν.

Αν θέλουμε να μιλάμε για δημογραφική πολιτική, πρέπει να εφαρμόζουμε στοχευμένες ελαφρύνσεις. Οφείλουμε να υποστηρίξουμε έμπρακτα εκείνους που κάνουν την επιλογή να δημιουργούν και να συντηρούν μεγάλες οικογένειες. Σε μια εποχή που η χώρα μας δοκιμάζεται δημογραφικά, δεν υπάρχει άλλος δρόμος και η πολιτεία πρέπει να σταθεί αρωγός.

Δεύτερον, επιμένω ότι είναι αναγκαίο να απαλλαγούν, πέρα από τα τέλη ταξινόμησης και από τα τέλη κυκλοφορίας τα οχήματα πιστοποιημένων εθελοντικών οργανώσεων πολιτικής προστασίας που συνδράμουν στην πυρόσβεση, στη διάσωση και όπου αλλού καλούνται να το κάνουν. Επιβάλλεται να αναγνωρίσουμε έμπρακτα τον κρίσιμο ρόλο που διαδραματίζουν αυτοί οι φορείς στην πρόληψη και στην αντιμετώπιση φυσικών καταστροφών, ιδιαίτερα σε μια εποχή που η κλιματική κρίση καθιστά τη συμβολή τους απολύτως καθοριστική για την ασφάλεια των πολιτών και την προστασία του περιβάλλοντος.

Ας μην τους ζητάμε, λοιπόν, μόνο να προσφέρουν. Ας τους διευκολύνουμε στα στοιχειώδη.

Επίσης, όσον αφορά τη φορολογική μεταχείριση των σχολικών κυλικείων, να πω ότι είναι αδιανόητο, κύριε Υπουργέ, να φορολογούνται σαν να πρόκειται για καταστήματα εστίασης με δωδεκάμηνη δραστηριότητα επτά ημέρες την εβδομάδα, ενώ λειτουργούν πολύ λιγότερες, αυστηρά συγκεκριμένες μέρες και ώρες. Απαιτείται εξορθολογισμός στη φορολόγησή τους με βάση τις ιδιαιτερότητες της λειτουργίας τους, τα περιορισμένα και μετρήσιμα έσοδά τους, αλλά και το σημαντικό κοινωνικό έργο που προσφέρουν στη σχολική κοινότητα.

Τέλος, όσον αφορά την τροπολογία για τις τραπεζικές χρεώσεις στα ΑΤΜ θεωρώ ότι πρόκειται για μια παρέμβαση που δείχνει συνέχεια λόγου και πράξης, όπως ακριβώς το ανέδειξε προηγουμένως ο Υπουργός. Ιδίως για τους πολίτες σε απομακρυσμένες περιοχές η κατάργηση αυτών των επιβαρύνσεων είναι μια έμπρακτη απόδειξη ότι η Κυβέρνηση ακούει, επεμβαίνει και διορθώνει αδικίες.

Κυρίες και κύριοι Βουλευτές, το παρόν νομοσχέδιο συνιστά ένα ουσιαστικό βήμα για ένα κράτος πιο λειτουργικό, πιο δίκαιο και πιο σύγχρονο, ένα κράτος που δεν διεκπεραιώνει, αλλά διορθώνει, που δεν αρκείται στην απλή συμμόρφωση με το ενωσιακό πλαίσιο, αλλά διαμορφώνει θετικό κοινωνικό αποτύπωμα στην πράξη.

Θα ήθελα να συγχαρώ την εθνική ομάδα ανδρών στο πόλο που κέρδισε στον μικρό τελικό και κατέκτησε το χάλκινο μετάλλιο, στη συνέχεια της μεγάλης επιτυχίας των κοριτσιών, και να σας καλέσω να υπερψηφίσουμε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Κυριακή Μάλαμα, ανεξάρτητη Βουλευτής, και μετά είναι ο κ. Παππάς, Κοινοβουλευτικός Εκπρόσωπος.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το πολυνομοσχέδιο του Υπουργείου Οικονομικών θα πρέπει να το αντιληφθούμε υπό το πρίσμα των κυβερνητικών σκανδάλων που συγκλόνισαν και συγκλονίζουν μέχρι σήμερα με την ωμή κυνικότητά τους στην ελληνική κοινωνία.

Η Κυβέρνηση, υπό το φύλλο συκής της μεταρρύθμισης του Τελωνειακού Κώδικα, σε ένα πολυνομοσχέδιο διακοσίων εβδομήντα άρθρων προσπαθεί να κουκουλώσει το σκάνδαλο του ΟΠΕΚΕΠΕ και να δημιουργήσει προσκόμματα στους ευρωπαϊκούς θεσμούς, που δεν έρχονται απλά για να ελέγξουν, αλλά να παραπέμψουν στη δικαιοσύνη με βαρύτατες κατηγορίες κορυφαία κυβερνητικά στελέχη σας, μετά από έναν έλεγχο πολυετή και ενδελεχή.

Με αυτό, λοιπόν, το νομοσχέδιο η Κυβέρνηση κάνει μια απέλπιδα προσπάθεια να θολώσει τα νερά στους ευρωπαϊκούς θεσμούς. Προσπαθεί πονηρά να καταργήσει τον αμαρτωλό ΟΠΕΚΕΠΕ προτού απλωθούν οι έλεγχοι σε όλα τα πλοκάμια της δράσης των επιτήδειων που τον λυμαίνονταν και ταυτόχρονα επιχειρεί να καταργήσει το Σώμα Δίωξης Οικονομικού Εγκλήματος για να μη διερευνήσει μέσα από τη διοικητική του αυτονομία υποθέσεις που πολύ πιθανόν να σχετίζονται με τις απάτες με τις ευρωπαϊκές ενισχύσεις.

Για ακόμα μία φορά, λοιπόν, βλέπουμε την Κυβέρνηση με πονηρία να προσπαθεί να κοροϊδέψει τους ευρωπαϊκούς θεσμούς, επειδή φαγώθηκαν τα ευρωπαϊκά λεφτά και τους έπιασαν με τη γίδα στην πλάτη, για να τα λέμε έτσι απλά.

Λέει η Κυβέρνηση ότι μεταφέρει τις αρμοδιότητες του ΟΠΕΚΕΠΕ στην ΑΑΔΕ για να παρθούν πίσω τα χρήματα. Και ρωτάμε: Πώς; Μέσα από τις κούτες που έσπευσαν να πετάξουν από το παράθυρο της υπηρεσίας;

Επίσης, δεν αντιλαμβανόμαστε γιατί το ΣΔΟΕ θα πρέπει να υπαχθεί διοικητικά στην ΑΑΔΕ. Δηλαδή για να διενεργήσει έναν έλεγχο σε ένα μεγάλο σκάνδαλο, θα πρέπει να λάβει ειδική άδεια; Άρα προσπαθείτε να δέσετε τα χέρια των ελεγκτών προτού φτάσουν στον πυρήνα της διαφθοράς. Και ρωτάμε: Γιατί; Γιατί φοβάστε, αφού όλα τα στελέχη σας δήλωσαν αθώες περιστερές; Κανένας σας δεν έφταιξε, κανένας σας δεν ήξερε τον φίλο σας τον «Φραπέ». Δεν ήξερε ο Κυβερνητικός Εκπρόσωπος αν αυτός ο υπόκοσμος είναι και μέλη της Νέας Δημοκρατίας. Δεν ήξερε κανένας ότι αυτοί οι κύριοι ήταν μεσάζοντες πολιτικών σε μια δαιδαλώδη διαδικασία διαφθοράς. Δεν είχατε ιδέα πόσο κοστίζουν άραγε οι μπλε ψήφοι στον αγροτικό τομέα.

Σήμερα λέτε ότι θα επιστραφούν τα λεφτά και βλέπουμε δειλά-δειλά κάποιους να καταθέτουν πίσω στην ΑΑΔΕ χρήματα. Εμείς, όμως, επαναλαμβάνουμε ότι αυτό δεν φτάνει. Το κακούργημα της κλοπής των ευρωπαϊκών κονδυλίων παραμένει κακούργημα με κεφαλαία γράμματα. Προσπαθείτε να φτιάξετε αναχώματα και ελαφρυντικά για να τη γλιτώσουν κάποια. Ελπίζω και θεωρώ δεδομένο ότι δεν θα τα καταφέρετε, γιατί όλοι πρέπει να κάτσουν στο σκαμνί, γιατί τα ευρωπαϊκά λεφτά ήταν για την ανάπτυξη της πρωτογενούς οικονομίας, αυτή που καταστρέψατε με τα υποτιθέμενα βοσκοτόπια του αίσχους σας.

Και έρχεστε, υποτίθεται, να διορθώσετε την αρπαγή του δίευρου από τα ΑΤΜ. Και φέρνετε μια τροπολογία απατηλή την οποία διανθίζετε με ρητορική χωρίς ουσιαστικό αντίκρισμα. Λέτε ότι θα καταργήσετε τις χρεώσεις των ΑΤΜ, που είναι στο σύστημα ΔΙΑΣ. Ποια είναι αυτά τα ΑΤΜ; Είναι εκείνα που διαχειρίζονται οι εταιρείες, οι οποίες αγοράζουν τις θέσεις από τις τράπεζες και παρέχουν υπηρεσίες μετρητών με χρέωση. Πού τα βλέπουμε συνήθως αυτού του τύπου τα ΑΤΜ; Στα πολυσύχναστα σημεία ή σε σημεία τουριστικού ενδιαφέροντος. Στην υπόλοιπη περιφέρεια δεν υπάρχουν. Ποιο είναι το χαρακτηριστικό τους; Ότι μονοπωλούν τη θέση σε αυτά τα συγκεκριμένα. Και ρωτάμε: Γιατί επιτρέπεται στις τράπεζες με τη θηριώδη αυτή κερδοφορία, αυτή την απίστευτη κερδοφορία τους, να μη διευκολύνουν την αγορά; Πώς είναι δυνατόν να λειτουργεί η οικονομία χωρίς διανομή μετρητών στις υπόλοιπες περιοχές; Με τις υπόλοιπες χρεώσεις τι γίνεται; Ήδη για να συνδιαλλαγεί ένας πολίτης με μια τράπεζα θα πρέπει να περάσει από δέκα κύματα και να φάει μισή μέρα τουλάχιστον στον δρόμο και ιδιαίτερα, επαναλαμβάνω, στις περιφέρειες. Δηλαδή πάμε σε ένα τραπεζικό σύστημα χωρίς τράπεζες, χωρίς εξυπηρέτηση, χωρίς ΑΤΜ, μόνο με χρεώσεις για τους πολίτες. Αυτή είναι η νοοτροπία σας.

Θα ήθελα να κλείσω με το εξής: Ο καιρός περνάει και μεγάλα έργα που εντάξατε στο Ταμείο Ανάκαμψης, δεν έχουν καν ξεκινήσει. Η Ελλάδα κινδυνεύει να χάσει πάρα πολλά χρήματα επειδή η Κυβέρνησή σας είναι ανίκανη. Απεντάσσονται σωρηδόν μεγάλα έργα, εμβληματικά έργα, γιατί θα έπρεπε να παραδοθούν σε πέντε μήνες και αυτά δεν έχουν καν ξεκινήσει, είναι σε μακέτες. Συμπέρασμα; Αυτή είναι η Κυβέρνηση και ο κόσμος κουράστηκε και με τα νομοσχέδια που φέρνετε, που όλοι καταλαβαίνουμε ότι έρχονται μόνο και μόνο για να καλύψουν τις εκλεκτικές σας σχέσεις και τίποτε άλλο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Επέτειος της Αποκατάστασης της Δημοκρατίας σήμερα και νομίζω είναι μία υποχρέωση και όχι μόνο μια δυνατότητα για όλους μας να θυμηθούμε ποια γεγονότα και ποιες συνθήκες οδήγησαν τη χώρα μας στη δικτατορία.

Τη δεκαετία του ’60 και τη δεκαετία του ’50 η Ελλάδα είχε καχεκτική δημοκρατία. Το 1961 έγιναν εκλογές βίας και νοθείας. Το 1963 δολοφονήθηκε ο Γρηγόρης Λαμπράκης από το παρακράτος της Δεξιάς.

Το 1965 είχαμε την Αποστασία, η οποία με πλαστουργούς τους αποστάτες και το Παλάτι συνέτεινε στο να καταρρεύσει και η εμπιστοσύνη του λαού στους δημοκρατικούς θεσμούς. Και φτάσαμε στη δικτατορία, αρχηγός της οποίας ήταν ο Συνταγματάρχης Παπαδόπουλος, ο οποίος -και αυτό δεν είναι τύχη- ήταν και ο στρατοδίκης στη δίκη Μπελογιάννη.

Αυτά για να θυμόμαστε, να μην ξεχνάμε και να καταρρίπτουμε και την επίσημη κυβερνητική θέση ότι τα νέα παιδιά δεν έχουν λόγο να ξέρουν τι γινότανε στη χώρα μας το 1963 και το 1965 και το 1967.

Έρχομαι στα του νομοσχεδίου.

Κύριε Πιερρακάκη, ενσωματώνετε, υποτίθεται, κάποια οδηγία για την οποία απειλείται η παραπομπή της χώρας μας στο Ευρωπαϊκό Δικαστήριο. Αυτά δεν γίνονται παρεμπιπτόντως, επιτρέψτε μου να σας πω. Εάν είχατε οποιαδήποτε πρόνοια να ενσωματώσετε τις οδηγίες, οι οποίες λένε μείωση του ΦΠΑ στα είδη πρώτης ανάγκης, απαλλαγή από τον ΦΠΑ για τις μικρές επιχειρήσεις μέχρι του ύψους των 25.000 ευρώ κέρδος και μειωμένο συντελεστή ΦΠΑ και για τα υπόλοιπα νησιά -όχι μόνο σε αυτά που ισχύει-, θα φέρνατε κανονική νομοθέτηση, όχι ασθμαίνοντας και μετά τις προειδοποιητικές επιστολές και τις αιτιολογημένες γνώμες της Κομισιόν να φέρνετε ένα άρθρο που μειώνει τον ΦΠΑ -άκουσον, άκουσον τώρα- στα έργα τέχνης και στις συλλογές, λέει.

Δηλαδή υπάρχει η Ευρωπαϊκή Οδηγία που σας λέει «Μειώστε ή και μηδενίστε τον ΦΠΑ στα είδη πρώτης ανάγκης», την παρακάμπτετε, τρέχει η χώρα μας και απειλείται με παραπομπή στο Ευρωπαϊκό Δικαστήριο -εδώ είναι οι Οδηγίες- και εσείς φέρνετε ένα αρθράκι το οποίο λέει ότι θα απαλλάξετε από τον ΦΠΑ τους συλλέκτες έργων τέχνης. Δεν θέλω να σας πω με τι συνδέονται πάρα πολλές φορές τέτοιες συλλογές, με τι πρακτικές. Αλλά εν πάση περιπτώσει, το παρακάμπτω και πάω παρακάτω.

Άκουσα τις απαντήσεις που δώσατε στον Πρόεδρο του ΣΥΡΙΖΑ, Σωκράτη Φάμελλο, και την επίθεση που κάνατε με, πρέπει να πω, πολύ προβλέψιμο τρόπο, κύριε Πιερρακάκη, για το ζήτημα της πρότασης που κάνουμε για τη 13η σύνταξη, πού θα βρείτε τα λεφτά, ότι είμαστε και ακοστολόγητοι.

Κύριε Πιερρακάκη, πόσα άρθρα ακοστολόγητα έχει το παρόν νομοσχέδιο; Πείτε μου. Εδώ είναι η Έκθεση του Γενικού Λογιστηρίου του Κράτους, κυρίες και κύριοι Βουλευτές. Πόσα ακοστολόγητα άρθρα έχει το παρόν νομοσχέδιο; Σαράντα δύο. Μετρήστε τα και εσείς. Αν διαφέρουμε σε κάνα δυο, δεν έχουμε πρόβλημα να το διορθώσουμε.

Έρχεστε την ημέρα που φέρνετε νομοσχέδιο το οποίο έχει σαράντα δύο ακοστολόγητα άρθρα να επιτεθείτε σε εμάς που καθιερώσαμε τη 13η σύνταξη, εσείς που ξηλώσατε τη 13η σύνταξη, για να μας πείτε ότι δεν έχουμε απάντηση πού θα βρούμε τα λεφτά. Κι όλα αυτά λίγες μέρες μετά την ανακοίνωση των αποτελεσμάτων εκτέλεσης του προϋπολογισμού που λέει ότι είμαστε 2,5 δισ. παραπάνω από τον στόχο ήδη. Καλά 12 δισ. πλεόνασμα να λέμε πάλι και γι’ αυτό το έτος.

Έρχομαι στο θέμα των προμηθειών. Η κ. Τασία μένει σε ένα χωριό της επαρχίας, δεν έχει ΑΤΜ στο χωριό της, πρέπει να πάει στο κεφαλοχώρι ή στην κοντινή πόλη για να βρει. Αν πάει στο κεφαλοχώρι, θα πληρώνει λιγότερα ή περισσότερα με τη ρύθμισή σας; Θα πληρώνει περισσότερα. Μπορεί να πλήρωνε ΔΙΑΣ 0,75, θα πληρώνει Cashflex 1,5 και όλοι θα πάμε στο 1,5 διότι συρρικνώνεται το δίκτυο ΑΤΜ των τραπεζών. Και εσείς εδώ πέρα δίνετε και αυτήν την κατεύθυνση, τους κλείνετε κανονικά το μάτι.

Και μην μου πείτε ότι τους κοστίζει και ότι δυσανασχέτησαν με μια ρύθμιση που τους αποστερεί 20 εκατομμύρια ευρώ, όταν γράφουν πάνω από 1 δισ. κέρδη ο καθένας τον χρόνο. Δεν είναι σοβαρά πράγματα τα οποία μπορούμε να τα συζητούμε.

Άρα, η ρύθμιση που φέρνετε, κύριε Πιερρακάκη, με δεδομένο ότι θα συρρικνωθεί το δίκτυο των ΑΤΜ των τραπεζών, θα καταστήσει ομήρους τους περισσότερους στη διατίμηση του 1,5 ευρώ.

Κάνετε διατίμηση, κύριε Πιερρακάκη. Όταν εμείς ζητάγαμε διατίμηση για τα κέρδη των διυλιστηρίων και των εταιρειών ενέργειας, μας λέγατε ότι αυτά μόνο σε σοβιετικές οικονομίες γίνονται. Δεν ασπαστήκατε κάποιο σοβιετικό μοντέλο φαντάζομαι. Φέρνετε μια ρύθμιση και βάζετε και ένα πλαφόν στην τιμολόγηση που επέλεξε η Cashflex να κάνει. 1,5 ευρώ επέλεξε, 1,5 ευρώ τους βάζετε διατίμηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε.

Αυτή είναι δυστυχώς η ουσία της επιλογής σας. Έχετε το νομικό εργαλείο. Μπορείτε με μια υπουργική απόφαση στη βάση της νομοθεσίας του 2017 που κι αυτή προλάβατε να την ειρωνευτείτε, η οποία προβλέπει ότι για τις ευάλωτες ομάδες και για τους μικροκαταθέτες και για όσους δεν έχουν μεγάλη εξοικείωση με το τραπεζικό σύστημα μπορείτε να παίρνετε μέτρα υποβοήθησης και προνομίων να τους απαλλάξετε αυτούς τους ανθρώπους από τις τραπεζικές προμήθειες, ανεξάρτητα αν αναγκάζονται να πάνε στην Cashflex, στην Πειραιώς, στην Εθνική, στην Eurobank ή στην Alpha Bank και δεν το κάνετε.

Όσοι ζουν σε απομακρυσμένα σημεία, στα νησιά μας, θα είναι λίγα τα ΑΤΜ, στους ορεινούς όγκους, όσοι αναγκάζονται να μετακινηθούν για να εξυπηρετηθούν, όσοι χρειάζονται χρήματα εκτάκτως και δεν μπορούν να μετακινηθούν να πάνε στην τράπεζα θα πληρώνουν 1,5 ευρώ. Θα πηγαίνει ο συνταξιούχος δηλαδή θα σηκώνει τα λεφτά της μηνιαίας σύνταξης σχεδόν με 10 ευρώ προμήθεια. Αυτό κάνετε και αυτό βεβαίως δεν μπορεί να μας βρει σύμφωνους.

Εμείς καταθέσαμε εκτός από τη 13η σύνταξη και άλλες δύο τροπολογίες που έχουν να κάνουν με τη χερσαία ζώνη στο λιμάνι της Ελευσίνας και βεβαίως, για την αναστολή καταβολής βεβαιωμένων οφειλών για τους κτηνοτρόφους εξαιτίας της ευλογιάς.

Τέλος -και εδώ θέλουμε πάρα πολύ συγκεκριμένες απαντήσεις-, έχετε κάνει μια στρατηγική επιλογή για τα επόμενα χρόνια 5 δισ. τον χρόνο να τα διοχετεύετε για την αποπληρωμή των δανείων του πρώτου μνημονίου, τα οποία έχουν επιτόκιο 1,5%. Εσείς θεωρείτε ότι αυτή είναι η βέλτιστη επιλογή.

Θέλετε να κάνουμε ένα πείραμα, κύριε Πιερρακάκη; Ας πούμε ότι δεν την είχατε αυτήν την επιλογή, τι θα κάνετε με τα 5 δισ. αυτά; Τι θα σκεφτόσασταν εσείς -γιατί εμείς έχουμε δέκα πράγματα να σας πούμε- εάν αυτά τα 5 δισ. τον χρόνο από τώρα μέχρι το 2031 δεν έφευγαν από την ελληνική οικονομία για να εξυπηρετήσουν και να αποπληρώσουν κομμάτι του δημόσιου χρέους το οποίο έχει επιτόκιο μόνο 1,5%;

Αυτό είναι το δικό σας καινούργιο μνημόνιο, είναι η νέα μνημονιακή συνθήκη στην οποία πάτε να εγκλωβίσετε και τη δική σας και την επόμενη κυβέρνηση, ακριβώς για να μην υπάρχουν περιθώρια μέτρων όπως αυτά που προτείνει η Αριστερά. Αλλά όπως και σε όλα τα ζητήματα, και στην πολιτική έχει ο καιρός γυρίσματα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Καλούμε στο Βήμα την κ. Μαρία - Ελένη Αποστολάκη από το ΠΑΣΟΚ. Θα ακολουθήσει ο κ. Σταμάτης από τη Νέα Δημοκρατία και μετά τον κ. Σταμάτη ο Κοινοβουλευτικός Εκπρόσωπος, ο κ. Τσιρώνης.

Ελάτε, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι τουλάχιστον προκλητικό και υποτιμητικό της νοημοσύνης του ελληνικού λαού να παρουσιάζεται η σημερινή χλιαρή παρέμβαση της Κυβέρνησης απέναντι στις χρεώσεις των τρίτων παρόχων ως δήθεν μια τομή, μια ουσιαστική παρέμβαση για την υποστήριξη και την προστασία των πολιτών, όταν είναι γνωστό ότι μέσα από την πολιτική της Νέας Δημοκρατίας έξι χρόνια τώρα έχει παρασχεθεί όλο το πλαίσιο και κάθε δυνατότητα, ώστε οι τράπεζες ασύδοτες να αποκομίσουν κέρδη πολλών εκατομμυρίων μέσω καταχρηστικών και αναιτιολόγητων χρεώσεων.

Η τροπολογία της Κυβέρνησης, κυρίες και κύριοι συνάδελφοι, είναι το αποτέλεσμα της πίεσης που άσκησε το ΠΑΣΟΚ, όσο και αν η ηγεσία του Υπουργείου προσπαθεί διοχετεύοντας παραπολιτικά σε φίλια μέσα της να το ανατρέψει. Αυτή είναι η αλήθεια.

Η ερώτηση που κατέθεσε το ΠΑΣΟΚ την προηγούμενη Παρασκευή, αυτή κινητοποίησε τον Υπουργό ώστε να κάνει την παρέμβαση για τα μάτια του κόσμου.

Είναι η δεύτερη μέσα σε οκτώ μήνες παρέμβαση, και πάλι μετά από πρωτοβουλία του ΠΑΣΟΚ. Ήταν τότε ο προκάτοχος του κ. Πιερρακάκη και σημερινός τοποτηρητής του οικονομικού επιτελείου της Κυβέρνησης, που αντίστοιχα, μετά από μια κοινοβουλευτική παρέμβαση του ΠΑΣΟΚ, προανήγγειλε ρυθμίσεις με αντίστοιχο θριαμβευτικό περιτύλιγμα, οι οποίες και πάλι άφησαν στο απυρόβλητο επί της ουσίας την εκτεταμένη καταχρηστική και αντικοινωνική πολιτική χρεώσεων των τραπεζών.

Ο Υπουργός μίλησε για κυνήγι μαγισσών του ΠΑΣΟΚ σε ό,τι αφορά το τραπεζικό σύστημα. Ο συγκεκριμένος, ειδικά λόγω της προσωπικής του διαδρομής, θα έπρεπε να είναι λίγο πιο συγκρατημένος όταν αναφέρεται στο ΠΑΣΟΚ και τη στάση του ΠΑΣΟΚ σε ό,τι αφορά τη μεγάλη οικονομική κρίση και την προσπάθεια για την ανάταξη του τραπεζικού συστήματος.

Κανένα κυνήγι μαγισσών λοιπόν, από μία παράταξη που έβαλε πλάτη και έδωσε μάχη για να κρατηθεί όρθια η κοινωνία και η οικονομία και για να ανακεφαλαιοποιηθεί, να κρατηθεί όρθιο το τραπεζικό σύστημα, με πολλαπλές ανακεφαλαιοποιήσεις που πλήρωσε ο Έλληνας από το υστέρημά του.

Αλλά αυτό δεν σημαίνει ότι δεν έχει χρέος η Κυβέρνηση να συσχετίζει τα δεδομένα. Όταν τα καθαρά κέρδη των τεσσάρων συστημικών τραπεζών το 2024 ανέρχονται σε 4,5 δισ. με αύξηση 24,33% σε σχέση με το 2023 και όταν τα έσοδα από τις προμήθειες για τις συστημικές τράπεζες ανέρχονται σε 2,15 δισ. το 2024 και σε 1,80 δισ. το 2023, τότε οφείλεις να παρέμβεις. Οφείλεις να παρέμβει για λόγους κοινωνικής στήριξης αλλά και γιατί οφείλεις να επιβάλεις μια λειτουργία που να απέχει από ένα παρασιτικό και αντιπαραγωγικό μοντέλο και να είναι μία λειτουργία σύμφωνη με αρχές τέτοιες που υπηρετούν, όχι μόνο τις ανάγκες της οικονομίας, αλλά και τις ανάγκες της κοινωνικής συνοχής. Η Κυβέρνηση, συστηματικά και επιδεικτικά, απέχει από τέτοιου είδους πρωτοβουλίες.

Η κατάργηση των χρεώσεων θα έπρεπε να συνιστά υποχρέωση λόγω του κλεισίματος μεγάλου αριθμού υποκαταστημάτων των τραπεζών και της αναγκαστικής και υποχρεωτικής πραγματοποίησης συναλλαγών πλέον μέσα από ATM, χωρίς άλλη δυνατότητα για πολλούς συμπολίτες μας.

Οι τράπεζες έχουν μειώσει σημαντικά τον αριθμό των καταστημάτων τους, έχουν περιορίσει στο 2% με 3% του κύκλου συναλλαγών τους όσα γίνονται στα καταστήματα, με αποτέλεσμα να έχουν εξοικονομήσει εκατομμύρια ευρώ για τους ισολογισμούς τους. Τα τραπεζικά καταστήματα το 2019 ήταν 1.834, σήμερα είναι 1.505. Φαντάζομαι διαβάζετε τα δελτία και τα στοιχεία της Τράπεζας της Ελλάδας.

Η τροπολογία της Κυβέρνησης, λοιπόν, είναι ένα χάδι, με επικοινωνιακά κίνητρα, τη στιγμή που οι στρεβλώσεις του τραπεζικού συστήματος εξακολουθούν και επιβαρύνουν μονομερώς και αποκλειστικά τον συναλλασσόμενο.

Δείτε τι συμβαίνει με το χάσμα των επιτοκίων, για το οποίο επιμένετε να σφυρίζετε αδιάφορα, ένα χάσμα το οποίο είναι το μεγαλύτερο στις χώρες της Ευρωζώνης και το οποίο στηρίζεται σε μια απόφαση της Τράπεζας της Ελλάδος, την απόφαση 178 του 2004, με βάση την οποία ρυθμίζεται το επιτόκιο και το πλαίσιο το οποίο επιτρέπει τη μεταβολή του επιτοκιακού δείκτη αποκλειστικά εις βάρος των δανειοληπτών.

Αντί λοιπόν να τροποποιήσετε αυτήν την απόφαση ανέχεστε αυτήν την προκλητική χαοτική διαφορά ανάμεσα στα επιτόκια χορηγήσεων και καταθέσεων. Και πέραν αυτού τα επιτόκια των ελληνικών τραπεζών στις πιστωτικές κάρτες, σύμφωνα πάντα με στοιχεία της Τράπεζας της Ελλάδας, είναι, κύριε Υπουργέ, 6,78 μονάδες πάνω από τον ευρωπαϊκό μέσο όρο. Δηλαδή οι ελληνικές τράπεζες χρεώνουν τις πιστωτικές κάρτες στον Έλληνα πολίτη 87% ακριβότερα από ό,τι τις ευρωπαϊκές.

Τα ημίμετρα, λοιπόν, δεν επαρκούν. Δεν θα πούμε στις τράπεζες πότε να ανοίγουν τα φώτα, όπως προκλητικά ανέφερε ο κ. Πιερρακάκης, αλλά δεν θα επιτρέψουμε την ασυδοσία και θα είμαστε εδώ με την πίεσή μας για να παρέμβουμε και βέβαια να εισπράττουμε αυτές τις ήσσονος σημασίας απαντήσεις της Κυβέρνησης, η οποία επιτρέπει, ανέχεται και δημιουργεί όλο το πλαίσιο, το οποίο επιτρέπει στις τράπεζες την κερδοσκοπική λειτουργία. Τα ημίμετρα δεν επαρκούν. Απαιτείται πολιτική βούληση, την οποία η Κυβέρνηση δεν διαθέτει. Και το ΠΑΣΟΚ δεσμεύεται για συγκεκριμένα μέτρα, τα οποία περιλαμβάνει η τροπολογία μας.

Το νομοσχέδιο όμως έρχεται με τις δύο διατάξεις των άρθρων 254 και 256 να επεκτείνει τις αρμοδιότητές της ΑΑΔΕ. Τι κάνει η Κυβέρνηση; Μεταφέρει στην ΑΑΔΕ κρίσιμες λειτουργίες του υπό ευρωπαϊκή επιτήρηση ΟΠΕΚΕΠΕ και καταργεί το Σώμα Δίωξης Οικονομικού Εγκλήματος, μεταφέροντας το σύνολο των αρμοδιοτήτων του επίσης στην ΑΑΔΕ.

Για το τι έχει συμβεί στον ΟΠΕΚΕΠΕ, για την καθετοποιημένη οργάνωση με τα εγκληματικά χαρακτηριστικά, γνωρίζουμε όλοι. Και θα πω με δύο λόγια ότι είστε οι αρχιτέκτονες του συστήματος της διαφθοράς του ΟΠΕΚΕΠΕ και άρα δεν μπορεί να είστε αυτοί που θα τον εξυγιάνετε.

Για το ΣΔΟΕ, εδώ έχει σημασία να δούμε πού παρεμβαίνετε. Σε έναν οργανισμό με μακρά ιστορία ουσιαστικών και αποτελεσματικών ελέγχων σε μεγάλες υποθέσεις φοροδιαφυγής και απάτης, σε έναν οργανισμό που πρωτοασχολήθηκε με τον ΟΠΕΚΕΠΕ το 2022 και ήταν το δικό του πόρισμα στην Ευρωπαϊκή Εισαγγελία το 2025 που άνοιξε τον δρόμο για την απόκρυψει του σκανδάλου. Τώρα, ο ελέγχων και ο ελεγχόμενος, ΣΔΟΕ και ΟΠΕΚΕΠΕ, υπάγονται στη στέγη της ΑΑΔΕ. Όποιος μηχανισμός κάνει ελέγχους καταργείται, αυτό συνιστά διοικητική μεταρρύθμιση για το επιτελικό κράτος του κ. Μητσοτάκη.

Κυρίες και κύριοι συνάδελφοι -και κλείνω- μέσα από τη διάχυση των ευθυνών και τον άθλιο συμψηφισμό προσπαθείτε να μετατρέψετε τους πολίτες σε Μιθριδάτες. Το ΠΑΣΟΚ δεν θα σας επιτρέψει να αναγάγετε τη διαφθορά σε κανονικότητα. Η απορρύθμιση των ελέγχων δεν είναι μεταρρύθμιση. Η χώρα χρειάζεται διαφάνεια και αξιοπιστία, όχι μια Κυβέρνηση που βουλιάζει στα σκάνδαλα και υπονομεύει τους ελεγκτικούς μηχανισμούς.

Το ΠΑΣΟΚ είναι εδώ για να υπερασπιστεί την κοινωνική δικαιοσύνη και ένα κράτος που υπηρετεί τον πολίτη, όχι τα δίκτυα των εκλεκτών ούτε τα συμφέροντα των ισχυρών.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Επιτρέψτε μου να αφιερώσω τον χρόνο που έχω για τη σημερινή μέρα, θεωρώντας κατ’ αρχάς πολύ μεγάλη τιμή να είμαι Βουλευτής του Ελληνικού Κοινοβουλίου και να μπορώ να έχω τη δυνατότητα να μιλήσω την ημέρα που ήρθε η δημοκρατία στη χώρα μας. Γιατί η αποκατάστασή της είναι μια μακροχρόνια διαδικασία, που πρέπει κάθε μέρα όλοι να πολεμάμε και να παλεύουμε. Και ξέρετε, για να είμαστε εμείς εδώ, κάποιοι, που νιώθω το χρέος και την ανάγκη να τους μνημονεύσω, σήκωσαν ανάστημα, την ώρα που κάποιοι συνεργάστηκαν με τους συνταγματάρχες.

Θέλω να αναφέρω τον Αλέκο Παναγούλη, τον Σπύρο Μουστακλή, αλλά και ανθρώπους που ήθελαν να οδηγήσουν τη χώρα σε πιο πολλή δημοκρατία, αλλά οι τρομοκράτες της 17 Νοέμβρη τούς στέρησαν αυτό το δικαίωμα. Και αναφέρομαι στον Παύλο Μπακογιάννη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και ξέρετε, κυρίες και κύριοι συνάδελφοι, με βάση και τη διακυβέρνηση του ΣΥΡΙΖΑ το 2015 όλοι έχουν συνεισφέρει στο να είμαστε σήμερα εδώ και όλοι έχουν βάλει το λιθαράκι. Το μεγαλύτερο βέβαια το έβαλε η Νέα Δημοκρατία, αλλά και η οκταετής διακυβέρνηση, η πρώτη, του Ανδρέα Παπανδρέου έδωσε πράγματα στον ελληνικό λαό και ελευθερίες και ουσιαστικά όλοι μαζί φτάσαμε σήμερα στο να είμαστε στον σκληρό πυρήνα της Ευρωπαϊκής Ένωσης, να είμαστε στην ΟΝΕ, η Κύπρος να είναι στην Ευρωπαϊκή Ένωση, αλλά ταυτόχρονα η Κύπρος η μισή να είναι κατεχόμενη.

Και το παράδοξο είναι ότι πριν πολλά χρόνια, το 1923, σαν σήμερα υπογραφόταν η Συνθήκη της Λωζάνης, μια μαύρη σελίδα για τον Ελληνισμό, αλλά αυτός ο Ελληνισμός που μετά την καταστροφή ήρθε στη μητέρα πατρίδα, τα αγέννητα παιδιά που ήρθαν στην Ελλάδα, ήταν αυτά που έκαναν το έπος του ’40. Ήταν αυτοί, οι οποίοι ενσωματώθηκαν με πολλές δυσκολίες -οφείλουμε να πούμε- στην ελληνική κοινωνία. Είναι αυτό που σήμερα είμαστε. Είμαστε αυτό που κάθε μέρα βλέπουμε εδώ, με τα επιχειρήματά μας, με τις μεγάλες μας πολιτικές και ιδεολογικές διαφωνίες, αλλά στο τέλος της ημέρας, σεβόμενοι πάντα αυτό που αποφασίζει ο ελληνικός λαός την ώρα της κρίσης, που είναι για τη δημοκρατία οι εκλογές.

Νομίζω ότι αν ο καθένας μας ανατρέξει στο παρελθόν και προσπαθήσει δυνητικά να δει τη χώρα μας στο μέλλον, μόνο μονιασμένοι μπορούμε να πάμε μπροστά.

(Χειροκροτήματα)

Μόνο μονιασμένοι θα μπορέσουμε να αντιμετωπίσουμε αυτό που ως χώρα ενδεχομένως, να μην μπορούμε, με βάση το μέγεθός της. Όμως, κυρίως, όταν και αν ποτέ έρθει η ώρα, σε ένα χαράκωμα δεν ρωτάς τον άλλον τι κόμμα είσαι, απλώς προσπαθείς να πολεμήσεις για αυτά τα οποία πιστεύεις. Πιστεύω ότι όλοι πιστεύουμε σε αυτή τη δημοκρατία, που μπορεί να μην είναι η τέλεια, που μπορεί να θέλει πολλές βελτιώσεις, αλλά οι βελτιώσεις έρχονται μέσα από διάλογο, σεβόμενοι το Σύνταγμα και κυρίως όμως, σεβόμενοι τους θεσμούς, τους θεσμούς που η χώρα μας έχει ανάγκη και να διαφυλάττει και να τους υπερασπιζόμαστε.

Οι περισσότεροι, οι διακόσιοι εβδομήντα πέντε είστε εδώ εκλεγμένοι με σταυρό. Άρα έχετε ένα μεγαλύτερο -αν θέλετε- ρόλο λογοδοσίας προς τους πολίτες. Αυτό όμως, που θέλω να πω είναι ότι και οι τριακόσιοι -αυτό που εγώ έχω διαπιστώσει τα δύο χρόνια που έχω την τιμή να είμαι εδώ- αγαπάνε την πατρίδα και όλοι αγαπάνε τη δημοκρατία. Αν καταφέρουμε να ρίξουμε λίγο νερό στο κρασί μας, νομίζω ότι θα πάμε σε μια κοινωνία όχι μόνο συμπεριληπτική και δημοκρατική, όπως τη θέλουμε, αλλά σε μια κοινωνία που αυτός που ακόμα δεν έχει γεννηθεί, την ώρα που γεννιέται θα μπορεί ως ενήλικας να είναι σε μια καλύτερη μοίρα απ’ ό,τι η προηγούμενη γενιά. Εκεί δεν μετράει αν είσαι δεξιός, αριστερός, κομμουνιστής, κεντρώος, μετράει αν είσαι δημοκράτης.

Και ξέρετε, μετά τις εκλογές στην Αμερική που πάει να αλλάξει ένα τοπίο σε όλο τον κόσμο, αν πρέπει κάποιος να αντισταθεί σε αυτές τις ρητορικές και πολιτικές μέσα στην Ευρώπη, αυτή πρέπει να είναι η χώρα μας και πρέπει να είμαστε εμείς και πρέπει να είναι αυτό το συγκεκριμένο Κοινοβούλιο.

Και πάλι σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Σταμάτη και για την οικονομία του χρόνου.

Καλείται στο Βήμα ο Κοινοβουλευτικός Εκπρόσωπος της Νίκης κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως πολύ σωστά ανέφερε προηγουμένως στην ομιλία του ο συνάδελφος και ειδικός αγορητής της Νίκης, ο Ανδρέας ο Βορύλλας, το κράτος που θέλει να προσελκύσει επενδυτές και δη ξένους επενδυτές, δεν γίνεται να μη γνωρίζει ότι το πρώτο που εξετάζουν πριν έρθουν να αφήσουν τα λεφτά τους στη χώρα μας, είναι να αξιολογήσουν το επίπεδο λειτουργίας, αλλά και ανεξαρτησίας της δικαιοσύνης.

Εδώ κύριε Υπουργέ, η οσμή του υπονόμου, στην οποία αναφερθήκατε στο προηγούμενο νομοσχέδιο, την προηγούμενη εβδομάδα, αναδύεται από τα κυβερνητικά έδρανα. Γι’ αυτό και προφανώς, ήσασταν ο πρώτος Υπουργός που μίλησε γι’ αυτή την οσμή. Διότι, όπως θα έχετε παρατηρήσει, ανεξάρτητα από το νομοσχέδιο που συζητείται κάθε μέρα στην Ολομέλεια, η μερίδα του λέοντος των ομιλιών είναι γύρω από αυτήν ακριβώς την οσμή των σκανδάλων που έρχονται από τα δικά σας έδρανα.

Μιλώντας για το δελτίο Τύπου της Ένωσης Δικαστών και Εισαγγελέων θα πω το εξής: Όταν η κ. Καρυστιανού σάς μιλούσε για εσχάτη προδοσία στη βάση της χειραγώγησης της δικαστικής εξουσίας και της μη διάκρισης των εξουσιών, βγάζατε τα παπαγαλάκια τότε να τη διασύρουν. Όταν κόμματα της Αντιπολίτευσης στήριξαν την προτεινόμενη πρόταση προανακριτικής των συγγενών των θυμάτων, ήταν λαϊκισμός και άνομη συμμαχία. Έλα όμως που χθες η Ένωση Δικαστών και Εισαγγελέων έρχεται με δελτίο Τύπου να κατηγορήσει ευθέως τον Υπουργό Δικαιοσύνης, τον κ. Φλωρίδη, αλλά και την Κυβέρνηση, ότι δεν θέλει να απολέσει το προνόμιο της Κυβέρνησης να αποφασίζει ανεξέλεγκτα για την ηγεσία της δικαιοσύνης.

Με το χθεσινό ΦΕΚ για τον ορισμό αντιπροέδρων στον Άρειο Πάγο, για μια ακόμη φορά αποδείξατε ότι η εφαρμογή των νόμων, ακόμα και αυτών που εσείς προσφάτως ψηφίσατε, λειτουργεί μόνο όταν σας συμφέρει. Ακυρώνετε στην πράξη ό,τι ψηφίζετε.

Προαναγγέλλετε μέτρα, όπως την περίφημη ψηφιακή μετάβαση, όπου ό,τι αφορά τον πολίτη για να πάρετε και το τελευταίο ευρώ, το ψηφιοποιείτε και δεν χάνετε τίποτα και ό,τι αφορά τον ΟΠΕΚΕΠΕ -και οπουδήποτε αλλού μπορεί να μπει το δάχτυλο στο μέλι- όλα πληρώνονται με υπογραφή σε ένα excel. Αυτή είναι η περίφημη ψηφιοποίηση.

Πραγματικά είστε η Κυβέρνηση της επικοινωνίας με 100% επικοινωνία και με 0% αποτέλεσμα. Όμως, για να γυρίσω στους επενδυτές, προφανώς και δεν σας ενδιαφέρουν οι ξένοι επενδυτές ούτε οι φτωχοποιημένοι Έλληνες. Σας ενδιαφέρουν τα συμφέροντα των φίλων σας των ολιγαρχών, αυτών που τρώγοντας και πίνοντας στην υγειά σας, στην πλάτη του μέσου Έλληνα, σας κρατούν όρθιους από τα μέσα μαζικής επικοινωνίας.

Επειδή θα παραβρεθείτε στον εορτασμό για την Επέτειο της Αποκατάστασης της Δημοκρατίας, κοιτάξτε να αποκαταστήσετε τη θεμελιώδη για τη λειτουργία της, διάκριση των εξουσιών. Σταματήστε να χειραγωγείτε τη δικαιοσύνη, διορίζοντας τους ανώτατους δικαστές και ξεφτιλίζοντας τους νόμους που εσείς οι ίδιοι ψηφίζετε και μετά να κάνετε πανηγύρια επίδειξης, την ώρα που ο απλός πολίτης στοχοποιείται βιαίως και χωρίς ανάσα. Να αποκαταστήσετε τη διάκριση των εξουσιών για να κάνουν πανηγύρι και οι Έλληνες όχι μόνο οι φιλέλληνες.

Μιας και λέω για φιλέλληνες, δεν γίνεται να μην αναφερθώ σε άλλη μια θλιβερή και πραγματικά σε πανικό, απολογητική συνέντευξη του Πρωθυπουργού. Παρ’ όλο που ήταν σε οικογενειακό περιβάλλον δεν άντεξε και εκεί να κρατήσει την ψυχραιμία του και λίγο πολύ μας είπε, σταχυολογώντας για τις ελληνοτουρκικές σχέσεις ότι οι διεκδικήσεις της Τουρκίας ξεκίνησαν από την δεκαετία του ’70. Για το Κυπριακό ότι κατάληψη μέρους της Μεγαλονήσου έγινε το ’74. Πήγε περίπατο η τουρκική εισβολή. Μας είπε για το αφήγημα της «γαλάζιας πατρίδας» και τις τουρκικές αμφισβητήσεις της ελληνικής κυριαρχίας στα νησιά του Αιγαίου, ότι δεν υφίσταται. Ξεχνώντας, όμως, δηλώσεις του τύπου «θα έρθουμε νύχτα».

Αναφερόμενος στα κρίσιμα θέματα που αντιμετωπίζει η πατρίδα μας σήμερα, με αοριστίες μας είπε μεταξύ άλλων ότι: Τα θαλάσσια πάρκα που εξήγγειλε είναι εντός περιοχής της ελληνικής κυριαρχίας. Άρα μη φοβάστε, δεν ενοχλούμε τους Τούρκους. Σχετικά με το μεταναστευτικό, η Κυβέρνηση έστειλε μήνυμα στους διακινητές. Άρα δεν μπορεί κάτι περισσότερο; Ότι το καλώδιο ηλεκτρικής διασύνδεσης Ελλάδας - Κύπρου, θα γίνει όταν το επιτρέψουν οι γεωπολιτικές συνθήκες, δηλαδή όταν το επιτρέψει η Τουρκία. Εάν δεν ήταν κατάλληλες οι γεωπολιτικές συνθήκες, γιατί το φέρατε σε ακατάλληλη ώρα και δημιουργήσατε τετελεσμένα;

Μας είπε επίσης, ότι: Το τουρκολιβυκό μνημόνιο είναι προβληματικό. Ενώ μέχρι σήμερα ήταν για την Κυβέρνηση ανύπαρκτο, τώρα είναι υπαρκτό, αλλά προβληματικό.

Άλλη υποχώρηση: Ότι η Τουρκία για να συμμετάσχει στο εξοπλιστικό πρόγραμμα SAFE της Ευρωπαϊκής Ένωσης απαιτείται ομοφωνία, ενώ ήδη η Άγκυρα έχει πάρει το πράσινο φως για συμμετοχή σε ευρωπαϊκά εξοπλιστικά προγράμματα, όπως το Eurofighter.

Αντιφατικά, αργότερα, λέει ότι η Τουρκία είναι μεγάλη χώρα και αν πιστεύει ότι κάποιος μπορεί να μπλοκάρει τα εξοπλιστικά της προγράμματα, είναι βαθιά νυχτωμένος. Τι είδους δήλωση είναι αυτή; Τι δήλωση υποτέλειας και περιφρόνησης της εθνικής αξιοπρέπειας είναι αυτή; Εδώ έχετε περάσει σε άλλο επίπεδο! Από «demek» πατριώτες σε «yok» πατριώτες.

Για τον ΟΠΕΚΕΠΕ, ότι θα ξεκινήσει από αυτούς που χόρευαν στο κέντρο της πίστας. Η Ευρωπαϊκή Εισαγγελία, όμως, ρωτάει ποιος ήταν ο dj που έπαιζε τη μουσική, για να χορεύουν οι άλλοι στο κέντρο της πίστας.

Πασιφανής είναι η αίσθηση πως η Ελλάδα τρέχει πίσω από τις εξελίξεις και η Νίκη συνιστά στον Πρωθυπουργό να συνέλθει, να αντιληφθεί ότι με επικοινωνιακά τεχνάσματα η κατάσταση δεν ωραιοποιείται, να καταλάβει ότι η χρονική διάχυση ευθυνών που επιχειρεί για λίγο καιρό τον διασώζει από τις τεράστιες προσωπικές του ευθύνες για την παρακμή της χώρας στο διάστημα που είναι αυτός στο πηδάλιο. Ο πολιτικός χρόνος τελείωσε, αφού, ως γνωστόν, ο ψεύτης και ο κλέφτης τον πρώτο χρόνο χαίρονται. Σας πήρε λίγο παραπάνω με τη βοήθεια των φιλικών μέσων μαζικής επικοινωνίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Καββαδάς και αμέσως μετά, θα με συγχωρήσετε σε λίγο για λόγους που εξηγήθηκαν σε μένα, θα δώσω τον λόγο στην κ. Τζάκρη και κατόπιν στην κ. Σπυριδάκη.

Ορίστε, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα, στα πενήντα ένα χρόνια από την αποκατάσταση της δημοκρατίας, θυμόμαστε όσους αγωνίστηκαν για μια Ελλάδα ελεύθερη και δημοκρατική. Θυμόμαστε τον Κωνσταντίνο Καραμανλή, που έβαλε τα θεμέλια για μια Ελλάδα με θεσμική σταθερότητα και ευρωπαϊκό προσανατολισμό. Και πρέπει να θυμόμαστε το δικό μας χρέος για να συνεχίσουμε με ευθύνη και ενότητα να υπηρετούμε πιστά τις αρχές του κοινοβουλευτισμού.

Κυρίες και κύριοι συνάδελφοι, τον τελευταίο μήνα οι διωκτικές αρχές εξουδετέρωσαν δύο κυκλώματα διαφθοράς τελωνειακών αρχών. Και ενώ κρατάμε στα θετικά την αποτελεσματικότητα των διωκτικών αρχών, παράλληλα, ακούμε το καμπανάκι για την ανάγκη να εκσυγχρονίσουμε το θεσμικό πλαίσιο λειτουργίας των τελωνείων.

Ο Εθνικός Τελωνειακός Κώδικας τέθηκε σε ισχύ πριν από είκοσι τέσσερα χρόνια. Έκτοτε, οι εισαγωγές και οι εξαγωγές, το φορολογικό καθεστώς, οι υποχρεώσεις των πολιτών και των επιχειρήσεων, οι έλεγχοι στα σύνορα, αλλά και ο τρόπος που λειτουργεί το οργανωμένο έγκλημα στα τελωνεία έχουν αλλάξει ριζικά. Ήταν, επομένως, αναγκαία η διαμόρφωση ενός νέου Εθνικού Τελωνειακού Κώδικα.

Με το νομοσχέδιο που συζητάμε σήμερα, οι συναλλαγές με τα τελωνεία μπαίνουν πλέον σε νέα βάση, η γραφειοκρατία περιορίζεται, ενισχύεται η διαφάνεια. Ενδεικτικά, αναφέρω την καθιέρωση ψηφιοποιημένης υπογραφής ελεγκτή και ελεγχόμενου κατά τη διενέργεια του τελωνειακού ελέγχου, τη δυνατότητα εικοσιτετράωρης λειτουργίας των τελωνείων σε συνοριακά σημεία εισόδου, σε διεθνή αεροδρόμια και λιμάνια, κάτι που έχει θετικό πρόσημο για την εμπορική και επιχειρηματική δραστηριότητα και τελικά, για την οικονομία, τη δημιουργία ψηφιακού συστήματος παρακολούθησης επαγγελματικών οχημάτων και εμπορευματοκιβωτίων σε χερσαία και θαλάσσια συνοριακά σημεία, σε σταθμούς διοδίων και κατά τόπους στις εθνικές οδούς, που θα συμβάλει στην καταπολέμηση του λαθρεμπορίου, τη δυνατότητα διασύνδεσης των τελωνειακών αρχών με τα πληροφοριακά συστήματα άλλων διωκτικών αρχών για συλλογή και διασταύρωση στοιχείων.

Κυρίες και κύριοι συνάδελφοι, η έκταση του νομοσχεδίου με υποχρεώνει να αναφερθώ επιλεκτικά σε λίγα μόνο σημεία του. Επιλέγω, λοιπόν, να αναφερθώ στη μεταβίβαση των λειτουργιών του ΟΠΕΚΕΠΕ στην Ανεξάρτητη Αρχή Δημοσίων Εσόδων, με στόχο να μπει τέλος στις διαχρονικές παθογένειες του Οργανισμού.

Με το σημερινό νομοσχέδιο γίνεται η αρχή. Η ΑΑΔΕ αποκτά πλήρη πρόσβαση σε όλα τα δεδομένα του ΟΠΕΚΕΠΕ, ώστε να ελέγχει μεταξύ άλλων την κατάρτιση και εκτέλεση του προϋπολογισμού, τη διαχείριση των πόρων και των δαπανών και κυρίως, τη διαχείριση των πιστώσεων που προέρχονται από τα ευρωπαϊκά ταμεία. Στόχος είναι να διασφαλιστεί ότι θα επιδοτούνται δίκαια και με διαφάνεια αυτοί που είναι πραγματικοί αγρότες και κτηνοτρόφοι.

Από εκεί και πέρα, ισχύει στο ακέραιο η δέσμευση της Κυβέρνησης ότι η ενσωμάτωση όλων των λειτουργιών του ΟΠΕΚΕΠΕ στην ΑΑΔΕ θα έχει ολοκληρωθεί σταδιακά έως το δεύτερο εξάμηνο του 2026.

Η δεύτερη διάταξη που θέλω να αναφερθώ είναι η τροπολογία για την κατάργηση των χρεώσεων στις αναλήψεις από το ΑΤΜ, μια τροπολογία που αποδεικνύει για μια ακόμη φορά ότι η Κυβέρνηση διαθέτει και αντανακλαστικά και αποτελεσματικότητα.

Μεταξύ άλλων, με την τροπολογία καταργείται η προμήθεια που σήμερα είναι από 1,5 έως 2,5 ευρώ για τις αναλήψεις από το ΑΤΜ της τράπεζας του καταθέτη ή άλλης τράπεζας του συστήματος ΔΙΑΣ. Καταργείται η επιβάρυνση για αναλήψεις από ΑΤΜ παρόχου με τον οποίο η τράπεζα έχει μετοχική σύνδεση. Για τους πελάτες της συγκεκριμένης τράπεζας καταργούνται πλήρως οι χρεώσεις για ερωτήσεις υπολοίπου σε όλα τα ΑΤΜ. Καταργούνται οι χρεώσεις για αναλήψεις σε περιοχές όπου υπάρχει μόνο ένα διαθέσιμο ΑΤΜ και αυτό είναι πάρα πολύ σημαντικό για μικρά χωριά και κοινότητες όπου δεν υπάρχουν ούτε τράπεζες ούτε άλλη πρόσβαση σε μετρητά.

Και με αφορμή την τροπολογία, θα ήθελα, κύριε Υπουργέ, να επαναλάβω την πρόταση που έκανα και στην επιτροπή, για να υποχρεωθούν οι τράπεζες να τοποθετήσουν και να διατηρούν ΑΤΜ σε μικρά και απομακρυσμένα νησιά, γιατί και αυτά έχουν ανάγκες.

Στον νομό μου υπάρχουν τρία τέτοια νησάκια, το Μεγανήσι με πεντακόσιους κατοίκους, ο Κάλαμος με διακόσιους πενήντα κατοίκους και ο Καστός με πενήντα κατοίκους, ως επί το πλείστον ηλικιωμένοι, που δεν μπορούν να μετακινούνται για να εξυπηρετηθούν. Το καλοκαίρι ο πληθυσμός δεκαπλασιάζεται, οι συναλλαγές είναι πάρα πολλές.

Χρειάζεται, λοιπόν, ένα ΑΤΜ που θα εξυπηρετεί χειμώνα - καλοκαίρι τους πολίτες και θα ήθελα να μεταφερθεί αυτό ως ανάγκη από αυτό εδώ το Βήμα και στο Υπουργείο, αλλά κυρίως και στις τράπεζες.

Κυρίες και κύριοι συνάδελφοι, όπως προανέφερα, δεν υπάρχει χρόνος να επεκταθώ άλλο, καθώς θέλω να κλείσω την ομιλία μου με το άρθρο 260, που αφορά στην εκλογική μου περιφέρεια, τη Λευκάδα. Είναι ένα άρθρο που κάνει πράξη μια δέσμευσή μας απέναντι στους πολίτες της Λευκάδας και που τολμώ να πω ότι αποτελεί και μια προσωπική δικαίωση.

Από την πρώτη στιγμή που οι συμπολίτες μου μου έκαναν την τιμή να με εκλέξουν Βουλευτή, ένας από τους στόχους που έθεσα ήταν η μετεγκατάσταση του Ιστορικού Αρχείου Λευκάδας σε ένα κτίριο κατάλληλο και για την προστασία και για την ανάδειξή του, καθώς ο ισόγειος χώρος όπου στεγάζεται σήμερα είναι πολύ μικρός για να στεγάσει το υλικό. Και υπάρχουν αυτή τη στιγμή στοίβες από έντυπο αρχειακό υλικό που βρίσκεται σε αποθήκες μέσα σε τσουβάλια.

Διότι πρέπει να πω ότι το Ιστορικό Αρχείο Λευκάδας είναι το τρίτο τη τάξει αρχείο της Ελλάδας όσον αφορά στο μέγεθος και τη χρονική συνέχεια του υλικού. Περιλαμβάνει έγγραφα που χρονολογούνται από τον 15ο αιώνα μέχρι σήμερα και αριθμεί πάνω από δέκα εκατομμύρια φύλλα στα ιταλικά και στα ελληνικά. Το 2022, σε συνεργασία με τους τότε Υπουργούς Οικονομικών και Παιδείας, αρχίσαμε να διερευνούμε τη δυνατότητα παραχώρησης του ιστορικού κτιρίου του Γυμνασίου Λευκάδας, που η τελευταία χρήση του ήταν ως γυμνάσιο θηλέων.

Πρόκειται για ένα εξαιρετικό διατηρητέο κτίριο στην καρδιά της Λευκάδας, ένα από τα πιο παλιά κτίρια του νησιού, που χρονολογείται από το 1825, στο οποίο φοίτησε ο μεγάλος Λευκαδίτης ποιητής Άγγελος Σικελιανός.

Αυτό το κτίριο, λοιπόν, παραχωρείται σήμερα στο Υπουργείο Παιδείας με το άρθρο 260 του νομοσχεδίου. Στη συνέχεια, θα ξεκινήσουν οι διαδικασίες, θα γίνουν οι μελέτες για να προχωρήσει η ανακαίνιση του κτιρίου, για να φιλοξενήσει τους θησαυρούς του Ιστορικού Αρχείου Λευκάδας.

Γι’ αυτό και θα κλείσω την ομιλία μου με ένα μεγάλο ευχαριστώ διαχρονικά στις ηγεσίες του Υπουργείου Οικονομικών και ιδιαίτερα, στον νυν Υπουργό κ. Κυριάκο Πιερρακάκη, που συμπεριέλαβε τη διάταξη στο νομοσχέδιο και βεβαίως, να συγχαρώ και τον ίδιο και τον Υφυπουργό, τον Γιώργο Κώτσηρα, αλλά και όλη την ηγεσία του Υπουργείου και τους συνεργάτες του για αυτό το νομοσχέδιο, που ρυθμίζει πολλά και σημαντικά θέματα.

Ευχαριστώ, επίσης, τη Γενική Γραμματεία Δημόσιας Περιουσίας του Υπουργείου Οικονομικών και τη Γενική Γραμματεία και τους συνεργάτες του Πρωθυπουργού. Χάρη στη βοήθειά τους, μια ακόμη δέσμευσή μας απέναντι στους πολίτες της Λευκάδας γίνεται πραγματικότητα και σύντομα, το πολύτιμο ιστορικό αρχείο Λευκάδας θα αποκτήσει μια στέγη αντάξια των θησαυρών του.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο συνάδελφο.

Όπως είχα προαναγγείλει, να καλέσω στο Βήμα την ανεξάρτητη Βουλευτή κ. Θεοδώρα Τζάκρη και αμέσως μετά τον λόγο θα πάρει η Βουλευτής του ΠΑΣΟΚ - Κινήματος Αλλαγής κ. Κατερίνα Σπυριδάκη.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, κανονικά η ψήφιση ενός κώδικα, η συγκέντρωση, δηλαδή, το συμμάζεμα εκατοντάδων ρυθμίσεων σε ένα ενιαίο κείμενο, θα ήταν κάτι θετικό και, μάλιστα, θα έλεγα ότι δεν θα υπήρχε και λόγος αντιπολίτευσης. Όμως, με αφορμή τον Τελωνειακό Κώδικα όχι μόνο αναδεικνύονται τεράστια νομοθετικά κενά, αλλά εισάγονται από την πίσω πόρτα ως τροπολογίες αποφάσεις που αλλάζουν επί τα χείρω τη ζωή εκατοντάδων πολιτών και ταυτόχρονα πλήττουν ηθικά τη δημοκρατία, η οποία σαν σήμερα αποκαταστάθηκε, και προκαλούν, βέβαια, ξεδιάντροπα και την κοινή λογική.

Έπρεπε να ξεσηκωθεί το πανελλήνιο με τη σκανδαλώδη απόφαση της Τράπεζας Πειραιώς να εκχωρήσει σε θυγατρική εταιρεία, της οποίας, μάλιστα, μετέχει στη μετοχική σύνθεση κατά 20%, εκατομμύρια προμηθειών για να αναγκαστεί η Κυβέρνηση να αναδιπλωθεί, προσχηματικά, όπως θα δούμε στη συνέχεια, διά του κ. Πιερρακάκη.

Το 2024, σύμφωνα με στοιχεία του συστήματος ΔΙΑΣ, διακινήθηκαν μέσω των ATMs από Έλληνες και αλλοδαπούς 502 δισεκατομμύρια ευρώ και διενεργήθηκαν 567 εκατομμύρια συναλλαγές μέσω του συστήματος αυτού και πάνω σε αυτά τα διαρκώς αυξανόμενα δισεκατομμύρια των συναλλαγών έρχεται ο κ. Πιερρακάκης με την τροπολογία του να σαλπίσει το μήνυμα προς τις τράπεζες: «Τράπεζες κάντε το όπως η Πειραιώς, δώστε τα ATMs σας σε πολυεθνικές με ενάμιση ευρώ προμήθεια σε κάθε ανάληψη ή έμβασμα που θα πραγματοποιείται από ATM που δεν βρίσκεται στο τραπεζικό κατάστημα, με εξαίρεση, βέβαια, το 2% των ATMs που αποτελούν το μοναδικό ATM σε ένα χωριό, μιλώντας πάντα, βέβαια, για την ανάληψη μετρητών και όχι για τις υπόλοιπες συναλλαγές».

Και ήρθαν οι τράπεζες δήθεν αγανακτισμένες και βεβιασμένες να απειλήσουν ότι θα αποσύρουν τα ATMs τους από παντού. Ποιες; Οι τράπεζες που διασώθηκαν τρεις φορές από τον ελληνικό λαό, κάτι που σημαίνει, βέβαια, ότι και οι καρέκλες στις οποίες κάθονται τα στελέχη τους ανήκουν και αυτές στον ελληνικό λαό, οι τράπεζες που δεν ντρέπονται να δηλώνουν κέρδη κοντά στα 5 δισεκατομμύρια ευρώ, από τα οποία είμαστε η μόνη χώρα στον κόσμο, στην οποία το 67% των κερδών αυτών οφείλεται σε προμήθειες επί των συναλλαγών και όχι στην άσκηση τραπεζικής. Μιλάμε για τις τράπεζες στις οποίες δεν μπορεί να πατήσει ούτε το πόδι του ο μικρομεσαίος. Μιλάμε για τις τράπεζες που ίδρυσαν θυγατρικές, οι οποίες έλαβαν 18 δισεκατομμύρια εγγυήσεις από το κράτος για να παίρνουν με το πάσο τους χωρίς άγχος τις περιουσίες των Ελλήνων.

Με απλά λόγια, εξήγγειλε ενάμισι ευρώ καπέλο σε κάθε συναλλαγή για το 98% των ATMs για όλους και για όλες τις Ελληνίδες και τους Έλληνες. Και αντί να προβληματιστεί η Κυβέρνηση με αυτό το πάρτι κερδοσκοπίας, εξωθεί και άλλες τράπεζες να κάνουν το τελικό πλιάτσικο, να δώσουν, δηλαδή, όλα τα ATMs τους, ακόμα και αυτά που έχουν μέσα στα καταστήματα σε πολυεθνικές, οι οποίες αν ακολουθήσουν το χρήμα, μετατρέπουν το υστέρημα των Ελλήνων πολιτών σε διεθνή αφορολόγητα επενδυτικά κεφάλαια.

Επ’ αυτού, κύριε Κώτσηρα, μιας και λείπει ο κ. Πιερρακάκης, θα επανέλθω και με ερώτησή μου μέσω του κοινοβουλευτικού ελέγχου και με αίτηση κατάθεσης εγγράφων για να δούμε ποιοι είναι οι συμβαλλόμενοι, ποιοι είναι οι μέτοχοι και από πού και ως πού βρήκε ρευστότητα να καλύπτει τα ATM σε εταιρεία με κεφάλαιο 11.000.000 ευρώ, σύμφωνα, βέβαια, με το δελτίο Τύπου που εξέδωσε χθες η Τράπεζα Πειραιώς.

Να είστε βέβαιος ότι θα βρούμε όλη τη διαδρομή του χρήματος και τον τρόπο και τον λόγο για τον οποίον ολόκληρη τράπεζα ή ακόμα και ολόκληρο το τραπεζικό σύστημα δημιουργούν παρατράπεζες στην πλάτη του ελληνικού λαού και τότε δεν θα μπορείτε πια να δηλώνετε ότι δεν ξέρατε και δεν γνωρίζατε. Το «δεν ήξερα, δεν γνώριζα» του κ. Μητσοτάκη θα λάβει τέλος και στο θέμα των τραπεζών. Ως εδώ πλέον με την κοροϊδία. Θα τα πούμε κατά τη συζήτηση της ερώτησης για να μάθει ο ελληνικός λαός πώς είναι δυνατόν ένας κολοσσός, όπως η Τράπεζα Πειραιώς ή και ολόκληρο το τραπεζικό σύστημα να εκχωρούν ATMs και τζίρο πάνω από 700 εκατομμύρια ευρώ και να διατηρούν μόνο το 20% σε αυτές κοινοπραξίες. Και μην παίρνετε όρκο ότι θα έρθετε εδώ στη συζήτηση της ερώτησης και θα μας πείτε ότι οι μέτοχοι αυτών των εταιρειών είναι τάχα μου χρηματοπιστωτικοί οργανισμοί που εποπτεύονται από την Τράπεζα της Ελλάδος. Γι’ αυτό μην πάρετε όρκο.

Πάμε, όμως, στις πομπές σας περί του Τελωνειακού Κώδικα για να βρούμε τα νομοθετικά κενά, τα οποία παρακολουθείτε απλώς να παραμένουν ακάλυπτα, παρά το γεγονός ότι η αγορά και το τεχνολογικό άλμα έχουν δημιουργήσει νέες προκλήσεις. Δεν είδα πουθενά να φέρνετε νόμο για τον ουσιαστικό τελωνειακό έλεγχο του διαδικτυακού εμπορίου που αφαιρεί τη χειμαζόμενη ελληνική αγορά 2,5 με 3 δισεκατομμύρια ευρώ τον χρόνο. Δεν είδα να προβληματίζεστε για το αχαλίνωτο λαθρεμπόριο εμπορευμάτων που προέκυψε από την ένταξη της Βουλγαρίας στη Συνθήκη Σένγκεν και την ουσιαστική κατάργηση των τελωνειακών ελέγχων στα εμπορεύματα. Δεν είδα να ενσωματώνονται ορθά Ευρωπαϊκές Οδηγίες, όπως η 542 του 2020 και η 285 του 2022, οι οποίες αφορούν τους συντελεστές ΦΠΑ και το ειδικό καθεστώς για τις μικρές επιχειρήσεις αντίστοιχα. Παρά την αρχική πρόθεση ενσωμάτωσής τους στο νομοσχέδιο με καθυστέρηση πέντε ετών στα άρθρα 219 έως 235 παραμένουν κρίσιμες οι ελλείψεις που ακυρώνουν τα όποια οφέλη για τις μικρές επιχειρήσεις και τα άτομα με αναπηρία. Θα λογοδοτήσετε ποτέ γι’ αυτά;

Εμείς ως Κίνημα Δημοκρατίας σας ζητάμε έστω και τώρα να αυξήσετε το όριο απαλλαγής από τον ΦΠΑ στις 85.000 ευρώ για τις μικρές επιχειρήσεις αντί για τις 10.000 που εσείς νομοθετείτε, να μειώσετε το διοικητικό βάρος και το κόστος συμμόρφωσης, δηλαδή αυτό το απεχθές και αντίθετο σε κάθε λογική γραφειοκρατικό τέρας που έχετε δημιουργήσει σε κάθε πολύ μικρή επιχείρηση, στην οποία απλά μεταθέτετε την ευθύνη χωρίς καμία κατάλληλη εκπαίδευση και πόρους για να προσλαμβάνουν εξειδικευμένο προσωπικό.

Νομίζετε ότι δεν έχουμε καταλάβει ότι θέλετε να κλείσετε περίπου πέντε χιλιάδες μικρά συνεργεία οχημάτων προς όφελος των μεγάλων αντιπροσωπειών και των ταυτοποιημένων μονάδων; Σε ποιους νομίζετε ότι απευθύνεστε; Βοά πλέον ο τόπος.

Δεν σας είδα, κύριε Πιερρακάκη, να προχωράτε στην εφαρμογή του μηδενικού συντελεστή ΦΠΑ σε ιατρικά αγαθά και υπηρεσίες, ειδικά στα άτομα με αναπηρία και στους ευάλωτους συμπολίτες μας.

Εμείς σαν Κίνημα Δημοκρατίας ζητάμε την επέκταση του μηδενικού συντελεστή ΦΠΑ σε όλα τα ιατρικά αγαθά και υπηρεσίες πρώτης ανάγκης για τα άτομα με αναπηρίες και αναφέρομαι στα φάρμακα, αναφέρομαι στον ιατρικό εξοπλισμό, αναφέρομαι στις υπηρεσίες -φυσικοθεραπείες, εργοθεραπείες, λογοθεραπείες και ψυχοθεραπείες- και σε όλον τον προστατευτικό εξοπλισμό, όπως οι μάσκες και άλλα προστατευτικά μέσα της υγείας.

Και για τις μάσκες, βεβαίως, το καταλαβαίνω, γιατί είστε μια κυβέρνηση μύθος για τους κερδοσκόπους του συγκεκριμένου υλικού από την περίοδο της πανδημίας και θέλετε να κρατήσετε το γόητρό σας ψηλά.

Σας νοιώθω, κύριε Πιερρακάκη. Υπάρχει, όμως, και κάτι πιο φοβερό, πιο εφιαλτικό και πιο χυδαίο, μιας και μιλάμε για τον σκληρό πυρήνα του κράτους. Αναφέρομαι φυσικά στη μετενσάρκωση του ΟΠΕΚΕΠΕ σε ΑΑΔΕ. Θυμάστε που το είχατε εξαγγείλει με κύμβαλα και κωδωνοκρουσίες και εμείς σας λέγαμε ότι δεν γίνεται εκ των πραγμάτων. Και ήρθε ο κ. Πιτσιλής και σας εξέθεσε, βεβαίως, και ο Ευρωπαίος Επίτροπος ανεπανόρθωτα με τη γραπτή απάντησή του ότι η ΑΑΔΕ δεν μπορεί να διαδραματίσει αυτόν τον ρόλο. Υπάρχει προφανώς σύγκρουση συμφερόντων από την επέκταση της ΑΑΔΕ στο λειτουργικό σκέλος του ΟΠΕΚΕΠΕ. Η ΑΑΔΕ είναι μια ανεξάρτητη ελεγκτική αρχή που έχει ως πρωταρχικό ρόλο την είσπραξη των φόρων και τη συμμόρφωση των φορολογουμένων και των οργανισμών κατά την κείμενη νομοθεσία. Αντίθετα ο ΟΠΕΚΕΠΕ είναι ο οργανισμός, που και αυτός, βεβαίως, έγινε μύθος σε όλη την Ευρώπη που δεν χωράει βεβαίως να κρυφτεί ούτε κάτω από το χαλί ούτε και κάτω από ολόκληρη τη θάλασσα, αλλά ένας οργανισμός ο οποίος είναι υπεύθυνος για τη διαχείριση και καταβολή κοινοτικών ενισχύσεων υπό την εποπτεία και τον έλεγχο της Ευρωπαϊκής Εισαγγελίας και του Ευρωπαϊκού Γραφείου Καταπολέμησης της Απάτης.

Καταφέρατε μέσα σε έξι χρόνια σε αυτές τις αρχές οι εποπτική οργανισμοί να έχουν καταλογίσει ήδη πρόστιμα 700 εκατομμύρια και να προσθέτουν διαρκώς καινούργια με προοπτική τα πρόστιμα αυτά, βεβαίως, να φτάσουν τα 3 δισεκατομμύρια, προκειμένου έτσι να πατήσετε και αυτή την κορυφή του όρους των σκανδάλων, πάνω στο οποίο, βεβαίως, δεν κάθονται οι δώδεκα θεοί του Ολύμπου, αλλά με σιγουριά κάθονται τουλάχιστον 12 παροικούντες στο Μέγαρο Μαξίμου. Προφανώς η Ευρωπαϊκή Εισαγγελία δεν θα κάνει πίσω και προφανώς όρεξη να έχετε να δικάζεστε από τούδε και στο εξής.

Άρα, όπως σας είπε και ο κ. Πιτσιλής και ο Ευρωπαίος Επίτροπος, αυτό δεν γίνεται, γιατί θα έχουμε απώλεια αντικειμενικότητας, επειδή θα έχουμε ταύτιση ελεγκτή και ελεγχόμενου, γιατί έχουμε κίνδυνο μειωμένης διαφάνειας, καθώς κατά τον βίο σας η ΑΑΔΕ θα τρέχει να συγκαλύπτει και να καλύπτει τις ανομίες σας έναντι των ευρωπαϊκών ελεγκτικών μηχανισμών. Και φυσικά υπάρχει και το προφανές της έλλειψης εξειδίκευσης, καθώς δεν υπάρχει η παραμικρή τεχνογνωσία στην ΑΑΔΕ για τα θέματα του ΟΠΕΚΕΠΕ.

Εμείς ως Κίνημα Δημοκρατίας ζητάμε να διατηρηθεί αυτόνομος ο ΟΠΕΚΕΠΕ και να φτιάξουμε τόσο αυστηρό νόμο για τη λειτουργία του, ώστε ποτέ στο μέλλον να μην ξαναγίνει αυτός οργανισμός η σπηλιά των σκανδάλων.

Θέλω να κλείσω, κύριε Πιερρακάκη, με ένα από τα χειρότερα που μπορούσατε να εισηγηθείτε σήμερα, δηλαδή την ενσωμάτωση του ΣΔΟΕ στην ΑΑΔΕ.

Είναι προφανές, κύριε Υπουργέ, ότι όλοι σε αυτή την Κυβέρνηση είστε πλούσιοι άνθρωποι και ανέπαφοι με την παραγωγική διαδικασία αν και όχι τόσο ανέπαφοι με το οργανωμένο έγκλημα. Αν δεν τα καταλαβαίνετε αυτά, τότε δεν καταλαβαίνετε ότι ο ΣΔΟΕ λειτουργεί με άλλη μεθοδολογία, εξερευνά και διώκει σύνθετα οικονομικά εγκλήματα και οι άνθρωποι που τον στελεχώνουν δεν είναι χειριστές πληκτρολογίων, αλλά κυνηγοί εγκλημάτων.

Και αν έξι χρόνια τώρα τους είχατε αφήσει να κάνουν τη δουλειά τους, θα είχαν πιάσει έγκαιρα και τον «Φραπέ» και τον «Χασάπη» και τον «Γρύλο» και όλα τα εγκληματικά gang που συνδέονται άρρηκτα πλέον με την Κυβέρνησή σας. Θέλετε να τον ενσωματώσετε στην ΑΑΔΕ, για να βεβαιωθείτε και θεσμικά ότι θα μπει ταφόπλακα στη δίωξη του οργανωμένου εγκλήματος, μιας και θα τους εποπτεύει ο κ. Πιτσιλής, ο οποίος έχει και το προσωπικό και το λογισμικό να ελέγχει σε πραγματικό χρόνο μια ταμειακή μηχανή στην Αλεξανδρούπολη και ταυτόχρονα, ένα POS στην Κύθνο, αλλά εννιά χιλιάδες ΑΦΜ τα οποία σε πέντε συνεχόμενες φορολογικές χρήσεις εισέπρατταν μόνο επιδοτήσεις κοινοτικές και εμφάνιζαν αδικαιολόγητο πλουτισμό δεν μπόρεσε να τα δει και τα απελευθέρωσε μεμιάς.

Αφήστε, λοιπόν, ήσυχο τον ΣΔΟΕ, αφήστε τον αυτόνομο, μπας και πιάσει φιλίες με την Ευρωπαία Εισαγγελέα, αντί με το Μέγαρο Μαξίμου, αυτό θα ωφελήσει τη χώρα.

Εμείς αυτό το πράγμα που φέρεται σαν φερετζές σκανδαλωδών τροπολογιών δεν το ψηφίζουμε και θα δώσουμε μάχη να μην περάσει, μάχη, βεβαίως, που θα τη χάσουμε, γιατί έχετε εκατόν πενήντα επτά στρατολογημένους, αλλά θα δώσουμε και τη μάχη να μην εφαρμοστεί ποτέ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ, κυρία συνάδελφε.

**ΘΕΟΔΩΡΑ ΤΖΑΚΡΗ:** Και αυτήν τη μάχη θα την κερδίσουμε, γιατί όλοι εμείς οι υπόλοιποι σε αυτήν την Αίθουσα έχουμε εκατομμύρια συντεταγμένους στο αίτημα να φύγετε μια ώρα αρχύτερα, μπας και σωθεί η χώρα.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τη Βουλευτή του ΠΑΣΟΚ - Κινήματος Αλλαγής κ. Κατερίνα Σπυριδάκη και αμέσως μετά τον λόγο θα πάρει ο Βουλευτής του ΣΥΡΙΖΑ - Προοδευτική Συμμαχία, ο κ. Αλέξανδρος Μεϊκόπουλος.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα επιχειρεί να εκσυγχρονίσει τον Εθνικό Τελωνειακό Κώδικα. Ωστόσο, αποτελείται ταυτόχρονα από περισσότερα από διακόσια άρθρα. Άρα, μιλάμε για ένα πολυσύνθετο νομοθέτημα το οποίο εκτείνεται σε μία μεγάλη βεντάλια ρυθμίσεων.

Ως ΠΑΣΟΚ - Κίνημα Αλλαγής, φυσικά, δεν έχουμε αντίρρηση στην ανάγκη εναρμόνισης με το Ευρωπαϊκό Δίκαιο και τη βελτίωση της τελωνειακής λειτουργίας. Εκείνο που μας απασχολεί και για αυτό τοποθετούμαστε με ευθύνη και επιμονή είναι να αναδείξουμε όλα εκείνα τα στοιχεία που πλήττουν την κοινωνική δικαιοσύνη και την εμπιστοσύνη του πολίτη στους θεσμούς.

Το ζήτημα των τραπεζικών χρεώσεων είναι χαρακτηριστικό παράδειγμα της απόστασης κράτους και κοινωνίας. Δεν είναι τυχαίο ότι έπρεπε να υπάρξει έντονη αντίδραση από το ΠΑΣΟΚ, συγκεκριμένα από τον Κοινοβουλευτικό μας Εκπρόσωπο, τον Παύλο Γερουλάνο και την αρμόδια τομεάρχη, τη Μιλένα Αποστολάκη, για να κινηθεί η Κυβέρνηση εκ των υστέρων. Όπως αποκαλύφθηκε, η μεταβίβαση των ΑΤΜ της Τράπεζας Πειραιώς σε ιδιώτη πάροχο προκάλεσε αλυσιδωτές επιβαρύνσεις στους πολίτες, ακόμη και στους ίδιους τους πελάτες της τράπεζας, με χρεώσεις που έφταναν και ξεπερνούσαν τα 2 ευρώ για κάθε ανάληψη ή συναλλαγή και με απόλυτη έλλειψη διαφάνειας και ανταγωνισμού. Είναι εξοργιστικό ο πολίτης να καλείται να πληρώσει για να έχει πρόσβαση στα χρήματά του.

Ήρθε, λοιπόν, χθες μια τροπολογία της Κυβέρνησης με κάποιες διορθώσεις -ας το πούμε έτσι- για το θέμα αυτό. Θεσπίζει πλαφόν, προβλέπει δωρεάν αναλήψεις σε περιοχές με μόνο ένα διαθέσιμο ΑΤΜ, εναρμονίζει παρόχους και τράπεζες. Δεν παραβλέπουμε -ας το πούμε- την προσπάθεια, όμως, η ουσία δεν αλλάζει. Για άλλη μια φορά χρειάστηκε κοινοβουλευτική πίεση και κοινωνική κατακραυγή, για να υπάρξει αντίδραση και αυτή χωρίς τόλμη και χωρίς ουσιαστικό αποτύπωμα.

Η τροπολογία του ΠΑΣΟΚ, κυρίες και κύριοι συνάδελφοι, την οποία σας καλούμε να στηρίξετε, είναι μια ολιστική και στοχευμένη απάντηση σε ένα πρόβλημα που έχει φτάσει στο απροχώρητο και στέλνει ευθέως το μήνυμα ότι ο πολίτης δεν είναι έρμαιο των τραπεζών.

Το μείζον ερώτημα, λοιπόν, παραμένει: Πώς είναι δυνατόν να συνεχίζεται η λειτουργία των τραπεζών ως ανεξέλεγκτων θυλάκων ισχύος, όταν οι πολίτες και οι τοπικές κοινωνίες πληρώνουν το τίμημα της απόσυρσης των βασικών υπηρεσιών;

Και αυτήν την εικόνα τη βλέπω ακόμη πιο έντονα στην περιφέρειά μου, στο Λασίθι και ιδιαίτερα στις τουριστικές περιοχές, όπως είναι η Ιεράπετρα, το Κουτσουνάρι, τα Φέρμα, ο Μακρυγιαλός, όπου οι συνέπειες των πρόσφατων πυρκαγιών έχουν αφήσει βαθύ αποτύπωμα. Οι επαγγελματίες στην εστίαση και στον τουρισμό βιώνουν πτώση τζίρου που αγγίζει ακόμη και το 70%, όπως γίνεται για παράδειγμα στα Φέρμα, στην Αγία Φωτιά και στην Αχλιά. Όμως, αντί για μέτρα στήριξης έρχονται αντιμέτωποι με εφόδους από κλιμάκια ΑΑΔΕ, πολλές φορές καταγγέλλοντας καταχρηστικές συμπεριφορές.

Για να είμαι ξεκάθαρη, προφανώς δεν είμαστε κατά των ελέγχων, το αντίθετο, ζητούμε διαχρονικά διαφάνεια και ισονομία. Πλην, όμως, η επιβολή του νόμου δεν μπορεί να ασκείται με ύφος τιμωρητικό, εκδικητικό και με μορφή κατάχρησης εξουσίας και χωρίς την κατανόηση των τοπικών συνθηκών. Δεν γίνεται η πολιτεία να εμφανίζεται μόνο όταν είναι για να ελέγξει και να αδρανεί όταν είναι για να στηρίξει.

Η ΑΑΔΕ, κυρίες και κύριοι συνάδελφοι, συγκεντρώνει διαρκώς περισσότερες αρμοδιότητες, χωρίς να συνοδεύεται από έναν ουσιαστικό διάλογο για το πού τελειώνει ο τεχνοκρατισμός και πού αρχίζει και πού ξεκινάει η πολιτική λογοδοσία.

Η επιλογή της Κυβέρνησης να προχωρήσει σε απορρόφηση οργανισμών, όπως ο ΟΠΕΚΕΠΕ μέσα στην ΑΑΔΕ, συνιστά, όπως πολύ σωστά είπε και ο εισηγητής μας, μια θεσμικά εσφαλμένη απόφαση. Ο ΟΠΕΚΕΠΕ διαχειρίζεται ενισχύσεις των κοινοτικών ταμείων, κατ’ ουσίαν είναι υπόλογος απέναντι στην Ευρωπαϊκή Ένωση και στην Ευρωπαϊκή Επιτροπή. Η εξαγγελλόμενη μεταφορά του που προκύπτει ευθέως από την αιτιολογική έκθεση σε έναν ανεξάρτητο μηχανισμό, όπως η ΑΑΔΕ, που οι αρμοδιότητές του ξεπερνούν ήδη κάθε λογικό όριο, εγείρει σοβαρά ερωτήματα δημοκρατικής εποπτείας και λειτουργικής συμβατότητας. Ελεγκτής και ελεγχόμενος είναι πρωτοφανές να ταυτίζονται και δεν μιλάμε θεωρητικά, μιλάμε για έναν οργανισμό από τον οποίο εξαρτάται η αγροτική ενίσχυση και άρα, η αγροτική επιβίωση.

Την ίδια στιγμή διαπιστώνουμε στο κεφάλαιο των συνταξιοδοτικών διατάξεων ότι η Κυβέρνηση αποφεύγει σταθερά να θίξει τα φλέγοντα ζητήματα. Ναι, υπάρχουν παρεμβάσεις σε επιμέρους τεχνικά και διοικητικά ζητήματα, αλλά πάλι δεν βλέπουμε τίποτε ουσιαστικό για την αποκατάσταση της αδικίας για τους χαμηλοσυνταξιούχους. Δεν ακούσαμε κουβέντα για την κατάργηση της προσωπικής διαφοράς, κουβέντα για τις συντάξεις χηρείας και βεβαίως, για την επαναφορά του ΕΚΑΣ.

Μας λέτε ότι τα δημοσιονομικά περιθώρια είναι στενά, αλλά επιτέλους πρέπει να υπάρξουν έστω στοχευμένες ενισχύσεις στους χαμηλοσυνταξιούχους, αυτούς που χτυπήθηκαν περισσότερο από την ακρίβεια, τον ΕΝΦΙΑ, το κόστος ζωής, το κόστος ρεύματος, τη στέγαση.

Αυτά απασχολούν χιλιάδες συντοπίτες μας, κυρίες και κύριοι της Κυβέρνησης, που ζουν κάτω από το όριο της αξιοπρεπούς διαβίωσης και αυτό είναι πρωτίστως που καλείται να κάνει η πολιτική, να συνδέσει τον πολίτη με το ίδιο το κράτος, στο όνομα του πολίτη, για λογαριασμό του πολίτη.

Και με αφορμή αυτό θα ήθελα να κάνω ένα σχόλιο για τη διαδικασία, καθώς παρατήρησα ότι υπήρχε πλήθος υπομνημάτων που κατατέθηκαν στις επιτροπές και συμμετοχή στην ακρόαση φορέων με αρκετά πλούσια σε επισημάνσεις σχόλια από ανθρώπους που γνωρίζουν πολύ καλά εκ των έσω, σε σχέση για παράδειγμα με τον τελωνειακό μηχανισμό, αλλά και γενικότερα με την αγορά και τις επιχειρήσεις.

Η ερώτησή μου, λοιπόν, είναι απλή: Πόσοι από αυτούς τους φορείς εισακούστηκαν; Πόσες και ποιες παρατηρήσεις ενσωματώθηκαν; Διότι τουλάχιστον κοινοβουλευτικά και στο πλαίσιο της νομοθετικής επεξεργασίας ενός νομοσχεδίου η φωνή της κοινωνίας και μάλιστα εξειδικευμένα είναι οι φορείς. Έχει αναδείξει στην επιτροπή το θέμα και ο εισηγητής μας, ο κ. Κουκουλόπουλος, με μεγάλη σαφήνεια για την ανάγκη ουσιαστικής επεξεργασίας των θέσεων των φορέων. Ενδεχόμενες στρεβλώσεις του νομοθετικού έργου σε μία τυπική διαδικασία ήδη καθορισμένη είναι κάτι που δεν μπορούμε να αποδεχθούμε σε καμία περίπτωση.

Σε αντίθεση, φυσικά, με την Κυβέρνηση, πολύ λυπάμαι που το λέω, αλλά δυστυχώς, στη διάρκεια της κυβερνητικής πορείας της Νέας Δημοκρατίας υπήρχαν πολύ χαρακτηριστικά παραδείγματα που έδειξαν ότι η συνδιαλλαγή με την κοινωνία είναι πολύ μακριά από το δικό της λεξιλόγιο. Και ένα πλέον χαρακτηριστικό παράδειγμα είναι οι τελευταίες αλλαγές στους Ποινικούς Κώδικες.

Επαναλαμβάνω, λοιπόν και το λέω και θα συνεχίσω να το λέω ότι δεν υπάρχει καμία διάθεση εκ μέρους του ΠΑΣΟΚ για στείρα αντιπολίτευση, για κομματικά «όχι» στο όνομα μιας δήθεν εγωιστικής δικαίωσης ή επιφανειακής διαφοροποίησης.

Όμως, έχουμε χρέος να αναδεικνύουμε όλα τα στραβά με σοβαρότητα και υπευθυνότητα, έχουμε χρέος να είμαστε παρόντες με ένα εναλλακτικό δίκαιο και ανθρώπινο σχέδιο διακυβέρνησης της χώρας με άλλο ήθος, με άλλο παράδειγμα, με άλλο προσανατολισμό, γιατί, κυρίες και κύριοι της Κυβέρνησης, από ευχολόγια έχει χορτάσει ο κόσμος και δυστυχώς, εάν ο πολίτης δεν αισθανθεί έστω υποτυπωδώς την ουσιαστική κρατική στήριξη, τον σεβασμό στις αρχές του κράτους δικαίου, θα επιμένει να αποσύρεται όλο και περισσότερο λόγω της αποστροφής που προκάλεσαν οι δικές σας πολιτικές και πρωτίστως η αμετανόητη υποκριτική σας στάση στα μεγάλα ζητήματα των ημερών, στα μεγάλα ζητήματα που απασχολούν την κοινωνία, στα μεγάλα ζητήματα της χώρας μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σπυριδάκη.

Και καλείται τώρα στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Αλέξανδρος Μεϊκόπουλος και αμέσως μετά τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νίκος Καραθανασόπουλος.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έξι απλά σημεία για τις τράπεζες.

Σημείο πρώτο: Τα μισά από τα περσινά κέρδη, 4,3 δισεκατομμύρια ευρώ, των τραπεζών είναι από τις προμήθειες. Ξεκινάμε από αυτό.

Σημείο δεύτερο: Έχουμε πει εξ αρχής ότι η πρακτική της Τράπεζας Πειραιώς να πουλάει σε τρίτο τα ΑΤΜ και να χρεώνει για υπηρεσίες που μέχρι σήμερα ήταν δωρεάν θα αποτελέσει πιλότο και για τις άλλες τράπεζες. Η Τράπεζα Πειραιώς, λοιπόν, έστρωσε τον δρόμο, οι άλλες τράπεζες θα ακολουθήσουν.

Σημείο τρίτο: Εξαγγείλατε αυτό που ισχύει ήδη, μηδενική προμήθεια για αναλήψεις από τα ΑΤΜ των τραπεζών.

Σημείο τέταρτο: Εξαγγείλατε και μηδενική προμήθεια μέσω ΔΙΑΣ, αλλά όταν οι υπόλοιπες τράπεζες ακολουθήσουν το παράδειγμα της Πειραιώς, τότε το ΔΙΑΣ θα συρρικνωθεί, άρα μηδενικές χρεώσεις σε πολύ λιγότερα ΑΤΜ, ενώ σε λίγο καιρό σε όλα τα υπόλοιπα θα ισχύει η προμήθεια του 1,5 ευρώ.

Σημείο πέμπτο: Οι ελληνικές τράπεζες που διασώθηκαν, κύριε Υπουργέ, με τα χρήματα των Ελλήνων πολιτών λειτουργούν όχι ως πυλώνας ανάπτυξης, αλλά ως μηχανισμός, θα το πω ορθά κοφτά, αφαίμαξης των πολιτών και της πραγματικής οικονομίας. Μιλάμε για ληστρικές προμήθειες, για πάγωμα ροής δανεισμού προς τα νοικοκυριά και τις μικρομεσαίες επιχειρήσεις, για τη μεγαλύτερη διαφορά επιτοκίων καταθέσεων-δανεισμού στην Ευρώπη και για μαζικό κλείσιμο υποκαταστημάτων. Ξέρετε, η ψηφιοποίηση λειτουργεί περισσότερο ως πρόφαση για μείωση του κόστους και όχι ως διευκόλυνση του πολίτη.

Σημείο έκτο: Οι τράπεζες λειτουργούν με όρους καρτέλ, γιατί πολύ απλά μπορούν. Όταν η Νέα Δημοκρατία, κυρίες και κύριοι συνάδελφοι, χρωστάει μισό δισεκατομμύριο ευρώ δανεικά και αγύριστα, πώς ακριβώς θα χτυπήσει το χέρι στο τραπέζι και θα διαπραγματευτεί ο κ. Πιερρακάκης; Πώς θα σταθεί απέναντι σε τραπεζίτες, όταν αυτοί οι ίδιοι είναι που το χρηματοδοτούν; Για να το πούμε απλά, η Νέα Δημοκρατία δεν διαπραγματεύεται με τις τράπεζες, αλλά προστατεύεται από αυτές και τις προστατεύει. Δεν είναι συνομιλητής, είναι οφειλέτης και μάλιστα προνομιακός.

Και λίγες σκέψεις τώρα αναφορικά με τους αγρότες και την τροπολογία που καταθέτουμε σε σχέση με την ευλογιά. Ξέρετε, κυρίες και κύριοι συνάδελφοι, ο Θεσσαλικός Κάμπος δεν έχει συνέλθει ακόμα μετά τις πλημμύρες. Το κόστος παραγωγής έχει εκτοξευθεί και οι αγρότες είναι χρεωμένοι μέχρι τον λαιμό. Η ευλογιά θερίζει κυριολεκτικά τους κτηνοτρόφους στη Θεσσαλία. Και θέλω να επιμείνω λίγο σε αυτό, γιατί προχθές ο Πρωθυπουργός αρνήθηκε να δει τους κτηνοτρόφους που κατέβηκαν από τη Θεσσαλία για το θέμα της ευλογιάς. Η ευλογιά θερίζει εδώ και έναν χρόνο τα κοπάδια τους και δεν υπάρχει σχέδιο για τον περιορισμό της. Όμως, βλέπετε, αυτοί δεν είναι ούτε «Χασάπηδες» ούτε «Φραπέδες».

Συζητούμε λοιπόν, και καλώς κάνουμε, για τον ΟΠΕΚΕΠΕ και τις παράνομες επιδοτήσεις. Ξεχνάμε, όμως, μέσα σε όλη αυτή τη συζήτηση και τους πραγματικούς αγρότες και τους πραγματικούς κτηνοτρόφους. Ξέρετε, ο αγροτοδιατροφικός τομέας συγκεντρώνεται σιωπηρά στα χέρια λίγων εταιρειών, σε funds, σε εταιρείες τροφίμων και real estate που αγοράζουν την αγροτική γη και τις μονάδες κοψοχρονιά. Αν συνεχίσουμε έτσι, πολύ σύντομα σαν χώρα δεν θα έχουμε λόγο στο πού και πώς παράγεται η τροφή μας.

Άρα, κύριε Πιερρακάκη, στο ψευδεπίγραφο δίλημμα και περιπαικτικό ερώτημα που θέσατε, αν είμαστε με τον Τσίπρα ή με τον Πιτσιλή, εγώ θα σας ρωτήσω κάτι άλλο: Είστε με την πραγματική κοινωνική πλειοψηφία ή με τον «Φραπέ»; Δεν σας φταίμε πουθενά εμείς που εδώ και έξι χρόνια έχετε διαλέξει τον «Φραπέ». Και αυτή είναι η πραγματικότητα. Αν είναι διαφορετική η επιλογή σας, τότε αυτό που έχετε να κάνετε είναι να υπερψηφίσετε την τροπολογία του ΣΥΡΙΖΑ που επί της ουσίας αναστέλλει βεβαιωμένες οφειλές ασφαλιστικών και φορολογικών υποχρεώσεων για τους αγρότες και τους κτηνοτρόφους της Θεσσαλίας.

Πάμε τώρα να δούμε λίγο και το νομοσχέδιο. Τι κομίζει; Την κατάργηση του Σώματος Δίωξης Οικονομικού Εγκλήματος, του ΣΔΟΕ, μηχανισμού που είχε ενεργό και κρίσιμο ελεγκτικό ρόλο στην αποκάλυψη του εν εξελίξει σκανδάλου του ΟΠΕΚΕΠΕ. Και όχι μόνο αυτό. Στο ΣΔΟΕ έχει ανατεθεί, επίσης, πλήθος σοβαρών υποθέσεων που αφορούν ελέγχους επιδοτήσεων από εθνικούς και ευρωπαϊκούς πόρους και προγράμματα ένταξης. Συνεργάζεται, επίσης, στενά και με την Ευρωπαϊκή Εισαγγελία. Με τις υποθέσεις, λοιπόν, ανοιχτές και τα σκάνδαλα στην επιφάνεια, η Κυβέρνηση το καταργεί και μεταφέρει τις αρμοδιότητές του στην ΑΑΔΕ τιμωρώντας το στην πραγματικότητα για το έργο του και θάβοντας κάθε θεσμικό εργαλείο που μπορεί να παράγει έλεγχο, διαφάνεια και λογοδοσία.

Κι εδώ θα ήθελα να θέσω ένα πολύ απλό ερώτημα και προς τον εισηγητή και προς τον Κοινοβουλευτικό Εκπρόσωπο, αλλά και προς όλη την Κοινοβουλευτική Ομάδα της Νέας Δημοκρατίας: Συμφωνείτε με την κατεύθυνση αυτή; Διότι μέχρι πρότινος αποτάσσατε αυτό το σενάριο.

Μαζί, λοιπόν, με την κατάργηση του ΣΔΟΕ, τίθενται και οι βάσεις για τη σταδιακή απορρόφηση του ΟΠΕΚΕΠΕ και πάλι από την ΑΑΔΕ. Αλήθεια, ενημερώσατε την Ευρωπαϊκή Επιτροπή για την απόφασή σας να μεταφέρετε τις αρμοδιότητες του ΟΠΕΚΕΠΕ στην ΑΑΔΕ; Διότι απαντώντας σε σχετική ερώτηση του Ευρωβουλευτή μας κ. Κώστα Αρβανίτη, η Ευρωπαϊκή Επιτροπή φαίνεται να αγνοεί το νέο καθεστώς για τον ΟΠΕΚΕΠΕ. Το σχέδιο δράσης, θυμίζω, που είχε συμφωνηθεί με την επιτροπή μετά την αναστολή της διαπίστευσης του οργανισμού, είχε συγκροτηθεί γύρω από την οργανωτική δομή του ΟΠΕΚΕΠΕ. Κοινοποιήσατε τις αποφάσεις σας για την απορρόφηση του ΟΠΕΚΕΠΕ και τον ρόλο της ΑΑΔΕ;

Η ΑΑΔΕ, λοιπόν, είναι πλέον εισπρακτικός μηχανισμός, ελεγκτικός φορέας, διαχειριστής επιδοτήσεων και έτσι όπως πηγαίνει το πράγμα, θα αντικαταστήσει σε λίγο και το Υπουργείο Οικονομικών. Είναι μία υπεραρχή, ένας γενικός κουμανταδόρος. Πρόκειται, πραγματικά, για μία ελληνική πρωτοτυπία, όπου ένας άσχετος φορέας θα κατανέμει ευρωπαϊκές επιδοτήσεις σε αγρότες και κτηνοτρόφους, όταν στη συντριπτική πλειοψηφία των ευρωπαϊκών χωρών αυτό το κάνουν οργανισμοί εξειδικευμένοι στην πληρωμή αγροτικών επιδοτήσεων και στη διαχείριση των αγροτικών ζητημάτων.

Κυρίες και κύριοι συνάδελφοι, από το Βήμα αυτό θέλω να στηρίξω και μια τροπολογία βαθιά κοινωνική, αναπτυξιακή και δημοκρατική. Αφορά την παραχώρηση στον κόσμο της δυτικής Αττικής και ειδικά στους Δήμους Ελευσίνας, Ασπροπύργου και Μεγαρέων των χώρων εκείνων στο παραλιακό μέτωπο που δεν έχουν πια καμία λιμενική χρήση, έχουν αποχαρακτηριστεί από χερσαία ζώνη λιμένα και παραμένουν εγκλωβισμένοι από μία αδικαιολόγητη αδράνεια του κράτους.

Για να εξηγήσω, αυτή η τροπολογία δεν έρχεται από το πουθενά. Είναι η συνέχιση μιας στρατηγικής που ξεκίνησε επί διακυβέρνησης ΣΥΡΙΖΑ. Ο ΣΥΡΙΖΑ ως κυβέρνηση έθεσε σε εφαρμογή ένα σχέδιο παραχώρησης των εκτάσεων που δεν χρησιμοποιούνται για λιμενικούς σκοπούς στους δήμους, με στόχο τη δημιουργία ελεύθερων δημόσιων χώρων, χώρων αναψυχής, πολιτισμού και τοπικής ανάπτυξης. Αυτό έγινε σε πόλεις, όπως ο Πειραιάς, η Θεσσαλονίκη, η Πάτρα, η Αλεξανδρούπολη και θα μπορούσε ήδη να έχει γίνει και στη δυτική Αττική αν δεν είχε σταματήσει η σχετική διαδικασία μετά το 2019.

Στη συγκεκριμένη περίπτωση, μάλιστα, οι διαδικασίες είχαν προχωρήσει. Μετά από απόφαση του Οργανισμού Λιμένος Ελευσίνας, του ΤΑΙΠΕΔ, των αρμοδίων υπηρεσιών και με ενεργό συμμετοχή των δήμων, ολοκληρώθηκε ο αποχαρακτηρισμός των εκτάσεων και δημοσιεύθηκε σε ΦΕΚ η απόφαση της αποκεντρωμένης διοίκησης. Οι χώροι, λοιπόν, πέρασαν από τον Οργανισμό Λιμένος Ελευσίνας στο Ελληνικό Δημόσιο και συγκεκριμένα στην Κτηματική Υπηρεσία.

Αυτό που μένει πλέον, λοιπόν, είναι το προφανές: η θεσμική ολοκλήρωση της διαδικασίας με νομοθετική ρύθμιση, που θα παραχωρεί τους χώρους στην αυτοδιοίκηση, όπως προβλέπεται και όπως έχει ήδη γίνει αλλού, όπως, παραδείγματος χάριν, με το άρθρο 140 του ν.4504/2017. Ωστόσο, αντί για παραχώρηση στους δήμους, βλέπουμε μέχρι σήμερα μια ανεξήγητη αδράνεια από την πλευρά της Κυβέρνησης. Βλέπουμε μία Κτηματική Υπηρεσία να κρατά στα χέρια της εκατόν τριάντα πέντε στρέμματα αποχαρακτηρισμένων εκτάσεων χωρίς σχέδιο, χωρίς διαβούλευση, χωρίς όραμα. Η παρούσα λοιπόν τροπολογία έρχεται, κατά τη γνώμη μας, την κατάλληλη στιγμή. Οι Δήμοι Ελευσίνας, Μεγαρέων και Ασπροπύργου έχουν δώσει τη στήριξή τους στην πρόταση.

Η τροπολογία, λοιπόν, αυτή δεν έρχεται, κύριε Υπουργέ και κυρίες και κύριοι της Νέας Δημοκρατίας, να διχάσει. Έρχεται να ενώσει, να αποκαταστήσει μία αδικία, να ενεργοποιήσει τις τοπικές δυνάμεις, να απαντήσει, αν θέλετε, σε ένα χρόνιο αίτημα. Έχουμε την ευκαιρία, λοιπόν, να κάνουμε μπροστά ένα βήμα ουσίας: να στηρίξουμε την αυτοδιοίκηση, να δώσουμε ξανά αξία στον δημόσιο χώρο, να δώσουμε πίσω στις τοπικές κοινωνίες αυτό που δικαιούνται. Σας καλώ, λοιπόν, να υπερψηφίσετε την τροπολογία.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μεϊκόπουλο.

Και τώρα θα καλέσω στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Νίκο Καραθανασόπουλο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Πενήντα ένα χρόνια, λοιπόν, μετά την πτώση της χούντας και την επαναφορά της λεγόμενης «αστικής Κοινοβουλευτικής Δημοκρατίας». Έγινε μετάβαση της πολιτικής εξουσίας από τη χούντα στη λεγόμενη «Κυβέρνηση Εθνικής Ενότητας», η οποία και αποτέλεσε τον συμβιβασμό ανάμεσα στη στρατιωτική ηγεσία της χούντας με τις Ηνωμένες Πολιτείες, το ΝΑΤΟ και τους αστούς πολιτικούς, ενώ είχε προηγηθεί το πραξικόπημα ανατροπής του Μακαρίου στην Κύπρο και η τουρκική εισβολή μετά από αυτό στην Κύπρο. Αυτή η μετάβαση έγινε βεβαίως κάτω από τον φόβο μιας πιο αποφασιστικής παρέμβασης του εργατικού λαϊκού παράγοντα με την αποφασιστική συμβολή του ΚΚΕ στον αντιδικτατορικό αγώνα.

Η χούντα αποτέλεσε, άλλωστε, τη συνέχεια του μετεμφυλιακού καθεστώτος των διώξεων, των εξοριών και των εκτελέσεων. Επιβεβαιώνεται, δηλαδή, για μία ακόμα φορά η εναλλαγή των διαφόρων μορφών διαχείρισης της αστικής εξουσίας ανάλογα με τα εκάστοτε συμφέροντα της άρχουσας τάξης.

Πενήντα ένα χρόνια μετά ο λαός μας, η εργατική τάξη βιώνει μια ολομέτωπη επίθεση στο όνομα της καπιταλιστικής ανάπτυξης, μια επίθεση η οποία θα κλιμακωθεί το επόμενο διάστημα στο πλαίσιο της μετάβασης στην πολεμική οικονομία. Ήδη είναι στα σκαριά το νομοσχέδιο για την δεκατριάωρη εργασία, κατατέθηκε ο Πειθαρχικός Κώδικας στο Δημόσιο, δηλαδή η ένταση της καταστολής απέναντι στο εργατικό και λαϊκό κίνημα.

Την ίδια στιγμή στα επιτελεία των Βρυξελλών συζητούν το νέο μεσοπρόθεσμο πολυετές δημοσιονομικό πρόγραμμα, όπου εκεί προβλέπεται αύξηση των χρηματοδοτήσεων κατά 65% σε σχέση με το προηγούμενο. Μία αύξηση η οποία θα κατευθυνθεί στις εξοπλιστικές δαπάνες και στην πολεμική οικονομία, ενώ αντίθετα, μια σειρά άλλες δαπάνες περικόπτονται παρά την τεράστια αυτή αύξηση των κονδυλίων, όπως, για παράδειγμα, έχουμε περικοπή κατά 25% των δαπανών οι οποίες κατευθύνονται στους αγρότες μέσω των διαφόρων επιδοτήσεων. Γι’ αυτό ακριβώς και δεν είναι τυχαία η χρονική περίοδος που βγήκε το υπαρκτό σκάνδαλο του ΟΠΕΚΕΠΕ στη δημοσιότητα, προδιαγράφοντας το έδαφος για μία επίθεση συνολικότερη απέναντι στους αγρότες, στους εργαζόμενους και στα λαϊκά στρώματα στο όνομα της προετοιμασίας της ιμπεριαλιστικής μηχανής της Ευρωπαϊκής Ένωσης για να ανταποκριθεί στις ανάγκες των πολυεθνικών, στις ανάγκες του ανταγωνισμού που έχουν οι πολυεθνικές της με τις πολυεθνικές των Ηνωμένων Πολιτειών, της Κίνας και άλλων.

Η χώρα μας εμπλέκεται όλο και περισσότερο σε αυτούς τους ιμπεριαλιστικούς σχεδιασμούς και στις ιμπεριαλιστικές συγκρούσεις, στο πλευρό των Αμερικανών και του ΝΑΤΟ, στο πλαίσιο της γεωστρατηγικής αναβάθμισης της χώρας μας, δηλαδή στο να συμμετέχουν οι ελληνικοί μονοπωλιακή όμιλοι στο πλιάτσικο στο οποίο γίνεται σε βάρος των λαών της περιοχής, αλλά και κατά τη διάρκεια της ανοικοδόμησης μετά την καταστροφή.

Η χώρα μας δεν μετατρέπεται απλά και μόνο σε ορμητήριο των ιμπεριαλιστικών επεμβάσεων, αλλά, ταυτόχρονα, αποτελεί και τον μαγνήτη αντιποίνων από τα αντίπαλα στρατόπεδα. Και όλα αυτά, βεβαίως, την ίδια στιγμή που οι ιμπεριαλιστικοί σύμμαχοι της χώρας μας, τα ιμπεριαλιστικά κέντρα των Ηνωμένων Πολιτειών, του ΝΑΤΟ, της Ευρωπαϊκής Ένωσης, όχι μόνο δεν διασφαλίζουν τα κυριαρχικά δικαιώματα της χώρας μας, αλλά τα αμφισβητούν ανοιχτά. Όλα αυτά γίνονται στο πλαίσιο της συνδιαχείρισης της Ανατολικής Μεσογείου και του Αιγαίου, πράγμα το οποίο θα οδηγήσει σε λύσεις προσωρινού χαρακτήρα οι οποίες θα είναι σε βάρος των κυριαρχικών δικαιωμάτων της χώρας μας, αλλά και των λαών της περιοχής και του ελληνικού λαού και βεβαίως θα οδηγήσει σε νέα κύματα των εξαθλιωμένων προσφύγων και μεταναστών, τα οποία εγκλωβίζονται στη χώρα μας λόγω της αντιμεταναστευτικής πολιτικής.

Αυτά ακριβώς τα ζητήματα, κύριοι της Κυβέρνησης, αλλά και των υπολοίπων κομμάτων, αποτελούν την κανονικότητα. Αυτά ακριβώς είναι και η περιγραφή της καπιταλιστικής βαρβαρότητας: οι πόλεμοι, οι θάνατοι, η εκμετάλλευση και η φτώχεια. Και αυτήν ακριβώς την καπιταλιστική βαρβαρότητα, αυτήν την κανονικότητα, η Κυβέρνηση με περηφάνια υπηρετεί και τα άλλα κόμματα προσπαθούν να εξωραΐσουν αυτή την κατάσταση, μιλώντας για αποκλίσεις από την πολιτική της Ευρωπαϊκής Ένωσης. Και επί της ουσίας, η ίδια η Κυβέρνηση εφαρμόζει με πιστότητα τις Ευρωπαϊκές Οδηγίες και τις ευρωπαϊκές κατευθύνσεις, αλλά και αυτά ακριβώς τα ζητήματα που επιβάλλει το κράτος των μονοπωλίων.

Το βασικό ερώτημα, το οποίο προκύπτει και το οποίο προκύπτει και για τα σημερινά ζητήματα που απασχολούν τη συνεδρίαση, είναι το εξής: Ή θα πάρουμε θέση με τις τράπεζες και τα μονοπώλια ή θα πάρουμε θέση με την εργατική τάξη και το λαό. Και τα δύο αυτά δεν συμβιβάζονται. Δεν μπορεί να είσαι και με τα μονοπώλια και με τις τράπεζες και να λες ότι είσαι και με τον λαό. Δεν γίνεται! Τρίτος δρόμος πραγματικά δεν χωράει, δεν υπάρχει. Και όπως λέει και ο λαός μας: «Δεν χωράνε δύο καρπούζια κάτω από την ίδια μασχάλη».

Εδώ θα πρέπει ο καθένας να κάνει τις επιλογές του κι εμείς έχουμε επιλέξει με αποφασιστικότητα. Είμαστε με την εργατική τάξη και τον λαό ενάντια στα μονοπώλια, ενάντια στην αστική τάξη, γι’ αυτό και αποτελούμε και τον στρατηγικό αντίπαλο της άρχουσας τάξης της χώρας μας, αλλά και του πολιτικού της συστήματος. Διότι ακριβώς δεν καλλιεργούμε αυταπάτες και δεν κάνουμε μια βολική αντιπολίτευση προς την Κυβέρνηση στην προσπάθειά μας να εγκλωβίσουμε τη λαϊκή δυσαρέσκεια σε ανώδυνες για το σύστημα διεξόδους και λύσεις. Και αυτό το λέμε καθαρά.

Ας απαντήσουν τα υπόλοιπα κόμματα στο ερώτημα: Μπορεί να υπάρξει ανάπτυξη σε συνθήκες κυριαρχίας των μονοπωλίων και των πολυεθνικών που να είναι προς όφελος του λαού και των λαών γενικότερα; Μπορεί να υπάρξει ανάπτυξη καπιταλιστικού χαρακτήρα που να εξυπηρετεί τους εργαζόμενους και να εξυπηρετεί και τον λαό; Εμείς, λέμε όχι. Δεν μπορεί να υπάρξει τέτοιου είδους ανάπτυξη. Δεν υπήρξε ποτέ και δεν μπορεί να υπάρξει.

Ακόμη και σε συνθήκες όπου το αστικό σύστημα για να προσπαθήσει να συγκαλύψει την τεράστια διαφορά την οποία είχε απέναντι στο σοσιαλιστικό σύστημα και στην υπεροχή του και αναγκάστηκε να κάνει κάποιες παραχωρήσεις, παρόλα αυτά και τότε ο χαρακτήρας της ανάπτυξης ήταν αντιλαϊκός. Γιατί ήταν αντιλαϊκός ο χαρακτήρας της ανάπτυξης; Διότι είναι από την ίδια του τη φύτρα και τη μήτρα του καπιταλιστικού συστήματος και γιατί βασίζεται στην εκμετάλλευση της εργατικής τάξης.

Τι σημαίνει εκμεταλλεύομαι την εργατική τάξη; Σημαίνει ότι επιδεινώνεται καθημερινά η θέση σε σχετικά, αλλά και σε απόλυτα μεγέθη, των ίδιων των εργαζόμενων, δηλαδή των πραγματικών παραγωγών του πλούτου για να μπορούν οι κεφαλαιοκράτες να αρπάζουν την υπερεργασία και να βγάζουν τα κέρδη.

Δεύτερο ζήτημα. Συγκεντρώνεται ή όχι όλο και περισσότερο οικονομικές δραστηριότητες σε όλο και λιγότερα χέρια; Μονοπωλούνται οι κλάδοι της οικονομίας σε εθνικό, σε ευρωπαϊκό, αλλά και σε παγκόσμιο επίπεδο; Βεβαίως, για αυτό υπάρχουν αυτά που λέγονται καρτέλ και υπάρχουν σε όλους τους κλάδους της οικονομίας. Ποιον κλάδο θα πάρετε; Σε όλους τους κλάδους της οικονομίας υπάρχουν τα καρτέλ, γιατί σε αυτό οδηγεί η εξέλιξη των πραγμάτων. Δείτε με τα σουπερμάρκετ. Πόσα ήταν τα σουπερμάρκετ πριν από είκοσι χρόνια και πόσα είναι τώρα και πόσα θα μείνουν μετά από δέκα χρόνια; Υπάρχει αυτή η συγκέντρωση σε όλους τους κλάδους.

Μάλιστα, έρχεται η έκθεση του Λέτα και λέει το εξής: Για να απαντήσουμε στον τεράστιο ανταγωνισμό που υπάρχει από τις αμερικανικές και τα κινέζικες πολυεθνικές, πρέπει να κάνουμε Ευρωπαίους πρωταθλητές. Δηλαδή, σε κάθε κλάδο της οικονομίας να κυριαρχούν τρεις ή τέσσερις πολυεθνικές. Στις τηλεπικοινωνίες λέει ότι δεν μπορεί να είναι τριάντα, σαράντα πάροχοι σε ευρωπαϊκό επίπεδο, αλλά πρέπει να γίνουν τρεις, τέσσερις. Άρα, λοιπόν, τρεις ή τέσσερις πολυεθνικές θα ελέγχουν τις τηλεπικοινωνίες σε όλα τα κράτη μέλη της Ευρωπαϊκής Ένωσης. Το ίδιο και στους υπόλοιπους τομείς της νέας τεχνολογίας, της ψηφιακής μετάβασης.

Να, λοιπόν, γιατί λέμε ότι αυτή η οικονομία οδηγεί σε μονοπώληση της αγοράς και είναι σε βάρος των επαγγελματιών, των αυτοαπασχολούμενων, των μικρομεσαίων, οι οποίοι πετάγονται βίαια από αυτή την αγορά, όπως αυτό γίνεται και με τους βιοπαλαιστές αγρότες και κτηνοτρόφους προς όφελος της συγκέντρωσης της γης σε λιγότερα χέρια και της δημιουργίας καπιταλιστικών μορφών επιχειρήσεων στην ύπαιθρο ή και της αλλαγής χρήσης γης. Σε αυτό έχουν συμβάλλει οι επιδοτήσεις και η μορφή των επιδοτήσεων που είναι αποσυνδεδεμένες από την παραγωγή, ακριβώς για να στηρίζουν όχι την παραγωγική διαδικασία, αλλά όσο το δυνατό τους μεγαλύτερους σε περιουσιακά στοιχεία αγροτοκτηνοτρόφους.

Σε αυτό το έδαφος, με τις διάφορες τεχνικές λύσεις που έγιναν σε συνεργασία με την Ευρωπαϊκή Ένωση, ξεφύτρωσε το σκάνδαλο του ΟΠΕΚΕΠΕ, στο οποίο είναι βαθιά βουτηγμένη η Κυβέρνηση της Νέας Δημοκρατίας. Το έδαφος πάνω στο οποίο αναπτύχθηκε αυτό το σκάνδαλο ήταν, βεβαίως, το κράτος, το σύστημα της εκμετάλλευσης και η πολιτική της Ευρωπαϊκής Ένωσης που συνέβαλε σε αυτή την κατεύθυνση.

Τρίτο στοιχείο. Υπάρχει ή όχι τεράστια ανισότητα ως αποτέλεσμα του συγκεκριμένου τρόπου παραγωγής; Ναι, γιατί ο πλούτος συσσωρεύεται σε όλο και λιγότερα χέρια. Έτσι δεν γίνονται οι τρισεκατομμυριούχοι αυτής της γης που ελέγχουν κάθε χρόνο και περισσότερα περιουσιακά στοιχεία; Ήδη το 1% των πιο πλούσιων έφτασε να έχει στην κατοχή του το 50% του παγκόσμιου πλούτου.

Να, λοιπόν, γιατί εκτινάσσονται αυτές οι ανισότητες. Και εδώ το κάθε αστικό κράτος κάνει απέλπιδες προσπάθειες να περιορίσει αυτή την ανισότητα όχι γιατί τον έπιασε ο πόνος, αλλά γιατί βεβαίως θέλει να διαχειριστεί τα πιο ακραία εξαθλιωμένα στρώματα και ταυτόχρονα να εγκλωβίσει τη λαϊκή δυσαρέσκεια. Γι’ αυτό ακριβώς το κάνει και για κανέναν άλλο λόγο, για να νομιμοποιήσει την κλοπή που κάνουν οι κεφαλαιοκράτες, οι καπιταλιστές σε βάρος των εργαζομένων. Και αυτό σχετίζεται και με την τροπολογία για τις τράπεζες.

Τι έχουμε μέχρι τώρα από όλες τις κυβερνήσεις για τις τράπεζες; Ανακεφαλαιοποιήσεις για να σωθούν οι τράπεζες με τα χρήματα των Ελλήνων φορολογουμένων, αναβαλλόμενους φόρους για να σωθούν οι τράπεζες και να φτιάξουν κεφαλαιακή επάρκεια, διευκόλυνση των πλειστηριασμών, ιδιώνυμο αδίκημα η παρεμπόδισή τους, μεταφορά με εγγύηση κρατική στο πλαίσιο του προγράμματος «ΗΡΑΚΛΗΣ» των κόκκινων δανείων στα διάφορα funds. Όλο αυτό δεν ήταν ευνοϊκές πολιτικές υπέρ των τραπεζών και σε βάρος των λαϊκών αναγκών; Βεβαίως.

Τι άλλο είχαμε όλα αυτά τα χρόνια; Μια τεράστια μείωση των καταστημάτων και των εργαζομένων στις τράπεζες, η οποία είναι διαχρονική, από το 2010 έως σήμερα καταγράφεται και με όλες τις κυβερνήσεις, και του ΠΑΣΟΚ και της Νέας Δημοκρατίας και του ΣΥΡΙΖΑ. Τον Δεκέμβρη του 2024, που υπάρχουν τα τελευταία στοιχεία, λειτουργούσαν μόλις το 35% των καταστημάτων που υπήρχαν το 2010 και σε αυτά εργάζεται το 45% μόλις των εργαζομένων που ήταν το 2010. Έχουμε μία τεράστια συρρίκνωση των τραπεζικών καταστημάτων και των εργαζομένων στις τράπεζες. Αυτή η συρρίκνωση πού οδήγησε; Σε τεράστιες δυσκολίες στην εξυπηρέτηση των λαϊκών καταθετών, των εργαζόμενων, των συνταξιούχων. Αυτό ήταν το αποτέλεσμα. Γιατί το έκαναν αυτό οι τράπεζες; Για να μειώσουν το λειτουργικό κόστος και να αυξήσουν τα έσοδα.

Δεύτερον, η πορεία των ΑΤΜ ποια είναι αυτά τα χρόνια; Το 2010 υπήρχαν επτά χιλιάδες ΑΤΜ στις τράπεζες της Ένωσης Ελληνικών Τραπεζών και το 2024 υπήρχαν έξι χιλιάδες εκατόν εξήντα επτά. Μειώθηκαν και τα ΑΤΜ ακόμη. Και όχι μόνο μειώθηκαν τα ΑΤΜ, αλλά μειώθηκαν ιδιαίτερα τα ΑΤΜ που υπάρχουν στα καταστήματα των τραπεζών, ενώ αυξήθηκαν τα ΑΤΜ που υπάρχουν σε άλλους χώρους, αυτά που βγάζουν στο σφυρί οι τράπεζες και τα πουλούν στις θυγατρικές τους, όπως έκανε η Τράπεζα Πειραιώς.

Γιατί το κάνουν αυτό; Για να μειώσουν και πάλι το κόστος και άρα να έχουν περισσότερα κέρδη. Και τι έρχεται η τροπολογία της Κυβέρνησης και λέει; «Άμα είναι σε καταστήματα τραπεζών ή στο ΔΙΑΣ δεν υπάρχουν προμήθειες». Και στα υπόλοιπα, 1,5 ευρώ προμήθεια; Από πού και ως πού; Δηλαδή μειώνουν με αυτόν τον τρόπο τα κόστη τους, έχουν κέρδη και λένε στον μικροκαταθέτη, σε αυτόν που αναγκαστικά μπαίνει ο μισθός του ή η σύνταξή του στην τράπεζα ότι «για να πάρεις κάποια χρήματα από εκεί πρέπει να σε φορολογήσουμε και από πάνω». Αλήθεια; Πού το βρήκατε αυτό γραμμένο; Ενάμισι ευρώ για αυτόν ο οποίος θα πάρει 40 ευρώ από το μηχάνημα και ίδια επιβάρυνση για έναν ο οποίος θα πάρει 800 ευρώ από το μηχάνημα. Ίδια επιβάρυνση για κάποιον ο οποίος έχει κατάθεση 5 χιλιάδες στην τράπεζα και κάποιος ο οποίος έχει 300 χιλιάδες κατάθεση στην τράπεζα. Σοβαρά μιλάτε; Και είναι δίκαιο αυτό το μέτρο;

Εμείς το λέμε καθαρά: Πρέπει να καταργηθεί η προμήθεια είτε παρέχεται από ΑΤΜ των τραπεζών είτε από ΑΤΜ των τρίτων για όλους αυτούς οι οποίοι παίρνουν τον μισθό τους, τη σύνταξή τους, είναι επαγγελματίες, είναι μικροκαταθέτες. Δεν μπορεί να φορολογούνται και από πάνω για τα χρήματα που τους παρακρατούν οι τράπεζες, για χρήματα που τους έχετε αναγκάσει να τα αξιοποιούν μέσω του πλαστικού χρήματος για να χτίσουν το αφορολόγητο και να τους ποινικοποιείτε και από πάνω, ενώ πρέπει για να μπορέσουν να βγάλουν τα χρήματα να κάνουν και ορισμένα χιλιόμετρα, γιατί δεν υπάρχουν ούτε ΑΤΜ ούτε καταστήματα τραπεζών. Γι’ αυτό λέμε ότι πρέπει να πληρώσουν οι τράπεζες και όχι ο λαός και στη συγκεκριμένη περίπτωση, όπως με τα υπερχρεωμένα λαϊκά νοικοκυριά, συνεπείς στην πάλη την οποία πρέπει να οργανώσει ο λαός μας ενάντια στις τράπεζες και όχι να καλλιεργούμε αυταπάτες, όπως κάνει η βολική Αντιπολίτευση με τις τροπολογίες που φέρνει, δηλαδή και η πίτα ολάκερη και ο σκύλος χορτάτος. Αυτό δεν γίνεται. Γι’ αυτό ακριβώς και εξυπηρετούν το κυβερνητικό αφήγημα οι τροπολογίες οι οποίες κατατίθενται.

Μας ρώτησε ο κ. Φάμελλος τι λέμε για την τροπολογία του ΣΥΡΙΖΑ για τη 13η σύνταξη. Θα του πούμε ότι κρούει ανοιχτές πόρτες. Γιατί το λέμε αυτό; Γιατί το ΚΚΕ έχει καταθέσει τροπολογία πάρα πολλές φορές για την επαναφορά της 13ης και 14ης σύνταξης, του 13ου και 14ου μισθού και σε αυτό δεν έχει πάρει θέση ο ΣΥΡΙΖΑ, δεν έχει πάρει θέση το ΠΑΣΟΚ. Βεβαίως δεν μιλάμε για την Κυβέρνηση. Γιατί δεν παίρνουν θέση; Διότι αυτή η τροπολογία αμφισβητεί τη λεγόμενη δημοσιονομική πειθαρχία και τη δημοσιονομική εξυγίανση.

Και δεν είναι τυχαίο ότι η πρόταση του ΣΥΡΙΖΑ για τη 13η σύνταξη, που είναι επιστροφή ενός μικρού μέρους από αυτά που έχασαν οι συνταξιούχοι, μιλάει για «εξαιρετικές δημοσιονομικές συνθήκες». Και αν αυτές οι εξαιρετικές δημοσιονομικές συνθήκες αλλάξουν, όπως είχαν αλλάξει την εποχή των μνημονίων, να καταργηθεί πάλι, να κοπεί πάλι, πάλι να την πληρώσουν οι συνταξιούχοι;

Εμείς λέμε ότι είναι κλεμμένα των ασφαλιστικών εισφορών των συνταξιούχων και πρέπει να επιστραφούν όλα τα κλεμμένα αυτά με τη 13η και 14η σύνταξη για όλους τους συνταξιούχους, χωρίς καμία εξαίρεση και χωρίς κανέναν αστερίσκο.

Εμείς τονίζουμε ότι σήμερα αυτό που έχει σημασία είναι να οργανωθεί από καλύτερες θέσεις η πάλη ενάντια στα μονοπώλια, ενάντια στο κράτος των μονοπωλίων και στις συμμαχίες που έχουν κάνει αυτά με την Ευρωπαϊκή Ένωση, το ΝΑΤΟ και το Διεθνές Νομισματικό Ταμείο. Η διέξοδος δηλαδή προς όφελος του λαού είναι η αμφισβήτηση αυτών των συμμαχιών των μονοπωλίων και του καπιταλιστικού κέρδους, δηλαδή η οργάνωση της αντικαπιταλιστικής πάλης. Αυτό μπορεί να βάλει εμπόδια στην περαιτέρω επιδείνωση της θέσης του λαού, αλλά πάνω από όλα να ανοίξει τον δρόμο για ριζικές ανατροπές, για τον σοσιαλισμό, που είναι και η μόνη ρεαλιστική διέξοδος προς όφελος του λαού. Διαφορετικά, εντός των τειχών της καπιταλιστικής βαρβαρότητας δεν μπορεί να υπάρξει διέξοδος προς όφελος του λαού.

Για τα υπόλοιπα ζητήματα με επάρκεια έχει τοποθετηθεί ο εισηγητής του ΚΚΕ για το συγκεκριμένο νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καραθανασόπουλο.

Καλείται στο Βήμα ο Βουλευτής του ΠΑΣΟΚ - Κινήματος Αλλαγής κ. Μανώλης Χνάρης.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω κατ’ αρχάς να αναφερθώ στη διάταξη του νομοσχεδίου που δίνει στην ΑΑΔΕ πρόσβαση στα δεδομένα του ΟΠΕΚΕΠΕ και που ουσιαστικά προετοιμάζει την απορρόφηση του οργανισμού από την Ανεξάρτητη Αρχή. Με απλά λόγια η Κυβέρνηση θέλει να μεταφέρει έναν οργανισμό καταβολής και ελέγχου αγροτικών ενισχύσεων σε μια αρχή είσπραξης δημοσίων εσόδων.

Η συγκεκριμένη διάταξη αφορά την επικοινωνιακή διαχείριση της κατάστασης και είναι η απόδειξη της ανικανότητας και αναποτελεσματικότητας της Κυβέρνησής σας η οποία μέσα σε έξι χρόνια άλλαξε πέντε Υπουργούς Αγροτικής Ανάπτυξης και έξι προέδρους του ΟΠΕΚΕΠΕ.

Ως ΠΑΣΟΚ είχαμε προτείνει συγκεκριμένα σημεία που θα οδηγούσαν στη θεσμική, διαφανή και λειτουργική αναβάθμιση του ΟΠΕΚΕΠΕ και όχι στην επικοινωνιακή κατάργησή του.

Πρώτον, ο ΟΠΕΚΕΠΕ πρέπει να είναι ένας ανεξάρτητος οργανισμός, ο πρόεδρός του να διορίζεται με διαδικασία ΑΣΕΠ και το διοικητικό συμβούλιο να εγκρίνεται από την Επιτροπή Θεσμών και Διαφάνειας της Βουλής.

Δεύτερον, θα πρέπει να αντιμετωπιστεί η υποστελέχωση του οργανισμού και να ενισχυθεί με κατάλληλο τεχνικό και ελεγκτικό προσωπικό. Αξίζει να σημειωθεί ότι από τους χίλιους διακόσιους υπαλλήλους που προβλέπονται στο οργανόγραμμα, σήμερα απασχολούνται μόλις πεντακόσιοι είκοσι υπάλληλοι.

Τρίτον, πρέπει να διασυνδεθεί το πληροφορικό σύστημα του οργανισμού με κρίσιμους δημόσιους φορείς, όπως η ΑΑΔΕ, το Κτηματολόγιο, το Δασολόγιο, ο ΕΛΓΑ, ο ΕΦΚΑ, η Κτηνιατρική Βάση Δεδομένων, το Ελαιοκομικό Μητρώο, με στόχο την ενίσχυση της διαλειτουργικότητας και της αποτελεσματικότητας των ελέγχων.

Τελευταίο και πολύ σημαντικό, η βάση δεδομένων του ΟΠΕΚΕΠΕ, δηλαδή όλα τα στοιχεία των αγροτών, πρέπει να ανήκουν στον ίδιο τον οργανισμό και όχι να τα διαχειρίζονται ιδιώτες όπως σήμερα, με ό,τι αυτό συνεπάγεται, γεγονός που αποτελεί μια από τις μεγαλύτερες παθογένειες του συστήματος.

Τίποτα από όλα αυτά δεν κάνατε τα τελευταία έξι χρόνια και βρισκόμαστε σήμερα εδώ με ένα βαρύ πρόστιμο, που μπορεί να φτάσει έως και 1 δισεκατομμύριο, που καλείται να πληρώσει ο Έλληνας αγρότης ή ο φορολογούμενος πολίτης και με μια επιπλέον δικογραφία της Ευρωπαϊκής Εισαγγελίας που μιλάει για ενδεχόμενες ποινικές ευθύνες Υπουργών και στελεχών σας που παραπέμπουν όπως η ίδια ισχυρίζεται σε εγκληματική οργάνωση.

Η δική σας αντιμετώπιση, όπως πάντα, ήταν η γνωστή αποποίηση των πραγματικών ευθυνών σας και η διάχυσή τους σε όλους, ακόμα και είκοσι πέντε χρόνια πριν. Άλλωστε δεν είναι τυχαία η πρότασή σας για εξεταστική από το 1998, ενώ η δικογραφία αναφέρεται ξεκάθαρα στα δικά σας πεπραγμένα της εξαετίας 2019-2025. Κανείς βέβαια δεν έπεσε από τα σύννεφα γιατί οι καταγγελίες πολιτών για καταπάτηση της ιδιοκτησίας τους και ψευδείς δηλώσεις από κατοίκους διαφορετικών περιοχών της χώρας υπήρχαν τουλάχιστον εδώ και μια πενταετία και ήδη έχουν εκδικαστεί παρόμοιες υποθέσεις.

Παράλληλα, το τελευταίο διάστημα βλέπουμε μια μεγάλη προσπάθεια συμψηφισμού των ευθυνών και ορυμαγδό λασπολογίας. Τα παπαγαλάκια τους έφτασαν στο σημείο να στοχοποιήσουν και εμένα προσωπικά για να αποποιηθούν τις ευθύνες τους. Τα μοναδικά τους αστεία επιχειρήματα ήταν ότι εγώ ήμουν θεματικός Αντιπεριφερειάρχης του πρωτογενούς τομέα Κρήτης μέχρι τον Απρίλιο του 2021 και ότι κατάγομαι από τον Μυλοπόταμο Ρεθύμνου.

Αν και έχω αναφερθεί διεξοδικά, επειδή, όπως αντιλαμβάνομαι τον θεσμικό ρόλο που έχω ως Βουλευτής απέναντι στους πολίτες και στην πολιτική, θέλω να απαντήσω από το Βήμα της Βουλής για να καταστεί απόλυτα σαφές.

Πρώτον, σύμφωνα με τα άρθρα 14 και 26 του ν.2637/1998, ο ΟΠΕΚΕΠΕ είναι ο μόνος αρμόδιος φορέας για τη διενέργεια παντός είδους ελέγχου σχετικά με τη νομιμότητα καταβολής των αγροτικών ενισχύσεων. Κατ’ επέκταση καμία περιφέρεια στην Ελλάδα δεν έχει σχετική αρμοδιότητα.

Δεύτερον, επειδή αναφέρθηκε ότι εγώ ήμουν υπεύθυνος για τα τμήματα κτηνιατρικής των περιφερειακών ενοτήτων που εκδίδουν το μητρώο εκμετάλλευσης, παραθέτω τα εξής.

Σύμφωνα με το άρθρο 160 παράγραφος 3 του νόμου «Καλλικράτη», αλλά και τις αποφάσεις του Περιφερειάρχη Κρήτης, που καταθέτω στα Πρακτικά, μόνος αρμόδιος για το τμήμα κτηνιατρικής της εκάστοτε περιφερειακής ενότητας ήταν ο χωρικός Αντιπεριφερειάρχης του νομού και όχι ο θεματικός όπως εγώ.

(Στο σημείο αυτό ο Βουλευτής κ. Εμμανουήλ Χνάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, σύμφωνα με το άρθρο 7 του οργανισμού του Υπουργείου Αγροτικής Ανάπτυξης αλλά και τις υπουργικές αποφάσεις που καταθέτω επίσης στα Πρακτικά, την εποπτεία της κτηνιατρικής βάσης δεδομένων την έχει η Γενική Διεύθυνση Κτηνιατρικής του Υπουργείου Αγροτικής Ανάπτυξης στην οποία υπάρχει τμήμα καταγραφής της επιτήρησης του ζωικού κεφαλαίου.

(Στο σημείο αυτό ο Βουλευτής κ. Εμμανουήλ Χνάρης καταθέτει για τα Πρακτικά τα προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τέταρτον και σημαντικότερο, οι ευρωπαϊκές ενισχύσεις καταβάλλονται αποκλειστικά και μόνο με βάση τον αριθμό των στρεμμάτων και όχι των ζώων. Η κατανομή των στρεμμάτων βάσει της τεχνικής λύσης είναι αποκλειστική αρμοδιότητα του ΟΠΕΚΕΠΕ και όχι της εκάστοτε περιφέρειας. Εν ολίγοις, η περιφέρεια δεν έχει ουδεμία εμπλοκή με τον ΟΠΕΚΕΠΕ και ούτε θα μπορούσε άλλωστε, αφού πρόκειται για ευρωπαϊκά χρήματα που πρέπει να καταβάλλονται από πιστοποιημένο, από την Ευρωπαϊκή Ένωση, οργανισμό.

Αφού, λοιπόν, κατέστη σαφές ποιος και γιατί είναι αρμόδιος με βάση τους νόμους του κράτους και όχι με βάση εφαρμογές τεχνητής νοημοσύνης, θέλω να αναφερθώ σε ένα άλλο σημαντικό θέμα που αφορά τη στοχοποίηση του κτηνοτροφικού κόσμου και της παραγωγής της Κρήτης. Δεν μπορεί να γίνει από κανέναν ανεκτό ότι μια μικρή μειοψηφία παραγωγών ή μη παραγωγών που έχουν προβεί σε παράνομες πράξεις μπορεί να χαρακτηρίζει τη συντριπτική πλειοψηφία του κτηνοτροφικού κόσμου της Κρήτης.

Έχω δεχτεί το τελευταίο διάστημα πολλά μηνύματα από συναδέλφους βιοπαλαιστές κτηνοτρόφους του νησιού, οι οποίοι εκφράζουν την οργή και αγανάκτησή τους τόσο γι’ αυτά που συμπεριλαμβάνει η δικογραφία, αλλά και για τη στοχοποίηση των Κρητικών κτηνοτρόφων. Μου ζητάνε επιτακτικά να υπενθυμίσω στη Βουλή ότι ο κτηνοτρόφος της Κρήτης έχει διαχρονικά το μεγαλύτερο κόστος παραγωγής, αλλά και τις χαμηλότερες τιμές πώλησης προϊόντων λόγω νησιωτικότητας.

Επίσης, αναρωτιούνται τους χιλιάδες τόνους αιγοπρόβειου γάλακτος στο νησί καθώς και τα χιλιάδες αμνοερίφια που καταναλώνονται στις αγορές της χώρας ιδιαίτερα Χριστούγεννα και Πάσχα ποιος τα παράγει και τις συμπυκνωμένες ζωοτροφές της ισχυρής βιομηχανίας ζωοτροφών της Κρήτης καθώς και τα τριφύλλια και τα άχυρα της ηπειρωτικής χώρας, που μεταφέρονται καθημερινά από δεκάδες φορτηγά μέσω του λιμανιού του Πειραιά στην Κρήτη ποιος τα καταναλώνει.

Όσον αφορά τον όντως υπερβολικό αριθμό δηλωμένων αιγοπροβάτων στο νησί, ζητούν, όπως και εγώ -και θα ήθελα οι κυβερνητικοί Κρητικοί Βουλευτές να το ζητήσουν από τον Υπουργό Αγροτικής Ανάπτυξης- να δώσει στη δημοσιότητα τον ακριβή αριθμό των επιδοτούμενων στρεμμάτων από τον ΟΠΕΚΕΠΕ είτε είναι ιδιόκτητα είτε ενοικιαζόμενα είτε τεχνική λύση, για να δούμε εν τέλει πόσα αιγοπρόβατα αναλογούν στα εν λόγω στρέμματα. Δηλαδή να δούμε πόσα αιγοπρόβατα είναι κατ’ ουσίαν επιλέξιμα, δηλαδή παίρνουν ενίσχυση, και πόσα απλά είναι δηλωμένα.

Αυτό το αναφέρω διότι από τη συγκριτική κατάσταση και την κοινή πεποίθηση του κτηνοτροφικού κόσμου της Κρήτης θα αποδειχτεί ότι ο πραγματικός αριθμός των αιγοπροβάτων που ενισχύονται είναι πολύ μικρότερος από τα ζώα που είναι δηλωμένα. Εν τέλει είναι πολύ σημαντικό να μάθει ελληνικός λαός ποια είναι η ουσία του σκανδάλου.

Η ουσία, λοιπόν, είναι ότι υπήρξε ένα οργανωμένο σύστημα το οποίο με ψεύτικα παραστατικά και έχοντας την πληροφορία εκ των έσω, όπως αναφέρεται στη δικογραφία, ιδιοποιούνταν παράνομα επιδοτούμενες εκτάσεις σε διάφορες περιοχές της χώρας. Με αυτόν τον τρόπο εκμεταλλεύτηκαν την κερκόπορτα που τους άνοιξε η υπουργική απόφαση για την κατανομή του εθνικού αποθέματος να επιδοτούνται τα βοσκοτόπια χωρίς ζώα.

Όμως το τελευταίο διάστημα βλέπουμε από την πλευρά της Κυβέρνησης, λόγω απόγνωσης και ένδειας επιχειρημάτων και στο πλαίσιο συμψηφισμού ευθυνών, να στοχοποιεί κτηνοτρόφους της Κρήτης και της χώρας γενικότερα οι οποίοι έλαβαν ενισχύσεις για εκτάσεις που τους κατανεμήθηκαν βάσει της αυτοματοποιημένης τεχνικής λύσης από τον ίδιο τον ΟΠΕΚΕΠΕ. Δηλαδή προσπαθείτε να ταυτίσετε για επικοινωνιακούς και μόνο λόγους τους νόμιμους κτηνοτρόφους με όσους καταχράστηκαν με δική σας ευθύνη δημόσιο χρήμα;

Τέλος, εκτός από τη διαλεύκανση του σκανδάλου, που έχει αναδείξει η παράταξή μας και ο Πρόεδρος Νίκος Ανδρουλάκης προσωπικά, εδώ και μεγάλο χρονικό διάστημα είναι αυτονόητο ζητούμενο η άμεση επιστροφή των παράνομων ενισχύσεων. Πολύ περισσότερο όμως προτεραιότητά μας είναι η στήριξη της ισχυρής παραγωγικής βάσης της χώρας γεωργών και κτηνοτρόφων οι οποίοι μέσα σε αντίξοες συνθήκες προσπαθούν να εξασφαλίσουν τη βιωσιμότητά τους, καθώς και τη διασφάλιση της επισιτιστικής επάρκειας της πατρίδας μας.

Όμως είναι πλέον ξεκάθαρο ότι η κυβερνητική πολιτική στον αγροτικό τομέα έχει πλήρως αποτύχει και η αναξιοπιστία της Ελληνικής Κυβέρνησης θα έχει άμεσες επιπτώσεις στη διαπραγμάτευση για την κατανομή των ενισχύσεων για την προγραμματική περίοδο 2028-2034.

Για το ΠΑΣΟΚ απαιτείται ένα νέο, πραγματικά, σχέδιο για την ανάταξη του πρωτογενούς τομέα και τη μάχη αυτή θα τη δώσουμε μαζί μέχρι τέλους με τον αγροτικό κόσμο της χώρας με πίστη, συνέπεια και διαφάνεια.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χνάρη.

Θα καλέσω τώρα στο Βήμα τον Βουλευτή της Νέας Δημοκρατίας κ. Ιωάννη Πασχαλίδη και αμέσως μετά τον λόγο θα πάρει η Πρόεδρος της Πλεύσης Ελευθερίας κ. Ζωή Κωνσταντοπούλου, και επειδή έχουμε προαναγγείλει ότι στις 19.00΄ διακόπτουμε, με την ομιλία της θα κλείσει και η αποψινή συνεδρίαση.

Ορίστε, κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο Εθνικός Τελωνειακός Κώδικας είναι ο νόμος που ρυθμίζει τις τελωνειακές διαδικασίες στην Ελλάδα, όπως εισαγωγές, εξαγωγές και ελέγχους στα σύνορα.

Με το παρόν νομοσχέδιο μετά από είκοσι τρια ολόκληρα χρόνια βρίσκεται σε εξέλιξη μια αναμόρφωση του κώδικα με στόχο την εναρμόνισή του με τον Ενωσιακό Τελωνειακό Κώδικα και την ψηφιοποίηση των διαδικασιών. Το θεσμικό πλαίσιο εκσυγχρονίζεται, τα τελωνεία ψηφιοποιούνται και πραγματοποιείται μια εκκαθάριση του τελωνειακού κώδικα από παρωχημένες διατάξεις, με στόχο την ενίσχυση της ασφάλειας δικαίου και κυρίως, τη μείωση της γραφειοκρατίας.

Συνοπτικά, ο Εθνικός Τελωνειακός Κώδικας καθορίζει τους κανόνες και τις διαδικασίες για την εισαγωγή και εξαγωγή αγαθών από και προς την Ελλάδα, ρυθμίζει τις διαδικασίες ελέγχου των εμπορευμάτων από τις τελωνειακές αρχές και καθορίζει τους φόρους και τους δασμούς που επιβάλλονται στα εισαγόμενα και εξαγόμενα αγαθά, καθώς και τις υποχρεώσεις των πολιτών και των επιχειρήσεων που σχετίζονται με τις τελωνειακές διαδικασίες.

Με το υπό συζήτηση, λοιπόν, νομοσχέδιο επιδιώκεται η ψηφιοποίηση όλων των τελωνειακών διαδικασιών, για να επιτευχθεί τόσο η απλούστευση όσο και η διαφάνεια, η ευελιξία στο ωράριο και γενικότερα η απλοποίηση των διαδικασιών εκτελωνισμού για πολίτες και επιχειρήσεις.

Θα πρέπει επίσης να τονιστεί ότι το εν λόγω νομοσχέδιο αλλάζει το θεσμικό πλαίσιο σε ό,τι αφορά τα πρόστιμα και τους ελέγχους. Εμπεριέχει δε και πολλές φορολογικές διατάξεις με τις οποίες θεσπίζονται ελαφρύνσεις για πολίτες και επιχειρήσεις.

Πιο αναλυτικά, η ψηφιοποίηση της υπογραφής για τους τελωνειακούς ελέγχους αποτελεί ένα τεράστιο βήμα και μάλιστα, σύμφωνα με τα στοιχεία που μας παρέθεσε ο Υπουργός Οικονομικών, ο κ. Πιερρακάκης, αφορά πάνω από ογδόντα χιλιάδες ελέγχους ετησίως, με αποτέλεσμα την εξοικονόμηση χρόνου και κυρίως, τη μείωση της γραφειοκρατίας και των άσκοπων εκτυπώσεων.

Ειδικότερα, τα τελευταία χρόνια στη χώρα μας παρατηρείται πολύ μεγάλη ανάπτυξη του εισαγωγικού και εξαγωγικού εμπορίου. Στοχεύουμε επομένως στην ενίσχυση και στην αύξηση της αποτελεσματικότητας των τελωνειακών ελέγχων, με την ψηφιοποίηση στις διαδικασίες εισόδου-εξόδου και τελωνειακής επιτήρησης των φορτηγών, των εμπορευματοκιβωτίων και των ιδιωτικών οχημάτων, ενέργειες που αφορούν, τουλάχιστον, τετρακόσιες χιλιάδες εισόδους φορτηγών και συνολικά πάνω από ενάμιση εκατομμύριο κινήσεις οχημάτων.

Είναι αξιοσημείωτο ότι οι τελωνειακές αρχές αποκτούν τη δυνατότητα πρόσβασης στα πληροφοριακά συστήματα άλλων δημόσιων διωκτικών αρχών, βάσει πρωτοκόλλων που θα συνάψουν και που θα ορίσουν τις λεπτομέρειες της πρόσβασης.

Εξαιρετικά σημαντική και η απλοποίηση όσον αφορά τους εφοδιασμούς πλοίων και αεροσκαφών, διαδικασία που θα ολοκληρώνεται σε δύο ώρες, αντί για δύο ημέρες που απαιτούνται μέχρι τώρα.

Θα ήθελα περαιτέρω να τονίσω ότι το υπό συζήτηση νομοσχέδιο περιλαμβάνει διατάξεις, που προβλέπουν μέτρα δέουσας επιμέλειας για τη διακίνηση ενεργειακών προϊόντων, όπως για παράδειγμα των καυσίμων, με τα πρόστιμα να τριπλασιάζονται, ενώ παράλληλα εισάγεται για πρώτη φορά η έννοια της υποτροπής της παράβασης και η ανάλογη απόδοση ποινής.

Ιδιαίτερη αναφορά θα ήθελα να κάνω στη δημιουργία ψηφιακού μητρώου αποστακτικών μηχανημάτων και διήμερων μικρών αποσταγματοποιών, ώστε να καθοριστεί το πλαίσιο παρακολούθησης των εν λόγω επιτηδευματιών, που αφορά περίπου δυόμιση χιλιάδες με δύο χιλιάδες επτακόσια αποστακτικά μηχανήματα και είκοσι τρεις χιλιάδες άδειες απόσταξης. Πρόκειται για μια νέα διάταξη, ικανοποιώντας ένα πάγιο αίτημα του Συνδέσμου Ελλήνων Παραγωγών Αποσταγμάτων Αλκοολούχων Ποτών και της Ένωσης Αποσταγματοποιών Αμπελοοινικών Προϊόντων Ελλάδος.

Επίσης θα ήθελα να αναφερθώ στη διάταξη που αφορά στη δημιουργία Μητρώου Ιδιοκτησίας και Διαχείρισης Ακινήτων, το οποίο θα δημιουργήσει πλήρως με το Κτηματολόγιο και στη συνέχεια με το Ενιαίο Μητρώο Ακινήτων, έτσι ώστε το κράτος συνολικά να έχει μια πλήρη εικόνα στα ακίνητα.

Ακόμη, με την ειδική διάταξη εισάγεται συντόμευση των προθεσμιών εκποίησης ή διάθεσης σε φορείς του Δημοσίου, για παράδειγμα στην Ελληνική Αστυνομία, κατασχεμένων οχημάτων και υλικών, με στόχο την αμεσότερη αξιοποίησή τους.

Εκτός των άλλων, το υπό συζήτηση νομοσχέδιο περιλαμβάνει διάταξη σχετικά με την υποχρεωτική καταβολή μισθωμάτων μέσω τραπεζικού λογαριασμού, σε περίπτωση εκμίσθωσης κατοικίας, που δεν προορίζεται για επαγγελματική δραστηριότητα, ενώ πολύ σημαντική κρίνεται και η διάταξη που προβλέπει την εξομοίωση της φορολογικής αντιμετώπισης των αμοιβών των ναυτικών που υπηρετούν στα ιδιωτικά πλοία αναψυχής με εκείνη των ναυτικών της εμπορικής ναυτιλίας.

Πριν κλείσω την εισήγησή μου, θα ήθελα να αναφερθώ στα άμεσα αντανακλαστικά που επέδειξε η Κυβέρνηση και το Υπουργείο Οικονομικών όσον αφορά το ζήτημα των ληστρικών χρεώσεων των τραπεζών, βάζοντας φρένο με μια δεύτερη παρέμβαση και μάλιστα σε συντομότατο χρονικό διάστημα, μηδενίζοντας τις προμήθειες για αναλήψεις μετρητών από ATM, διασυνδεδεμένα με τη ΔΙΑΣ, στην οποία συμμετέχουν όλες οι ελληνικές τράπεζες, ενώ για τρίτους παρόχους η προμήθεια χρήσης ΑΤΜ δεν μπορεί να υπερβαίνει το 1,5 ευρώ.

Επίσης ο μηδενισμός των προμηθειών, που ισχύει ήδη σε δημοτικές ενότητες, όπου μόνο ένα πιστωτικό ίδρυμα λειτουργεί ΑΤΜ, θα εφαρμοστεί και για τα ΑΤΜ τρίτων παρόχων.

Συνοψίζοντας, θα ήθελα να τονίσω πως η προσπάθεια στην κατεύθυνση που έχει χαράξει η ελληνική Κυβέρνηση και ο Πρωθυπουργός για τη διαμόρφωση ενός κράτους πιο αποτελεσματικού και πιο ψηφιακού συνεχίζεται. Το σημερινό νομοσχέδιο είναι μια απόδειξη πως η χώρα μας κινείται στους ρυθμούς του εκσυγχρονισμού μέσω της απλοποίησης και της επιτάχυνσης των διαδικασιών, ανταποκρινόμενο πλήρως στις ριζικές αλλαγές και στις σύγχρονες απαιτήσεις που έχουν επέλθει σε πολλούς τομείς του διεθνούς εμπορίου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Πασχαλίδη.

Τον λόγο τώρα έχει η Πρόεδρος της Πλεύσης Ελευθερίας κ. Ζωή Κωνσταντοπούλου με την ομιλία της οποίας και θα ολοκληρώσουμε τη σημερινή συνεδρίαση.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Η Πλεύση Ελευθερίας και εγώ προσωπικά έχουμε σε όλη αυτή την πορεία των δύο χρόνων στη Βουλή καταγράψει ποια είναι η άποψη και η αντίληψή μας για τη δημοκρατική λειτουργία, για την κοινοβουλευτική λειτουργία. Έχουμε με κόπο, με συνέπεια, με παρουσία, με συμμετοχή αναφερθεί και δείξει με παράδειγμα σε αυτά τα οποία συγκροτούν τη δημοκρατία στην πράξη, σε αντίθεση με τη δημοκρατία στα λόγια.

Σήμερα είναι η επίσημη Επέτειος Αποκατάστασης της Δημοκρατίας στη χώρα, της δημοκρατίας που ποτέ δεν αποκαταστάθηκε πλήρως κατά περιεχόμενο, της δημοκρατίας που όλοι και όλες εμείς έχουμε την υποχρέωση να ενσαρκώσουμε και να διαφυλάξουμε, να εμπνεύσουμε τους πολίτες για να την υπερασπιστούν, να την εμπλουτίσουμε, να την ανανεώσουμε και κυρίως να της δώσουμε εκείνο το περιεχόμενο ανθρωπίνων δικαιωμάτων, ανεξαρτησία στη λειτουργία των θεσμών, σεβασμού στην πολυφωνία, σεβασμού στην ισότητα, σεβασμού στη διαφορετικότητα, άρσης και εξάλειψης των διακρίσεων, αναγνώρισης των δικαιωμάτων, σεβασμού σε εκείνα τα οποία είναι αδιαπραγμάτευτα, ιερά, σε εκείνα για τα οποία κάποιοι έδωσαν τη ζωή τους, κάποιοι έδωσαν την ελευθερία τους, κάποιοι θυσίασαν την υγεία και τη σωματική ακεραιότητά τους, υφιστάμενοι άγρια βασανιστήρια, κάποιοι τη διαφύλαξαν στις ψυχές τους και τη διατράνωσαν.

Καθώς απευθύνομαι για πολλοστή φορά σε αυτή την άδεια Βουλή, αισθάνομαι την ανάγκη να πω και να τονίσω ότι η δική μας άποψη είναι πως στη δημοκρατία οι θεσμοί πρέπει να λειτουργούν και πρέπει να λειτουργούν με ζωντανή διαδικασία, πρέπει να λειτουργούν με περιεχόμενο και ουσία, πρέπει να περιέχουν τον διάλογο, την αντιπαράθεση, τη διαφωνία, τη σύνθεση, τη συναίνεση, για την οποία πρέπει κανείς να καταβάλλει κόπο για να επιτευχθεί. Πρέπει να περιέχουν, δηλαδή, όλα εκείνα τα στοιχεία που σήμερα εκκωφαντικά ελλείπουν.

Πριν από σχεδόν έξι δεκαετίες κάποιοι θέλησαν να βάλουν τη χώρα μας στον γύψο. Παρουσίασαν την κατάλυση της δημοκρατίας σαν θεραπεία στην άρρωστη Ελλάδα.

Αυτό το οποίο επεφύλαξαν ήταν όπλα, τανκς, αίμα, φυλακίσεις, βασανιστήρια, λογοκρισία, ανελευθερία, φόβος, καταχνιά, αίσθημα αγωνίας και απειλής, αυτά τα συναισθήματα που δεν πρέπει να υπάρχουν στη δημοκρατία.

Αναλογιζόμαστε, λοιπόν, τη σημερινή επέτειο, που δεν τιμήθηκε από τη Βουλή. Δεν τιμήθηκε από τη Βουλή! Είναι πραγματικά λυπηρό το γεγονός ότι ενώ προτείναμε στη Διάσκεψη των Προέδρων την περασμένη εβδομάδα -διαπιστώνοντας ότι δεν έχει τίποτε προγραμματιστεί- να γίνουν εκδηλώσεις και επετειακές αναφορές στην επέτειο της πτώσης της χούντας, στην επέτειο αποκατάστασης -που είναι ακόμη ατελής- της δημοκρατίας, αυτό προσέκρουσε στην άρνηση της Πλειοψηφίας και στη σιωπή της Αντιπολίτευσης.

Δεν έγινε φέτος ούτε επετειακή αναφορά στο πραξικόπημα στην Κύπρο που ήταν χουντοκίνητο, ήταν πράξη της χούντας. Δεν έγινε αναφορά ούτε στην τουρκική εισβολή μετά το πραξικόπημα. Δεν έγινε αναφορά στην πτώση της χούντας που έπεσε γιατί επιτέλεσε το σκοπό της. Η Κύπρος ήταν ο σκοπός που επιτελέστηκε, η χούντα έπεσε και κανένα από τα ιστορικά μηνύματα και μαθήματα δεν κατέστη εδώ, στη Βουλή φέτος, αντικείμενο ούτε καν επετειακής αναφοράς.

Όπως είδα, σήμερα αφιέρωσε είκοσι οχτώ λέξεις στην έναρξη της συνεδρίασης ο Προεδρεύων της Βουλής, κυρίως για να δικαιολογήσει ότι θα διακοπεί η συνεδρίαση στις 19.00΄ και τις τριπλάσιες λέξεις για να αναφερθεί στην ανάγκη ή βούληση συμμετοχής στη δεξίωση στην Προεδρία της Δημοκρατίας.

Αυτά ξέρετε όλα δεν είναι μόνον στο επίπεδο των συμβολισμών και αυτός είναι ο λόγος για τον οποίο επέλεξα να αναφερθώ στο τι σημαίνει δημοκρατία, στο τι σημαίνει υπεράσπιση της δημοκρατίας, στο τι σημαίνει αντίσταση και ανυπακοή στις μεθοδεύσεις περιστολής ή κατάλυσης της δημοκρατίας, στο τι σημαίνει κανονικοποίηση της ανελευθερίας ή των περιορισμών της δημοκρατικής λειτουργίας και στο ποια είναι η δική μας ευθύνη.

Την δική μου ευθύνη ως Αρχηγού κοινοβουλευτικού κόμματος και της μοναδικής γυναίκας Αρχηγού κοινοβουλευτικού κόμματος, την αντιλαμβάνομαι ως ευθύνη παραδείγματος και υποδείγματος. Όπως είχα πει πριν από δέκα χρόνια, δεν είμαστε αυτά που λέμε, είμαστε αυτά που κάνουμε. Το παράδειγμα είναι αυτό που συγκροτεί υπόδειγμα, η πράξη είναι αυτή που πείθει για τα κίνητρα, τους σκοπούς, για την αποφασιστικότητα, για τη συνέπεια. Και βεβαίως, η συνέπεια λόγων και πράξεων είναι αυτή που κάθε φορά αποτιμάται, γιατί είναι σημαντικό να γίνονται απολογισμοί, είναι ζήτημα διαφάνειας, είναι ζήτημα λογοδοσίας, είναι ζήτημα δημοκρατίας.

Όπως πέρσι, έτσι και φέτος, εμείς προτείναμε να γίνει ένας απολογισμός της δράσης και της Βουλής των δύο τελευταίων χρόνων. Ούτε αυτό έγινε δεκτό, εν σιωπή και είναι και αυτό μια αντίληψη για τη δημοκρατία και για τη λογοδοσία.

Η δική μου στάση ήταν πάντα διαφανής και ήταν διαφανής είτε αν στα έδρανα αυτά κάθονταν κυβερνήτες της ίδιας προέλευσης με μένα και ήμουν Πρόεδρος της Βουλής είτε όχι, όπως σήμερα.

Τέτοιες ημέρες είχα αποστείλει ως Πρόεδρος της Βουλής, πριν δέκα χρόνια, στις 22 Ιουλίου του 2015, προς τον τότε Πρόεδρο Δημοκρατίας και τον τότε Πρωθυπουργό μια επιστολή, αναλαμβάνοντας το θεσμικό μου καθήκον ως Πρόεδρου της Βουλής και εξηγώντας ότι ο εκβιασμός που γινόταν προς το Κοινοβούλιο τις ημέρες εκείνες, να ψηφίσουν σε ένα άρθρο οι Βουλευτές χίλια οχτώ άρθρα του Κώδικα Πολιτικής Δικονομίας και άλλα εκατόν τριάντα άρθρα σε άλλο ένα άρθρο για την περιστολή των συντάξεων, ήταν κατάλυση της κοινοβουλευτικής λειτουργίας. Κάλεσα τους τότε αξιωματούχους και πολιτειακούς παράγοντες να πράξουν τα δέοντα και βεβαίως, τους κάλεσα να διαβιβάσουν την επιστολή μου στους ομολόγους τους.

Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τη θέση της Προέδρου της Βουλής αντιστάθηκα στην εκβιαστική, επ’ απειλή χρεοκοπίας, αξίωση των δανειστών να ψηφίζονται εδώ νόμοι και διατάξεις που περιέστελναν τα δικαιώματα των πολιτών. Και όταν χρειάστηκε να αφήσω τον πολιτειακό θώκο της Προέδρου της Βουλής, για να είμαι συνεπής με τους λόγους και τις πράξεις, τις ιδέες και τις αξίες μου, αυτό έκανα.

Εκείνη την περίοδο, όπως και σήμερα, κάποιοι θεώρησαν ότι θα με απομονώσουν, θα με λοιδορίσουν, θα με τιμωρήσουν ως άτακτη και θυμάμαι την επιδεικτική ανακοίνωση του τότε Προέδρου Δημοκρατίας Παυλόπουλου, ότι δεν θα έκανε μεν δεξίωση -πώς να κάνει άλλωστε δεξίωση εν μέσω επιβολής εντολών και αντιστροφής της εντολής του δημοψηφίσματος- αλλά θα καλούσε τους Πολιτικούς Αρχηγούς και θα εξαιρούσε εμένα από την πρόσκληση.

Ως Πρόεδρος της Βουλής τέτοια μέρα, πριν δέκα χρόνια, κάλεσα εδώ στο προαύλιο της Βουλής ανθρώπους που αντιστάθηκαν στη χούντα και πλήρωσαν γι’ αυτό, την Πέπη Ρηγοπούλου, τον Σπύρο Χαλβατζή, ανθρώπους αντιστασιακούς, του αντιδικτατορικού αγώνα και έγινε στο προαύλιο της Βουλής μια πολύ ωραία εκδήλωση που την είχαν περιγράψει τότε οι συμμετέχοντες σαν απαγορευμένη, γιατί είχε πράγματι αυτή την αίσθηση, ότι κάνουμε κάτι που ήταν σαφώς μη αρεστό στην εξουσία.

Όμως, η δημοκρατία δεν ταυτίζεται με την εξουσία και δημοκρατία σημαίνει έλεγχος της εξουσίας, λογοδοσία της εξουσίας, ανεξαρτησία της δικαιοσύνης, ανεξαρτησία των αρχών που από το Σύνταγμα θεσπίζονται ως ανεξάρτητες, σημαίνει Κοινοβούλιο ζωντανό που διαλέγεται και ελέγχει, σημαίνει Βουλευτές, που απολαμβάνουν του πραγματικού δικαιώματος ελευθερίας λόγου και ψήφου. Σημαίνει πολυκομματισμός, σημαίνει αντιπαράθεση και βέβαια, σημαίνει όχι απλώς ανοχή, αλλά αναγνώριση της Αντιπολίτευσης και του θεσμικού της ρόλου.

Αυτό το οποίο αποτυπώνεται στα δύο χρόνια διακυβέρνησης της Νέας Δημοκρατίας είναι, δυστυχώς, μια σταδιακή διολίσθηση στα ακριβώς αντίθετα από αυτά που σημαίνει η δημοκρατική λειτουργία του πολιτεύματος. Αυτό που διαπιστώνεται είναι μια ανάγκη ελέγχου των πάντων, από τον έλεγχο της δικαιοσύνης, που πλέον επιδεικτικά τίθεται στην απόλυτη εξουσία της Κυβέρνησης -με επιδεικτικές, μάλιστα, πράξεις και δηλώσεις που σηματοδοτούν ότι η Νέα Δημοκρατία ορίζει ποια είναι η ηγεσία της δικαιοσύνης και το κάνει δικαιωματικά- στον έλεγχο και στην παρέμβαση στις Ανεξάρτητες Αρχές, που έχει φτάσει μέχρι τις απειλές σε εκπροσώπους και προϊσταμένους Ανεξάρτητων Αρχών, στον Ράμμο, Πρόεδρο της Αρχής Διασφάλισης του Απορρήτου των Επικοινωνιών, στον Ποττάκη, Συνήγορο του Πολίτη, απειλές και υπαινιγμούς ότι η μη αρεστή άσκηση των καθηκόντων τους επισύρει συνέπειες. Και αυτές τις απειλές τις έχουμε δει να διακινούνται και από κυβερνητικά χείλη και από διορισμένους εκπροσώπους της δικαστικής εξουσίας. Αυτές τις απειλές τις έχουμε δει να διακινούνται και από εντεταλμένα κονδύλια που πια αποκαλύπτονται.

Η Πλεύση Ελευθερίας, κύριε Πρόεδρε, όπως ξέρετε -γιατί το έχω πει πολλές φορές- ξεκίνησε τη θητεία της εδώ, στη Βουλή, διεκδικώντας τη συμμετοχή και μια από τις πρώτες δικές μου παρεμβάσεις ήταν η επιστολή μου στον τότε Πρόεδρο της Βουλής Τασούλα και στον τότε και νυν Πρωθυπουργό, τον κ. Μητσοτάκη, με την οποία ζητούσα να αποτραπούν μελλοντικές αντικοινοβουλευτικές συμπεριφορές, κοινοβουλευτικό bullying και σεξιστικές εκφράσεις, όπως αυτές εκδηλώθηκαν από την πρώτη-πρώτη παρουσία μας και παρουσία μου, ως μοναδικής Αρχηγού, εδώ, στη Βουλή, στη θύελλα που ξεσηκώθηκε από τη Νέα Δημοκρατία, επειδή είχα θελήσει να αιτιολογήσω την ψήφο μας «παρών» στην εκλογή Προέδρου Βουλής, του κ. Τασούλα, που μετέπειτα τον εκλέξατε Πρόεδρο Δημοκρατίας.

Και μόνο το γεγονός ότι θέλησα να αιτιολογήσω το «παρών» ξεσήκωσε θύελλα, ιαχές, κακοποιητικές φωνές, που δεν είχαν ξεσηκωθεί καθόλου, όταν πριν από μένα είχαν με τον ίδιο τρόπο ζητήσει τον λόγο τέσσερις άνδρες Βουλευτές, δύο Βουλευτές και δύο Αρχηγοί άλλων κομμάτων. Από τους τέσσερις οι δύο ήταν στους διαλυθέντες Σπαρτιάτες. Για αυτούς σεβασμός. Για την αντιπολίτευση της Πλεύσης Ελευθερίας ιαχές.

Η κατάσταση, βεβαίως, εκτραχύνθηκε, ο μισογυνισμός εξετράπη σε κανιβαλικές, ανήθικες, ακραίες εκφράσεις, που συνεχίζονται μέχρι σήμερα με την ανοχή και του προηγούμενου και του σημερινού Προέδρου της Βουλής και βεβαίως, με την πλήρη στήριξη του ίδιου του Πρωθυπουργού.

Επιτρέψτε μου να καταθέσω στα Πρακτικά την πρώτη μου επιστολή στις 6 Ιουλίου του 2023.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είχα, επίσης, από την πρώτη παρουσία μας στη Βουλή, στις 13 Ιουλίου του 2023, απευθύνει μια δεύτερη επιστολή στον κ. Τασούλα, τότε Πρόεδρο της Βουλής, λέγοντάς του τα εξής: «Αξιότιμε κύριε Πρόεδρε, κατά τη διάρκεια της συζήτησης επί των προγραμματικών δηλώσεων της Κυβέρνησης, όπου παρέστην σχεδόν στο σύνολο της συζήτησης, διαπίστωσα δυστυχώς μια εντελώς υποβαθμισμένη κοινοβουλευτική και κυβερνητική παρουσία, στην οποία αναφέρθηκα και στη δευτερολογία μου. Θεωρώ ότι θα πρέπει να καταβληθούν και από πλευράς σας έντονες και εντατικές προσπάθειες, ώστε οι συζητήσεις στη Βουλή να μη γίνονται σε άδεια έδρανα. Η εικόνα αυτή, από τις πρώτες ημέρες λειτουργίας του Κοινοβουλίου, δεν τιμά τους Βουλευτές, ενώ εκπέμπει ένα μήνυμα απαξίωσης προς τους πολίτες που ψήφισαν, αλλά και προς καθαυτή την κοινοβουλευτική λειτουργία. Είμαι στη διάθεσή σας και με την ιδιότητά μου ως πρώην Προέδρου της Βουλής, για να καταβληθεί μια ουσιαστική προσπάθεια αναβάθμισης της κοινοβουλευτικής λειτουργίας που αποτελεί θεμέλιο της δημοκρατίας. Σε κάθε τέτοια προσπάθεια θα είμαι αρωγός».

Και με την ίδια ευκαιρία, έθεσα και το ζήτημα που διαπίστωσα, της μη μετάδοσης των συνεδριάσεων της Ολομέλειας στη νοηματική γλώσσα, μετάδοση που εγώ, ως Πρόεδρος της Βουλής, είχα παραγγείλει και γινόταν για όλες τις ομιλίες και η οποία πλέον δεν υπάρχει και έτσι είναι αποκλεισμένοι οι κωφοί και βαρήκοοι συμπολίτες μας από τις συνεδριάσεις της Βουλής.

Καταθέτω και αυτή την επιστολή μου στα Πρακτικά, 13 Ιουλίου του 2023.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γνωρίζετε όλοι ποια είναι η κατάσταση της Βουλής όλη αυτή την περίοδο. Αυτή είναι και η επιλογή της Κυβέρνησης, μια υποβαθμισμένη κοινοβουλευτική λειτουργία, για να μεταπέσουμε σε μια λειτουργία ανύπαρκτης Βουλής. Σήμερα, αντί να συζητάμε πώς θα γεμίσουν τα κοινοβουλευτικά έδρανα και πώς θα ζωντανέψει η Βουλή και πώς θα ξαναφέρουμε τους πολίτες μέσα στη Βουλή, που, όταν έρχονται εδώ με δική μας πρόσκληση, υφίστανται αστυνομοκρατία στα θεωρεία -πολύ έντονο το αίσθημα του φόβου και της καταπίεσης, ακόμα και μέσα εδώ, σε αυτόν τον χώρο- αντί να συζητάμε, λοιπόν, αυτά, συζητάμε πώς δεν θα μιλούν και αυτοί που μιλούν, πώς θα διώξουμε και αυτούς που έρχονται στη Βουλή, πώς μια κυβερνητική λειτουργία που έχει εξαπλωθεί παντού και έχει διορίσει και Πρόεδρο Δημοκρατίας από το ίδιο κόμμα, με ψήφο αποκλειστικά δική της, αποκλειστικά της Νέας Δημοκρατίας, θα επιβάλει και ασφυκτικούς κανόνες στην Αντιπολίτευση τέτοιους που θα οδηγούν στο εξής. Διαβάζω -το ξέρει η εφημερίδα «Τα Νέα» αυτό που εμείς δεν ξέρουμε, ότι θα αλλάξει, όπως λέει, το φθινόπωρο ο Κανονισμός, θα μπει κόφτης στο μικρόφωνο και θα πέφτει μαύρο στην οθόνη του καναλιού της Βουλής.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό ονειρεύεστε; Αυτό ονειρεύεστε; Τη λογοκρισία και το μαύρο; Μετά το μαύρο που έπεσε στην ΕΡΤ, που ρίξατε στην ΕΡΤ στις 11 Ιουνίου του 2013, ονειρεύεστε το μαύρο στο κανάλι της Βουλής; Τόσο μεγάλη δυσανεξία στην Αντιπολίτευση; Τόσο μεγάλη δυσανεξία στην αντίθετη άποψη, στην κριτική, στην αντιπαράθεση;

Όλα αυτά ζωγραφίζουν, κατά τη δική μου προσέγγιση, έναν σοβαρό κίνδυνο. Ο σοβαρός αυτός κίνδυνος είναι να κανονικοποιηθούν όλες αυτές οι επιθέσεις στα δημοκρατικά δικαιώματα, στο δικαίωμα λόγου και έκφρασης. Είναι εγγεγραμμένη στο Σύνταγμά μας η απόλυτη απαγόρευση της λογοκρισίας. Και επειδή είμαι παιδί ανθρώπων που και συνελήφθησαν και βασανίστηκαν και φυλακίστηκαν επί χούντας -ο πατέρας μου πέρασε τέσσερα χρόνια στα κολαστήρια της χούντας και στο ΕΑΤ-ΕΣΑ, η μητέρα μου συνελήφθη και βασανίστηκε και ως δημοσιογράφος, στη συνέχεια, διώχθηκε και καταδιώχθηκε- έχω πολύ μεγάλη ευαισθησία σε αυτή την προσπάθεια, τελικά, υφέρποντας, αφού ελέγξετε τη δικαιοσύνη σε μεγάλο βαθμό, τις Ανεξάρτητες Αρχές σε μεγάλο βαθμό, την εκλογή Προέδρου Δημοκρατίας σε μεγάλο βαθμό -σε απόλυτο βαθμό!- την λογοδοσία και την άσκηση ελέγχου στο πολιτικό προσωπικό σε απόλυτο βαθμό -καμία άρση ασυλίας σε δικούς σας για αυτά που δεν θέλετε- να ελέγξετε και την ύπαρξη αντιπολίτευσης.

Θέλω να σας ανακοινώσω -και έχει μία σημασία, κύριε Υπουργέ, νομίζω ότι θα το βρείτε και εσείς πολύ ενδιαφέρον- μετά από όλα όσα έχουν γίνει εδώ, μετά από τις απειλές εδώ μέσα, μετά από τη ρίψη βομβίδας κρότου λάμψης επάνω μου στις 31 Οκτωβρίου του 2024, μετά από όλη αυτή τη στοχοποίηση, μετά και από όλο αυτό το περιβάλλον της σήψης στο οποίο ζούμε, με τις διαρκείς αμνηστεύσεις και άρνηση δίωξης για το έγκλημα των Τεμπών, για το έγκλημα των υποκλοπών, για τα εγκλήματα που έχουν να κάνουν με την αλλοίωση του τόπου του εγκλήματος των Τεμπών, για τον ΟΠΕΚΕΠΕ, μετά από όλα αυτά και μετά από τις εξόφθαλμες πράξεις του Υπουργού Δικαιοσύνης που ζητάει πια ξεκάθαρα από δικαστές του ελέγχου του να καταφέρονται εναντίον της Αντιπολίτευσης που ενοχλεί, σήμερα έλαβα και τη γνωστοποίηση αιτήματος από τον Υφυπουργό Δικαιοσύνης κ. Μπούγα, αιτήματος όψιμου από 16-7-2025, να ελεγχθώ -ακούστε, δεν το ξέρουν ούτε οι Βουλευτές μου- να ελεγχθώ παρακαλώ μαζί με τρεις εκπροσώπους αγροτών, εκ των οποίων ο ένας είναι ο υπεύθυνος αγροτικού τομέα της Πλεύσης Ελευθερίας, ο Σωκράτης ο Αλειφτήρας -δεν το ήξερε ούτε αυτός, το έμαθε από εμένα- τον κ. Τζέλα και τον κ. Τσιούτρα και λοιπούς άγνωστους δράστες, να ελεγχθούμε γιατί 25 Γενάρη του 2025 πραγματοποιήθηκε κινητοποίηση αγροτών στην Καρδίτσα και έγινε κινητοποίηση των αγροτών για τα θέματά τους και ήμουν εκεί ως Πρόεδρος κόμματος και Αρχηγός της Πλεύσης Ελευθερίας και κάναμε και πορεία στην εθνική οδό, την οποία επί τούτου και επ’ αυτού του σκοπού έκλεισε η Αστυνομία για να γίνει αυτή η πορεία.

Εμείς, λοιπόν, και εγώ ως Αρχηγός της Πλεύσης Ελευθερίας με δικογραφία που ήρθε πριν από μία ώρα στα χέρια μου- αυτό ήθελε ο κ. Φλωρίδης και ο κ. Μπούγας σήμερα- καλούμαστε να ελεγχθούμε για παρακώλυση συγκοινωνιών από κοινού. Καταλαβαίνετε ότι στη χώρα που αθωώνεται ο Καραμανλής για τα Τέμπη και διώκονται οι εκπρόσωποι των αγροτών και η μοναδική γυναίκα Αρχηγός που ήταν μαζί τους στις κινητοποιήσεις, στη χώρα αυτή κάτι πάρα πολύ άσχημο, κάτι πάρα πολύ ανησυχητικό συμβαίνει.

Με αυτές, λοιπόν, τις σκέψεις ήθελα να πω ότι έχουμε μια διαφορετική αντίληψη για τη δημοκρατία. Εγώ τη δημοκρατία την αισθάνομαι σαν το οξυγόνο. Είναι η συνθήκη στην οποία υπάρχει ελευθερία. Είναι η συνθήκη στην οποία δεν υπάρχει απειλή, φόβος και καταχνιά σε όποιον δεν συμφωνεί. Είναι η συνθήκη στην οποία υπάρχει ανεκτικότητα, αλλά και διαφάνεια.

Δεν θάβονται δικογραφίες στα συρτάρια κανενός Προέδρου Βουλής και κανενός Υπουργού. Δεν θάβονται οι ευθύνες στα κιτάπια μιας εντεταλμένης ψήφου ασυλίας. Δεν θάβεται η γενοκτονία σε βάρος του παλαιστινιακού λαού στην αχλή της ελεγχόμενης ενημέρωσης. Δεν θάβονται οι κακοποιητικές συμπεριφορές ανεξέλεγκτα. Δεν θάβονται οι γυναικοκτονίες ούτε εμφανίζονται σαν δήθεν βιολογικό φαινόμενο, όπως τις εμφανίζει ο Υφυπουργός Υγείας. Δεν θάβονται τα προβλήματα, αλλά συζητιούνται. Δεν θάβεται η αντίρρηση, αλλά εξετάζεται και όταν εξετάζεται, τότε μπορεί να υπάρξει και σύνθεση και συναίνεση.

Στη σημερινή δεξίωση, που προγραμματίζεται σε λίγη ώρα με πρόσκληση του κ. Τασούλα ως Προέδρου Δημοκρατίας η απόφασή μου είναι να μη συμμετάσχω. Νομίζω ότι όταν τα προβλήματα, η αμφισβήτηση των δικαιωμάτων, η περιστολή των ελευθεριών, η ενθάρρυνση του ρατσισμού, η δυσανεξία στην αντίθετη άποψη, αλλά και στη διαφορετική υπόσταση, η δυσανεξία στην ανεξαρτησία είναι τόσο έντονη και τόσο δύσοσμη, δεν μπορεί ούτε αυτή να τη θάψουμε κάτω από μια συναινετική συνεύρεση, την ίδια ώρα που και οι τρεις πολιτειακοί παράγοντες -Πρόεδρος Δημοκρατίας, Πρωθυπουργός και Πρόεδρος της Βουλής- όχι απλώς αρνούνται τον δημοκρατικό διάλογο, αλλά και αμφισβητούν το ίδιο το δικαίωμα της Αντιπολίτευσης να εκπροσωπεί τους πολίτες και το ίδιο το δικαίωμα της κοινωνίας να εκφράζεται.

Την ώρα της δεξίωσης εγώ θα βρεθώ μαζί με τους Βουλευτές μας στο Σύνταγμα στην εκδήλωση που γίνεται σε αλληλεγγύη προς τον παλαιστινιακό λαό…

(Χειροκροτήματα από την πτέρυγα της Πλεύσης Ελευθερίας)

…γιατί ξέρετε κάποτε επί χούντας ο δικός μας λαός είχε την ανάγκη της διεθνούς αλληλεγγύης και σήμερα περισσότερο από ποτέ οι Παλαιστίνιοι, θύματα της γενοκτονίας, έχουν ανάγκη από τις φωνές που αντιστέκονται, από τις φωνές που υπερασπίζονται, από τις φωνές που δεν συγκαλύπτουν.

Εξακολουθώ να ονειρεύομαι και να πιστεύω ότι και τη δημοκρατία και τη δικαιοσύνη, τη δικαιοσύνη που αναγνωρίζει πραγματικά τα εγκλήματα -γιατί ξέρετε καλά ότι και η επταετία δεν εξετάστηκε ποτέ σε όλο της το βάθος και τη χρονική διάρκεια, κρίθηκε σαν δήθεν στιγμιαίο έγκλημα από τη δικαστική λειτουργία-, εξακολουθώ, λοιπόν, να πιστεύω ότι και τη δημοκρατία και τη δικαιοσύνη και τη διαφάνεια στη λειτουργία των θεσμών πρέπει να τη σηκώσουμε στις πλάτες μας.

Τα δικαιώματα των πολιτών που σιγά-σιγά αφαιρούνται και αμφισβητούνται είναι υποχρέωσή μας να τα υπερασπιστούμε και με την ύπαρξή μας και με αυτοδιακινδύνευση. Και αυτή είναι η στάση, ο τρόπος, η επιλογή της Πλεύσης Ελευθερίας, μια επιλογή που ο λαός μας πιστεύω ότι εκτιμά και αντιλαμβάνεται, όπως αντιλαμβάνεται ότι εμείς τιμάμε την εμπιστοσύνη του και του έχουμε εμπιστοσύνη.

Με εμπιστοσύνη, λοιπόν, στους πολίτες της χώρας, με εμπιστοσύνη στους ανθρώπους, με εμπιστοσύνη στον λαό μας τιμάμε τη δημοκρατία στην πράξη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Πριν κλείσουμε, κύριε Υπουργέ, θέλετε να καταθέσετε μια νομοτεχνική.

Ορίστε, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Θα ήθελα να καταθέσω μία νομοτεχνική που απλώς προσθέτει τη ρητή αναφορά στη ΔΙΑΣ στην τροπολογία για τις τράπεζες. Την καταθέτω στα Πρακτικά.

(Στο σημείο αυτό ο Υπουργός Εθνικής Οικονομίας και Οικονομικών κ. Κυριάκος Πιερρακάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 416)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθεί και να διανεμηθεί στους εισηγητές ή σήμερα ή αύριο το πρωί που θα αρχίσει ξανά η συνεδρίαση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.10΄ λύεται η συνεδρίαση για αύριο, ημέρα Παρασκευή 25 Ιουλίου 2025 και ώρα 9.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις - Συνταξιοδοτικές διατάξεις» και β) κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**